Siunnersuummut nassuiaatit

**Nassuiaatit nalinginnaasut**

**1. Aallarniut**Naalakkersuisut innarluuteqarnermut politikiat innarluutinik, inuup piginnaasakinnerulersimasup inuiaqatigiinni naapittagaanik, inuiaqatigiinni pilersinneqartunik akimmiffigineqartunik paasinninnermik tunngaveqarpoq. Taamaattumik taakkunannga akimmiffittaqanngitsumik inuiaqatigiinnik pilersitsinissaq Naalakkersuisut innarluuteqarnermut politikiata siunertaraa. Siunnersuummi inuit innarluutillit pisinnaatitaaffinnik amerlanernik tunineqarnissaat kiisalu inuit innarluutillit inuit pisinnaatitaaffiinik, kiffaanngissuseqarnermut pisinnaatitaaffinnik tunngaviulluinnartunik tamakkiisumik pissarsisinnaanissaasa qulakkeernissaa kiisalu inunni innarluutilinni nammineersinnaanerup, ataqqinninnerup ataqqinassutsillu siuarsaaffiginissaat siunertaapput.

Siunnersuut politikikkut pingaarnertigut anguniagassanut aamma Naalagaaffiit Peqatigiit Inunnut Innarluutilinnut Pisinnaatitaaffiit pillugit Isumaqatigiissutaannut attuumassuteqarpoq. Siunnersuut ilaatigut Inatsisartut politikikkut aalajangiinerinut arlalinnut kiisalu inatsisini atuuttuni misilittakkat tunngavigalugit ajornartorsiutinut tigussaasunut malitseqartitsiviuvoq. Siunnersuut ilaatigut innarluutilinnut suliassaqarfimmi inatsisinut tunngatillugu pitsanngorsaanissanut 2023-mut aningaasanut inatsit pillugu aningaasanut inatsimmut isumaqatigiissummut malitseqartitsiviuvoq.

Tamatuma saniatigut isummersuutinut innarluutilinnut workshopertitsinermi ulluni 2-ni ingerlanneqartumi oqaatigineqartut ilaasa piviusunngortinniarnissaat siunertarineqarpoq, workshopertitsinerlu kommunini, Namminersorlutik Oqartussani, NGO-ni aamma pisinnaatitaaffinnut suliffeqarfinni inunnik ilisimasalinnik peqataatitsinikkut 2023-mi oktobarimi ingerlanneqarsimavoq.

Tamatumalu saniatigut siunnersuummi siunertarineqarpoq tamanna inuiaqatigiinni ineriartornerup tapersersuiffiginissaanut ilapittuutaassasoq, tassani meeqqat, inuusuttut inersimasullu innarluutillit inuiaqatigiinni innuttaasut allat assigalugit namminneq piukkunnaatiminnik atorluaanissaminnut periarfissat assingannik atuisinnaassallutik. Assigiinngissusermut ataqqinnilluni inuiaqatigiit peqataatitsiffiusut amerlasuullu pilersitsiffiunissaat, ataasiakkaallu nukissaat periarfissaallu pillugit tapersersuisarnissap pilersinnissaa piffissami ungasinnerusumi anguniagaavoq. Kisiannili aamma inuiaqatigiinni akisussaaffiit periarfissallu oqimaaqatigiissut pilersinniarneqarput, tassanilu inuit ataasiakkaat ataatsimoornermut peqataanissaminnut akuunissaminnullu namminneerlutik suleqataassapput. Naatsumik oqaatigalugu inuiaqatigiit pineqarput, tassani inuit ataasiakkaat pisussanut naapitsinissaat aallaaviussalluni - pisinnaasakinnerulersimaneq pinnagu.

Inuup innarluutillip allat assigalugit inuinnaat inuuneranni, politikikkut, aningaasarsiornikkut, inooqataanikkut kulturikkullu inuunermut peqataasarnissaata siuarsaaffiginissaa pingaaruteqarpoq. Taamaammat inuit innarluutillit pisortanit ikiorneqarnissamut tapersersorneqarnissamullu periarfissaqarnissaasa ingerlaavartumik qulakkeerinniffigisarnissaat sulissutigineqarpoq, tamannalu ulluinnarmik pitsaasumik ingerlalluartumillu pissarsiniarnissamut pingaaruteqarpoq. Ikiorneqarnissamut tapersersorneqarnissamullu pisariaqartitsineq assut allanngorarsinnaavoq, pisariaqartitsinerilli suugaluarpataluunniit innuttaasup eqqortumik suliniuteqarfiginissaa pingaaruteqarpoq. Taamaammat innutaasut inatsisitigut isumannaatsumik pineqartarnissaasa pitsanngorsaaffiginissaat ingerlaavartumik sulissutigineqarpoq.

Siunnersuut tunngaviusunik pingaarutilinnik 3-nik aallaaveqartinneqarpoq, tamakkulu pisinnaatitaaffinnik ilanngunneqartunik kiisalu inuiaqatigiit ineriartornerannut tapersersuipput.

Tunngaviit pingaarutillit 3-t:

* Assigiimmik pineqarnissamut tunngavik
  + Assigiimmik pinnittarnissami kikkut tamarmik takorluukkaminnik piukkunnaatiminnillu piviusunngortitsiniarnissaminnut assigiimmik periarfissaqarnissaat pineqarpoq. Kikkut tamarmik assigiimmik pineqartarnissaat aqqutigalugu tamanna pisariaqanngilaq. Tamatta assigiinngitsunik atugassaqartitaalluta inunngornikuuvugut, ilaatigooriarlunilu assigiimmik pinnittarnissaq aatsaat inuit assigiinngitsumik pinerisigut anguneqarsinnaasarpoq - tassalu pissutsit assigiinngitsorpassuit aallaaviginerisigut, tamakku pisumi pineqartumi inuit ataasiakkaat assigiimmik pineqartarnissaasa anguniarnissaanut pingaaruteqarsinnaammata.
* Allatut periarfissaqarnissamut tunngavissaq
  + Allatut periarfissaqarnissaq meeqqat, inuusuttut inersimasullu innarluutillit allat assigalugit inuiaqatigiinni peqataasarnissaannut aporfissat qaangerniarnissaannut tunniunneqartarpoq. Allatut periarfissaqartitsineq assersuutigalugu kaassuartakkat imaluunniit kigutaasat ataavartumik ikiuutitut tunniunnerisigut tunniunneqarsinnaavoq, kisiannili aamma assersuutigalugu isumaginninnikkut tapersersuinikkut imaluunniit angerlarsimaffimmi ikiorteqartitsinikkut tunniunneqarsinnaalluni.
* Immikkoortumut akisussaassuseqarnermik tunngaveqarneq
  + Immikkoortunut akisussaassuseqarnermik tunngaveqarnermi innarluutilinnut suliassaqarfimmi akisussaanerit agguataariffiginerat pineqarpoq. Pisortani oqartussat tamarmik neqeroorutitik inunnit innarluutilinnit pissarsiarineqartarnissaannut suliassaqarfinnilu pineqartuni naalakkersuinikkut ineriartornermi innarluutilinnut politikikkut ilanngussassanut ilaatinniarnissaannut akisussaapput.

Misissuinerni arlalinni paasinarsivoq pinaveersaartitsinernut aningaasaliinikkut aamma inuiaqatigiinnut naleqqussakkanik tapersersuisarnermut iliuuseqarnikkut inuttut, sulinikkut aningaasaqarnikkullu pissarsisoqarsinnaasoq. Siusissukkut pinaveersaartitsiffiusumik iliuuseqarneq akilersinnaavoq, inuunerlu naallugu sunniuteqartussaalluni. Taamaammat siusissukkut iliuuseqartarneq malitseqartitsisarnerillu inatsisissatut siunnersuummut matumunnga ilanngunneqarsimapput, tamatumunngalu siunnersuut innarluutilik qanigisaasoq qanigisaasumit paarineqarnissaanut periarfissiivoq. Suliniuteqareernermi malitseqartitsisarneq, inuusuttup nammineerluni inuuneqalernissaminut pitsaasumik ikaarsaariarnissaata qulakkeerniarnissaa pillugu siunnersuutigineqarpoq.

Inuit innarluutillit ikiorneqarnissaannut kiisalu tapersersorneqarnissamut periarfissat pillugit ilitsersuinerit siunnersuinerillu pineqartillugit kommunimik naapitsineq qitiulluinnartuuvoq, tamannami aqqutigalugu inuunermik nammineq toqqakkamik isumaqarluartumillu, inuiaqatigiinni tapeeqataanissamut peqataanissamullu periarfissalimmik inuuneqalersitsisinnaavoq.

Kalaallit Nunaata avataani najugaqarnissamik qinnuteqarnermi Isumaginninnermut Aqutsisoqarfik nalinginnaasumik sulianik suliarinninnissamut ullunik 10-nik piffissaqartarpoq, tamatumalu kingorna Naalakkersuisoqarfik suliassaqarfimmik isumaginnittoq Isumaginninnermut Aqutsisoqarfimmiit tigusaqarnerup kingorna sulianik suliarinninnissamut ullunik 10-nik piffissaqartussaalluni. Immikkut pisoqarsimatillugu sivisunerusumik sulianik suliarinnittarnissaq isiginiarneqassaaq, soorlu ulapinneq, paasissutissanik amigaataasunik pissarsiniartarneq, oqaloqateqarnerit allallu.

Nukissat kommunimeereersut pitsaanerpaamik atorluarneqarnissaannut nukittorsarneqarnissaannullu sinaakkutissiisumik siunnersuutip ilusilersorneqarnissaa Naalakkersuisunit pingaartinneqarsimavoq. Siunnersuut sulianik suliarinnittarnerup digitaliseriiffiginissaata siunnersuutigineratigut inuit innarluutillit tapersersorneqarnissaannut inatsisip eqqortinnissaannut periarfissanik pitsanngortitsivoq.

Innarluutilinnut suliassaqarfimmi inatsisitigut sinaakkutit siunnersuummi annertuumik nutarterneqarput, aammalu inuit innarluutillit tamarmik ataqqinassuseqartumik inuuneqarlutik inuttullu allatut pisinnaatitaaffeqarlutillu periarfissaqarlutik inuunissaannut tapersersuinissamut kommuninut Naalakkersuisunullu periarfissat nutaat pitsaanerusullu imarineqarput. Siunnersuuttaaq Inatsisartut inatsisaat atuisunut atoruminarsarniarlugu ilusilersugaavoq.

*Siunnersuummi kapitalit pillugit takussutissaq*

Kapitali 1. Siunertaq, nassuiaatit, sullinniakkat aamma ineqarnissamut

tapersersorneqarsinnaatitaaneq

Siunertaq, Nassuiaatit, Sullinniakkat aamma Ineqarnissamut

tapersersorneqarsinnaatitaaneq

Kapitali 2. Naalakkersuisut akisussaanerat piginnaasanillu agguataarinerat

Qitiusumik Inissiinissamut Innersuussisarfik, Inissat pisariaqartinneqartut amerlassusaat, Pissassarfik

Kapitali 3. Kommunalbestyrelsip akisussaanera piginnaasanillu agguataarisarnera

Kommunalbestyrelsip pingaarnertigut pisussaaffia, Siunnersuisarneq aamma ilitsersuisarneq, Illersuisoqarnermik aaqqissuussineq, Siusissukkut iliuuseqarneq, Tapersersorneqarnissamut periarfissat pisariaqartinneqartut najugaqarnissamullu neqeroorutit, Qulaajaaneq, Misissorneqarnissamut katsorsarneqarnissamullu peqqinnissaqarfimmut innersuussineq, Inissiiviugallartoq

Kapitali 4. Kommunini najugaqarfissatut neqeroorutit

Najugaqaqatigiiffik, Najugaqarfiit illersugaasut, Najugaqatigiiffinnut najugaqarfinnullu illersugaasunut aalajangersakkat allat

Kapitali 5. Ulloq unnuarlu neqeroorutit

Inunnut innarluutilinnut ulloq unnuarlu neqeroorummi isumannaakkami inissiisarneq, Kinguaassiuutitigut atornerluisarnermik pinaveersaartitsineq, Ineriartortitsinissamut pilersaarut, Killiffik pillugu nalunaarusiortarneq, Kalaallit Nunaata avataani najugaqarfissatut neqeroorummi najugaqarneq, Kalaallit Nunaata avataani najugaqarfissatut neqeroorummi najugaqarneq

Kapitali 6. Suliassat nalinginnaasut suliarineqartarnerat

Sulianik suliarinninnermi piffissaq atorneqartartoq, Ingerlaavartumik malitseqartitsineq, Oqaloqateqarneq, Iliuusissatut pilersaarut, Suliani aalajangersimasuni paasissutissanik paarlaasseqatigiinneq

Kapitali 7. Nalunaartarneq

Nalinginnaasumik nalunaaruteqartussaatitaaneq, Nalunaaruteqarnissamut pisussaaffik sakkortunerusoq, Kommunit akunnerminni nalunaaruteqarnissamut pisussaaffiat, Nalunaaruteqarnermi kommunip iliuuseqarnissamut pisussaaffia

Kapitali 8. Nalunaaruteqarnermi kommunip iliuuseqarnissamut pisussaaffia

Qanigisaasup innarluutillip paarineqarnera, Inuk tapersersuisartoq, Ingiallorteqartitsineq, Nuunnermi ikiorneqarneq, Eqimattakkaarluni ikiuinissaq tapersersorneqarnissarlu pillugit neqeroorneq, Inunnut ataasiakkaanut isumaginninnikkut killiligaanngitsumik ikiorneqarnissaq tapiiffigineqarnissarlu pillugit neqeroorneq, Oqilisaaneq, Pissassarfimmi piginnaanngorsarneqarneq piginnaanngorsaqqinneqarnerlu, Malitseqartitsineq, Malitseqartitsineq, Tapersersuinissamut periarfissat allanngornerat unitsinnerallu, Paasissutissiinissamut utertitsillunilu akiliinissamut pisussaaffik

Kapitali 9. Tikeraarluni angalanerit

Kapitali 10. Nakkutilliineq

Kapitali 11. Inunnut innarluutilinnut siunnersuisoqatigiit, inunnut innarluutilinnut politiki aamma

pitsaassusissanut piumasaqaatit

Kinguaassiuutit atoqatigiinnerlu pillugit politiki

Kapitali 12. Aningaasalersuineq aamma akigititanik naleqqussaasarneq

Aningaasalersuineq, Akigititanik naleqqussaasarneq, Ulloq unnuarlu neqeroorutinut akigititat iluarsiiffigineqarnerat

Kapitali 13. Naammagittaalliuut

Kapitali 14. Naammagittaalliuut

Kisitsisitigut paasissutissat, Pineqaatissiisarnerit pillugit aalajangersakkat, Misileraalluni aaqqissuussinerit

Kapitali 15. Atortuulersitsinermi, atorunnaarsitsinermi aamma ikaarsaariarnermi aalajangersakkat

**2. Siunnersuummi immikkoortut pingaarnerit**

*2.1. Siunertaq*

Inatsisartut inatsisaanni isumaginninnermut suliassaqarfiup iluani, aammali suliassaqarfinni allani, Inatsisartut inatsisaat manna malillugu tapersiisarnikkut inuit innarluutillit inuttut pisinnaatitaaffiisa piviusunngortinneqarnissaat kissaatigineqarpoq. Inunnut innarluutilinnut Inatsisartut inatsisaat malillugu tapersersuisarnerit pisariaqartitanik pingaarnerpaanik matussusiinissamik siunertaqarput, assersuutigalugu inuttut eqqiluitsuunissamik qulakkeerinninnerit imaluunniit inuit innarluutillit nerisaqarnissaat. Taamatut ataqatigiinnerni pingaaruteqarpoq kommuni pisariaqartitanut suugaluartunut tamakkununnga tapersersuisoqarnissaanut aalajangiisuusartoq sulisullu tapersersuinermik tunniussaqartut inuup inuit pisinnaatitaaffiinut qitiutitsissasut. Tapersersuinermi assersuutigalugu inuup inuiaqatigiinni peqataasarnissaminut pisinnaatitaaffii qulakkeerneqarput, soorlu aamma politikimut peqataasarnissaminut. Oqartussat isumaginninnermut suliassaqarfimmi sulinerat inuit innarluutillit pisinnaatitaaffiisa sutigut tamatigut qulakkeernissaannut pisussaaffiliivoq.

Inuk innarluutilik pineqartoq ataqatigiissumik tamakkiisumillu isiginnilluni suliniuteqarfigineqassaaq, suliniuteqarnermilu pineqartup pisariaqartitai naapertuutissapput. Innutaasut allat assigalugit nammineerluni inuuneqalernissamut siunnersuinerit tapersersuinerillu, siusissukkut iliuuseqarnerit, suliniutit tapersersuinerillu pinaveersaartitsiffiusut innuttaasut innarluutillit pitsaasumik inuuneqarnissaannut inuttullu periarfissaannut qulakkeerinninniarnissamut qitiulluinnarput.

*2.2. Periarfissaqarsimatillugu inissamik kiffaanngissuseqarluni toqqaasinnaaneq*

Inuk innarluutilik pisariaqartitsineq naapertorlugu kiffaanngissuseqarluni inissamik toqqaanissaminut tapersersorneqarnissamik pisinnaatitaaffeqarpoq. Inuk innarluutilik nammineerluni angerlarsimaffimmini tapersersorneqarnissaminut aamma pisinnaatitaaffeqarpoq, matumani inuk pineqartoq, nakkutiginnittoq imaluunniit angajoqqaatut oqartussaassuseqartoq tamanna pillugu kissaateqarsimappata. Inuup kiffaanngissuseqarluni toqqaanerani kiisalu nammineerluni angerlarsimaffimmiiginnarnermini nammineerluni allalluunniit atugarissaarnerat ulorianartorsiortinneqassanngitsoq piumasarineqarpoq.

Tamanna sulinermi inissiamik kiffaanngissuseqarluni toqqaanissap piareersimaffiginissaanut ajornarsinnaavoq, pisinnaatitaaffilli inunnut allanut tunngatillugu inuit innarluutillit assigiimmik pineqartarnissaannut oqariartuutaavoq, inissamillu kiffaanngissuseqarluni toqqaasinnaaneq sapinngisaq malillugu akuerineqassaaq.

*2.3. Sullinniakkat amerlanerusut*

Inatsimmi inuit ukioq apeqqutaalluni pisinnaasakinnerulersimasut kiisalu inuit utoqqarnut najugaqarfinni najugallit ilaatinneqassasut siunnersuutigineqarpoq, taakkununngalu inuit utoqqalinersiaqalernissamut ukiut killiliiffiginerisa ataanniittut pisinnaatitaaffillit ilaapput. Taamatut sullinniakkat amerlinerisigut inunnut pisinnaasakinnerulersimasunut inuit innarluutillit tapersersorneqarnissaannut inatsit naapertorlugu tapiissuteqarnissamut siusinnerusukkut pisinnaatitaaffeqarsimanngitsunut tapersersuinissamut qulakkeerinnissapput.

*2.4. Nassuiaatit*

Taaguusersuutit Inatsisartut inatsisaanni atorneqartut paasilluarnissaannut oqariaatsit arlallit atorneqassasut siunnersuutigineqarpoq.

*2.5. Qulaajaaneq:*

*2.5.1. Suleqatigiinneq*

Peqqinnissaqarfiup, pisortani oqartussat attuumassutillit kiisalu suliffeqarfiit inunnut innarluutilinnut ilisimasallit suleqatissatut soqutiginaatilittut takuneqarsinnaassasut aamma siunnersuutaavoq, matumani inummut innarluutilimmut atugassarititat qulaajarneqarnerat pisimappat aammalu ilimagisariaqarpat inuk tapersersorneqarnissamik pisariaqartitsisoq. Tamanna suliani pineqartuni kikkut qulaajaanermut peqataatinneqassanersut pillugit nalilersuilluinnarnernik tunngaveqassaaq.

*2.5.2. Piffissaliinerit*

Kommunalbestyrelsip inuup innarluutillip tapersersorneqarnissamik pisariaqartitsilersimaneranut paasisaqarneraniit qaammatinik 2-nik piffissaliisoqassasoq siunnersuutigineqarpoq, tassalu inuk innarluutilik tapersersuiffigineqassanersoq imaluunniit ikiuutinik tunineqassanersoq kiisalu iliuusissatut pilersaarummik allakkatigut suliaqartoqassanersoq pillugit qulaajaanerup naammassineranut atatillugu allakkatigut aalajangiisoqarnissaa tikillugu. Qulaajaasoqarnissaanut piffissamik naammattumik immikkoortitsisoqarsimanissaa pingaaruteqarpoq, kisiannili aamma qulaajaanermut tunngatillugu qulaajaaneq pillugu innuttaasumut eqqarsaatigisassat pingaaruteqarput.

Inunnut innarluutilinnut tunngatillugu inatsisitigut isumannaatsuutitsinissamut sakkortuutut nutaatut siusissukkut iliuuseqarnernut tunngatillugu aalajangersakkat arlallit siunnersuutigineqarput, taamaaliornikkut inuk peqatigalugu taassuma inuttut atugarisai ikiorsiiffigineqarsinnaassammata, kisiannili aamma pisinnaasatigut ajorseriarsinnaaneq pitsaaliorlugu.

Kommunalbestyrelse suliniummik piareersaaqqullugu pisussaaffilerneqarpoq, taannalu atorlugu inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaa qulakkeerneqassaaq.

Angajoqqaat innarluutilimmik meerallit siunnersorneqartarnissamik suliniuteqarfigineqartarnissamillu pisariaqartitsisinnaapput, taakkulu ajornartorsiutinngortunik ilaqutariinni inummik ataatsimik arlalinnilluunniit innarluuteqarfilinni pilersinnaasunik pinaveersaartitsisinnaapput. Aamma angajoqqaanngortussat suliniutinut pinaveersaartitsiffiusunut ilaapput.

*2.6. Siusissukkut iliuuseqarneq*

Kommunalbestyrelse iliuusissamik piareersaassaaq, taannalu atorlugu inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaa qulakkeerneqassaaq. Siunnersuummi kommunalbestyrelse ujartuilluni sulinermi ilaquttanut pisariaqartitsisutut ilimagineqartunut kikkunnulluunniit siunnersuisarnermik neqeruussalluni pisussaaffeqarpoq. Siunnersuisarneq pillugu neqeroorneq aamma angajoqqaanngortussanut ilaassaaq.

Suliniutit pinaveersaartitsiffiusut siunnersortimit ikiorneqarnermik, attaveqatigiittarfinnik imaluunniit oqaloqatigiittarfinnik, ilaqutariit pilersaarusiorfiginissaannut siunnersuinernik suliniutinillu allanik ilaqarsinnaapput, taakkua inuup innarluutillip taassumalluunniit ilaqutaasa ajornartorsiutaannik pinaveersaartitsinissamik siunertaqartut.

*2.7. Misissorneqarnissamut katsorsarneqarnissamullu peqqinnissaqarfimmut innersuussineq*

Angajoqqaatut oqartussaassusillip imaluunniit nakkutilliisup nappaammut qaangerneqarsinnaanngitsumut nappaammulluunniit meeraq, inuusuttoq imaluunniit inuk inatsisitigut pisussaaffeqanngitsoq misissortissimanngippassuk aammalu inuk pisinnaasakkut malunnartumik ataavartumillu sunnersimappassuk misissortinnissamut katsorsartinnissamullu peqqinnissaqarfimmut innersuussisoqassanersoq akuersisoqarneratigut imaluunniit akuerisoqanngikkaluartoq kommunalbestyrelse aalajangiisinnaavoq.

*2.8. Inissiigallarfik*

Inummut innarluutilimmut qitiusumik innersuussisarfik aqqutigalugu ulloq unnuarlu neqeroorummi inissamik utaqqisumut inissiiviugallartussamik pissarsinissamik kommunalbestyrelsip pisussaaffilernissaa pillugu aalajangersakkamik ilanngussisoqassasoq siunnersuutigineqarpoq. Aalajangersakkami kommunalbestyrelsip inissiigallarfissamik qulakkeerinninnissamut akisussaanera aalajangersarneqassaaq. Naalakkersuisut Isumaginninnermut Aqutsisoqarfik suleqatigalugu innersuussisarnermut atortoq aqqutigalugu inuup innarluutillip ulloq unnuarlu neqeroorummi inissamik tunineqarnissaanut suli isumaginnittuupput, matumani tamanna inuup innarluutillip pisariaqartitaanut piareersimassappat.

*2.9. Kalaallit Nunaata avataani najugaqarfissatut neqeroorummiinneq*

Inuup innarluutillip Kalaallit Nunaata avataanut inissinneqarnissaani imaluunniit najugaqarnissaani inissiinissaq sioqqullugu Naalakkersuisunit allaffissornikkut akuerineqartassasut siunnersuutigineqarpoq.

*2.9.1. Inuup innarluutillip pisariaqartitai Kalaallit Nunaanni piareersimaffigineqarsinnaanngippata*

Siunnersuummut oqaatigineqartuni takuneqarsinnaavoq najugaqarnissaq piffissaligaasoq, tamatumunngalu Kalaallit Nunaanni assinganik neqerooruteqartoqannginnera pissutaavoq, matumanilu Kalaallit Nunaanni neqeroorummik pilersitsisoqarnissaa sulissutigineqartariaqarpoq. Taamatuttaaq Kalaallit Nunaata avataanut inissiinissamut inassuteqarnissamut piumasaqaat Naalakkersuisunit akuerineqarnissaa aalajangersakkami aalajangersarneqarpoq.

*2.9.2.* *Inuup innarluutiminut tunngatillugu piginnaasaminik ineriartortitsinissaminut pisariaqartitsisimappat imaluunniit piginnaanngorsarniarluni suliniuteqarfiginissamik pisariaqartitsisimappat Kalaallit Nunaanni suliarineqarsinnaanngitsunik*

Siunnersuummut oqaatigineqartuni takuneqarsinnaavoq najugaqarnissaq piffissaligaasoq, tamatumunngalu Kalaallit Nunaanni assinganik neqerooruteqartoqannginnera pissutaavoq, matumanilu Kalaallit Nunaanni neqeroorummik pilersitsisoqarnissaa sulissutigineqartariaqarpoq. Taamatuttaaq Kalaallit Nunaata avataanut inissiinissamut inassuteqarnissamut piumasaqaat Naalakkersuisunit akuerineqarnissaa aalajangersakkami aalajangersarneqarpoq.

Najugaqarfik inissiamik, klubværelsimik, ilinniartut ineqarfiinik allanillu ilallugu allilerneqassaaq, najugaqarfillu inummut innarluutilimmut naleqquttuussaaq.

*2.9.3 Kalaallit Nunaata avataani tapersersuinissamut iliuusissat ataatsikkoortinnerat*

Kalaallit Nunaata avataanut inissiinissamut kommunalbestyrelsip inassuteqarnermini §§ 36 aamma 37-p ataatsikkoortinnerisigut innuttaasoq tapersersorneqarnissamik pisariaqartitsinersoq misissussavaa. Taamaaliortoqarpoq § 49-mi taaneqartut saniatigut inuk innarluutilik immikkut tapersersorneqarnissamik pisariaqartitsissanersoq paaserusullugu, assersuutigalugu isumassuinerit, eqqiluisaarnerit, ikiuutit qulaajaanissallu isumaginissaannut tapersersuisoqarnissaanut akunnerit atorneqartussat. Allattuiffik tamakkiisuunngilaq

*2.10 Kinguaassiutitigut atornerluisarnernik pinaveersaartitsineq*

Kinguaassiuutitigut atornerluinernut atoqatigiinnermullu politikimi pinaveersaartitsisoqarnissaa, aamma inuk innarluutilik kinguaassiuutitigut atornerlunneqarsimanersoq pillugu ilisimalikkanik imaluunniit pasitsaassinernik peqartoqalersillugu iliuuseqarneq pillugu Naalakkersuisut malittarisassanik erseqqinnerusunik aalajangersaasinnaanermut tunngavissaq pillugit aalajangersagaqalissasoq nutaatut siunnersuutigineqarpoq.

Inummut innarluutilimmut kinguaassiuutitigut atornerluinerit pinaveersaartinnissaannut sulinermi najugaqarfissatut neqeroorummi sulisut ilaatigut pinaveersaartitsinermik suliaqarnermut, pinaveersaartitsinermik suleriaatsimut pasitsaassinerullu suliarinissaanut, kinguaassiuutitigut atornerluinernut aarlerinaataasinnaasut pillugit ataatsimut ilisimasaqalernermut, inummi innarluutilimmi atugarliornermut takussutissaqarnermut ataatsimut naleqartitsinikkut immikkut maluginiagassaqarput, taakkununngalu pissusilersornikkut timikkullu ersiutit kiisalu kinguaassiuutitigut atornerlunneqarsimanermut ersiutit ilaapput.

Inunnut innarluutilinnut najugaqarfittut neqeroorutit kinguaassiuutit aamma kinguaassiuutitigut atornerlunneqarneq pillugit kinguaassiuutinut ersarissumik takuneqarsinnaasumillu politikissamut oqaasertaliisoqassasoq siunnersuutigineqarpoq. Kinguaassiuutinut politikeqarneq atoqatigiittarnerup inuup kinaagaluartup inuuneranut immikkullu pisariaqartitaanut ilaalluinnartuunerisa paasineqarnissaanut tapeeqataassaaq, kinguaassiuutinullu politikeqarneq inunnut innarluutilinnut kinguaassiuutitigut atornerluinissamik pinaveersaartitsiffiussaaq.

Inummut innarluutilimmut kinguaassiuutitigut atornerluineq pillugu ilisimasarilikkat imaluunniit pasitsaassinerit sulisunit suliarineqartarnissaat pillugu Naalakkersuisut malittarisassanik erseqqinnerusunik aalajangersaanissamut tunngavissaq siunnersuutigineqarpoq.

*2.10.1. Pitsaassutsimut piumasaqaatit*

Inummut innarluutilimmut nammineq angerlarsimaffigisami najugalimmut isumassuinissap isumaginissaanut inuk atorfinitsinneranut atatillugu sakkortunerusunik malittarisassaqalissasoq siunnersuutigineqarpoq. Sammisassat makku ilaatillugit najugaqarfinnut nakkutigisaasunut pitsaassutsimut piumasaqaatit siunnersuutigineqarput: 1) Najugaqartut ineriartornissaminnut, nammineq periarfissarisanik atorluaanissamut periarfissaat tamannalu aqqutigalugu sapinngisamik nammineersinnaanngornissaat. 2) Najugaqartut ilinniarnissaminnut, suliffeqalernissaminnut sammisassalernissaminnullu periarfissaat. 3) Najugaqarfiup nakkutigisaasup sullitassai, matumani ulloq unnuarlu neqeroorutip sullinniakkanut neqeroorutai aamma najugaqartut namminneq inuunerminnullu sunniuteqarsinnaanerat ilanngullugit. 4) Najugaqarfimmi nakkutigisaasumi periaatsit angusallu, matumani perorsaanermi, tarnip pissusii pillugit imaluunniit psykiatrimut tunngasut pillugit suleriaatsit ilanngullugit. 5) Najugaqatigiiffiup nakkutigisaasup aaqqissugaanera aqutsisoqarneralu.

*2.10.2. Init aaqqissuunneqarnerat*

Najugaqarfik nakkutigisaasoq najugaqartut namminerisamittut angerlarsimaffiattut isigineqassasoq siunnersuutigineqarpoq. Najugallit immikkoorlutik namminneq ineeraqassapput, sapinngisamik namminneerlutik perusuersartarfeqarlutillu uffarfeqassapput kiisalu isersimaartarfimmut iggavimmullu isersinnaassallutik.

*2.10.3. Ileqqoreqqusaq*

Inunnut innarluutilinnut najugaqarfiup nakkutigisaasup ileqqoreqqusamik immikkoortuni arlalinnik imaqartumik peqarnissaa siunnersuutigineqarpoq, ilaatigut ateq, angerlarsimaffittut najugarisaq siunertarlu, sullinniakkat nassuiaaffiginerat, aqutsisut suliassaasa nassuiaaffiginerat ilaassallutik.

*2.10.4. Ulluinnarni aqutsisoqarneq*

Inunnut innarluutilinnut najugaqarfinnut nakkutigisaasunut aqutsisumik sulisunillu allanik atorfinitsitsisassasoq soraarsitsisassasorlu siunnersuutigineqarpoq. Aqutsisoq najugaqarfiup nakkutigisaasup ulluinnarni ingerlanneqarneranut akisussaasuuvoq.

Aqutsisumik sulisunillu atorfinitsitsinermut atatillugu sakkortunerusunik malittarisassaqalernissaa siunnersuutigineqarpoq.

Najugaqarfiup nakkutigisaasup ingerlanneqarnissaanut aqutsisoq imatut qulakkeerinnissaaq najugallit piginnaasaminnik pisinnaasaminnillu ulluinnarni inuunermut oqilisaataasinnaasunik angusaqarnissaat qulakkeerlugu, tamannalu aqqutigalugu ataasiakkaat nammineersinnaalernissaminnut periarfissaat siuarsaaffigalugit kiisalu ilaquttanut attaveqarfigisartakkanullu attaveqartarnerit pigiinnarniarlugit tamakkulu aqqutigalugit inuttut ineriartornissamut aamma inuttut sammisanut peqataasarnissamut periarfissaqartillugit.

*2.11. Qanigisaasup innarluutillip paarineqarnera*Inummut innarluutilimmut nammineq angerlarsimaffigisami najugalimmut isumassuinissap isumaginissaanut inuk atorfinitsinneranut atatillugu sakkortunerusunik malittarisassaqalissasoq siunnersuutigineqarpoq.

Tapersersuisarnissamut iliuusissaq nutaaq siunnersuutigineqarpoq, taannalu aqqutigalugu inuup suliffillip innarluutilimmik qanigisaasumik paarsaqarnissamik kissaateqartup kommunalbestyrelsimit qaammatini amerlanerpaamik 6-ini killiligaasumik qaammatinillu 3-nik sivitsuinissamik periarfissalimmik atorfinitsitsisinnaanera periarfissinneqarpoq.

Angerlarsimaffimmi paarsaqarnissamut allatut iliorsinnaaneq tassaavoq angerlarsimaffiup avataani ulloq unnuarlu najugaqarsinnaaneq imaluunniit paarsaqarnissamut pisariaqartitsineq ulloq naallugu suliffimmut naapertuutissasoq ilaatigut matumani piumasarineqarpoq.

*2.12. Eqimattakkaarluni ikiuinissaq tapersersorneqarnissarlu pillugit neqeroorneq*

Inunnut innarluutilinnut imaluunniit inunnut pisinnaasakinnerulernissamut ulorianartorsiortunut immaqalu inuuniarnikkut ajornartorsiortunut eqimattakkaarluni ikiorneqarnissaq, isumassuinissaq imaluunniit eqimattakkaarluni pisinnaasanut sungiusarnissaq ikiorneqarnissarlu pillugit kommunalbestyrelsip aallartitsinissaanut imaluunniit tapiissuteqarnissaanut tapiissuteqartarnermut iliuusissamik nutaamik siunnersuuteqartoqarpoq. Inunnut innarluutilinnut tapersersuisarneq ikiuisarnerlu amerlanertigut inunnut ataasiakkaanut sammititaapput. Eqimattakkaarluni ikiorneqarnissaq tapersersorneqarnissarlu pillugit neqeroorneq inunnut innarluutilinnut ataatsimoortitsilertussaavoq, tamannalu aqqutigalugu inuup innarluutillip inuunerani inuuniarnikkut sunniutaasut nukittorsarsinnaassallugit. Neqeroorut pisinnaasakinnerulernerit annertunerulernissaannut aarlerinaammik pinaveersaartitsisinnaavoq, pisariaqarsimappallu inuunikkut ajornartorsiutinngortut imaluunniit unammisassanngortut inuup innarluutillip atugarisinnaasai pillugit pinaveersaartitsisoqarsinnaassalluni.

*2.13 Inunnut ataasiakkaanut isumaginninnikkut killiligaanngitsumik ikiorneqarnissaq tapiiffigineqarnissarlu pillugit neqeroorneq*

Inunnut innarluutilinnut inunnullu innarluuteqalernissamut aarlerinartorsiortunut pisinnaasat ineriartortinnissaannut killilikkamik inummut immikkut ikiuinissaq, isumassuinissaq imaluunniit tapersersuinissaq imaluunniit killilikkamik inummut immikkut sungiusaanissaq ikiuinissarlu pillugit kommunalbestyrelsip aallartitsisinnaaneranut imaluunniit tapiissuteqarsinnaaneranut tapiissuteqartarnermut iliuusissamik nutaamik siunnersuuteqartoqarpoq. Neqeroorut amerlanerpaamik qaammatinut 6-inut killiligaavoq, piumasarineqarporlu neqeroorut tigusisartup massakkut pisinnaasaqarneranik imaluunniit pisinnaasakinnerup ajorteriarnissaata pinaveersaartinnissaanik pitsanngortitsissasut.

*2.14. Malitseqartitsineq*

Inuusuttoq malunnartumik ataavartumillu timikkut imaluunniit tarnikkut pisinnaasakinnerulersimappat imaluunnit nappaammik katsorsarneqarsinnaanngitsumik sivisuumillu atugassamik peqarsimappat aammalu Inatsisartut inatsisaat manna malillugu 16-inik ukioqalersimappat, kommunalbestyrelsip pineqartup inersimasutut inuulernissaanut piareersaanermik aallartitsinissaata pisussaaffiulernissaa aalajangersakkami malittarisassiorneqassasoq siunnersuutigineqarpoq.

Malitseqartitsinerup inuusuttup allat assigalugit nammineerluni inuuneqalernissamut tapersersuiffiginissaanut iluaqutaanissaa siunertarineqarpoq. Malitseqartitsinerup tunniutinnginnerani kommuni - inuusuttup peqataatinneratigut - inuusuttup tapersersorneqarnissamik pisiaqartitsineranut immikkut nalilersuissaaq. Inuusuttup tapersersorneqarnissamut pisariaqartitsineranut malitseqartitsineq pingaaruteqarluinnartutut isigineqarsinnaappat malitseqartitsineq neqeroorutigineqassaaq.

2*.15. Tikeraarluni angalanerit*

Tikeraarluni angalanissanut periarfissaqarneq inatsisissatut siunnersuummi inummut innarluutilimmut pineqartumut apeqqusernagu pisinnaatitaaffinngussaaq. Inuit nunagisamik avataaniittut, nunagisaminnut atassuteqarnerminnik attassiinnarnissaannik ikiorneqarnissaat siunertaavoq. Nunagisaq aallaavimmigut illoqarfiusarpoq nunaqarfiusarluniluunniit inuup innarluutillip najugaqarfigisimasaa inuup nunagisap avataani najugaqarfissatut neqeroorummi najugaqarfigisaa.

Meeqqat innarluutillit nunagisamut ukiumut 2-riarlutik tikeraarsinnaatitaapput. Inersimasut innarluutillit nunagisamut ukiumut 1-imik tikeraarsinnaatitaapput. Taamaasilluni inersimasut innarluutillit assigiimmik pineqassapput, tassami inatsimmi atuuttumi inunnut innarluutilinnut 18-ileereernerup kingorna angerlarsimaffiup avataanut sivikinnerpaamik ukiuni 10-ni inissinneqarsimasunut ukioq allortarlugu tikeraarsinnaaneq 1 kisimi pisinnaatitaaffiuvoq. Inunnut 18-24-nut ukiulinnut Kalaallit Nunaata avataanut ulloq unnuarlu neqeroorummi najugaqarallartunut ukiumut 2-riarluni tikeraarsinnaanermut pisinnaatitaaffik allanngussanngilaq.

Inummut innarluutilimmut qanigisaasup inuup innarluutillip najugaanut tikeraarluni angalasinnaanera periarfissaavoq. Qanigisaasut tikeraarluni angalanissamut periarfissaqarnerat inuup innarluutillip periarfissaqarneranut taarsiullugu angalaneruvoq. Qanigisaasup tikeraarluni angalanissamut neqeroorfiginissaani inuup innarluutillip tikeraarluni angalanissani ingerlassinnaassanngikkaa, inuullu tikeraarneqarnissamik kissaateqarsimanissaa, piumasaqaataavoq. Inunnut innarluutilimmut qanigisaasut amerlanerpaamik 2-t tikeraarlutik angalanissaannut aningaasaliisoqarsinnaavoq.

*2.16. Inummut sammititamik sakkortusisamik nakkutilliineq*

Inummi innarluutilimmi atugassarititat ernumanarluinnartut pillugit inummut sammititamik sakkortunerusumik nakkutilliinerup aallartinnissaanut kommunalbestyrelsip pisussaaffia malittarisassiorfigineqassasoq siunnersuutigineqarpoq. Atugassarititat tamakku inummut sammititamik nakkutilliinernut atatillugu imaluunniit allatut iliorluni kommunalbestyrelsimut nalunaarnernut atatillugu paasineqarsinnaapput. Tamatuma kingunerisaanik iliuusissatut pilersaarut najugaqarfiup pisortaanik oqaloqateqarnikkut suliarineqassaaq, tassanilu nassuiarneqassaaq atugassarititat toqqissisimanartut qanoq isillugit suliarineqassanersut pissutsillu ernumanarluinnartut ikiorsiiffigineqassanersut.

*2.17. Ulloq unnuarlu neqeroorutinut suliassaqarfimmi ineriartortoqarneranut nuna tamakkerlugu periusissiamik suliaqarnissaq*

Naalakkersuisut ulloq unnuarlu neqeroorutinut suliassaqarfimmut periusissiamik nutaamik suliaqarnissamut periusissiamullu siusinnerusumut malitseqartitsisarnissamik ukioq allortarlugu suliaqarnissamut kiisalu periusissiap nuna tamakkerlugu ulloq unnuarlu neqeroorutit ilaanissaannut pisussaaffilerneqassasut inatsimmi anguniarneqarpoq. Ulloq unnuarlu neqeroorutinut periusissiamik ingerlaavartumik suliaqarnissamut siunertaavoq, ulloq unnuarlu neqeroorutit suliaqarnerisa pitsaanerusumik pilersaarusiorneqarneranut aaqqissuunneqarneranullu peqataanissaq kiisalu suliassaqarfimmi maannakkut ajornartorsiutaasunut pisariaqartitsinermullu tunngatillugu eqqumaffiginninnerulernissap aamma annertunerusumik immikkut ilisimasaqarnerulernissap qulakkeernissaa.

*2.18. Pisortat ataatsimoorlutik IT-mut atortuata allaffissornermut atorneqarnissaa*

Kommunit Naalakkersuisullu Inatsisartut inatsisaata matuma atornissaanut pisortani IT-qarnermut atortumik ataatsimoorussamik atuissapput. Tamanna aqqutigalugu innarluutilinnut suliassaqarfimmut kommunini tamani aqutsinerni sulianik suliarinnittarnerup assigiinnerulernissaa anguneqassaaq sukkanerusumillu sulianik suliarinnittarnermut tunngaviliissalluni.

Pisortat ataatsimoorullugu IT-mut atortuat Get Organized pilersinneqareerlunilu atortussanngortinneqareerpoq, taannalu meeqqanut app aamma ikiusarnernut najoqqutassaq “gluu” atorlugit meeqqanut sulianik suliarinnittarnermut atorneqassaaq.

*2.19. Misileraalluni aaqqissuussinerit*

Naalakkersuisut tamanna pillugu kommunalbestyrelsimit inassuteqaat tunngavigalugu kommunini tapersersuinissat aamma ulloq unnuarlu neqeroorutit pillugit misiligutitut aaqqissuussinernut akuersissuteqarsinnaassasut siunnersuutigineqarpoq, taamaasillunilu siunnersuutigineqarpoq sammisassat killilimmik sivisussuseqartut pineqassasut.

**3. Pisortanut aningaasaqarnikkut allaffissornikkullu kingunerisassat**Inatsisissatut siunnersuut manna – inuit innarluutillit tapersersorneqarnissaannut Inatsisartut inatsisaat atuuttoq assigalugu - Naalagaaffiit Peqatigiit Innarluutillit pillugit Isumaqatigiissutaanni tunngaveqarpoq. Tamannalu isumaqarpoq inunnut innarluutilinnut pisinnaatitaaffiit suli pingaartinneqarmata, tamannalu pisortanut allaffissornikkut aningaasaqarnikkullu sunniuteqarsinnaavoq.

Inatsisissatut siunnersuummi aningaasaqarnikkut sunniutaasussanuinnaq naatsorsuisoqarnikuuvoq.

Inatsimmi siusinnerusukkut massakkullu atuuttumi aalajangersakkat naapertorlugit aningaasatigut sunniutissat kommuninut ataatsimut tapiissutit aqqutigalugit kommuninut nuunneqareernikuupput imaluunniit aningaasanut inatsimmi immikkoortinneqareernikuupput.

Aningaasaqarnermut sunniutaasussanut naatsorsuinerit ilarpassui missingiinernik tunngaveqarput, ilaasalu missingersuutigaat suliassaqarfinnut eqqorneqartunut nuna tamakkerlugu paasissutissanik tutsuiginartunik amigaateqarnera pissutigalugu aningaasartuutit nalorninermut annertuumut atassuteqarnerat.

*3.1. Inatsisartut inatsisaata, pikkorissaanerit allallu piviusunngortinnissaannut aningaasartuutaanerusut*

Inatsisartut inatsisaannut ilitsersuutinik amerlanerusunik suliaqartoqassaaq kiisalu kommunini sulianik suliarinnittartunut allanullu ulluinnarni inatsimmik atuisussanut, soorlu ulloq unnuarlu neqeroorutini forstanderit aamma utoqqarnik paaqqinnittarfiit, pikkorissartitsisarnerit amerlanerusut ingerlanneqartassapput.

*3.2. Innarluutilinnut sulianik suliarinnittarnerup digitaliseriiffiginera*

Piffissami 2021-2023 meeqqanut sulianik suliarinnittarnerup digitaliseriiffigineranut atatillugu pisortat ataatsimoorlutik IT-mut atortuat kommunini tallimaasuni tamani pilersinneqarsimavoq. Iluamik taassagaanni IT-mut atortoq tassaavoq Get Organized (GO). Atortoq taanna - nutaannginnerusoq - Kommuneqarfik Sermersuumi ukiuni arlalinni atorneqareersimavoq. Pisortat ataatsimoorlutik IT-mut atortumut meeqqanut app-i kiisalu ikiuutissatut najoqqutassaq “gluu” ineriartortinneqarsimapput.

Innarluutilinnut sulianik suliarinnittarnerup digitaliseriiffigineqarnera innarluutilinnut sulianik suliarinnittarnerup pitsaassusaanik qulakkeerinninniarnermi massakkut ajornartorsiutaasut ikiorsiiffiginissaannut malunnartumik pingaaruteqartussaavoq.

Innarluutilinnut sulianik suliarinnittarnerup digitaliseriiffigineqarneranut atatillugu IT-kkut aaqqiissutissani pioreersuni ineriartorteqqinneqarmata ilimagineqarpoq innarluutilinnut sulianik suliarinnittarnerup digitaliseriiffiginera meeqqanut sulianik suliarinnittarnerup digitaliseriiffigineqarneranut naleqqiullugu aningaasaqarnikkut sunniutissai annikinnerussasut, tassani kommunit tallimaasuni sisamat IT-mut atortumik Get Organized-imik (GO) pilersitsisimallutik kiisalu kommunit tallimaasut tamaasa meeqqanut app-imik pilersitsisimallutik.

*3.3. Tapersersuinermut periarfissat arlallit, ilaatigut eqimattakkaarluni ikiuinermut tapiissutit, nammineq angerlarsimaffimmi ineqarnermut tapiissutit aamma inunnut innarluutilinnut ukiut apeqqutaatillugit tapersersuinerit.*

Inunnut innarluutilinnut tunngatillugu pisinnaasat ineriartortinnissaannut eqimattakkaarluni ikiuinissamut, isumassuinissamut, tapersersuinissamut, sungiusarnissamut ikiuinissamullu tapiissutit pineqartillugit suliniutigineqartoq inuit ataasiakkaat eqimattakkaarlutik neqeroorutinik tamakkuninnga pissarsisinnaanissaannik periarfissiissaaq. Neqeroorut tamanna inunnut innarluutilinnut immikkut atorneqareersimassappat eqimattakkaarluni tapersersuisarnerup allaffissornikkut nukissanik aningaasaqarnikkullu aningaasartuutinik ikinnerulersitsinissaa ilimagineqarpoq. Paasissutissanik naatsorsuisoqarnissaanut tunngavissiisinnaasunik peqartoqanngilaq. Missingiinermi 1,0 mio. kr.-nit sipaarutigineqarsinnaapput.

Ataatsimut isigalugu siunnersuut naatsorsuutigineqarpoq 2025-mi 0.5 mio. kr.-nik 2026-miillu ukiumoortumik 1,0 mio. kr.-nik kommunip aningaasartuuteqarnerunissaa.

*3.4. Qanigisaasup paarineqarnera*

Siunnersuummi inuup suliffinnut attuumassutillip innarluutilimmik qanigisaasumik paarsaqarnissamik kissaatillip angerlarsimaffimmi paarsinissamut taarsiullugu angerlarsimaffiup avataani ulloq unnuarlu najugaqarnerussappat imaluunniit paarsinissamut pisariaqartitsineq ulloq naallugu sulinermut naapertuuppat inuk kommunalbestyrelsip atorfinitsissinnaavaa.

Qanigisaasup paarineqarnissaa siunertaralugu inuk qaammatit 6-it tikillugit atorfinitsinneqarsinnaavoq. Piffissaq paarsinermut atorneqartoq tamatumunnga pissutsit immikkut ittut pisariaqartissimappassuk qaammatit 3-t angullugit sivitsuiffigineqarsinnaavoq. Paarsineq qaammatinut ilivitsunut agguarneqarsinnaavoq. Sulisitsisumik qanigisaasup paarsarinissaanut sulinngiffeqarallarnissamik tunniussisumik isumaqatigiissuteqareernikkut paarsineq piffissanut sivikinnernut agguarneqarsinnaavoq.

Ilimagineqarpoq ataatsimut isigalugu siunnersuut kommuninut aningaasartuuteqarnerunermik kinguneqassanngitsoq, kommunit ulloq unnuarlu neqeroorutinut imaluunniit utoqqarnik paaqqinnittarfinnut inissiigallarnissaraluat imaluunniit innuttaasoq nammineq angerlarsimaffimmini isumagineqarluni akunnerni qassini tapersersortimit ikiorneqarsimaneranut aningaasartuutissaraluit qanigisaasunut akissarsiaqartitsinernut aningaasartuutaasut ilanngaataassammata.

Taamaattorli maannakkut aalajangersakkanut siunnersuutinut aningaasartuutit eqqortut Naalakkersuisunit missiliorneqarsinnaanngorlugit inunnut siunnersuummut ilaasunut nuna tamakkerlugu tutsuiginiartunik paasissutissanik tunngaveqartoqanngilaq.

*3.5. Tikeraarluni angalanerit*

Meeqqat innarluutillit angerlarsimaffiup avataanut ulloq unnuarlu neqeroorummi inissinneqartut

allanngortinnagu ukiumut 2-nik tikeraarlutik angalasinnaatitaapput. Inersimasut innarluutillit

angerlarsimaffiup avataanut inissinneqartut angerlarsimaffittut najugarisamut ukiumut ataasiarlutik

tikeraarlutik angalasinnaatitaapput, inersimasulli 18-ileereerlutik ukiut 10-t sinnerlugit

inissinneqarsimasut inatsit atuuttoq malillugu ukioq allortarlugu ataasiarlutik tikeraarlutik

angalasinnaatitaallutik.

Assigiimmik pinnittoqartalissasoq siunnersuutigineqarpoq, taamaasilluni

inersimasut innarluutillit tamarmik angerlarsimaffiup avataanut ulloq unnuarlu neqeroorummi

inissinneqartut ukiumut ataasiarlutik tikeraarlutik angalasinnaatitaassammata. Taamaattoq

inuusuttunut innarluutilinnut 18-24-inut ukiulinnut killeqartumik angerlarsimaffiup avataanut

inissinneqartunut ukiumut marloriarluni angalasinnaasoqassaaq.

2025-mi aningaasartuutaanerusussat 1,9 mio. kr.-nut tamatumalu kingorna ukiumut 4,0 mio. kr.-nut missiliorneqarput. Aningaasartuutaanerusut annertuumiit tutsuiginartumiillu paasissutissanut tunngavimmiit missiliorneqarnikuupput.

*3.6. Siusissukkut iliuuseqarnermik aallartitsinermut atatillugu kommunit aningaasartuuteqarnerunerat*

Siunnersuummi kommunalbestyrelse suliniummik piareersaassaaq, tassani inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaa qulakkeerneqassalluni. Siunnersuummi kommunalbestyrelse ujartuilluni sulinermi ilaquttanut pisariaqartitsisutut ilimagineqartunut kikkunnulluunniit siunnersuisarnermik neqeruussalluni pisussaaffeqarpoq. Siunnersuisarneq pillugu neqeroorneq aamma angajoqqaanngortussanut ilaassaaq.

Ilimagineqarpoq siunnersuut 2025-mi 1,0 mio. kr.-nik 2026-miillu ukiumoortumik 2,0 mio. kr.-nik kommunip aningaasartuuteqarnerunissaa.

*3.7. Inatsisartut inatsisaannik aqutsinermut kommunimi aningaasartuutit*

Inatsisit pisariunerulersimaneranut kiisalu sullissisarnerup sivisussusaat eqqortumillu sullissisarneq pillugit NIIK-miit Tilioq-miillu ernumassutinut kommunit ernumassuteqarlutik nalunaaruteqarsimanerannut tusarniaanermut akissutigineqartut tunuliaqutaralugit 2025-mi 1,4 mio. kr.-nik aamma tamatuma kingorna ukiumut 2,8 mio. kr.-nik kommuninut aningaasanik immikkoortitsisoqarpoq.

Inatsisartut inatsisaannik kommunip aqutsinera pitsaanerulersinniarlugu aningaasanik immikkoortitsisoqarpoq, taamaasilluni sullissisarneq sukkanerusoq eqqornerusorlu qulakkeerneqassaaq.

|  |  |  |  |  |
| --- | --- | --- | --- | --- |
| **Aningaasartuutaanerusut mio. kr.** | **2025** | **2026** | **2027** | **2028** |
| Inatsisartut inatsisaannik atulersitsinermut, pikkorissartitsinernut allanullu aningaasartuutaanerusut (aningaasanut inatsimmi aningaasat immikkoortinneqassapput) | 1 | 2 |  |  |
| Innarluutilinnut sulianik suliarinnittarnerup digitaliseriiffiginera (aningaasanut inatsimmi aningaasat immikkoortinneqassapput) | 1,5 | 3 | 2,5 |  |
| Tapersersuisarnissamut periarfissat amerlanerit (kommuninut ataatsimoortumik tapiissutini aningaasat immikkoortinneqassapput) | -0,5 | -1 | -1 | -1 |
| Qanigisaasunik paarsisarneq (kommuninut ataatsimoortumik tapiissutini aningaasat immikkoortinneqassapput) | 0 | 0 | 0 | 0 |
| Tikeraarluni angalanerit (kommuninut ataatsimoortumik tapiissutini aningaasat immikkoortinneqassapput) | 1,9 | 4 | 4 | 4 |
| Siusissukkut iliuuseqarnermik aallartitsinermut atatillugu kommunimi aningaasartuutaanerusut | 1,4 | 2,8 | 2,8 | 2,8 |
| Inatsisartut inatsisaannik aqutsinermut kommunimi aningaasartuutit |  |  |  |  |
| Katillugit | 6,3 | 12,8 | 10,3 | 7,8 |
| *Kommunit aningaasartuutiginerusaannut immikkoortinneqartut* | *3,8* | *7,8* | *7,8* | *7,8* |

**4. Inuussutissarsiortunut aningaasaqarnikkut allaffissornikkullu kingunerisassai**Qanigisaasumut innarluutilimmut paarsisarnissamut periarfissat kiisalu nammineq angerlarsimaffigisami isumassuinissap isumaginissaanut ineqarnermut tapiissuteqarnissamut periarfissat qanoq atorneqartiginerat apeqqutaalluni sulisitsisunut sunniuteqartussaassaaq.

Qanigisaasumut paarsisarnissamut periarfissaq inuussutissarsiortunut pitsaasumik sunniuteqartussaassaaq, tassani innuttaasunut tamanut iluaqutaasussatut, ilaatigut inuussutissarsiornikkut ilaqutariinnut aningaasaqarnikkut patajaassuseqarneq qulakkeerneqassammat.

Taamatuttaaq aqutsisup, sulisut, inuup tapersersuisartup, illersuisup allallu atorfinitsinnissaat sioqqullugu piumasaqaateqalissasoq siunnersuutigineqarpoq, tamannalu inuup innarluutillip pisinnaatitaaffiisa isumannaatsuunissaatalu qulakkeernissaannut tapeeqataassaaq, tassani inuussutissarsiornerup iluani sulisussanik amigaateqartoqarnerani inuk innarluutilik sulisinnaalernissaanut periarfissaqarnerulissalluni. Aappaatigut qanigisaasumik paarsisarnissamut siunnersuut sulisinnaasut akornanni sulisussanik ilinniarsimasunik tigooraanissamut iluaqusiissaaq, tassani assersuutigalugu suliffeqarfimmi namminersortumi atorfinitsitsinatik taakkua inuit qanigisanik paarsisutut kommuniniit atorfinitsinneqarnerisigut.

**5. Avatangiisinut, pinngortitamut inuillu peqqissusaannut sunniutaasussat**Avatangiisinut pinngortitamullu sunniutissaqarnavianngilaq, inuilli peqqinnissaannut pitsaasunik sunniuteqartussaassaaq, matumani inuk innarluutilik pisinnaatitaaffinnik periarfissanillu pineqartut inuunermikkut atugarisaannik pitsanngortitsisumik tunineqarsimatillugu.

**6. Innuttaasunut kingunerisassai**Siunnersuut inunnut innarluutilinnut taakkualu qanigisaannut pitsaaqutissanik kinguneqartussaavoq, tassami siunnersuummi inunnut innarluutilinnut taakkualu qanigisaannut pisinnaatitaaffiit amerlanerit annertusisallu pigineqalersussaammata.

**7. Kingunerisassat pingaarnerit allat**Siunnersuut pingaarnernik kingunerisassaqanngilaq.

**8. Pisortanik aamma kattuffinnik il.il. tusarniaaneq**Siunnersuut piffissami 23. april - 21. maaji 2024 tusarniaassutigineqarpoq ullormullu 28. Maj 2024-mut sivitsorneqarluni.

Tamatuma saniatigut piffissami tassani siunnersuut tusarniaasarneq pillugu Naalakkersuisut nittartagaanni tamanut saqqummiunneqarpoq.

Tusarniaanermut akissuteqaatit tiguneqartut suliarineqarnerat ilanngussaq 1-imiittoq takuuk.

Tusarniaanermut akissutigineqartut oqaaseqaatinik ilaqartut oqaatsit atorneqartut allanngortinnagit oqaatigeqqinneqarput, siunnersuummullu ilanngussami 1-imi pisariaqartitsineq naapertorlugu oqaaseqarfigineqarlutik. Tusarniaanermut akissutigineqartunut oqaaseqaatit equngasumik allanneqarput.

*Oqartussaasut kattuffiillu il.il. ilassutitut tusarniaavigineqarnerat*

Tusarniaanermut akissutit tiguneqartut amerlassusaat eqqarsaatigalugit siunnersuummut aaqqiissutit piffissami 30.07.2024-miit 28.08.2024-mut ilassutitut tusarniaassutigineqarput. Tamatuma saniatigut inatsisissatut siunnersuut Naalakkersuisut tusarniaanermut nittartagaat atorlugu piffissami tassanerpiaq aamma tamanut saqqummiunneqarpoq.

Tusarniaanermut akissuteqaatit tiguneqartut suliarineqarnerat ilanngussaq 2-miittoq takuuk.

Tusarniaanermut akissutigineqartut oqaaseqaatinik ilaqartut oqaatsit atorneqartut allanngortinnagit oqaatigeqqinneqarput, siunnersuummullu ilanngussami 2-imi pisariaqartitsineq naapertorlugu oqaaseqarfigineqarlutik. Tusarniaanermut akissutigineqartunut oqaaseqaatit uingasumik allassimapput

**Siunnersuummi aalajangersakkanut ataasiakkaanut nassuiaatit**

§ 1-imut

Inatsisartut inatsisaata siunertaata pingaarnerup siunertaasalu allanneqarnerat aalajangersakkami taaneqarput.

Imm. 1-imut

Inuk innarluutilik inuit pisinnaatitaaffiisa aammalu tunngaviusumik kiffaanngissuseqarnermut pisinnaatitaaffiisa tamarmiusut allatulli atorsinnaanissaannut tamakkiisumik pisinnaatitaaffeqarpoq, Inatsisartullu inatsisaat manna tamatuminnga qulakkeerinninniarnissamut tapeeqataassaaq. Inuit Innarluutillit pisinnaatitaaffii pillugit Naalagaaffiit Peqatigiit isumaqatigiissutaanni artikeli 1-imi siunertani isiginnittaaseq aalajangersakkami aallaavigineqarpoq. Inatsisartut inatsisaanni isumaginninnermut suliassaqarfiup iluani, aammali suliassaqarfinni allani, Inatsisartut inatsisaat manna malillugu tapersiisarnikkut, inuit innarluutillit inuttut pisinnaatitaaffiisa piviusunngortinneqarnissaat kissaatigineqarpoq.

Inatsisartut inatsisaat malillugu taannaannaq isigalugu tapersiinissamut aamma suliarinninnermut atatillugu aalajangersagaq pingaaruteqarpoq, aammali isumaginninnermi suliassaqarfimmi oqartussat suliaqarnerannut allanut atatillugu atitunerusumik isiginninnermut pingaaruteqarluni. Inuit innarluutillit tapersersorneqarnissaannut Inatsisartut inatsisaat malillugu tapersersuisarnerit pisariaqartitanik pingaarnerpaanik matussusiinissamik siunertaqarput, assersuutigalugu inuttut eqqiluitsuunissamik qulakkeerinninnerit imaluunniit inuit innarluutillit nerisaqarnissaat. Taamatut ataqatigiinnerni pingaaruteqarpoq pisariaqartitanut suugaluartunut tamakkununnga tapersersuisoqarnissaanut kommuni aalajangiisoq sulisullu tapersersuinermik tunniussaqartut inuup inuit pisinnaatitaaffiinut qitiutitsissasut. Tamanna ilaatigut inunnik sunik tapersersuinissamik neqerooruteqarnerni aamma qanoq ililluni tapersiisoqarnissaani takuneqarsinnaasarpoq. Tamatuma saniatigut aalajangersagassatut siunnersuut oqartussaasunik tapersiissutip inuup pingaarnertut pisariaqartitaannaannut matussusiinnginnissaanik qulakkeerinnittussaatitsisuuvoq, aammali tapersiinerup assersuutigalugu inuup inuiaqatigiinni inuunermut politikikkullu inuunermut peqataasinnaatitaaneranik aamma qulakkeerinnittuuvoq. Oqartussaasut atitunerusumik isigalugit isumaginninnermut suliassaqarfimmi sulinerannut tunngatillugu, aalajangersakkami siunnersuutigineqartumi inuit innarluutillit pisinnaatitaaffiisa sunut tamanut tunngasuni qulakkeerneqarnissaannut oqartussaasut pisussaaffilerneqarput.

Aalajangersakkap inuit pisinnaatitaaffiinut aamma kiffaanngissuseqarnissamut pisinnaatitaaffiit tunngaviulluinnartut innersuussutigineranni pingaarnertigut pisinnaatitaaffiit innarluutillit pillugit isumaqatigiissummi illersorneqarnissaat anguniarneqarpoq. Taakkunani immikkut pingaarutilittut taaneqarsinnaapput:

* Assigiinngisitsinnginnissaq
* Periarfissat assigiit
* Paasiuminartoqarnissaa
* Ineriartornissamut periarfissanut meeqqat innarluutillit pigisaannut ataqqinninnissaq kiisalu
* namminneq kinaassutsiminnik peqaannarnissaminnut pisinnaatitaaffiinik ataqqinninnissaq
* Atornerlunneqarnermut, annersaanermut atornerluinermullu illersornissaat
* Timikkut tarnikkullu nammineersinnaanerinut ataqqinninnissamut pisinnaatitaaffeqarneq
* Nammineq inuuneqalernissamut inuiaqatigiinnilu peqataasarnissamut pisinnaatitaaffeqarneq
* Inuup angalasinnaassusia
* Oqarsinnaanermut isummanillu annissisinnaanermut kiffaanngissuseqarnissamut pisinnaatitaaffeqarneq
* Namminerisamik inuuneqarnermut ataqqinninnissaq
* Angerlarsimaffigisamut ilaquttanullu ataqqinninnissaq
* Kulturikkut inuunermut peqataasarnissamut pisinnaatitaaffeqarneq

Aalajangersagaq pisinnaatitaaffinnut innarluutillit pillugit isumaqatigiissummiittumut killeqartinneqanngilaq, kisiannili aamma isumaqatigiissutit Kalaallit Nunaannut atuuttut allat malillugit inuit pisinnaatitaaffiinik kiffaanngissuseqarnissamullu pisinnaatitaaffinnik tunngaviulluinnartunik imaqarluni, pingaartumi kisimiinnanili Den Europæiske Menneskerettighedskonventionen (EMRK), takuuk Inuit pisinnaatitaaffii pillugit Europami Isumaqatigiissut pillugu inatsisip Kalaallit Nunaannut atuutilernera pillugu peqqussut nr. 814, 18. september 2001-imeersoq.

Matuma siulianiittunut nangissutigalugu Inatsisartut inatsisaat malillugu tapersersuineq, inuup inuttut pisinnaatitaaffii aammalu tunngaviusumik kiffaanngissuseqarluni pisinnaatitaaffii ataqqillugit tapersersuisoqassaaq. Inatsisartut inatsisaat malillugu tapersersuinissaq pillugu oqartussaasut aalajangiinissaannut aammalu aalajangiinerup pinissaata tungaanut oqartussaasut sullissinerannut aalajangersagaq pingaaruteqarpoq. Taamaalillutik oqartussaasut ilaatigut inuit innarluutillit namminneq inuunerat pillugu aalajangiineranni inuit innarluutillit peqataatinneqarnissaat qulakkeerneqassaaq aammalu inuup attaveqaqatigiinnissamut piviusumik periarfissaanik qulakkeerinninnikkut peqataatitsinissamik qulakkeerinnittuussapput.

Imm. 2-mut

Tamakkiisumik nalilersuinissaq isumaqarpoq, oqartussaasoq aamma inummut innarluutilimmuinnaq tunngassuteqanngitsunut isummersussasoq. Matumani inuttut ajornartorsiutinngortut assersuutitut taaneqarsinnaapput, inuup ilinniarnermik sorlermik aallartitsisimanera imaluunniit aallartitserusunnera, inuup suliffeqarniarnikkut killiffia kiisalu killiffiit aamma peqqissutsikkut killiffia taaneqarsinnaallutik.

Aalajangersagaq oqartussat massakkut ingerlatseriaasiannut pingaaruteqarpoq. Tamanna Inatsisartut inatsisaat malillugu siunnersuinerup, ilitsersuinerup tapersersuisarnerullu ingerlanneqarnerani atuutissaaq. Tapersersuineq inuup inuttut pisinnaatitaaffii ataqqillugit qanoq piviusumik tapersiissutigineqassanersoq, oqartussaasup tassani ukkatarissavaa. Tamanna ilaatigut tapersersuinissamik aaqqissuussinermi innuttaasumik peqataatitsinikkut aamma tapersersuinissami pissaanermik atuinnginnissami takuneqarsinnaavoq.

Suliniutigineqartumi suna siunertaanersoq siunertallu anguniarnissaanut kiffartuussisarnerit suussanersut pillugit isummersornissanut innuttaasup peqataatinneqartarnissaa pingaaruteqarpoq. Ataatsimut anguniarneqartussaq tassaavoq ikiuinissap piareersarnerani immikkut atugassarititat sullinneqartunut atuutsinneqartunut tunngasut immikkorluinnaq ittut immikkut isiginiartarnissaat. Minnerunngitsumillu ikiuineq ikiuummut immikkoortunit allanit tunniunneqartoq, soorlu ilinniartitaanermut peqqinnissamullu immikkoortumiittoq kiisalu ilaqutariit namminerisamillu attaveqaatit aqqutigalugit ataqatigiissartariaqarpoq.

Kommunalbestyrelsip periarfissat isumaginninnermut inatsisini nassaassaasinnaasut tamaasa malillugit qinnuteqaatit apeqqutillu nalilersussavai, soorluttaarlu kommunalbestyrelsip oqartussami allami imaluunnit inatsisit allat malillugit ikiorneqarnissaq pillugu qinnuteqartoqarsinnaanersoq maluginiartussaagaa. Taamaasilluni erseqqissarneqassaaq, soorlu pisinnaatitaaffiit atuussimasut malillugit inatsimmi siunertaasimasoq, innuttaasunut timikkut tarnikkulluunniit pisinnaasakinnerulersimasunut tapersersuinissamut siunertami qulakkeerniarneqarpoq innuttaasup ataqatigiissumik tamanullu isiginnittumik suliniuteqarfiginissaa pineqartup pisariaqartitaanik pissarsiffiusussamik.

Nr. 1-imut

Siunertaasoq siulleq tassaavoq innarluuteqarnerup malitsigisaanik ajornartorsiutit ikiorsiiviginiarlugit inuit innarluutillit siunnersuinermik tapersiinermillu neqeroorfigineqarnissaat. Taaguutit siunnersuisarnerit tapersersuisarnerillu annertusillugit paasineqassapput, taamaasilluni siunnersuinernik tapersersuinernillu pinaveersaartitsiffiusuni aamma tunniussisoqarsinnaassammat.

Nr. 2-mut

Aalajangersagaq manna siusissukkut iliuuseqarfiginiarneqartup suliarinissaanut kiisalu tapersersuinerup ingerlannissaanut ingerlatsivimmik pisussaaffiliivoq, taakkulu ataqatigiissapput tamanullu isiginnittuussallutik, taamaaliornikkut inuup qanoq innera imaluunniit ajornartorsiutit ajorteriassanngimmata.

Nr. 3-mut

Aalajangersakkatigut inuup innarluutillip allat assigalugit nammineerluni inuuneqalernissamut suliniuteqarfiginissaa tapersersorneqarnissaalu qulakkeerneqassapput. Tamanna sutigut tapersersuiffigineqassanersoq takuneqarsinnaassaaq inuup taassuma nukissaasa pigiinnarnerisigut aamma pineqartup inuunikkut, inuttut pisinnaasai timikkullu pisinnaasai arlaatigut pitsanngorsaaffiginerisigut.

Nr. 4-mut

Aalajangersakkatigut inuttut inuunermi inuulluataarnissamut suliniuteqarnissaq tapersersuinissarlu qulakkeerneqarput, soorlu sammisassanut neqeroorutit, piumassuseqalersitsinerit peqatigiinnissamullu peqataarusunnerit aqqutigalugit. Aamma tapersersuinermi inuup eqqortumik sullinneqarnissaa kiisalu isumassorneqarnissaa paaqqutarineqarnissaalu qulakkeerneqassapput. Aalajangersagaq taamaalilluni aamma Inuit Innarluutillit pisinnaatitaaffii pillugit Naalagaaffiit Peqatigiit isumaqatigiissutaanni inuit innarluutillit kulturikkut pisuni, sukisaarsaarnermut neqeroorutini, sunngiffimmi sammisani timersornermilu innuttaasut allat assigalugit peqataanissamut pisinnaatitaanerisa akuersaarnissaat pillugu artikeli 30-mut ataqatigiissillugu isigineqassaaq.

Innuttaasup ima annertutigisumik pisinnaasakinnerulernera paasineqarpat inuit taakku immikkut tapersersorneqarnatik aamma immikkut najugaqarnissamut neqeroorfigineqarnatik nammineerlutik inuuneqalernissaminnut nukissaqarsimanavianngitsut paasineqarpata pingaarnertut siunertaassapput isumassuineq, suliaritinneq paaqqutaqarnerlu, tamatumalu saniatigut pineqartup inuttut atugarisaasa pitsanngorsarnissaannut tapersersuineq, soorlu allat peqatigalugit peqatigiittarnissaq sammisassaqartitsinerlu pillugit neqeroornerit aqqutigalugit.

Nr. 5-imut

Inuit innarluutillit inuiaqatigiinni naligiimmik periarfissaqarnissaasa aammalu innarluuteqarneq pissutigalugu assigiinngisitsinerup akerlilerneqarnissaa tamatumuunalu sapinngisamik inuiaqatigiinni tamakkiisumik sunniuteqarluartumillu peqataanissaasa akuunissaasalu qulakkeerneqarnissaa aalajangersakkami siunertaavoq.

Taamaasilluni Inatsisartut inatsisaat malillugu tapersersuinerit ilaatigut inuup innarluutillip sapinngisamik ulluinnarni nalinginnaasunik suliaqarsinnaanera inuiaqatigiinnilu nalinginnaasunik sammisassanut peqataasinnaanera qulakkeerneqassaaq.

Inatsisartut inatsisaat manna malillugu najugaqarnissamut neqeroorsimanerup saniatigut neqeroorutit tamarmiusut pineqartut inuulluarnissamut ineriartornissamullu periarfissaminnut tapersersuiffigineqassapput, inuttullu ikiorneqarnerisa, isumassorneqarnerisa paaqqutarineqarnerisalu saniatigut perorsaanikkut ikiorteqarnissat, sungiusarnissamut periarfissat, katsorsartinnissat ilaasinnaapput, assersuutigalugulu inersimasut immikkut ilinniartinneqarnissaat pillugu inatsit malillugu immikkut ilinniartinneqarsinnaassallutik.

Nr. 6-imut

Inatsisartut inatsisaat malillugu tapersersuinermi ataasiakkaat suliffissaqartinneqarnissamut periarfissaasa siuarsarneqarnissaat siunertarineqarpoq.Tamanna sutigut tapersersuisarnissap, tapersersuinerup sorliup tunniunnissaanut aamma tapersersuinerup piareersarnissaanut aalajangiinermi pingaartinneqassaaq. Taamatut siunertaqarneq assersuutigalugu ikiuutit suut tapiiffigineqarsinnaanerannut sunniuteqarsinnaavoq. Ilaatigut innuttaasut suliffeqalernissaat suliffinnullu attaveqaannarnissaat siunertaralugit oqartussat innuttaasumut tamanut isiginnittumik, ataqatigiissumik ataqatigiissaakkamillu suliniuteqarfiginissaannut pisussaaffeqarmata maluginiarneqartarnissaa pingaaruteqarpoq. Tassunga atatillugu oqartussaasup inatsisinut allanut ataqatigiissaarinissamik qulakkeerinninnissaa naleqqussinnaassaaq, taamaalilluni Inatsisartut inatsisaat manna malillugu tapersersuineq siunertaasumut sunniuteqarluarnerpaamik iluaqutaasinnaaniassammat. Aalajangersakkami tassunga tunngasortaa, inuunerup ingerlannissaanut aningaasarsiorsinnaatitaanermut, inuit innarluutillit suliffeqarnissamut suliffissaqartinneqarnissamullu pisinnaatitaaffeqarnerisa akuersaarneqarnera pillugu Inuit innarluutillit Pisinnaatitaaffii pillugit Naalagaaffiit Peqatigiit isumaqatigiissutaanni artikeli 27-mi allassimasut eqqarsaatigalugit isiginiarneqassaaq. Inatsisartut inatsisaat manna malillugu tapersersuisarneq Inuit innarluutillit Pisinnaatitaaffii pillugit Naalagaaffiit Peqatigiit isumaqatigiissutaanni artikeli 27 malillugu pisinnaatitaaffiup piviusunngortinniarnissaanut iluaqutaasinnaavoq, soorlu ikiuutinut tapiinikkut, tamanna inuup innarluutillip sulilernissaanut ikiuussinnaassaaq imaluunniit angallassissutinut tapiisoqarsinnaassaaq, taamaasilluni inuup angerlarsimaffiup ilinniarfiullu imaluunniit suliffiit akornanni uteqattaarsinnaanera periarfissaqalissammat.

Nr. 7-mut

Aalajangersakkami matumani tamanut isiginnilluni neqeroorsinnaanermut pisinnaatitaaffiup qulakkeernissaa siunertarineqarpoq, taannalu pineqartut nammineq angerlarsimaffimminni ineqarnissaminnut immikkut pisariaqartitaannut naleqquttuussaaq.

§ 2-mut

Aalajangersakkami uani siunnersuummi oqariartaatsinut atorneqartunut paasinninnerup oqinnerulernissaa siunertarineqarpoq.

Nr. 2-imut

Illersuisoq inunnik innarluutilinnik illersuisuusussaq, tassaassaarlu inuk isumaginninnermik inunnillu innarluutilinnik suliassaqarfinni sukumiisumik ilisimasalik misilittagaqartorlu, kiisalu Isumaginninnermik Aqutsisoqarfiup illersuisunut pikkorissarnissamik neqeroorutaanik naammassinnissimasoq.

Nr. 3-mut

Najugaqarfissatut neqeroorut: Najugaqaqatigiiffiit, najugaqarfiit nakkutigineqartut aamma ulloq unnuarlu neqeroorutit ilaapput.

Nr. 4-mut

Siusissukkut pinaveersaartitsineq: inuit ilisimasallit ajornartorsiutip pinngornissaata pinngitsoortinnissaanut maluginiaqassapput.

Nr. 5-mut

Siusissukkut suliniuteqarnerup kingunerissavaa: inuit ilisimasallit sapinngisartik malillugu piffissaq eqqorlugu, ataqatigiissumik piukkunnartumillu suliniuteqarnikkut ajornartorsiutinut ikiuissasut.

Nr. 6-imut

Malitseqartitsisarneq: inuusuttut 18-init 23-nut ukiullit inersimasunngornissaminnut kiisalu nammineerlutik inuuneqalernissaminnut piareersarnissaat ilaavoq, soorlu inuusuttup ineriartornissaanut atugarissaarnissaanullu, ilinniarnissaanut, suliffeqalernissaanut allatullu pissutsinut attuumassutilinnut tapersersuiffiginissaata qitiutinnissaa, soorlu nammineerluni inissiap pissarsiarinissaanut.

Nr. 7-imut

Kinguaassiuutitigut atornerluineq: Inuk inummut allamut kinguaassiuutitigut iliuuseqaqqullugu pinngitsaaliisimappat inuup pineqartup akuerisimanngisaanik.

Kinguaassiuutitigut atornerluinermi pinerluffigisamut timikkut timikkuunngitsorlu attuisarnerit ilaasinnaapput.

Timikkut atornerluinernut assersuutissat:

- Atornerluisoq pinerluffigineqartup kinguaassiuutaanut attuualaarinnissimassasoq

- Atornerluisoq pinerluffigineqartup timaata ilaanik attuualaarinnissimassasoq, soorlu iviangikkut

- Pinerluffigineqartoq pinerluuteqartup kinguaassiutaanik attuualaareqqullugu pinngitsaalineqarsimassasoq

- Pinerluffigineqartoq atoqatigiinnissamut pinngitsaalineqarsimassasoq

Allattuiffik tamakkiisuunngilaq.

Timikkuunngitsoq atornerluinernut assersuutissat:

- Atornerluisoq pinerluffigineqartumut imminut takoqqusaassasoq

- Pinerluffigineqartoq atisaajaqqullugu pinngitsaalineqarsimassasoq

- Pinerluffigineqartoq assilissanik atoqatigiittarnermut tunngasunik isiginnaaqqullugu pinngitsaalineqarsimassasoq

- Pinerluffigineqartoq kinguaassiuutinut tunngasunik ajortisaarneqarsimassasoq, soorlu oqaatsitigut kinguaassiuutinut pinerluffigineqartup kissaatiginngisaanik ajortisaarinerit

Allattuiffik tamakkiisuunngilaq.

Inuup nammineerluni inissaminik toqqaanermigut imaluunniit nammineq angerlarsimaffimminiiginnarnissani toqqarsimappagu inuup nammineerluni ataqqinassusaa allallu ulorianartorsiortinneqassanngitsut piumasarineqarmata erseqqissarneqassaaq. Allat atugarissaarnerat tassaatinneqarpoq qanigisaasut, inuit inummut tapersersuisut aammalu allat inuup avatangiisaanniittut, matumani sanilerisat il.il. ilanngullugit.

Inuk Inatsisartut inatsisaat manna malillugu tapersersuiffigineqarluni nammineq angerlarsimaffimminiiginnarpat, inuup nammineq atugarissaarnera imaluunniit allat atugarissaarnerat navianartorsiortinneqarnersoq oqartussaasoq naliliisussaavoq.

Imm. 2-mut

Imm. 1 malillugu naammattumik tapersersuinissaq tunniunneqarsinnaanngippat inuup najugaqarfittut neqeroorummi tulluartumik tapersersuiffiginissamut pisinnaatitaaffeqarnera imm. 2-mi erseqqissarneqarpoq. Najugaqarfissatut neqeroorummi, Inatsisartut inatsisaanni tapersersuinissamut siunertaasut eqqarsaatigalugit, inuup innarluutillip immikkuullarissumik pisariaqartitsinera naammassineqassaaq. Taamaattumik inuup innarluutillip kommunip avataani najugaqarfissatut neqeroorummiinnissaa pisariaqarsinnaavoq. Sullitassani inuit innarluutillit pineqarsimappata, assersuutigalugulu angerlarsimaffiit paaqqutaqarfiusartut pineqarsimatinnagit, inuk innarluutilik najugaqarfissatut neqeroorummi najugaqarfissamik sapinngisamik neqeroorfigineqassasoq aalajangersakkap kingunerissavaa, assersuutigalugulu angerlarsimaffinnut paaqqutarinniffiusunuunngitsoq.

§ 3-mut

Imm. 1-imut

Aalajangersakkap oqaasertaani inuit innarluutillit ukiui apeqqutaatinnagit tamarmik Kalaallit Nunaannilu najugallit tapersersuiffigineqarsinnaapput. Aalajangersakkami uani inuit ukiumikkut imaluunniit timikkut, tarnikkut eqqarsartaatsikkut imaluunniit malussarissutsikkut pisinnaasakinnerulersimasut aamma pineqarput. Aalajangersakkami uani inuit innarluutillit utoqqaat angerlarsimaffianni najugaqartut inatsimmut tassunga ilaanerat erseqqissarneqarpoq. Erseqqissaanermi aamma inuit utoqqalinersiaqalernissamut ukiut killiliiffiginerisa ataanniittut ilaapput. Siunnersuummi ukiut apeqqutaatinnagit inuit tamarmik ilaatinneqarput.

Imm. 2-mut

Aalajangersakkami imm. 3 atorlugu Kalaallit Nunaanni najugaqartuunissaq pillugu imm. 2-imi piumasaqaatip saneqqunneqarsinnaanissaa siunnersuutigineqarpoq.

Imm. 2 naapertorlugu Kalaallit Nunaanni najugaqartussaatitaaneq pillugu piumasaqaatip atorneqannginnissaanut piumasaqaatit tullinnguuttut makku

naammassineqarsimassapput:

1) Inuk innarluutilik pineqassaaq.

2) Inuk Kalaallit Nunaata avataanut inissinneqarsimassaaq  
Kalaallit Nunaata avataanut inissiinissaq Kalaallit Nunaanni isumaginninnermut oqartussamit aalajangiunneqarsimassaaq.

3) Inissiinissaq sioqqullugu aalajangiineq Naalakkersuisut akuersissutigisimassavaat.

Kalaallit Nunaata avataanut ulloq unnuarlu neqeroorummi najugaqarnissaq pillugu

§§ 36-37-ni aalajangersakkat eqimattanut innarluutertik pissutigalugu tamatumalu kingunerisaanik tapersersorneqarnissamik pisariaqartitsisunut atorneqartarnissaat aalajangersakkatigut qulakkeerneqarpoq.

§ 4-mut

Imm. 1-imut

Aalajangersakkami nutaajusumi, innarluuteqarneq pissutigalugu inatsisartut inatsisaat manna malillugu tapersiivigineqarnissamik aammalu Meeqqat tapersersorneqarnissaannut Inatsisartut inatsisaat malillugu tapersiivigineqarnissamik pisariaqartitsisunut, tamakkiisumik isiginnittumik, ataqatigiissagaasumik naammattumillu meeqqanut tapersiinissap qulakkeerneqarnissaa siunertaavoq. Taamaalilluni pingaarnertut meeqqanut innarluutilinnut, ilutigisaanillu inooqatigiinnermi ajornartorsiuteqarnermik misigisaqartartunut aalajangersagaq pingaaruteqarpoq.

Imm. 1 atorlugu meeqqat sullitassaniittut Inatsisartut inatsisaat manna aamma Meeqqat tapersersorneqarnissaannut Inatsisartut inatsisaat malillugit tapersersorneqassagunik

inatsisartut inatsisaat marluusut malillugit tapersersuinissamik pisariaqartinneqartumik tunineqarnissaat aalajangersarneqarpoq. Tamatuma pinissaa kommunalbestyrelsip akisussaaffigaa. Aammattaaq tapersersuinerup ataqatigiissagaanissaa kommunalbestyrelsip akisussaaffigaa. Taamaalilluni meeqqap Meeqqat tapersersorneqarnissaannut Inatsisartut inatsisaat malillugu tapersersorneqarnissaa aammalu tapersersuinerup meeqqap pisariaqartitaasa naammassinissaannut naammattumik annertussuseqarnissaa, kommunalbestyrelsip qulakkeersimanngippagu, meeqqap pisariaqartitai Meeqqat tapersersorneqarnissaannut Inatsisartut inatsisaat malillugu naammassineqassasut innersuussutigalugu, Inatsisartut inatsisaat manna malillugu tapersersuinissaq kommunalbestyrelsip itigartitsissutigisinnaanngilaa. Meeqqap Meeqqat tapersersorneqarnissaannut Inatsisartut inatsisaat malillugu tapersersorneqarnissamut pisariaqartitsinera, meeqqap innarluuteqarnera pissutigalugu annertulersinnaanerulersimasoq, kommunalbestyrelsimit eqqumaffigineqarnissaa tassunga tunngatillugu pingaaruteqarpoq.

Inatsisartut inatsisaat manna aamma Meeqqat tapersersorneqarnissaannut Inatsisartut inatsisaat malillugit tapersersorneqarnissamik pisariaqartitsisunut tunngatillugu tapersersuisoqarnissaanut suut inatsisinut ilaanersut pillugit tapersersuinissamik pisariaqartitsinerit avissaartittarnissaat suliat ilaanni periarfissaassanngilaq. Taamatut pisoqartillugu, tapersersorneqarnissamik pisariaqartitsineq Inatsisartut inatsisaat alla malillugu ikiorsiivigineqassasoq innersuussutigalugu, kommunalbestyrelsip tapersiinissaq itigartinngisaannassavaa. Akerlianik tunaartarineqartussat tassaassapput, suut meeqqamut pitsaanerpaanersut aamma qanoq iliorluni meeqqap pisariaqartitaanik piviusunngortitsisumik meeqqamillu pitsaanerpaamik ikiorsiisumik tapersiisoqarsinnaanersoq.

Imm. 2-mut

Imm. 2-mi aalajangersakkatut siunnersuutigineqartoq malillugu Inatsisartut inatsisaat manna malillugu tapersersuinerup aammalu Meeqqat tapersersorneqarnissaannut Inatsisartut inatsisaat malillugu imaluunniit inatsisit allat malillugit meeqqamut taassumalu ilaqutaanut imaluunniit isumassuisuinut allanut suliniuteqarnerup aallartinneqartup imminnut attaqatigiinnissaasa ataqatigiissaarnissaannut qulakkeernissaannullu kommunalbestyrelse pisussaaffeqarpoq. Kommunip ingerlatsiviisa assigiinngitsut akornanni iluminni ataqatigiissaarisoqarnissaa suleqatigiittoqarnissaalu aalajangersakkami piumasaqaatigineqarpoq. Kommunalbestyrelse piviusumik ataqatigiissumik suliniuteqarnermik qanoq qulakkeerinnittassanersoq aalajangersakkami aalajangerneqanngilaq. Tamanna meeqqanut tapersersuinissaq pillugu sullissisunit aalajangersimasunit suliassat suliarineqartarnerinik kommunalbestyrelsip ataatsimoortitsineratigut imaluunniit ingerlatsivinni assigiinngitsuni sullissisut akornanni aalajangersimasunik suleqatigiiffeqalersitsinikkut ataqatigiissaarisartoqartitsilernikkut assersuutigalugu pisinnaavoq. Kommunalbestyrelsit kaammattorneqarput tapersersuinissamut periarfissaminnik, taakkuninngalu ineriartortitsinerminnik naleqquttumik annertussusilimmik ataqatigiissaarissasut.

§ 5-imut

Imm. 1-imut

Inatsisartut inatsisaanni sullinniakkat tassaapput inuit innarluutillit. Matumani paasineqassapput inuit timikkut, tarnikkut, silassorissutsikkut imaluunniit misigissutsikkut ataavartumik piginnaasakinnerulersimasut, aporfissallu assigiinngitsut aqqutigalugit allat assigalugit

inuup inuiaqatigiini peqataanissamut tamakkiisumik sunniuteqartumillu peqataasinnaaneranut akornusiisut. Sullinniakkat killissalersorneqarnerat Inuit Innarluutillit pisinnaatitaaffii pillugit Naalagaaffiit Peqatigiit isumaqatigiissutaanni artikeli 1-imi allassimasut assigaat. Taamaalilluni aalajangersakkap atuunnerani inuup innarluutaa avatangiisini akimmiffiit nalaanneranni pilertarpoq. Tamanna peqatigisaanik isumaqarpoq, innarluuteqarnermik paasinnittariaaseq allanngorartuusoq aammalu inuiaqatigiinni ineriartorneq ilutigalugu allanngoriartortussaasoq.

Inatsisartut inatsisaanni sullinneqartut killeqartinnissaanni ilumut inuk allanut sanilliullugu pisinnaasakinnerulersimanersoq qitiutinneqartussaassaaq, matumani inuup ulluinnarni inuunermi ingerlalluarnissamut periarfissaqarnersoq ilanngullugu, soorlu inuiaqatigiinni peqataanissamut.

Innarluuteqarneq timikkut, tarnikkut, silassorissutsikkut imaluunniit malussarissutsikkut pisinnaasakinnerulersimanermik imaluunniit tamakku ataatsikkoortillugit pissuteqarsinnaavoq. Timikkut innarluuteqarnermi assersuutissat tassaasinnaapput inuit kaassuartakkanik atuisut, inuit pitsorluttut inuillu avatiminnik ataatsimik arlalinnilluunniit amigaatillit. Tarnikkut pisinnaasakinnerulernermi assersuutitut tunngavilersuutaasinnaapput ataavartumik utertartumillu nikallungarujussuarnerit, annilaanganerit imaluunniit skizofreni. Eqqarsartaatsikkut pisinnaasakinnerulersimanermut assersuutissaapput inuit ineriartornermikkut akornutillit, tamatumunnga ilanngullugit Down's syndromillit. Malussarissutsikkut pisinnaasakinnerulersimasunut assersuutitut tikkuarneqarsinnaapput tappiitsuuneq, isigiarsuttuuneq, tutsarluttuuneq, tusilarneq, tusilarluni tutsarluttuuneq aammalu assersuutigalugu qaratsakkut ajoquserneq pissutigalugu malugisaatsikkut ajornartorsiuteqarneq.

Inuk innarluutilik sapinngisamik tapersersuiffigineqarnissaminut pisinnaatitaaffeqarnissaa aalajangersakkami malittarisassiorneqarpoq, taamaasilluni inuk nammineq angerlarsimaffiminiiginnarsinnaammat, matumani inuk taassumalu nakkutilliisua imaluunnit angajoqqaatut oqartussaasua tamanna pillugu kissaateqarsimappata. Taamaattoq inuup nammineq imaluunniit allat atugarissaarnerat nammineq angerlarsimaffimmiiginnarnermi navianartorsiortinneqassanngitsut pissutaatinneqassaaq.

Nr. 2-mut

Allat assigalugit inissamik killilersugaanngitsumik toqqaasinnaatitaaneq inunnut innarluutilinnut tunngaviusumik inuttut pisinnaatitaaffigaat. Inuup tamanna kissaatigippagu, inuk innarluutilik nammineq najukkamini nunaqarfimmini/illoqarfimmini angerlarsimaffimmini najugaqaannarsinnaanissaanut tapersersuiffigisarnissaa pingaartinneqassaaq. Tamanna aamma atuutissaaq inuk assersuutigalugu ulloq unnuarlu neqeroorummut nuunnermigut pitsaanerusumik ikiorneqarnissaminut periarfissaqarsimatillugu. Taamatut pisoqarnerani inuup tapersersorneqarluni nammineq angerlarsimaffimminiiginnarnissaa pingaaruteqarpoq, pissutigalugu inuup piukkunnaateqartumik paasissutissiiviusumillu tunngaveqartumik aammalu sullissisuni suleqatigalugu, inuup nammineq angerlarsimaffimminiiginnarnissani kissaatiginerlugu aalajangertussaammagu.

§ 6-imut

Imm. 1-imut

Naalakkersuisut qitiusumik Inissiinissamut innersuussisarfimmik (Qitiusumik Inissiinissamut innersuussisarfik) ingerlatsinissaat peqqussutaassasoq aalajangersakkami malittarisassiorneqarpoq.

Imm. 2-mut

Qitiusumik inissiinissamut innersuussisarfik pillugu maleruagassanik erseqqinnerusunik Naalakkersuisut aalajangersaasinnaapput, matumani ulloq unnuarlu neqeroorutini kiisalu Inunnut Innarluutilinnut Sullissivimmut Nunamut Tamarmut atuuttumut inissiinissaq ilanngullugit.

§ 7-mut

Naalakkersuisut inunnut innarluutilinnut ulloq unnuarlu neqeroorummi inissanik pisariaqartinneqartunik naammattunik peqarnissaanut akisussaaffilerneqarput.

§ 8-mut

Imm. 1-imut

Kommunalbestyrelsinut kiisalu inuit innarluutillit taakkualu qanigisaanut, ilaatigut siunnersuinermik, ilitsersuinermik aamma inunnut innarluutilinnut piginnaanngorsarnissaannut piginnaanngorsaqqinnissaannullu suliassaqarfinni arlalinni erseqqinnerusumik aalajangersagaasuni, sullissisussatut suliaqartussamik Naalakkersuisut ingerlatsissasut imm. 1-imi aalajangersakkami aalajangersarneqarpoq.

Imm. 1-imi pisussaaffiit arlallit Pissassarfiup isumagissallugit pisussaaffigisai tulleriaarneqarput.

Nr. 1-imut  
Inuit innarluutillit taakkualu qanigisai siunnersorneqarnissartik ilitsersuiffigineqarnissartillu pillugit Pissassarfimmut qinnuteqarsinnaanerat imm. 1, nr. 1-imi takuneqarsinnaavoq. Aalajangersagaq manna malillugu siunnersuinermi ilitsersuinermilu ilaatigut inatsisip massuma paasineqarnissaa imaluunniit atorneqarnissaa pillugu saaffiginnissutit pineqartunut ilaasinnaapput.

Tassunga atatillugu kommunalbestyrelsip tapersersuinissaq pillugu aalajangiineranut Pissassarfik naammagittaalliorsinnaanermut periarfissaq pillugu aamma siunnersuisinnaavoq. Inuk innarluutilik taassumaluunniit qanigisai Inuit Innarluutillit illersuisuat pillugu Inatsisartut inatsisaat naapertorlugu Inuit Innarluutillit illersuisuannut pisinnaatitaaffiit naammagittaalliorsinnaanermullu periarfissat pillugit ilitsersorneqarnissamik ujartuisinnaapput, taamatullu aalajangiinermut naammagittaalliornissamut ikiorneqarnissamik nalinginnaasumik periarfissaqarneq tamanna pillugu Pissassarfimmiit siunnersuisoqarsimaneranit unitsinneqassanngilaq.

Akuttunngitsumik Pissassarfik oqaloqatigiinnikkut katsorsaasarnernut kiisalu inuuniarnikkut atugarisanut peqqissutsimullu sulianut annerusumik paasisaqarnerulersussaassaaq, taamaammallu aalajangersagaq aalajangiinermut naammagittaalliornissaq pillugu siunnersorneqarnissap periarfissaaneranik imaqarluni, tamannalu Inuut Innarluutillit illersuisuat pillugu Inatsisartut inatsisaanni nalinginnaasumik periarfissanut ilanngunneqarpoq.

Nr. 2-mut   
Siunnersuisarnerit ilitsersuisarnerillu Pissassarfiup imm. 1, nr. 2 naapertorlugu kommunalbestyrelsimut tunniussinnaasai assersuutigalugu Inatsisartut inatsisaanni matumani aalajangersakkat paasineqarnissaannut atortarnissaannullu tunngasinnaapput. Inatsisinik paasinninnissaat Naalakkersuisunut saaffiginninnikkut pisinnaapput.

Nr. 3-mut   
Pissassarfik inunnut innarluutilinnut pisariaqartitsisunut piginnaanngorsarneqarnermik piginnaanngorsarneqaqqinnermillu neqerooruteqassaaq. Piginnaanngorsaaneq tassaavoq inunnut inunnguuseralugu innarluuteqartumut imaluunniit inuunermi siusissukkut ajoqusersimanerup kinguneranik innarluuteqartumut suliniutigineqartoq, piginnaanngorsaqqinnerlu tassaalluni inunnut ajoquteqalersimasunut suliniut. Piginnaanngorsaaneq taamaammat pikkorissutsimik nutaamik ilinniarnermik tunngassuteqarpoq, piginnaanngorsaqqinneqarnerli pikkoriffinnik siuliatigut pigisimasanik kingumut ilinniaqqinnerulluni.

Neqeroorutit ataasiakkaatigut aalajangersimasumik nalilersuineq malillugu neqeroorutigineqassapput aammalu timikkut imaluunniit tarnikkut pisinnaasat annikillisimanerisa malittai annertuut ikiorsiiviginissaannut iluaqutaassallutik. Timikkut imaluunniit tarnikkut pikkoriffiit piginnaanngorsarneqarnissaat piginnaanngorsaqqinneqarnissaalluunniit siunertaralugu aammalu ulluinnarni sapinngisamik pitsaasumik pisinnaasaqalernissaq anguniarlugu inuit ataasiakkaarlutik sungiusarnissamik imaluunniit sungiusarteqqinneqarnissamik pisariaqartitsisut neqeroorfigineqassapput.

Nr. 4-mut

Pissassarfik inuit innarluutillit pillugit ilisimasanut aamma inunnut innarluutilinnut tapersersuisarneq pillugu sullissivittut kiisalu inuit innarluutillit atugarisaat pillugit ataatsimut ilisimasaqalernissamut atorneqassaaq, ilaatigut sullissiviup siunnersuisartutut ilinniartitsiffittullu atuuffiata tapersersuiffiginissaa siunertaralugu.

Nr. 5-imut

Pissassarfik inuit innarluutillit taakkualu qanigisaasa ikiorserneqarnissaat siunertaralugu, inuup innarluuteqarnerata malitsigisaanik aporfiit anigorniarnissaannut, aammalu sapinngisamik inuit innarluutillit inuiaqatigiinni naligiimmik periarfissaqarnissaat, kiisalu innarluuteqarneq pissutigalugu assigiinngisitsinermik pineqarsinnaanerup akerlilerneqarnissaanut, tassuuna sapinngisamik tamatigut sunniuteqarluartumillu inuiaqatigiinni peqataatinneqarnissaat ilanngunneqarnissaallu qulakkeerniarlugu, pikkorissaanernik neqerooruteqassaaq. Pikkorissaanerit ilaatigut tapersersuinissamut iliuusissat atorneqarnissaannut tunngassuteqarsinnaapput, imaluunniit innarluuteqarneq pillugu nalinginnaasumik paasinninnissamut tunngassuteqarsinnaallutik. Tamatuma saniatigut Pissassarfik kommunini sulisut ilinniartinnissaannut pikkorissaanernik aamma ingerlatsissaaq.

Nr. 6-imut

Pissassarfik qulaajaanerup suliarinissaanut ilisimasanik imaluunniit sulinikkut nukissanik piumasarineqartunik kommunit peqarsimatinnagit immikkut pisoqarsimatillugu qulaajaanerup suliarinissaanut kommunimut ikiuussinnaavoq. Suliatut immikkut pisariusutut suut isigineqarnersut, kommunimi pineqartumi isumalluutaasut aallaavigalugit nalilersorneqassammat oqaatigineqassaaq.

Nr. 7-imut

Inuup innarluutillip ulloq unnuarlu neqeroorummi najugaqarnerata unitsinnissaa pillugu kommunalbestyrelsip aalajangiineranut ulloq unnuarlu neqeroorut akerliulluni oqaaseqarsimappat Pissassarfik pisoq nalilersuiffigalugu oqaaseqaateqassaaq.

Pissassarfiup oqaaseqaataa kommunalbestyrelsimut qilersorsimanngilaq. Ulloq unnuarlu neqeroorut ulloq unnuarlu neqeroorummiinneq unitsinneqartariaqanngitsoq isumaqarpat, taamaallaat kommunalbestyrelse sullissivimmit oqaaseqaammik piniarnissamik pisussaaffeqarpoq. Taamaalilluni sullissiviup oqaaseqaataa apeqqutaatinnagu, angerlartitsinissaq pillugu kommunalbestyrelse aalajangiisinnaavoq. Kommunalbestyrelsip aalajangiinera naammagittaalliuutigineqassappat sullissiviup oqaaseqaataa pingaaruteqartutut ilaatinneqartariaqarpoq.

Imm. 2-mut

Pissassarfiup atortarneranut kommunalbestyrelsip akiliisarnissaanut Naalakkersuisut maleruagassanik aalajangersaasinnaanerannut aalajangersagaq piginnaatitsissummik imaqarpoq. Taamaattoq sullissiviup atortarnera atuisunit akilerneqartassanngitsoq aallaaviussaaq.

§ 9-mut

Imm. 1-imut

Pissassarfiup suliami aalajangersimasumi kommunalbestyrelsimut siunnersuineranut ilaatillugu, inuk pillugu paasissutissat, matumani inuk pillugu paasissutissat mianernartut, suliap suliarineqarneranut pingaaruteqarpata, kommunalbestyrelsip Pissassarfimmut ingerlateqqissinnaagai imm. 1-imi aalajangersarneqarpoq. Tamanna siunnersuisarneq pillugu suliani aamma piginnaanngorsarneq imaluunniit piginnaanngorsaqqinneq pillugit suliani pingaaruteqarsinnaavoq. Paasissutissat suliamut pingaaruteqartut kisimik ingerlateqqinneqarsinnaapput.

Imm. 2-mut

Inunnut paasissutissat ingerlateqqittarnissaat, soorlu pingaartumik inummut paasissutissat mianerisariallit, aallaaviatigut inuup innarluutillip, taassuma nakkutilliisuata imaluunnit angajoqqaatut oqartussaasuata akuersisimanissaat pisariaqartinneqarmata imm. 2-mi erseqqissarneqarpoq. Inunnik paasissutissanik suliarinnittarneq pillugu inatsisip Kalaallit Nunaanni atuutilersinneqarnera pillugu peqqussummi §§ 6-imiit 8-mut aalajangersakkanut Inatsisartut inatsisaat manna ilaammat, aalajangersakkami erseqqissarneqarpoq.

Imm. 3-mut

Imm. 3-mi imm. 2 malillugu akuersisarneq pillugu piumasaqaatip mininneqarsinnaanera aalajangersarneqarpoq.

Inuk suliami pineqartoq imaluunniit angajoqqaatut oqartussaassusilik pisariaqarsimappallu inummut nakkutilliisoq suliami pineqartoq akuersiumanngippat imaluunniit akuersineq allanik pissuteqarluni pissarsiarineqarsinnaanngippat kommunalbestyrelse inummut paasissutissanik ingerlatitseqqissinnaavoq, taakkununngalu Pissassarfimmut inummut paasissutissat mianerisariallit ilaapput, matumani suliami pissutsit tamatuma pisariaqartissimappassuk, soorlu innuttaasup inatsisitigut isumannaatsuunissaa eqqarsaatigalugu.

Ilumut suliami suliarineqartut akuerseqqaarnani ingerlatitseqqinnissamut tunngavissiisinnaanersut kommunalbestyrelsip nalilersortussaavaa. Inummut innarluutilimmut tapersersuisoqarnissaa pillugu suliaq naammassiuminaatsoq pineqarsimatillugu, tassanilu kommune nammineerluni suliap suliarinissaanut suliatigut pisariaqartunik piginnaasaqarsimanngippat, kisiannili angajoqqaatut oqartussaassusilik pisariaqarsimappallu nakkutilliisoq inummut paasissutissanik inummut innarluutilimmut tunngasunik ingerlatitseqqinnissamut akuersiumasimanngippata suliami suliarineqartut pingaartumillu meeqqamut pitsaanerpaamik pinnittarnissaq eqqarsaatigalugit nalilersuilluareernikkut akuerseqqaarnani Pissassarfimmut ingerlatitseqqinnissamut tunngavissisoqarsinnaavoq. Aamma kommune sulianik suliarineqanngitsunik amerlasoorpassuarnik suliassaqarsimatillugu kommunilu Pissassarfimmut ikioqqulluni kissaateqarsimatillugu, kisiannili suliat amerlasoorpassuit pissutaallutik innuttaasunit tamanit akuersinissamik pissarsiniarnissaq tulluartuusimatinnagu, innuttaasut eqqortumik tapersersorneqarnissaat eqqarsaatigalugu akuerseqqaarnani Pissassarfimmut ingerlatitseqqinnissamut tamanna tunngaviusinnaavoq. Suliamilu pinngitsoorani suliarineqartussat akuerseqqaarnani Isumaginninnermut Aqutsisoqarfimmut ingerlatitseqqinnissamut tunngavilersuutaasinnaapput, assersuutigalugu suliaq piaartumik suliarineqartussaq matumani pineqarsimatillugu, tassanilu aalajangiinerup akuersinissamik utaqqeqqaarnissaq pisariaqartissimappagu. Assersuutissat tamakku tamakkiisuunngillat. ”Suliami pinngitsoornani suliarineqartussat” suliamiit suliamut immikkut suliami pineqartut piffissami tassani pigineqartut aallaavigalugit nalilersorneqartassapput.

§ 10-imut

Kommunalbestyrelsip inuup innarluutillip pisinnaasakkut pisinnaasakinnerulernera pissutigalugu tamatumunnga pisariaqartitsisunut pisinnaasat ineriartortitsiffiunissaannut tapersersuinissamik, isumassuinissamik, sungiusarnissamik ikiuinissamillu neqeroornissamut pingaarnertigut pisussaaffeqarnissaa aalajangersakkami uani malittarisassiorneqarpoq.

§ 11-imut

Aalajangersagaq manna inunnut innarluutilinnut kiisalu inummut innarluutilimmut qanigisaasunut nalinginnaasumik siunnersuisarnissanut ilitsersuisarnissanullu tunngassuteqarpoq.

Imm. 1-imut

Kommunalbestyrelse inunnut innarluutilinnut qanigisaasunullu siunnersuissasoq aamma ilitsersuissasoq imm. 1-imi aalajangersakkami siunnersuutigineqarpoq. Siunnersuinermi ulluinnarni aporfissat inuup innarluutillip atugarilersimasai qaangerniarnissaannut ataasiakkaat periarfissaasa pitsanngortinnissaat siunertarineqarpoq.

Imm. 2-mut

Nr. 1-imut  
Peqqissaataasumik oqaloqateqartarnerit makkuninnga ilaqarsinnaapput:

* Psykologimik oqaloqateqartarnerit
* Psykoterapeutimik oqaloqateqartarnerit
* Fysioterapeutimik oqaloqateqartarnerit
* Ergoterapeutimik oqaloqateqartarnerit
* Sulisumik attuumassuteqartumik allamik oqaloqateqartarnerit

Allattuiffik tamakkiisuunngilaq.

Kommunip Pissassarfiup siunnersuutai piniarsinnaavai.

Nr. 2-mut 3-mullu  
Atortorissaarutit ikiuutaasut sorliit qinerneqarnissaannut siunnersorneqarneq aamma atortorissaarutit ikiuutaasut atorneqarnissaannut ilitsersorneqarneq Pissassarfimmiit siunnersorneqarnikkut ilitsersuunneqarnikkullu tunniunneqarsinnaapput.

§ 12-imut

Imm. 1-imut

Inummut tapersersuisarneq pillugu aalajangiinermut atatillugu kommunalbestyrelsip inummut innarluutilimmut illersuisoqarnermut aaqqissuussinermik aamma illersuisussamik neqeroortarnissamut pisussaaffeqarnera aalajangersakkatigut malittarisassiorneqarpoq. Inuk illersortaanissamut suliamut ilisimasaqarluni tunngavissaqartoq tassaasinnaavoq, inuk ukiorpassuarni isumaginninnermut innarluutilinnullu suliassaqarfiup iluani sulisuusimasoq, assersuutigalugu ingerlatsivimmi sullissisutut, imaluunniit inuk inatsisilerituutut, isumaginninnermi siunnersortitut, perorsaasutut assigisaannilluunniit ilinniarsimasoq. Pingaarnerpaajuvoq inuk illersortitut sulisussaq sulianut ilisimasaqarnikkut misilittagaqarnikkullu inuit innarluutillit pisinnaatitaaffiinik aamma isumaginninnermi periaatsimut ilisimasaqartuussasoq.

Nr. 1-imut  
Inatsisartut inatsisaat manna malillugu tapersersuisoqarnissaa pillugu apeqqutit suliarinerannut atatillugu inuup innarluutillip ikiorneqarnissaa aalajangersakkatigut qulakkeerneqarpoq.

Illersuisup kommunalbestyrelsip tapersersuinissaq pillugu suliamik suliarinninnerani innarluutillit pisinnaatitaaffiannut ilitsersuisarnissaa qanorlu isumaginninnikkut suleriaatsit atanerannut,

qanorlu inuk tassani pissusilersussanersoq inummut oqaluttuaralugu pisinnaatitaaffinnut ilitsersuisarnissaa naatsorsuutaavoq.

Oqartussanik attuumassutilinnik ataatsimeeqateqarnermi illersuisup inummut tapersersuinissamut periarfissaqarnissaa pingaaruteqarpoq. Ataatsimiinnerup nalaani inuup apeqqutinut attuumassutilinnut isummernissaminut periarfissaqarnissaa illersuisup qulakkeersinnaasariaqarpaa. Illersuisoq suliap suliarineqarnera tamakkerlugu peqataasinnaavoq, ilimagineqarporlu inuup innarluutillip tusaaneqarnissaata qulakkeerniarneranut tamanna iluaqutaajumaartoq, inuullu isummersuutai suliamut aalajangiisoqartinnagu oqartussanut tamakku saqqummiunnissaat naatsorsuutaalluni.

Nr. 2-mut   
Inuk innarluutilik Inatsisartut inatsisaat manna malillugu tapersersorneqarnissaq imaluunniit najugaqarfittut neqeroorummi najugaqarnissaq pillugu kommunalbestyrelsip aalajangiineranut

naammagittaalliornissamik kissaateqartoq aalajangersagaq tamanna naapertorlugu illersuisumit ikiorneqarnissamut aamma naammagittaalliuutip Isumaginninnermut Naammagittaalliuuteqartarfimmut tunniunnissaanut pisinnaatitaaffeqarpoq, takuuk § 98.

Inuup innarluutillip sammiviisa naammagittaalliuummi suliarineqarnissaat kiisalu

naammagittaalliornerit maleruagassat piffissamullu killiliussat attuumassutillit naapertorlugit suliarineqartarnissaat tunniuttarnissaallu illersuisup isumagissavai.

Nr. 3-mut   
Inuup innarluutillip suliap ingerlanneqarnera tamakkerlugu illersuisoqarnissamut pisinnaatitaaffia atuuppoq, taakkununngalu naammagittaalliuutaasinnaasup Isumaginninnermut Naammagittaalliuuteqartarfimmit suliarineqarnera aamma ilaavoq.

Illersuisup inuup tusaaneqartarnissaa qulakkeersinnaasariaqarpaa, inuullu paasissutissanik isummanillu attuumassutilinnik naammagittaalliuutip Isumaginninnermi Naammagittaalliuuteqartarfimmut tunniunneranut tunngaviliunneqartunik saqqummiinissaa periarfissillugu. Tamatuma saniatigut inuup innarluutillip paasissutissanut naammagittaalliuuteqartarfimmiit pissarsiarineqartunut paasinninnissamut

qulakkeerinninnissamik illersuisoq suliassaqarpoq.

Imm. 2-mut

Aalajangersakkami imm. 2-mi Naalakkersuisut illersuisunut maleruagassanik sukumiinerusunik aalajangersaanissaminnut periarfissinneqarput, soorlu toqqaasarnissat, akissarsiaqartitsinissat, pinerluuteqarsimannginnermut uppernarsaatinik pissarsiniartarnerit kiisalu pisinnaasanut piginnaasanullu piumasaqaatit suut piumasarineqassanersut.

Illersuisunik toqqaasarneq pillugu maleruagassat ilaatigut illersuisut Meeqqat tapersersorneqarnissaannut Inatsisartut inatsisaanni meeqqanut illersuisut toqqarneqartarnerannut aaqqissuussineq assigalugu kommunalbestyrelsimut tunngatillugu arlaatigut kiffaanngissuseqartarnissaat qulakkeerniarneqarpoq.

§ 13-imut

Imm. 1-imut

Inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaata qulakkeernissaanut kommunalbestyrelsip pingaarnertigut pisussaaffia aalajangersakkatigut aalajangersarneqarpoq. Aalajangersagaq taamaalilluni inunnut atugarliortunut kommunip pinaveersaartitsiffiusumik sulineranut sinaakkutissanik pilersitsivoq.

Kommunimi inunnut taakkualu ilaqutaannut immikkut tapersersorneqarnissamik pisariaqartitsisunut siusissukkut pinaveersaartitsiffiusumillu suliniummik kommunalbestyrelsip qulakkeerinninnissaata erseqqissaaviginissaa aalajangersakkami siunertaavoq. Inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaa siusissukkut pinaveersaartitsiffiusumillu suliniuteqarnermi qulakkeerneqassaaq.

Meeqqanut, inuusuttunullu inerissimasunut suliniummik kommunalbestyrelsip piareersaasarnissaa imm. 1-imi siunnersuutigineqarpoq, taannalu aqqutigalugu Inatsisartut inatsisissaattut siunnersuut siunnersuutigineqartoq malillugu inunnut immikkut tapersersorneqarnissamik pisariaqartitsisunut kommunit nalinginnaasumik pinaveersaartitsiffiusumillu sulinerisa anguniagaqarfiusumillu suliniutit akornanni ataqatigiittoqarnissaa qulakkeerneqassaaq.

Kommunimi meeqqanut, inuusuttunut, inersimasunut taakkualu ilaqutaannut kommunip siusissukkut pinaveersaartitsiffiusumillu suliniutissamik qulakkeerinnittarnissaa aalajangersakkap kingunerisussaavaa, tamannalu inunnut atugarliortunut taakkualu ilaqutaannut kommunip pinaveersaartitsiffiusumik sulinissaanut sinaakkutissanik pilersitsiffiussaaq, taamaasillunilu kommunip nalinginnaasumik pinaveersaartitsiffiusumillu sulinerata aamma inunnut immikkut tapersersorneqarnissamik pisariaqartitsisunut anguniagaqarfiusumik suliniutit akornanni ataqatigiittoqarnissaata qulakkeerniarnissaanut tapeeqataalluni.

Kommunip siusissukkut pinaveersaartitsiffiusumillu suliniuteqarnera kommunit nalinginnaasumik pinaveersaartitsiffiusumillu sulinerisa aamma inunnut immikkut tapersersorneqarnissamik pisariaqartitsisunut anguniagaqarfiusumik suliniutit akornanni ataqatigiittoqarnissaanik ataqatigiissilertussaavoq.

Imm. 2-mut

Kommunalbestyrelse ujartuilluni sulinermi ilaquttanut pisariaqartitsisutut ilimagineqartunut kikkunnulluunniit siunnersuisarnermik neqeruussalluni pisussaaffeqarpoq. Kommunalbestyrelsip siusissukkut pinaveersaartitsiffiusumik sulinerminut atatillugu angajoqqaat meerartallit inuusuttortallillu imaluunniit allanik ilaqutallit meeqqamut, inuusuttumut imaluunniit inersimasumut angajoqqaanngortussanullu isumaginninnivimmik suliallit ilaqutariinni ajornartorsiutinngortut qaangerniarnissaannut ilaquttanut tunngatillugu siunnersorneqartarnissaat imm. 1-imi siunnersuutigineqarpoq. Kommunalbestyrelsip ujartuilluni sulinermini taamatut siunnersuisarneq kikkunnulluunniit immikkut atugassarititat pissutaallutik tamatuminnga pisariaqartitsisinnaasunut neqeroorutigisinnaasariaqarpaa. Angajoqqaat meeqqallu, inuusuttut inersimasullu kisimiillutik siunnersorneqarnissamik ujartuisut neqeroornermik kinaassutsimik isertuussillutik ammasumillu tunineqarsinnaassapput.

Kommunip ilaquttani ilaasortanut ilaqutariinnullu tamanut, aamma arlaatigut tapersersuinissanik aallartitsisoqarsimanngikkaluarpalluunniit imaluunniit aallartitsisoqassappat ilaqutariinnut sammititamik siunnersuisarnissanik isumaginnittarnissaat aalajangersakkap kingunerisussaavaa. Siunnersuinermut atatillugu paasinarsisimappat inuusuttoq, inersimasoq imaluunniit ilaqutaasut tapersersorneqarnissamik allatut ittumik pisariaqartitsisut pinaveersaartitsiffiusumik tapersersuisumillu suliniutit pillugit maleruagassat siunnersuutigineqartut tamatumunnga piareeqqasinnaassapput.

Ilaqutariinnut sammititamik siunnersuisarneq imatut paasineqassaaq, pisussat tamaasa meeqqanut, inersimasunut taakkualu ilaqutaannut pingaaruteqarsinnaasut pillugit siunnersuisoqarsinnaajumaartoq. Siunnersuineq neqeroorutitut ammasutut isikkoqassaaq, tassanilu kinaluunniit kiffaanngissuseqarluni saaffiginnissinnaassaaq. Kina siunnersorneqarniarluni qinnuteqarsinnaanersoq eqqarsaatigalugu killeqartitsisoqanngilaq.

Suliaritinnissaq pineqarsimappat tamanna aalajangersakkamut ilaassanngilaq. Meeqqat inuusuttulluunniit namminneerlutik siunnersorneqarnissamik qinnuteqarsimatillugit, saaffiginninnerlu suliniutinut tapersersuiffiusunik aallartitsinissaq inissiinissarluunniit siunertaralugit sukumiinerusumik qulaajaasoqarnissaanut pisariaqartitsisoqarnersoq pillugu isummernissamut tunngavissaqassanersoq pineqartillugu paasissutissavinnut ingerlatsiviup pissarsiaannut allattuisarnissamut pisussaaffiliisoqartussaassaaq.

Taamatut pisoqarsimatillugu aaqqiagiinngissutsinut immikkut ittunut meeqqap, inuusuttup imaluunniit inersimasup oqartussaaffiiagaasimasup paasissutissaatai angajoqqaanngortussanut tunngatillugu iliuuseqarfiginissaat pisariaqalersinnaavoq, taakkununngalu pisariaqartitsinerit meeqqat inuusuttulluunniit illersorneqarnissaannut tunngasut ilanngullugit.

Taamaammat angajoqqaat tungaanniit suliamut takunnissinnaanermut qinnuiginninneq suliamut takunnissinnaanermut minitaqarnissamut aalajangersakkap atorsinnaanissaa siunertaralugu tigussaasumik oqimaalutaasoqarnissaa suliarisariaqassaaq.

Imm. 3-mut

Aalajangersagaq manna pinaveersaartitsiffiusumik suliniutinut malittarisassiorfiuvoq, tamakkulu kommunalbestyrelsip inummut innarluutilimmut taassumalu ilaqutaanut neqeroorutigissavai.

Imm. 4-mut

Aalajangersakkami uani suliniutissat pinaveersaartitsiffiusut arlallit allattorneqarput, soorlu siunnersortimik ikiorneqartarneq, taakkununngalu ilaapput suliniutit ilaqutariinnut sammititat, attaveqatigiittartut oqaloqatigiittartulluunniit, ilaqutariinnut pilersaarusiortarneq pillugu siunnersuinerit kiisalu suliniutit allat inuup ilaqutariilluunniit ajornartorsiutaasa pinaveersaartitsiffiunissaannut siunertallit. Allattuiffik tamakkiisuunngilaq.

§ 14-imut

Imm. 1-imut

Inatsisartut inatsisaat malillugu inunnut innarluutilinnut tapersersuinissamut periarfissanik pisariaqartinneqartunik peqartarnissaanut kommunalbestyrelsip isumaginnittarnissaa aalajangersakkami malittarisassiorneqarpoq. Kommunalbestyrelse Inatsisartut inatsisaat malillugu tapersersuinissamut periarfissanut pilersuisarnissamut aallaaviatigut akisussaanera aalajangersakkatigut aalajangersarneqarpoq.

Tapersersuinissamut periarfissat kommuninit allanit pilersinneqartut ingerlanneqartullu atornerisigut assersuutigalugu ineqarnissamut neqeroorutinut tunngatillugu kommunalbestyrelsip pilersuinissamut pisussaaffimminik naammassinnissinnaavoq. Tamanna pingaartumik najugaqaqatigiiffinnut aamma najugaqarfinnut illersugaasunut tunngatillugu naleqqutissaaq, tassani taamaalilluni annertunerusumik ataatsimik ukkataqarluni aammalu piukkunnaateqarnerusumik sullinniakkani ikinnerusuni innuttaasunut piukkunnaateqarnerusumik tapersersuinissaq qulakkeerneqarsinnaalluni.

Inuup tamanna pisariaqartippagu, Inatsisartut inatsisaat manna naapertorlugu taperserneqarnissaata qulakkeerneqarnissaa kommunalbestyrelsip inissiisup akisussaaffigimmagu aalajangersakkap nassataraa. Kommunalbestyrelsip pisussaaffik tamanna ilaatigut imaaliornermigut naammassisinnaavaa:

1) kommunimi tapersersuisarnermut periarfissat pillugit Inatsisartut inatsisaanni sullinniarneqartut pillugit innuttaasunut ataatsimut paasissutissiisarnerit,

2) tapersersuisarnissamut periarfissat allat pillugit paasissutissiisarnissaq,

tassa Inatsisartut inatsisaanni kapitali 6 malillugu siunnersuinernut ilitsersuinernullu atatillugu, aamma

3) inatsisit allat malillugit kommunalbestyrelse siunnersuisimatillugu ilitsersuisimatillugulu kiisalu tapersersuitissimatillugu Inatsisartut inatsisaat malillugu tapersersuisarnissamut periarfissat ilanngunnerisigut.

§ 15-imut

Aalajangersagaq manna atorlugu kommunalbestyrelsip inunnut innarluutilinnut tapersersuisarneranut pingaarnertigut tunngavissat aalajangerneqarput.

Imm. 1-imut

Nr. 1 atorlugu Inatsisartut inatsisaanni kapitali 8 malillugu tapersersuinissaq pillugu imaluunniit

kapitalit 4-5 malillugit najugaqarnissaq pillugu neqeroornissaq pillugu

kommunalbestyrelsip aalajangiisinnaanissaa siunnersuutigineqarpoq, matumani tamakku inummut innarluutilimmut pingaartinneqarlutik pingaartutut isigineqarsimappata.

Aalajangiineq innuttaasumiit, taassuma nakkutilliisuanit imaluunniit angajoqqaatut oqartussaasumiit imaluunniit kommunalbestyrelsimiit imminermit qinnuteqartoqareerneratigut pisinnaavoq.

Tapersersuinerup pisariaqartitanut inuup innarluutillip atugarisaanut pingaaruteqarluni pingaaruteqartuunissaata piumasarineqarnera isumaqanngilaq pisariaqartitsineq suugaluartoq tapersersuinissamik aallartitsissasoq. Sutigut tapersersuinerup pingaaruteqassusissaanut nalilersuinissap ilaatigut pineqartup tapersersorneqarnissamik pisariaqartitsinera ilaatigullu tapersersuinerup aalajangiiffigineqartussap qanoq ittuunera aallaavigalugit pisarnissaa piumasarineqarpoq.

Tassunga peqatigitillugu siunertatut erseqqissarneqassaaq piumasaqaat ima imaqartigissanngimmat kommunalbestyrelsip tapersersuinermik tunniussinnaasaanik akornusiisinnaassalluni, matumani inuup pineqartup atugarisai tapersersuinissamut periarfissanut Inatsisartut inatsisaanni nassaassaasunut assersuullugit nalilersuineq tunngavigalugu siunertamut naapertuuttutut isigineqarsimappata.

Imm. 2-mut

Imm. 2-mi aalajangersagaq siunnersuutigineqartoq atorlugu inuup pisariaqartitaasa naatsorsuutigisaataasalu tigussaasumik immikkullu nalilersuisimanerit tunngavigalugit inuup innarluutillip sutigut tapersersuiffigisinnaanera pillugu kommunalbestyrelsip aalajangiisinnaanera aalajangersarneqarpoq. Nalilersuinerup ilaatut siullertut, inuk innarluuteqarnersoq aallaaviatigut paasinarsisinneqassaaq. Inuup innarluuteqarnerata nalilersuiffiginissaa pisariaqartinneqartuniit annertunerusariaqanngilaq. Inuup innarluuteqarnera tamanit takuneqariaannaavoq, soorlu inuk avatiminik ataatsimik arlalinnilluunniit amigaateqarsimappat. Pisuni taamaattuni annertunerusunik misissuinissaq pisariaqanngilaq. Pisuni allani inuup oqaloqatigineqarnera, imaluunniit inuup nakorsap nalunaarutaanik, immaqa allanut atatillugu piniarneqarsimasumik, saqqummiisimanera naammassinnaavoq. Pisuni allani nakorsamit imaluunniit allanit misissortinnerit pisariaqassapput. Inuup innarluuteqarnera imminermini Inatsisartut inatsisaat malillugu tapersersorneqarnissamut pisinnaatitsiviunngimmat erseqqissarneqarpoq.

Inuk innarluuteqanngitsutut naliliiffigineqarsimappat inuk Inatsisartut inatsisaat malillugu tapersersuiffigineqarsinnaanngilaq. Taamaalilluni kommunalbestyrelse allatut nalilersueqqaarnani innarluuteqannginneq tunngavigalugu aalajangiisinnaavoq.

Imm. 3-mut

Imm. 1 malillugu aalajangiisoqannginnerani inummik innarluutilimmik taassumalu nakkutilliisuanik imaluunniit angajoqqaatut oqartussaasuanik oqaloqateqartarnerit ingerlassimanissaat imm. 3-mi aalajangersakkami aalajangersarneqarpoq. Oqaloqateqarnerit ingerlanneqarnerat pillugu nassuiaatinut itinerusunut siunnersuummi § 46-mi nassuiaatit innersuussutigineqassapput.

Imm. 4-mut

Tassanngaannartumik utaqqiisaasumillu tapersersuinerit aallartittarnissaannut pisariaqartitsinerit aalajangersakkami malittarisassiorneqarput. Suliani inuup oqaloqatiginissaanik aamma qulaajaavigineqarnissaanik kiisalu iliuusissatut pilersaarusiuunneqarnissaanik utaqqisoqarsinnaannginneranik pisoqartillugu aalajangersagaq atorneqassaaq. Suliani taamaattuni kommunalbestyrelse tapersersuisoqarnissaa pillugu aalajangiisinnaavoq, taamaalillunilu inuk innarluutilik oqaloqatigineqarsimanngikkaluarpat qulaajaasoqarsimanngikkaluarpalluunniit aamma iliuusissatut pilersaarut imaluunniit taakkua naammassineqarsimanngikkaluarpataluunniit tapersersuineq aallartissinnaavoq.

Tassanngaannartumik tapersersuineq aalajangiinerup kingorna nalunaaquttap akunnerisa 48-t iluanni aallartissaaq.

Aalajangersagaq assersuutigalugu atorneqarsinnaavoq inuk annertuumik innarluuteqalersimappat aamma tapersersorneqarnissaminik tuaviortumik pisariaqartitsilerfiani imaluunniit inuk nammineq angerlarsimaffimmiitinnissaa illersorneqarsinnaanngitsoq kommunalbestyrelsip qulaajaanermut atatillugu paasippagu. Inuk isumassuinissamut suliamik suliarinnissimasoq, assersuutigalugu angajoqqaaq, tassanngaannartumik suliassamik suliarinnissinnaajunnaarpat, taamaattumillu ulloq unnuarlu neqeroorummiinnissaq pisariaqalersimappat, aalajangersagaq aamma atorneqarsinnaassaaq.

Qulaajaaneq suli naammassineqarsimatinnagu, kisiannili iliuusissatut pilersaarut suli naammassineqarsimatinnagu imm. 4-mi aalajangersagaq aamma atorneqassaaq.

Imm. 5-imut

Tuaviortumik pisariaqartitsisoqartoq kommunalbestyrelsip nalilerpagu, taamaalillunilu oqaloqatiginnittoqarsimanngikkaluartoq aamma qulaajaanermik iliuusissatullu pilersaarummik naammassisoqarsimanngikkaluartoq tapersersuinissaq pillugu aalajangiippat kommunalbestyrelse tuaviornerpaamik oqaloqatiginnissaaq qulaajaallunilu iliuusissatut pilersaarummik suliaqassaaq. Qulaajaanermi iliuusissatullu pilersaarusiornermi paasineqarpat suli allamik tapersersuisoqartariaqartoq imaluunniit inuk tapersersuinermik allaanerusumik pisariaqartitsisoq taava kommunalbestyrelse qulaajaaneq aamma iliuusissatut pilersaarut naammassisat tunngavigalugit tamanna pillugu aalajangiissaaq.

§ 16-imut

Aalajangersagaq manna inunnut innarluutilinnut isumaginninnikkut suliaqarfioreersunut, inuup imaluunniit taassuma inuunikkut atugarliuutinik naapitsisarneranut, malittarisassiorfiuvoq. Taamaattumik kommunalbestyrelse sullitassanut taakkununnga immikkorluinnaq ittumik ikiorsiissuteqassaaq immikkullu suliniuteqassalluni, taamaammallu sulianik suliarinnittarneq ingerlaannaq aallartittariaqassalluni.

§ 17-imut

Imm. 1-imut

Imm. 1 malillugu kommunalbestyrelse qulaajaanermik inummut innarluutilimmut suliaqassaaq isumaqartoqarpat kapitali 8 naapertorlugu tapersersorneqarnissamik pisariaqartitsisoq imaluunniit kapitalit 4-5 naapertorlugit najugaqatigiffinni najugaqarneq pillugu ikiorserneqarnissaminik pisariaqartitsisoq, qulaajaanissarli ersittumik pisariaqartinneqanngippat tamanna pissanngilaq. Qulaajaanermi siunertaq tassaavoq, inuup pisariaqartitaannut naapertuuttumik aammalu inuup ineriartorneranut iluaqutaasussamik kommunalbestyrelsip suliniuteqarnissamik katiterisinnaanissaanut ikiuunnissaq. Pissutsini taamaattuni qulaajaaneq ingerlanneqassasoq ersarissumik aallaaviussaaq.

Qulaajaaneq pisariaqavissutut isigineqarsinnaanngippat pisariaqassanngilaq. Taamaattoq pisariaqartitsinnginneq tamatigut nalilersueqqissaarnermik tunngaveqartassaaq. Pisuni qulaajaanissaq pisariaarussimatillugu assersuutitut taaneqarsinnaavoq inuk siusinnerusukkut tapersersuinermik aalajangersimasumik tigusaqarsimatillugu, paasineqarsimatillugulu inuup innarluutaa allanngornani ataavartussaasoq kiisalu tapersersuinissamik pisariaqartitsineq allanngorsimatinnagu.

Imm. 2-mut

Meeraq mikinerusoq imaluunniit isumassuisut allat pineqarsimappata inuk innarluutilik, inullu nakkutilliisumiissimappat taassuma angajoqqaatut oqartussaasui suleqatigalugit qulaajaaneq sapinngisamik suliarineqartassasoq imm. 2-mi aalajangersakkami aalajangersarneqarpoq.

Isumassuisut allat assigiinngitsorpassuusinnaapput, taakkununngalu ilaapput inuit innarluutillip immikkut misigissutsikkut attavigisinnaasai, soorlu atsa ajaluunniit, illooraq, sanilerisaq allallu.

Pisariaqartitsinernut taakkununnga naapertuuttumik suliniuteqarnissap katiterneqarnissaa siunertaralugu, inuup tapersersorneqarnissamik pisariaqartitsinerata erseqqinnerusup paasinarsisinneqarnissaa qulaajaanermi siunertaavoq. Qulaajaanerup nalaani inuk innarluutilik, imaluunniit inuit taaneqartut taakkua ilai attuumassuteqartut allat, akuutinneqarnissaat ajornarsimappat, taakkua qulaajaanerup nutarterneqarnissaa siunertaralugu kingusinnerusukkut akuutinneqarnissaat anguniarneqartariaqarpoq.

Imm. 3-mut

Aalajangersakkami mianersuussisarnissamut piumasaqaat malittarisassiorneqarpoq, tamatumalu kingunerissavaa inuup tapersersorneqarnissamik pisariaqartitaanut qulaajaaneq inummut qulaajaaffigineqartumut sapinngisamik ajoqusiinnginnissaa anguniarlugu suliarineqassasoq. Periaatsit assigiinngitsut arlallit atorneqarsinnaappata periaaseq annikinnerpaamik akuliuttussaq atorneqartariaqarpoq. Qulaajaaneq pisariaqartinneqartuniit annertunerusariaqanngilaq, pissutsillu tapersersuinissamut pisariaqartitsinermut tunngaviliisinnaasutut isigineqarpata kisimiitillugit isummerfigisariaqarlutik.

Kommunalbestyrelsip qulaajaanermut atatillugu pisinnaasakinnerulersimanerit allat tapersersorneqarnissamik pisariaqartitsinermut pissutaasinnaasut paasippagit, imm. 1 aamma imm. 2-mi qulaajaanermut maleruagassat eqqarsaatigalugit qulaajaanermut tamakku kommunalbestyrelsip ilannguttariaqarpai.

Imm. 4-mut

Aalajangersakkami imm. 4-mi pissutsinut kommunalbestyrelsip qulaajaanermut atatillugu nalilersuiffigisassaanut allattuiffik ilanngunneqarsimavoq.

Tamatuma kingorna kommunalbestyrelsip qulakkiissavaa inunnut innarluutilinnut tunngatillugu suliani tamakkiisumik isiginnittumik suliniuteqartoqarnissaq aamma taamaattumik aalajangersakkami pissutsit arlallit pillugit allattuisoqarsimavoq, taakkualu qulaajaanermi nalilersuiffigineqartassapput.

Aalajangersagaq taamaalilluni qulaajaanerup imai pillugit piumasaqaateqarpoq, taamaalilluni inuup ajornartorsiutai isumalluutaalu tamakkiisumik isiginnittumik qulaajaaffigineqarnissaat qulakkeerneqassammat.

§ 18-imut

Imm. 1-imut

Imm. 5-imi aalajangersakkatigut aalajangersarneqarpoq inuup innarluutillip atugarisaanik qulaajaanissaq tapersersuinernik qanoq annertutigisunik aallartitsisoqarsinnaanissaanut aalajangiinissamut tunngavigineqartussaasoq.

Kommunalbestyrelsip taamaasilluni aalajangernini qulaajaasimaneq suliarineqartoq tunngavigalugu tapersersuinissap tunniunnissaanut tunngaveqartissavaa.

Imm. 2-imut

Tapersersuisoqarnissaanik pisariaqartitsisoqarsinnaanera kommunalbestyrelsimit paasisaqarnerata kingorna qaammatit 2-t qaangiunnerisigut qulaajaanerup naammassineqartarnissaanut piffissaliineq aalajangersakkatigut malittarisassiorneqarpoq. Inuk innarluutilik tapersersuinernik ikiuutinilluunniit tunineqarniarpat imaluunniit allakkatigut iliuusissatut pilersaarummik suliaqartoqarniarpat qulaajaanerup naammassineqarneranut atatillugu allakkatigut iliuusissatut pilersaarut suliarineqassaaq. Kommunalbestyrelsip inummut innarluutilimmut anguniagaqarfiusumik tamanullu isiginnittumik suliniuteqarnissaq qulakkiissavaa. Iliuusissatut pilersaarut qulaajaanermik aallaaveqassaaq.

Imm. 3-imut

Qaammatinut 2-nut piffissaliunneqartoq eqqortinneqarsinnaanngippat nalilersuigallarnermik suliaqarnissamut pisussaaffik aalajangersakkatigut malittarisassiorneqarpoq. Piffissaliussaq eqqartinneqarsimanngippat inuk innarluutilik tamanna pillugu allakkatigut ilisimatinneqassaaq, tassanilu qaqugukkut qulaajaanerup naammassinissaanut imaluunniit iliuusissatut pilersaarutip pigilernissaanut naatsorsuutigisatut ulluliineq taaneqassaaq.

§ 19-mut

Imm. 1-mut

Kommunalbestyrelsip qulaajaanermut atatillugu tapersersuisoqarnissaanut iliuusissat ingerlaannassanersut unitsinneqassanersulluunniit pillugit isummernissaa imm. 7-imi aalajangersarneqarpoq.

Tapersersuigallarnerup allanngortinnissaanut unitsinnissaanulluunniit aalajangiineq ilaatigut eqqartorneqarsinnaavoq, tassami qulaajaanermut atatillugu inuup innarluutillip tapersersorneqarnissamik pisiaqartitsisup aalajangiinerugallarneq pillugu aalajangiinermut piffissaliussamut tunngatillugu innarluutillip pisariaqartitai maluginiarneqartussaapput, soorlu tapersersuinissamut iliuusissat naammakkunnaarsimanerat pissutaalluni aamma tamanna pisariaarussimasutut isigineqarnera pissutaalluni.

Tamatuma saniatigut inuup pineqartup, nakkutilliisup imaluunniit angajoqqaatut oqartussaassusillip tapersersuinermut isummernissaannut periarfissaqartitsisoqassasoq aalajangersagaq imaqarpoq. Tamanna amerlanertigut pisarpoq, pineqartut oqaloqatiginerisigut, oqaloqatiginninnermilu tapersersuinermut qanoq isumaqarnerlutik oqaatigisinnaavaat. Oqaloqateqarneq ingerlanneqarsimasoq aammalu inuk innarluutilik aamma nakkutilliisoq imaluunniit angajoqqaatut oqartussaasut tassunga atatillugu qanoq oqaaseqarsimanersut kommunalbestyrelsip uppernarsarsinnaasariaqarpaa. Tamanna assersuutigalugu oqaloqateqarnerup allaganngorlugu imaqarniliorneratut iluseqarsinnaavoq. Kommunalbestyrelse inuup innarluutillip kissaataanik malinnaaffigissallugu pisussaaffeqanngilaq, kisianni inuup oqariartuutai kommunalbestyrelsip aalajangiineranut ilaatinneqassapput.

Imm. 2-mut

Imm. 9-mi § 17, imm. 1 naapertorlugu Pissassarfiup qinnuiginninneratigut kommunalbestyrelsip qulaajaanermik suliaqarsinnaaneranut periarfissaq aalajangersarneqarpoq, tassalu inunnut innarluutilinnut immikkut suliarineqartussanut tunngatillugu.

Aalajangersagaq qulaajaaneq immini piumasaqaateqarfigisussaatillugu kommunalbestyrelsimiillu periarfissaqarsimatinnagu atorneqartartussatut naatsorsuutaavoq,

taakkununngalu piginnaasat immikkorluinnaq ittut ilaapput.

§ 20-mut

Imm. 1-imut

Misissortinnissamut perusunnginnerup pissutigisinnaavaa nappaatip inuunermut navianartorsiortitsisinnaaneranut imaluunniit inuup pisinnaasakkut malunnartumik ataavartumillu sunnerneqarsinnaaneranut aarlerinartorsiorneq pillugu ilisimasakinneq.

Imm. 2-mut

Meeqqap, inuusuttup imaluunniit inuk innarluutilik inatsisitigut pisussaaffeqanngitsup misissortinnissaa katsorsartinnissalluunniit pinngitsoortinnerisigut inuup tarnikkut timikkullu pissutsimikkut ataavartumik pisinnaasakinnerulernissaanut ersarissumik aarlerinartoqarpat angajoqqaatut oqartussaassusillip imaluunniit nakkutilliisup akuersiteqqaanngikkaluarlugit peqqinnissaqarfimmut innersuunneqassanersoq kommunalbestyrelse aalajangiisinnaaneranut tunngavissaqartoq aalajangersakkami aalajangersarneqarpoq.

Erseqqissarneqassaaq misissuinissamik katsorsaanissamillu ingerlatsisinnaasutut piginnaatitaasoq peqqinnissaqarfiusoq. Aalajangersakkami Napparsimasut inatsisitigut inissisimanerat pillugu Inatsisartut peqqussutaani §§ 8 aamma 9 immikkut ittumik aalajangersaanikkut saneqqunneqarnissaat siunertaavoq.

Meeqqap inuusuttulluunniit pisariaqartumik nakorsamit suliaritinnissaannut akerliunerat meeqqanut inuusuttumulluunniit atornerluisimanermut ingasattumut annertunerusumut imaluunniit amigartumik isumassuisimanermut ilaasinnaavoq, tassani meeqqap inuusuttulluunniit angerlarsimaffiup avataanut inissinnissaa pisariaqarsimatillugu. Taamaattoqarsimappat aalajangersagaq atortariaqanngilaq, tassami tamannaannaq atorlugu misissortinnissamut katsorsartinnissamullu peqqinnissaqarfimmut innersuussinissamut kommunalbestyrelse pisinnaatinneqalermat. Misissortinnissamulli katsorsartinnissamullu akerliuneq angerlarsimaffiup avataanut inissiisoqarnissaa pillugu aalajangiiniarnissap pisariaqartinneqarnera pillugu aalajangiinermi periarfissatut ilaasussaassaaq.

Taamatuttaaq erseqqissarneqassaaq aalajangersagaq manna ulluunerani paaqqittarfinni, atuarfinni imaluunniit suliffeqarfinni allani inuit innarluutillit ulluinnarni isumassortarnissaannut paaqqutarineqarnissaannullu isumaginnittuunngitsunut inatsisitigut tunngaviliunneqanngimmat, tassalu angajoqqaatut oqartussaasulinniit imaluunniit nakkutilliisumiit erseqqissumik akuersinertaqanngitsumik itikkut kiassutsip uuttorniarnissaa pisimappat.

§ 21-mut

Kommunalbestyrelsip meeqqamut qitiusumik innersuussisarfik aqqutigalugu ulloq unnuarlu

paaqqinnittarfimmi inissamik utaqqisumut aaqqiissutaagallartussamik nassaarnissaminut

pisussaaffilernera aalajangersakkatigut erseqqissarneqarpoq. Isumaginninnermut Aqutsisoqarfik

aaqqiigallarnermi meeqqap piaarnerpaamik ulloq unnuarlu paaqqinnittarfimmi meeqqap

pisariaqartitaanut naapertuuttumi inissamik tunineqarnissaanik qulakkeerinnittuassaaq.

Kommunalbestyrelsip meeqqamik inissiigallarnerani meeqqap pisariaqartitai kissaataalu

isiginiarneqassapput. Meeqqap najugaqarfiata eqqaani aaqqiissutaagallartussamik

nassaarniartoqassaaq, tamakkulu immikkut pisariaqartitanut meeqqap atugarisinnaasaanut

piareersimassapput.

Naalakkersuisut Isumaginninnermut Aqutsisoqarfik aqqutigalugu ulloq unnuarlu neqeroorummi

inissamik tulluartumik tunniussisoqarsinnaanissaa qaqugu ilimagineqarsinnaanersoq pillugu

kommunalbestyrelsimut kvartalimut ataasiarluni ilisimatitsisariaqarput. Ilanngullugulu inummut

innarluutilimmut inissiiviugallartumiittumut tapersersuinissamut iliuusissat pillugit

kommunalbestyrelsi Naalakkersuisunut Isumaginninnermut Aqutsisoqarfik aqqutigalugu

ilisimatitsisariaqarpoq

§ 22-mut

Najugaqaqatigiiffik toqqissisimanartumik atugaqarluni nammineq inigisatut neqeroorutaassaaq, tassani inuit tapersersorneqarnissamik pisariaqartitsisut angerlarsimaffimminnilu angivallaartumik najugallit ulluunerani tapersersuiffigineqarsinnaassammata.

Imm. 1-imut

Kommunalbestyrelsip najugaqatigiiffinnik pilersitsinissamut piginnaatinneqarnera aalajangersakkatigut malittarisassiorneqarpoq. Kommunalbestyrelse najugaqaqatigiiffinnik ingerlatsisuusoq aammalu najugaqaqatigiiffiup atorunnaarsinneqarnissaa pillugu aalajangiisinnaasoq aalajangersakkami erseqqissarneqarpoq.

Najugaqaqatigiiffik ulluunerani najugaqartunut tapersersuinissamik neqerooruteqassasoq aalajangersakkami erseqqissarneqarpoq. Soorlu uku aqqutigalugit tapersersuineq ingerlanneqarsinnaavoq:

1) timi atorlugu suliassanik ikiuineq, matumani eqqiaaneq, errorsineq, nerisassiorneq aamma uffaaneq ilanngullugit,

2) ilitsersuineq, tassunga ulluinnaat pilersaarusiorfiginissaat pillugu ilitsersuineq, soorlu nerisassiornissamut pisiortorneq, nakorsamukarnissamut piffissamik inniminniineq allallu, aamma

3) pisinnaasat ineriartortinnissaannut ikiorneqarneq, tassani inuk nammineerluni

ulluinnarni suliassanik isumaginnissinnaalissalluni.

Siuliani taagorneqartut tamakkiisuunngillat.

Tapersersuinermi siunertaavoq inuup innarluutillip imminut ikiorsinnaalernissaanut ikiuisarnissaq, taamaaliornikkut inuk nammineq piumasani malillugit inuulersinnaassammat. Inuup tarnikkut, timikkut aamma inuit akunnerminni pissusiinut tunngatillugu pisinnaasaminik ingerlatsiinnarsinnaanera imaluunniit pitsannguisinnaanera siunertaavoq. Pisut ilaanni inuup pisinnaasaasa ineriartortinneqarnissaat ukkatarineqartassaaq, pisunilu allani inuup kinaassutsiminik misigisaqalernissaa taassuminngalu attassinissaa aamma nammineq iliuuseqarnerulluni inuunerminik ingerlatsisinnaanera ukkatarineqartassaaq.

Inuup massakkut inuunermigut atugarisai apeqqutaatinnagit ikiuinermi tamatigut siunertaasassaaq.

Imm. 2-mut

Aalajangersagaq pisuni kommunalbestyrelsip najugaqaqatigiiffinni inissanik naammattunik pilersitsisimannginnerani atorneqarsinnaavoq. Naalakkersuisulli kommunalbestyrelsip najugaqaqatigiiffissanik allanik pilersitsinissaa pillugu pisussaaffiliinnginnerani kommunalbestyrelsip pineqartup aamma Naalakkersuisuisut akornanni oqaloqatigiittoqareersimanissaa naatsorsuutigineqarpoq.

Imm. 3-mut

Aalajangersagaq tunngavissiivoq najugaqaqatigiiffiit pillugit maleruagassanik erseqqinnerusunik Naalakkersuisut aalajangersaassasut. Maleruagassani erseqqinnerusuni pitsaassutsimut piumasaqaatit, ilusilersuineq, malittarisassat aamma ulluinnarni aqutsineq pineqarsinnaapput.

§ 23-mut

Imm. 1-imut

Inummut innarluutilimmut nunaqqataasunut qanittumiittumi najugaqaqatigiiffimmi najugaqarnissamik kommunalbestyrelsip neqeroortarnissaa aalajangersakkatigut malittarisassiorneqarpoq. Nunaqqataasunut qanittumi oqarnermi pineqartoq tassaavoq pineqartup kommuniata iluani aamma pineqartup nunagisaanut sapinngisamik qanittumiinnissaq, matumani inummut tamanna pitsaanerpaajussappat.

Inunnut nammineq angerlarsimaffimmi tapersersorneqarnissamik pisariaqartitsinermik annertunerusumik pisariaqartitsisunut, pisariaqartinneqartumik toqqissisimanartumi ikiorserneqarnissaat isumassorneqarnissaallu, tapersersuinissamut periarfissiinermi qulakkeerneqassasoq siunertarineqarpoq.

Inuk innarluuteqarnini pissutigalugu nammineq angerlarsimaffimmini najugaqarsinnaassanngitsoq pillugu piumasaqaammut tunngatillugu, tamanna ima paasineqassaaq, inuk Inatsisartut inatsisaat manna malillugu tapersersorneqarluni nammineq angerlarsimaffimmini nammineersinnaanngitsoq. Inuup innarluuteqarnini pissutigalugu ulluinnarni tapersersorneqarnissamik pisariaqartitsissasoq nammineerlunilu angerlarsimaffimmini najugaqarsinnaassanngitsoq piumasarineqarpoq.

Imm. 2-mut

Imm. 1 malillugu inuup tapersersorneqarnissamik pisariaqartitsinera nunaqqataasunut qanittumi najugaqaqatigiiffimmiinnermi naammassineqarsinnaanngippat, inuk innarluutilik najugaqaqatigiiffimmi, kommunimi allami inissisimasumi najugaqaqatigiiffimmi najugaqarnissamik kommunalbestyrelsip neqeroorfigisinnaagaa aalajangersakkatigut ammaaneqarpoq.

Kommunalbestyrelse kommunimi allami najugaqatigiiffimmi inissiamik neqeroorsimappat piumasaqaatit imm. 1, nr. 1-5-imi taaneqartut aamma naammassineqarsimassapput.

Kommunimi allami najugaqatigiiffimmik neqeroornissamut periarfissaqartitsineq aalajangersakkamut 1-imut tunngatillugu immikkuullarippoq. Aalajangersakkami imm. 1 malillugu kommunalbestyrelse qanittumi najugaqatigiiffnni inissiamik neqeroortussaavoq, imm. 2-lu malillugu tamanna neqeroorutitut kisimiilluni periarfissaalluni.

Taamaattoq kommunalbestyrelsinik allanik najugaqaqatigiiffinnik atuisinnaanissaq pillugu isumaqatigiissusiorsinnaanerup ammaanneratigut, inuup innarluutillip najugaqaqatigiiffiillu ataasiakkaat akornanni naleqquttumik inissiinissamut periarfissaqarneq aalajangersakkap periarfissippaa. Tamassumattaaq kommunit akunnerminni nukinnik pitsaanerpaamik atuisinnaanerat periarfissippaa.

Imm. 3-mut

Piumasaqaatit kommunalbestyrelsip kommunimi allami najugaqatigiiffimmi inissamik neqerooruteqarsinnaaneranut piumasaqaatigineqartut aalajangersakkami malittarisassiuunneqarput.

Inummiit innarluutilimmiit imaluunniit taassuma nakkutilliisuaniit akuersinissaq piniarneqartassasoq nr. 1-imi takuneqarsinnaavoq. Taamaalilluni qanittumi najugaqatigiiffimmi inuup najugaqarnissamut pisinnaatitaaffii imm. 1 malillugu kommunalbestyrelsimit saneqqunneqarsinnaapput, tassa inuk tamatumunnga akuersisimappat. Akuersinermi piniartoqarnerani kommunalbestyrelsip inummut innarluutilimmut imaluunniit taassuma nakkutilliisuanut paasissutissat inuup pisariaqartitai tunniuttassagai qulakkeerneqassaaq, matumani tunngaveqarluarluni aalajangiisinnaanissaq anguniarlugu. Inuk tamatuma kingorna najugaqatigiiffimmi aalajangersimasumi kommunimi allami inissisimasumi inissap tigunissaa pillugu akuersissaaq. Akuersinissamut ilusissanut piumasaqaateqanngilaq, taamaattoq tamanna oqaasiinnakkut oqaatigineqarsimappat sullissisup allakkiatut ilusilimmi akuersineq allassavaa.

Inuup angerlarsimaffittut kommunerisaa najugaqatigiiffimmi pineqartumi inissamik neqeroornissaa sioqqullugu inuup angerlarsimaffittut kommunerisaata aamma kommunalbestyrelsip najugaqatigiiffiup pineqartup inissisimaffigisinnaaniittup akornanni isumaqatigiissusiortoqarsimanissaa nr. 2-mi takuneqarsinnaavoq. Kommunalbestyrelsip najugaqatigiiffinnik kommunalbestyrelsinit allanit pilersinneqartunik imaaliallaannarluni pisisaqarsinnaannginnera aalajangersakkami isiginiarneqassaaq.

Imm. 3-mut

Aalajangersagaq aalajangersaavoq najugaqaqatigiiffiit pillugit maleruagassanik erseqqinnerusunik Naalakkersuisut aalajangersaassasut. Maleruagassat erseqqinnerusut pitsaassutsimut piumasaqaatit, ilusilersuineq, malittarisassat aamma ulluinnarni aqutsineq ilaatigut ilaqarput.

§ 24-mut

Najugaqarfiit illersugaasut toqqissisimasumik atugaqarluni nammineq inigisatut neqeroorutaassapput, tassani inuit ulloq unnuarlu tamaat tapersersorneqarnissamik pisariaqartitsisutut nalilerneqarsimasut tapersersorneqarsinnaassallutik.

Imm. 1-imut

Kommunalbestyrelsip najugaqarfinnik illersugaasunik pilersitsinissamut pisinnaatitaanera ingerlatiinnarneqassasoq imm. 1-imi siunnersuutigineqarpoq. Taamatuttaaq kommunalbestyrelse najugaqarfinnik illersugaasunik ingerlatsisuussasoq, aammalu najugaqatigiiffiup illersugaasup atorunnaarsinneqarnissaa pillugu aalajangiisinnaassasoq, aalajangersakkami erseqqissarneqassasoq siunnersuutigineqarpoq.

Imm. 2-mut

Aalajangersagaq pisuni kommunalbestyrelsip najugaqarfinni illersugaasuni inissanik naammattunik pilersitsisimannginnerani atorneqarsinnaavoq. Naalakkersuisulli kommunalbestyrelsip najugaqarfinnik illersugaasunik allanik pilersitsinissaa pillugu pisussaaffiliinnginnerani kommunalbestyrelsip pineqartup aamma Naalakkersuisuisut akornanni oqaloqatigiittoqareersimanissaa naatsorsuutigineqarpoq.

Imm. 3-mut

Aalajangersagaq tunngavissiivoq najugaqarfiit illersuugaasut pillugit maleruagassanik erseqqinnerusunik Naalakkersuisut aalajangersaassasut. Maleruagassat erseqqinnerusut pitsaassutsimut piumasaqaatit, ilusilersuineq, malittarisassat aamma ulluinnarni aqutsineq ilaatigut pineqarsinnaapput.

§ 25-mut

Imm. 1-imut

Inuit tapersersorneqarnissamik pisariaqartitsinerusut aallaaviatigut najugaqatigiiffimmi najugaqarnikkut pisariaqartitaat matussuserneqarsinnaagaluartut, nunaqqataasunut qanittumi najugaqarfimmi illersugaasumi najugaqarnikkut ikiorneqarnissap isumassorneqarnissallu pisariaqartinneqartup qulakkeernissaa tapersersuinissamut periarfissaqartitsinermi siunertaavoq. Nunaqqataasunut qanittumi oqaatiginiarneqartoq tassaavoq pineqartup kommunerisaa aamma sapinngisamik angerlarsimaffittut najugarisap eqqaaniittoq. Inuk innarluutilik inunnut qanittumi najugaqarfissamik nakkutigisaasumik neqeroorfigineqassaaq, tamanna inummut pitsaanerpaajussappat.

Nr. 2-mi aamma nr. 3-mi piumasaqaatini takuneqarsinnaavoq inuup timikkut tarnikkulluunniit pisinnaanerata annertuumik killeqarnera innarluuteqarneralu pissutaallutik ulluinnarni pisariaqartitsippat imaluunniit inuup timikkut tarnikkulluunniit pisinnaanerata annertuumik killeqarnera innarluuteqarneralu peqqutaallutik nammineq angerlarsimaffimmini najugaqarsinnaanngippat, tapersersorneqarnissaa piumasaqaataasoq.

Inuup najugaqatigiiffimmi neqeroorutaasinnaasuni tapersersuinissanik sunik pisariaqartitsinerata saniatigut allanik pisariaqartitsissasoq nr. 4 malillugu piumasaqaataavoq, soorlu ulloq unnuarlu naallugu tapersersorneqarnissamik pisariaqartitsineq. Taamaattoq innuttaasoq annertuumik tapersersorneqarluni najugaqaqatigiiffimmiissinnaassagaluartoq, innuttaasup tamanna kissaatigippagu, kommunalbestyrelse najugaqarfimmi illersugaasumi ineqarnissamik neqerooruteqarnissamut periarfissaqarpoq. Kommunalbestyrelsimut periarfissaatinneqartoq tassani kisimi pineqarpoq, tassanilu piumasarineqarpoq innuttaasoq najukkami illersugaasumi inissiami najugaqarnissamik nammineerluni kissaateqarsimassasoq, soorlu innuttaasup qanigisaanut qaninnerusumi inissisimanissaq pissutigalugu.

Inuup pisariaqartitai najugaqatigiiffimmi illersugaasumi inissiamiinnermi matussuserneqarsinnaanissaat piumasaqaataassasoq nr. 5-imi siunnersuutigineqarpoq. Piumasaqaatip kingunerisaanik, inuup tapersersorneqarnissamik pisariaqartitsinera najugaqarfimmi illersugaasumi naammassineqarsinnaanersoq, imaluunniit inuup ulloq unnuarlu neqeroorummiinnissamik neqeroorfigineqarnissaa isumaliutersuutigineqartariaqaraluarnersoq, kommunalbestyrelsip, najugaqarfimmi illersugaasumi ineqarnissaq pillugu aalajangiinnginnermi aammalu naleqqunnerpaamik qulaajaanermut ilaatillugu, paasinarsisissavaa.

Imm. 2-mut

Imm. 1 malillugu inuup tapersersorneqarnissamik pisariaqartitsinera nunaqqataasunut qanittumi najugaqarfimmi illersugaasumi naammassineqarsinnaanngippat, inuk innarluutilik najugaqarfimmi illersugaasumi, kommunimi allami inissisimasumi najugaqarfimmi illersugaasumi najugaqarnissamik kommunalbestyrelsip neqeroorfigisinnaagaa aalajangersakkatigut ammaanneqarpoq.

Kommunalbestyrelse kommunimi allami najugaqarfimmi illersugaasumi najugaqarnissamik neqerooruteqarpat, imm. 1, nr. 1-5-imi piumasaqaatit aamma naammassineqarsimanissaat ilanngunneqarpoq.

Kommunimi allami najugaqarfimmi illersugaasumi inissiamik neqeroorsinnaanermut periarfissaqartitsineq aalajangersakkami imm. 1-imut tunngatillugu allatut periarfissaavoq. Aalajangersakkami nr. 1 malillugu kommunalbestyrelse najukkamut qanittumi najugaqarfimmik illersugaasumi ineqarnissamut neqeroortussaavoq, imm. 2-lu malillugu kisimiilluni periarfissatut neqeroorutaasinnaalluni.

Taamaattoq kommunalbestyrelsinik allanik najugaqarfinnik illersugaasunik atuisinnaanissaq pillugu isumaqatigiissusiorsinnaanerup ammaaneratigut, inuup innarluutillip najugaqarfinni illersugaasuni ataasiakkaat akornanni naleqquttumik inissiinissamut periarfissaqarneq aalajangersakkap periarfissippaa. Tamassumattaaq kommunit akunnerminni nukinnik pitsaanerpaamik atuisinnaanerat periarfissippaa.

Imm. 3-mut

Kommunimi allami najugaqarfimmi illersugaasumi inissamik neqeroornissami inuup imaluunniit taassuma nakkutilliisuata akuersisimanissaa aamma inissaq neqeroorutigitinnagu kommunalbestyrelsip inuup angerlarsimaffittut kommunerisaaniittup kommunimilu najugaqarfiup illersugaasup pineqartup inissisimaffigisaani kommunalbestyrelsip akornanni isumaqatigiissusiortoqarsimanissaa aalajangersakkatigut aalajangersarneqarpoq.

§ 26-mut

Imm. 1-imut

Innuttaasup kommunimi allami inissinneqarnissaa pisariaqarsimatillugu, innuttaasumut innarluutilimmut kommune angerlarsimaffiusoq, innuttaasup najugaqaqatigiiffimmiinneranut imaluunniit najugaqarfimmi illersugaasumiinneranut akiliisussaatitaasoq pillugu tunngaviusoq aalajangersakkami erseqqissarneqarpoq.

Inuup innarluutillip kommunimi allami najugaqatigiiffimmi imaluunniit najugaqarfimmi illersugaasumi najugallip neqeroorfiginissaanut periarfissaqartitsineq qanittumiinnissamut tunngavimmut attuumassuteqartutut isigineqassaaq qanittumiinnissamut tunngavimmut attuumassuteqartutut isigineqassaaq. Inuit innarluutillit nammineq angerlarsimaffimminni imminnut ikiorsinnaanngitsut najugaqatigiiffimmi imaluunniit najugaqarfimmi illersugaasumi sapinngisamik innuttaasup qanittuaniittumi najugaqarnissamut neqeroorfiginissaat piumasarineqarpoq.

Aalajangersagaq najugaqatigiiffinni najugaqarfinnilu illersugaasuni inissanik pisariaqartinneqartunik pilersitsinissamut kommunit pilersuisussaatitaanerannik pisussaaffeerutsitsinngilaq, kisiannili kommunit angerlarsimaffiusut akiliinissamut pisussaaffeqarnerisa erseqqissaaffiginissaa kisimi siunertarineqarluni. Tassani pingaartumik eqqarsaatigineqarput, immikkut ittumik pisoqartillugu innuttaasup kommunimi allami inissinneqarnissaa pisariaqarsimatillugu, assersuutigalugu innuttaasup piffissami naleqquttumi inissinneqarnissamik neqeroorfigineqarnissaa ajornarsimappat, imaluunniit pisumi aalajangersimasumi atortunik imaluunniit immikkut ittunik ilisimasanik pisariaqartunik neqerooruteqarnissaq periarfissaqarsimanngippat.

Imm. 2-mut

Inuk kommunimi allami najugaqaqatigiiffimmi najugaqarfimmiluunniit illersugaasumi najugaqarnissaanik neqeroorfigineqarpat, nuunnermi aningaasartuutit matussusernissaannut kommunalbestyrelse aningaasatigut tapersersuinissamik neqerooruteqassasoq aalajangersakkami siunnersuutigineqarpoq. Inuup innarluutillip kommunimi allami najugaqaqatigiiffimmut imaluunniit najugaqarfimmut illersugaasumut atortunik imaluunniit immikkut ittunik ilisimasanik neqeroorsinnaasumik nuussinnaanissaanut qulakkeerinninnissaq aalajangersakkap siunertarivaa.

§ 27-mut

Aalajangersakkami nutaajusumi siunertaavoq kommunimi pikkorissuseqartumik ingerlatsinerup aammalu immikkut ilisimasaqarnerup annertusitinnissaata qulakkeerneqarnissaa siunertaralugu, kommunini ataasiakkaani kommunimi suleqatigiinnissamut ataatsimiititaliamik pilersitsisoqarsinnaassasoq.

Imm. 1-imut

Imm. 1-imi kommunip najugaqaqatigiiffiinit aamma najugaqarfiinit illersugaasunit tamanit imaluunniit aalajangersimasunit, sinniisunik kommunalbestyrelsit suleqatigiinnissamut ataatsimiititaliamik pilersitsisinnaanerat inatsimmi tunngavissalerneqarpoq. Aammalu najugaqaqatigiiffinni aamma najugaqarfinni illersugaasuni najugaqartut pillugit tamakkiisumik isiginnittumik suliniuteqarnerup ataqatigiissaarneqarnerani ilanngutitinnissaannut naleqquttutut isigineqartut, ingerlataqarfinnit allanit sinniisut ilanngutitinneqarsinnaapput.

Najugaqarnissamut neqeroorutit akornanni suleqatigiinnerup siuarsarnissaa aalajangersakkami pingaarnertut anguniagaavoq, taamaammallu imm. 1-imi kommunimi najugaqatigiiffiit najukkallu illersugaasut tamarmik suleqatigiinnissamut ataatsimiititaliami sinniisoqartitsinissaat sapinngisamik anguniagaavoq.

Suleqatigiinnissamut ataatsimiititaliaq aamma isumaginninnermut ingerlatsivimmit, inunnut innarluutilinnut ingerlatsivimmit, meeqqanut inuusuttunullu ingerlatsivimmit, ilinniarfinnit, aamma peqqissutsimut suliassaqarfimmit sinniisoqarsinnaavoq. Allattukkat tamakkiisuunngillat, taamatullu suleqatigineqartartut pineqartut sinniisuunissaat piumasaqaataanngilaq.

Aalajangiisuusoq tassaavoq, suleqatigiinnissamut ataatsimiititaliaq sulianut naleqquttumik ilisimasalinnik aamma inunnik, inuit innarluutillit pillugit tamakkiisumik isiginnittumik suliniuteqarnermi ilaasunik ilaasortaqassasoq, taamaalilluni oqalliffissaq pilersinneqassaaq, tassani misilittakkanik ilisimasanillu avitseqatigiittoqarsinnaassalluni.

Suleqatigiinnissamut ataatsimiititaliamut siunertaavoq immikkoortut assigiinngitsut akornanni suleqatigiinnerup ataqatigiissaarinerullu siuarsarneqarnissaat, kiisalu inunnut innarluutilinnut ataasiakkaanut tamakkiisumik isiginninnerusumik suliniuteqarnerup qulakkeerneqarnissaa. Suleqatigiinnissamut ataatsimiititaliami inuit innarluutillit periaatsimut ataatsimoortumut ineriartortuarnerusumik naapitsisarnermik misigisaqartarnissaannut peqataanissaat siunertaavoq. Suleqatigiinnissamut ataatsimiititaliami ilaatigut suliffeqarfiit peqataasut akornanni nalinginnaasumik suleqatigiinnerit sulianilu pineqartuni ataqatigiissaarisarnerit eqqartorneqarsinnaapput.

Suliffeqarfiit inuillu ilisimasallit peqataatinneqartut suliassaqarfiit assigiinngitsut aqqutigalugit suleriaatsit kiisalu ilisimasanik misilittakkanillu ingerlatitseqqittarnerit

ingerlaavartumik tamakkiisunngortinniarnissaat ilaatigut anguniarneqarpoq.

Imm. 2-mut

Inunnik paasissutissanik suliarinnittarneq pillugu inatsisip Kalaallit Nunaanni atuutilersinneqarnera pillugu peqqussummi §§ 6-imiit 8-mut aalajangersakkanut Inatsisartut inatsisaat manna ilaammat, aalajangersakkami imm. 2-mi erseqqissarneqarpoq.

Imm. 3-mut

Imm. 2 malillugu akuersineq tunniunneqarumanngippat, imaluunniit allanik pissuteqartumik akuersinerup piniarnissaa ajornarpat, suliami pisut, matumani inuup inatsisitigut isumannaatsuunissaata eqqarsaatigineqarnera ilanngullugu, tamanna pisariaqartippassuk, paasissutissat inummut tunngasut, matumani aamma paasissutissat inummut tunngasut mianerisariallit ilanngullugit, paarlaasseqatigiissutigineqarsinnaanerat imm. 3-mi aalajangersarneqarpoq.

Imm. 3 imm. 2-mut tunnganngilaq aamma Inunnik paasissutissanik suliarinnittarneq pillugu inatsisip Kalaallit Nunaanni atuutilersinneqarnera pillugu peqqussummi tunngaviliunneqartunik ingerlatitseqqiinerulluni.

§ 28-mut

Ulloq unnuarlu neqeroorut najugaqariaasiuvoq inunnut malunnartumik timikkut tarnikkulluunniit

pisinnaasakinnerulerneq pissutaalluni ulluinnarni suliassanut, paaqqutaqarnissanut, isumassuinissanut imaluunniit suliaritinnissanut annertuumik ikiorneqarnissamik pisariaqartitsisunut aammalu pisariaqartitanik tamakkuninnga allatut ikiorneqarsinnaanngitsunut sivisuumik najugaqarnissamut tulluartuusoq.

Imm. 1-imut

Aalajangersakkatigut Naalakkersuisut inunnut innarluutilinnut ulloq unnuarlu neqeroorutinik pilersitsinissamut, ingerlatsinissamut unitsitsinissanullu piginnaatinneqarput, taakkununngalu ulloq unnuarlu neqeroorutit isumannaallisakkat ilaapput, tamanna pillugu imm. 2 takuuk.

Imm. 2-mut

Aalajangersakkami matumani ulloq unnuarlu neqeroorutit isumannaallisakkat pilersinnissaat ingerlattarnissaallu tunngavissiineq ilaavoq, tassani matut silarliit igalaallu parnaaqqasarnissaat akuerisaavoq. Ulloq unnuarlu neqeroorutinut isumannaallisakkamut sullinniarneqartut tassaapput inuit innarluutillit pinerluttulerinermut inatsimmik unioqqutitsisimasutut pasisaasut imaluunniit eqqartuunneqarsimasut, tassungalu atatillugu inuup innarluutillip ulloq unnuarlu neqeroorummi isumannaallisakkami inissinnissaa pillugu eqqartuussiviup aalajangiiffigisimasaa.

Imm. 3-mut

Aalajangersagaq tunngavissiivoq ulloq unnuarlu neqeroorutit pillugit maleruagassanik erseqqinnerusunik Naalakkersuisut aalajangersaassasut. Maleruagassat erseqqinnerusut pitsaassutsimut piumasaqaatit, ilusilersuineq, malittarisassat aamma ulluinnarni aqutsineq ilaatigut pineqarput.

§ 29-mut

§ 28 malillugu inummut innarluutilimmut ulloq unnuarlu neqeroorummi najugalimmut sannavinnut nakkutigisaasunut, suliffinnut nakkutigisaasunut aamma sammisaqartitsinissamut ataatsimooqatigiittarnissamullu neqeroorutinik Naalakkersuisut neqeroortarnissamut pisussaaffilerneqassasut imm. 2-mi siunnersuutigineqarpoq.

§ 30-mut

Aalajangersakkami siunertaavoq inuit innarluutillit, tapersersorneqarnissamik pisariaqartitsinerpaat, pisariaqartitaannik naammassinniffiusumik, naammattumik immikkullu ilisimannittunit tapersersorneqarnissaasa qulakkeerneqarnissaa.

Aalajangersimasumik inummik nalilersuinerussaaq inuup innarluutillip pisariaqartitai ima annertutigippata, allaat inuup innarluutillip pisariaqartitaanik pitsaanerpaamik naapertuussinissamut najugaqarfissatut neqeroorutaasoq tassaappat ulloq unnuarlu neqeroorut.

§ 31-mut

Imm. 1-imut

Aatsaat eqqartuussiviit aalajangiisimatillugit inuup innarluutillip ulloq unnuarlu neqeroorummi isumannaallisakkami inissinnissaa pisinnaasoq aalajangersakkami aalajangersarneqarpoq. Inissiinerup sumiissinnaaneranut eqqartuussivik aallaaviatigut aalajangiineq ajorpoq. Kommunalbestyrelse Isumaginninnermut Aqutsisoqarfimmik suleqateqarluni inissiiffiusussamik tulluartumik politiinit akuerineqarsinnaasumik nassaartussaavoq.

§ 37-imi aalajangersakkatigut Naalakkersuisut ulloq unnuarlu neqeroorummik pilersitsisinnaanerat periarfissinneqarpoq, matumani ulloq unnuarlu neqeroorutit isumannaallisakkat ullumikkut pigineqanngitsut ilanngullugit. Taamaattoq Kalaallit Nunaanni pigineqarpat, inuup innarluutillip tigummigallagaanissamut taarsiullugu allamut inissiiffissami inissinneqartussaq ulloq unnuarlu neqeroorummi isumannaallisakkami Kalaallit Nunaanniittumi inissinnissaata isumannaarnissaa siunertarineqarpoq.

Eqqartuussisarnermut inatsimmi § 358 naapertorlugu inuup innarluutillip nammineerluni angerlarsimaffigisaani imaluunniit ulloq unnuarlu neqeroorummi tigusarineqarsimanera pillugu eqqartuussivik aalajangiisimatillugu ulloq unnuarlu neqeroorummi isumannaallisakkami inissiisoqarsinnaasoq nr. 1-imi takuneqarsinnaavoq, takuuk § 361, imm. 2, nr. 3.

Nr. 2-mi takuneqarsinnaavoq ulloq unnuarlu neqeroorummi isumannaallisakkami inissiisoqarsinnaasoq eqqartuussivik inuup innarluutillip nammineq angerlarsimaffiani paaqqinnittarfimmiluunnit tigummigallarneqarnissaa eqqartuussisarnermut inatsimmi § 359 malillugu aalajangiisimatillugu, takuuk § 361, imm. 2, nr. 3.

Maleqquneqarpoq taaguusersuut "paaqqinnittarfik" eqqartuussisarnermut inatsimmi atorneqarsimammat, kisiannili "paaqqinnittarfik" inatsisartut inatsisaanni matumani ulloq unnuarlu neqeroorutitut paasineqartussaammat.

Imm. 3-mi takuneqarsinnaavoq ulloq unnuarlu neqeroorummi isumannaallisakkami inissiisoqarsinnaasoq, matumani eqqartuussivik Kalaallit Nunaannut Pinerluttulerinermik Inatsimmi kapitali 32 malillugu pineqaatissiinissaq pillugu aalajangiisimatillugu, tassanilu inuusuttunut pinerluuteqarsimasunut pineqaatissiinerit immikkut ittut pineqarput imaluunniit kapitalimi 33-mi pinerluutilinnut tarnikkut napparsimasunut immikkut pineqaatissiinerit pineqarlutik,

soorlu inuit eqqarsartaatsikkut inulersimasut.

Imm. 2-mut

Aalajangersakkatigut tigummigallagaanissamut isertitsivimmik pissarseqqullugit kommunalbestyrelsit peqquneqarsinnaapput, taannalu sillimaniarnikkut illersorneqarsinnaasutut

politiinit nalilerneqarsimassaaq.

Eqqartuussivik tigusaqarneq ingerlaannartussaq pillugu aalajangiisimappat, tassalu nalunaaquttap akunnerini 3-24-ni tigusarinninneq, kommunalbestyrelsip sukkanerpaamik tigummigallagaaffissamik tulluartumik pissarsiniarnissaa aalajangersakkami matumani aalajangersarneqarpoq, taamaaliornikkut inuk innarluutilik tigusarinninnerup nalaani isertitsivimmi imaluunnit piffimmi assingusumi tulluartumi tigummineqarallassanngimmat.

Tassa kommunalbestyrelsip suliassaraa upalungaarsimanissaq eqqarsaatigalugu suliaqarnissaq.

Imm. 3-mut

Aalajangersakkatigut tigummigallagaanissamut isertitsivimmik pissarseqqullugit kommunalbestyrelsit peqquneqarsinnaapput, taannalu sillimaniarnikkut illersorneqarsinnaasutut

politiinit nalilerneqarsimassaaq.

Eqqartuussivik imm. 1, nr. 2 malillugu aalajangeereerpat kommunalbestyrelse pilertornerpaamik, kingusinnerpaamillu akunnerit 72-it qaangiutsinnagit, tigummigallagaanissamut taarsiullugu allamut inissiivissamik kommunalbestyrelse pilertornerpaamik pissarsissasoq aalajangersakkami matumani aalajangersarneqarpoq, taamaalilluni inuk innarluutilik tigusarineqarnermini isertitsivimmi imaluunniit assigisaani inummut innarluutilimmut naleqqutinngitsumi tigummigallagaanissaa pissanngimmat. Tassa kommunalbestyrelsip suliassaraa upalungaarsimanissaq eqqarsaatigalugu suliaqarnissaq. Isumaginninnermut Aqutsisoqarfik politiillu suleqatigalugit piffissap aalajangiunneqartup iluani tulluartumik tigummigallagaanissamut taarsiullugu aallamut inissiiffissamik nassaarnissaq pissutaatinneqassaaq, kisiannili tigummigallagaanissamut taarsiullugu allamut inissiiffissamut nooreersimanissap timitalerneqarsimanissaa naatsorsuutaanani.

Imm. 4-mut

Aalajangersagaq aalajangersaavoq kina eqqartuussissanersoq pillugu maleruagassanik erseqqinnerusunik Naalakkersuisut aalajangersaassasut, takuuk Kalaallit Nunaani pinerluttulerinermut inatsimmi § 240. Kalaallit Nunaanni pinerluttulerinermut inatsimmi § 240 naapertorlugu Isumaginninnermut Aqutsisoqarfik eqqartuussisussaasuuvoq. Taamaattorli Kalaallit Nunaanni kommune angerlarsimaffigisaq eqqartuunneqartumut suli kommuniuvoq angerlarsimaffigisaq. Danmarkimi, tassa Kofoedsmindemi, Lolland Kommunimi, Danmark, eqqartuunneqartup najugaqarneranut aningaasartuutit Nunatta karsianit aningaasalersorneqassapput, eqqartuunneqartumulli innarluutilimmut isumaginninnermi ikiorsiissutit akilerneqarnissaannut Kalaallit Nunaanni angerlarsimaffigisami kommunimit akisussaaffigineqarput.

§ 32-mut

Aalajangersakkami nutaajusumi, eqqartuussaanerup pillarneqaatigineqarneranut atatillugu inuup innarluutillip aamma ulloq unnuarlu neqeroorummi isumannaallisakkami inissinneqarsinnaanera periarfissinneqarpoq. Inuup innarluutillip, eqqartuussaanermini pillagaasussap, pillagaanermini Kalaallit Nunaanni ulloq unnuarlu neqeroorummi isumannaallisakkamiissinnaanissaata qulakkeerneqarnissaa aalajangersakkami siunertaavoq, soorlu inatsisartut inatsisaani § 37-imi nassuiarneqartoq, taamaattoq pilersinneqarsimappat.

§ 33-mut

Meeqqat inuusuttullu innarluutillit meeqqanut inuusuttunullu innarluuteqanngitsunut sanilliullugit annerusumik kinguaassiuutitigut atornerlunneqartarnerat misissuinerni arlalinni paasinarsisimavoq. Innarluuteqarnertik pissutigalugu timikkut, eqqarsartaatsikkut aamma/imaluunniit oqaatsitigut unammisassaqarsinnaasarput. Tamakkua assigiinngitsunik suussusersiffigineqarsimapput, soorlu ineriartornikkut inulersimaneq, ADHD, autisme, tappiitsuuneq, tusilartuuneq allallu. Tamanna kinguaassiuutitigut atornerlunneqarnissamut ulorianartorsiornernut unammisassanik pilersitsivoq.

Qanoq ilineratigut kinguaassiuutitigut atornerlunneqarneq pineqartassanersoq aamma tamatumunnga pinaveersaartitsisoqassanersoq aalajangersakkatigut malittarisassiorneqarpoq. Kinguaassiuutitigut atornerluinermi pinerluffigisamut timikkut timikkuunngitsorlu attuisarnerit ilaasinnaapput.

Timikkut atornerluinernut assersuutissat:

* Atornerluisoq pinerluffigineqartup kinguaassiuutaanut attuualaarinnissimassasoq
* Atornerluisoq pinerluffigineqartup timaata ilaanik attuualaarinnissimassasoq, soorlu iviangikkut
* Pinerluffigineqartoq pinerluuteqartup kinguaassiutaanik attuualaareqqullugu pinngitsaalineqarsimassasoq
* Pinerluffigineqartoq atoqatigiinnissamut pinngitsaalineqarsimassasoq

Allattuiffik tamakkiisuunngilaq.

Timikkuunngitsoq atornerluinernut assersuutissat:

* Atornerluisoq pinerluffigineqartumut imminut takoqqusaassasoq
* Pinerluffigineqartoq atisaajaqqullugu pinngitsaalineqarsimassasoq
* Pinerluffigineqartoq assilissanik atoqatigiittarnermut tunngasunik isiginnaaqqullugu pinngitsaalineqarsimassasoq
* Pinerluffigineqartoq kinguaassiuutinut tunngasunik ajortisaarneqarsimassasoq, soorlu oqaatsitigut kinguaassiuutinut pinerluffigineqartup kissaatiginngisaanik ajortisaarinerit

Allattuiffik tamakkiisuunngilaq.

Pinaveersaartitsisoqarnerani inuup nr. 1-5 immikkut maluginiartassavai:

Nr. 1) Pinaveersaartitsinermik suliaqarnermut ataatsimut naleqartitsinermut tunngaveqarnissaq

Nr. 2) Pasitsaassaqarnermi pinaveersaartitsinissamut suliaqarnissamullu najoqqutassat

Nr. 3) Kinguaassiuutitigut atornerluisarnernut ulorianaataasinnaasut pillugit ataatsimut ilisimasaqarneq

Nr. 4) Inummi innarluutilimmi atugarliornermut ersiutit, taakkununnga pissusilersornikkut timikkullu sunniutit ilanngullugit

Nr. 5) Kinguaassiuutitigut atornerlunneqarnikkut timikkut sunniutit

Sulisut pinaveersaartitsinermik suliaqarnerminnut ataatsimut naleqartitsinissamut tunngaveqassapput. Sulisut atornerluisarnerup suuneranik paasinnilluinnartarnissaat, qanorlu iliorlutik tamanna inummi innarluutilimmi pinaveersaartinneqarsinnaanersoq, matumani oqaatiginiarneqarpoq.

Sulisut inuit innarluutillit namminneerlutik kinguaassiuutitigut atornerluisarnernut pinaveersaartitseqataasussaanerannik piumassuseqalersitsissapput nukittorsaallutillu. Sulisut inuk innarluutilik arlalitsigut tapersersuiffigisinnaavaat:

* Inuk innarluutilik atoqatigiittarneq inooqateqartarnerlu pillugit ataatsimut ilisimasanik tunineqassaaq, soorlu taassuma inuttut killissai pillugit.
* Kinguaassiuutitigut kissaatiginngisamik attorneqarnissamut naaggaarsinnaanermut pisinnaatitaaffimmut tapersersorneqassasoq.
* Qanoq isilluni naaggaarsinnaanermut tapersersorneqassaaq
* Pisussamut ulorianartumut ilisarinnissinnaanermut tapersersorneqassaaq
* Kinguaassiuutitigut atornerlunneqarneq pisimatillugu oqaluttuarnissamut tapersersorneqassaaq
* Atornerluinerup nalunaarutiginissaanut tapersersorneqassaaq.

Ilaat killissanik killilersuinissamut ajornartorsiorsinnaasarput, arlaatigullu kukkusoqarsimanera ilisimaneq ajorsinnaasarlugu. Qanoq ilineratigut isumassuinermiit imaluunniit asannippalaarluni attuuanninnermiit qaangiilluni pissusilernermut killissat qaangerneqartarpat?

Tamatumunnga pissutsit arlallit pissutaasinnaapput. Inuusuttup innarluutillip takussutissanik takoqqusaarinera peqataasunit paasissallugu ilaatigut ajornarsinnaasarpoq. Soorluttaaq inuusuttup autismemik nappaatillip inooqataanikkut peqataasarnissaq paasissallugu ajornartissinnaagaa, ineeqqamilu qanoq pisoqarnissaanut paasissallugu aamma ajornartissinnaasaraa. Allatut iliornikkut inuusuttut ADHD-mik nappaatillit aallaamanerusinnaasarput ulorianarsinnaasumillu iliuuseqarsinnaasarlutik, tamakkulu kingunereriaannaasarpaat pisussanut peqataarusukkunnaartarmata. Allat oqaasiisigut oqarsinnaanermut ajornartorsiuteqarsinnaasarput, allallu timikkut pisinnaasakinnerulersimasut timikkut ussersornikkullu atuinissaminnut ajornartorsiornernik misigisaqarsinnaasarlutik.

Allat killissaat paasissallugit namminerlu killissat ilisimassallugit ilisimasaqarluinnarnissaq timikkullu paasinnissinnaanissaq pisariaqarput, nammineerluni innarluutip takussaanera takussaannginneraluunnit apeqqutaatinnagit. Taamatullu ilisimasaqarnissami ilisimasanik pissarsisinnaanissaq pisariaqarpoq.

Inunnut innarluutilinnut kinguaassiuutitigut atornerluisarnerit amerlanertigut inummiit pinerluffigineqartup nalunngisaaniit atornerluinerusarput. Amerlanertigut atornerluisoq inuusarpoq pinerluffigineqartup pinngitsoorsinnaanngisaa imaluunniit ikiorsiinernik tigusiffigisartagaa. Tassaasinnaapput sulisut sullissisussat, ikiuuttut, aquttut imaluunniit najugaqarfinni neqeroorutaasuni sammisassaqartitsinissamullu neqeroorutini sulisut. Aamma qanigisaasut imaluunniit ilisarisimasat tassunga ilaasinnaapput. Aamma inuit pisinnaasamikkut inulersimasut kinguaassiuutitigut atornerluisinnaapput. Pinerluffigineqartut pingaartumik inuit pisinnaasamikkut inulersimasut pineqarput.

Kinguaassiuutitigut atornerluinerup pisimaneranut takussutissat:

Kinguaassiuutitigut atornerluisoqarsimaneranut timikkut tarnikkullu takussutissaqarsinnaavoq. Tassungalu peqatigitillugu eqqaamassallugu pingaaruteqarpoq inuit tamarmik iliuutsimut qaangiisumut assigiinngitsumik qisuariarsinnaasarmata, soorlu atornerluineq taamatut isikkoqartoq. Inuit ilaanni kinguaassiuutitigut atornerluinerup pisimaneranut arlalinnik takussutissaqartarpoq. Ilaanni takussutissaqarneq ajorpoq. Takussutissat ilaat assut ersarittarput. Ilaat suunersut takujuminaassinnaasarput.

Kinguaassiuutitigut atornerlunneqarnermut timikkut takussutissat:

* Tilluusarnerit tungujortut, ikit, kamillannerit, pullattoornerit timikkullu annersaanernut takussutissat
* Atisat aserortikkat imaluunniit tammaannarnikut
* Kinguaassiuutit eqqaanni ikit annernartullu
* Nappaatit kinguaassiuutitigut tunillaattut imaluunnit naartulernerit

Allattuiffik tamakkiisuunngilaq.

Kinguaassiuutitigut atornerlunneqarsimanermut tarnikkut takussutissat:

* Inuttut pissusilersornikkut imaluunniit pissusilersornikkut allannguutit Pinerluffigineqartoq arlaannik iliuuseqartoq imaluunniit pisussaanngikkaluartunik iliuuseqartoq
* Imminut tatiginnginneruneq. Pinerluffigineqartoq imminut tatigiunnaassaaq, nalornilissaaq imminullu aserortersinnaalissalluni
* Nikallungalluni pissusilersorneq. Pinerluffigineqartoq imminut mattuttarpoq nuannaarunnaarlunilu.
* Tunuarsimaalertarneq. Pinerluffigineqartoq ikinngutimut attaveeruttarpoq imaluunniit anissaartarluni.
* Sinissaarunneq. Pinerluffigineqartoq sinissaarussinnaasarpoq, sinnarlussinnaasarpoq imaluunnit sinnattupilussinnaasarluni.
* Neriniarnikkut ajornartorsiutit. Pinerluffigineqartoq nerineq ajorpoq nerilaaginnartarluniluunniit - imaluunniit pissusissamisuunngitsumik neripiloortarpoq.
* Pisinnaasanik annaasaqartarpoq imaluunniit pisinnaasakinnerulersinnaasarluni. Pinerluffigineqartoq sulianik siusinnerusukkut suliarisinnaasaminik suliaqarsinnaajunnaartarpoq.
* Oqalussinnaassutsip annaanera imaluunniit annikillinera. Pinerluffigineqartoq oqaatsinik siornagut ajornartitsinngikkaluartoq eqqaamasaqarsinnaaneq ajorpoq. Pinerluffigineqartoq imaassinnaavoq ittoqertoq.
* Imminut ajoquserniarluni pissusilersortarneq. Pinerluffigineqartoq attuisarpoq, isimmitsaasarpoq, qitsuttaasarpoq imaluunniit imminut kimmartarpoq.
* Sakkortuumik pissusilersortarneq. Pinerluffigineqartoq attuisarpoq, isimmitsaasarpoq, qitsuisarpoq imaluunniit allanut kimmaasarpoq - imaluunniit allatut iliorluni ajoqusiiniartarpoq.
* Naleqqutinngitsumik kinguaassiuutitigut pissusilersortarpoq imaluunniit ingasaallugu kinguaassiuutinik ukkataqartarpoq. Pinerluffigineqartoq imminut takoqqusaartarpoq imaluunniit allanut takoqqusaarluni imminut attualaartarpoq. Imaluunniit allanut ingasaassilluni kinguaassiuutitigut pissusilersortarpoq.

Allattuiffik tamakkiisuunngilaq.

§ 34-mut

Imm. 1-imut

Ulloq unnuarlu neqeroorummi najugaqarnermut atatillugu ineriartornissamut pilersaarummik suliaqartoqassasoq imm. 1-imi maleruagassatigut aalajangersarneqarpoq, taannalu iliuusissatut pilersaarummik kommunimit suliarineqarsimasumit aallaaveqassasoq. Ineriartortitsinissamut pilersaarut ulloq unnuarlu neqeroorummi najugaqalernerup kingorna kingusinnerpaamik qaammatit pingasut ingerlareersut, matumalu kingorna ukiumut minnerpaamik ataasiarluni neqeroorummi aqutsisunit suliarineqartassaaq.

Imm. 2-mut

Iliuusissatut pilersaarutip siunertaa aamma siunnerfii aallaavigalugit, ineriartortitsinissamut pilersaarut perorsaanikkut sulinerup nassuiarneqarneranik imaqassaaq, tassani qulakkeerneqassalluni iliuusissatut pilersaarummi siunnerfiit pingaarnerit naammassineqarnissaat. Inunnut innarluutilinnut, ulloq unnuarlu neqeroorummiittunut tamanut ineriartortitsinissamut pilersaarutinik suliaqartoqassaaq.

Ineriartortitsinissamut pilersaarut makkuninnga imaqassaaq:

1) Tapersersuinernik aallartinneqarsimasunik nalunaarutiginninneq, soorlu atuartitinneqarnissamik neqeroorut, ilinniartitaanermut neqeroorut, sammisassanut neqeroorut, tassunga illersugaasumik suliffeqarnissaq ilanngullugu, aamma susassaqartitsinermut ataatsimooqateqartitsinissamullu neqeroorutit.

2) Tapersersuisoqarnissaanut iliuutsinik aallartinneqartunut atatillugu perorsaanikkut periutsit paaqqutarinninnerillu atorneqartut taaneqarnerat.

3) Inuup innarluutillip qanoq isillugu tapersersuinissamut iliuuserineqartussat toqqaaffigineranni ilanngullugu peqataatinneqassanersoq pillugu nassuiaaneq.

4) Tapersersuinissamut iliuuserineqartunut aallartinneqartunut anguniagassat, taakkununnga pingaarnertigut suleriaasissaq piffissaliussarlu ilanngullugit.

§ 35-mut

Imm. 1-imut

Ulloq unnuarlu neqeroorutip inuup innarluutillip ulloq unnuarlu neqeroorummiinnerani ineriartornera pillugu killiffinnut nalunaarusiaq atorlugu kommunalbestyrelse ilisimatittassagaa aalajangersakkami imm. 1-imi aalajangersarneqarpoq. Innarluutillip inuulluarnissaanut ineriartornissaanullu ataatsimut isummertarnissap saniatigut killiffinnut nalunaarusiami pineqartup iliuusissatut pilersaarutaani aamma ineriartortitsinissamut pilersaarutaani imaritinneqartunut tunngatillugu inuup killiffia pillugu kommunalbestyrelsimut immikkut paasissutissiisoqartassaaq.

Imm. 2-mut

Ulloq unnuarlu neqeroorut siullerpaamik, inuup ulloq unnuarlu neqeroorummiilernerata kingorna, kingusinnerpaamik qaammatit pingasut qaangiunneranni, killiffimmut nalunaarusiamik kommunalbestyrelsimut nassiussissasoq, aalajangersakkami imm. 2-mi aalajangersarneqarpoq. Tamatuma kingorna killiffimmut nalunaarusiaq ingerlaavartumik nutarterneqartassaaq aammalu inuk innarluutilik 18-it inorlugit ukioqarpat ukiup affaani ataasiarluni, aamma inuk innarluutilik 18-it sinnerlugit ukioqarpat ukiumut ataasiarluni kommunalbestyrelsimut nassiunneqartassalluni.

Imm. 3-mut

Inuup peqqissusaatigut imaluunniit inuuniarnikkut atugarisaatigut annertuunik allanngortoqarsimappat imaluunniit ilimagineqarpat ulloq unnuarlu neqeroortoqarnerani killiffik pillugu nalunaarusiap saniatigut imm. 2 naapertorlugu aamma kommunalbestyrelsip ilisimatinneqarnissaa imm. 3-mi aalajangersarneqarpoq. Malunnaatilimmik allanngornerit assersuutigalugu tassaasinnaapput inuup pisinnaasai tassanngaannartumik malunnartumillu sanngiinnerulernerat, inuup allatut pissusilersornera imminullu toqukkusulernera, tassanngaannartumik napparsimalernera imaluunniit timikkut tarnikkulluunniit nutaamik allanngortumilluunniit innarluuteqalernerata qulaajaaffiginissaa. Malunnartumik allannguutit aamma tassaasinnaapput inuup ilaquttanut attaveqarfigisartakkanulluunniit tunngasut, soorlu nakkutilliisoq imaluunniit qanigisaasoq alla, soorlu inuit isumassuisut, toqukkut qimagussimappata. Allattukkat tamakkiisuunngillat, taamaammallu ulloq unnuarlu neqeroorutip inummut tunngasuni allannguutit annertuut suulluunniit pillugit kommunalbestyrelse ilisimatissavaa.

§ 36-mut

Inuup innarluutillip Kalaallit Nunaata avataani ulloq unnuarlu neqeroorummi najugaqarnissamut inassutigineqarsinnaaneranut periarfissaqartitsineq aalajangersakkatigut malittarisassiorneqarpoq. Inuup immikkut ilisimasaqarfiusumik tapersersorneqarnissamik pisariaqartitsinera Kalaallit Nunaanni naammassineqarsinnaanngippat, inuup taamaakkaluartoq Kalaallit Nunaata avataani pisariaqartunik neqeroorutinik neqeroorfigineqarsinnaanera qulakkeerneqassasoq, aalajangersakkami siunertaavoq. Kalaallit Nunaanni pisariaqartunut tapersersuinissamut periarfissaarussimassasoq erseqqissarneqarpoq.

Imm. 1-imut

Kommunalbestyrelsip malitassatut pingaarnertut Kalaallit Nunaata avataanut inissiinermik atuisannginnissaa aalajangersakkami aalajangersarneqarpoq.

Imm. 1-imi inuk innarluutilik § 22 naapertorlugu najugaqatigiiffimmi inissiami, § 24 naapertorlugu najugaqarfimmi illersugaasumi imaluunniit § 28 naapertorlugu ulloq unnuarlu najugaqarfimmi ulloq unnuarlu najugaqarnissamik neqeroorfigineqassasoq siunnersuutigineqarpoq.

Piumasaqaataavoq kommunalbestyrelsip ulloq unnuarlu najugaqarneq pineqartoq Kalaallit Nunaanniissinnaanersoq qulakkiissagaa, imm.2-mi immikkut ittumik pisoqartillugu aalajangersagaq pineqanngippat.

Imm. 2-mut

Imm. 2-mi siunnersuutigineqarpoq kommunalbestyrelsit qaqutiguinnaq Naalakkersuisunit akuersissummik piniaqqaaratik inissanik Kalaallit Nunaata avataaniittunik neqeroorsinnaanissaat. Taamaalilluni inuup innarluutillip Kalaallit Nunaata avataani ulloq unnuarlu neqeroorummiinnissamik neqeroorfigineqarnissaa kommunalbestyrelsimit inassutigineqartoq tunngavigalugu Naalakkersuisut akuersissuteqassapput.

Inassutigineqartup imarisai suliamit suliamut allanngorarsinnaapput aammalu suliap suussusaa apeqqutaassalluni, aammalu imarisai kommunalbestyrelsip aamma Naalakkersuisut oqaloqatigiinnerisigut paasinarsisinneqarsinnaallutik. Inassuteqaatip nassiunneqannginnerani, inuup tapersersorneqarnissamut pisariaqartitsinerat naammattumik paasinarsisinneqarsimanissaa Naalakkersuisunut aalajangiisuussaaq. Kommunalbestyrelsip inassutigisaani qulaajaaneq aamma iliuusissatut pilersaarut suliarineqareersut aallaavigineqarpata iluaqutaasinnaavoq.

Imm. 3-mut

Inassuteqaasiornissamut piumasaqaatit aalajangersakkatigut malittarisassiorneqarput, tamakkulu inassuteqaatip Naalakkersuisunut nassiutinnginneranni naammassineqarsimassapput.

Piumasaqaatit Kalaallit Nunaata avataani najugaqarnissamik akuerissuteqarsinnaanissamut sukumiisumik tunngavissamik qulakkeerinnissapput ilaatigullu Kalaallit Nunaanni periarfissaqanngivinneranik uppernarsaassallutik.

Imm. 4-mut

Kalaallit Nunaata avataani najugaqarfissatut neqeroorummiittarneq pillugu maleruagassanik erseqqinnerusunik Naalakkersuisut aalajangersaasinnaanerannut tunngavissaq aalajangersakkatigut aalajangersarneqarpoq.

§ 37-mut

Imm. 1-imut

Piginnaanngorsaqqinnissaq imaluunniit peqqissartinnissaq siunertaralugu, kommunalbestyrelsi inummut innarluutilimmut Kalaallit Nunaata avataani inissinneqarallarnissamik neqerooruteqarsinnaanermut periarfissinneqassasoq aalajangersakkami malittarisassiorneqarpoq.

Piginnaanngorsaqqinneq ima paasineqassaaq, inummut ataatsimut pisinnaasakinnerusumut pisinnaasamilluunniit annaasaqarnissamut aarlerinaatilimmut suliniutit arlallit, sapinngisamik pisinnaasaqarlualernissaat pisinnaasaminnillu attassiinnarnissaannut tapersersuiffiusut, matumani inuiaqatigiinnut avatangiiserisanut peqataasinnaaneq ilanngullugu. Tamatumuuna anguniagaq tassaavoq, inuit pisinnaasakinnerusut kiffaanngissuseqalissasut namminerlu aalajangiisinnaalerlutik taamatullu inuttut kiffaanngissuseqalersinnaallutik. (Paasissutissarsiffik: World Health Organisation, 2011)

Inuup pisariaqartitai Kalaallit Nunaanni isumagineqarsinnaassanngitsut piumasaqaataavoq, soorlu inuup innarluutaa pillugu immikkut ilisimasassat pigineqannginnerat pissutaalluni.

Aalajangersagaq malillugu piffissami killilikkami najugaqarnerit assersuutigalugu tassaasinnaapput immikkut efterskolimiinnerit imaluunniit Instituttet for Blinde og Svagsynede-mi najugaqarnerit.

Aalajangersagaq malillugu neqerooruteqarneq meeqqanut aamma inersimasunut innarluutilinnut tunniunneqarsinnaavoq.

Imm. 2-mut

Aalajangersagaq inatsisinut allanut tunngatillugu periarfissaavoq. Tamanna ilaatigut isumaqarpoq, efterskolimut immikkut ittumi atuarnissamut ilinniartitaanermut inatsisit malillugit tapersersuisoqarniarpat tapersersuineq ilinniartitaanermut inatsisit malillugit pissasoq aammalu aalajangersagaq manna malillugu pissanngitsoq.

§ 38-mut

Imm. 1-mut

Inuk innarluutiminut piginnaanngorsarnissamik pisariaqartitsippat imaluunniit piginnaanngorsaqqinnermik suliniuteqarfigineqarnissamik pisariaqartitsippat, aammalu pisariaqartitsineq Kalaallit Nunaanni naammassineqarsinnaanngippat, inuup innarluutillip ulloq unnuarlu neqeroorummi inissikkallarnissaanik, efterskolemiinnissamik imaluunniit Kalaallit Nunaata avataani assingusumi neqeroorummi inissikkallarnissaanik, kommunalbestyrelsip neqeroorsinnaanera aalajangersakkatigut malittarisassiorneqarpoq.

Piginnaanngorsaqqiinermi suliniutit komminimi angerlarsimaffimmi imaluunniit Pissassarfimmi naammassinneqannginnissaat qulakkeerneqassaaq.

Imm. 2-mut

Najugaqarfiit illersugaasut, ulloq unnuarlu neqeroorutit, efterskolit assigisaallu saniatigut neqeroornermi inissiamik, klubværelsimik, ilinniartut ineqarfiannik allanillu neqeroorsinnaaneq periarfissaammat innersuussutigineqarpoq, tassanilu najugaqarfik inummut innarluutilimmut tulluartuussaaq, tassungalu atatillugu inummut innarluutilimmut tamanna pitsaanerpaajussasoq.

§ 39-mut

Imm. 1-mut

Kalaallit Nunaata avataani najugaqarfissatut neqeroorummi najugaqarnissamut neqeroorneq Naalakkersuisut siusissukkut aalajangiinerannik pisariaqartitsiffiuvoq.

Imm. 2-mut

Inassuteqaasiornissamut piumasaqaatit aalajangersakkatigut malittarisassiorneqarput, tamakkulu inassuteqaatip Naalakkersuisunut nassiutinnginneranni naammassineqarsimassapput.

Imm. 3-mut

Kalaallit Nunaata avataani inissinneqarallarnissaq pillugu malittarisassanik erseqqinnerusunik Naalakkersuisut aalajangersaasinnaanerat aalajangersakkatigut tunngavissinneqarpoq, matumani inissinneqarallarnerup sivisussusissaa ilanngullugu.

§ 40-mut

§§ 36-p aamma 37-p ataatsimoortinnerisigut innuttaasup tapersersuiffiginissaa kommunalbestyrelsip inassuteqaammini misissorsimassagaa aalajangersakkamut ilaavoq. Tamatumani isiginiarneqarpoq inuup innarluutillip § 38-mi taaneqartut saniatigut immikkut tapersersorneqarnissamik pisariaqartitsinerata misissortarnissaa, soorlu isumassuinissap, eqqiluisaarnissap, ikiuutit qulaajaanerillu isumaginissaannut nalunaaquttap akunneri tapersersuiffiusut. Allattuiffik tamakkiisuunngilaq.

§ 41-mut

Inuup innarluutillip najugaqarfissatut neqeroorummiinnerata unitsinneqarnissaa imaluunniit najugaqarfissatut neqeroorummut allamut nuutsinneqarnissaa pillugu kommunalbestyrelsip aalajangiinerata, mianerisassat attuumassuteqartut isiginiarlugit, kinaassusersiunngitsumik nalilersuineq tunngavigalugit pinissaata qulakkeernissaa aalajangersakkami siunertaavoq.

Imm. 1-imut

Kommunalbestyrelsip najugaqarfissatut neqeroorut inuup innarluutillip ikiorneqarnissamik pisariaqartitaanik naammassinnissinnaanngitsoq paasippagu inuup najugaqarfissatut neqeroorummi najugaqarnerata unitsinnissaannut imaluunniit najugaqarfissatut neqeroorummut allamut nuunnissaanut aalajangiinissamut kommunalbestyrelsip pisussaaffeqarnera imm. 1-imi aalajangersarneqarpoq.

Imm. 2-mut

Imm. 2-mi aalajangersagaq malillugu kommunalbestyrelsip piffissami misissuiffiusumi, tassalu inissiinerup allanngortinneqarnissaa unitsinneqarnissaaluunniit pillugu aalajangiisoqarsinnaanissaa sioqqullugu, pissutsit pingaaruteqartut sisamat paasinarsarsimassagai piumasaqaatigineqarpoq. Pissutsit normuni 1-imit 4-mut allattorneqarput.

Nr. 1-imut  
Inuup najugaqarfissatut neqeroorummit angerlartinneqarnerata imaluunniit najugaqarfissatut  
neqeroorummut allamut nuutsinneqarnerata kingorna, inuup pisariaqartitsineranik naammassinninnissamut pisariaqartumik tapersersuiffigineqarnerata ingerlaannarnissaanik qulakkeerinninnissamut kommunalbestyrelse aalajangersakkatigut pisussaaffilerneqarpoq.

Nr. 2-mut   
Iliuusissatut pilersaarummik suliaqarnissamik kommunalbestyrelsip pisussaaffeqarnera aalajangersakkap imaraa.

Kommunalbestyrelsip taamaasilluni angerlartitsisoqannginnerani imaluunniit najugaqarfissatut neqeroorummut allamut nuuttoqannginnerani suliassat pisariallit qulaajaaffigereersimassavai.

Najugaqarfissatut neqeroorummut allamut nuuttoqarnerani kommunalbestyrelsip ilaatigut najugaqarfissatut neqeroorut inuup nuuffigisaa inuup immikkut pisariaqartitaasa isumaginissaannut tulluartuunissaa kiisalu tapersersuinissap pisariaqartinneqartup tunniunnissaa pisariaqartumillu inigineqartup pequtersornissaa allallu qulakkeersimassavai.

Najugaqarfissatut neqeroorummi najugaqarnerup uninnerani kommunalbestyrelse ilaatigut inummut innarluutilimmut angerlarsimaffiullu pisariaqartitaanut angerlartitsinissaq sioqqullugu, angerlartitsinerup nalaani kingornagullu isummersimassaaq.

Taamaasilluni inuup nammineq angerlarsimaffimmini tapersersorneqarnissamut pisariaqartitsinera ilaatigut isummerfigineqarsimassaaq, tassunga ilanngullugit inuk tapersersuisoq, ikiuutit, sammisassaqartitsinissamut ataatsimooqatigiinnissamullu neqeroorutit aamma inigisaq pequtersornissaa il.il.

Najugaqarfissatut neqeroorummiinnerup unitsinneqarnerata kingorna, inuk innarluutilik nammineq angerlarsimaffimmi qanigisaasunit isumassorneqaraangat, qanigisaasut oqilisaassinermik tunineqartassanersut aammattaaq isummersuutigineqartassaaq. Tulleriiaarineq tamakkiilluinnartuunngilaq.

Nr. 3-mut   
Najugaqarfissatut neqeroorummiinnerup unitsinneqarnissaa imaluunniit najugaqarfissatut neqeroorummut allamut nuunnissaq pillugu aalajangiisoqannginnerani, inuup innarluutillip angajoqqaatut oqartussaasui imaluunniit nakkutilliisoq misissuinermut ilaatillugu tusarniarneqassasut aalajangersakkami siunertarineqarpoq.

Kommunalbestyrelse ingerlatsinikkut inatsisitigut tunngaviusumik tunngavigineqartut nalinginnaasut naapertorlugit oqaloqatigiinnerit ingerlanneqarsimanerannut uppernarsaasinnaasariaqarpoq. Oqaloqatiginninneq ingerlanneqarsimasoq aammalu inuk innarluutilik aamma angajoqqaatut oqartussaassusilik tassunga tunngatillugu qanoq oqaaseqarsimanersut, kommunalbestyrelsip uppernarsarsinnaassavaa. Tamanna assersuutigalugu oqaloqateqarnerup allaganngorlugu imaqarniliorneratut iluseqarsinnaavoq. Kommunalbestyrelse inuup innarluutillip kissaataanik malinnaaffigissallugu pisussaaffeqanngilaq, kisianni inuup oqariartuutai kommunalbestyrelsip aalajangiineranut ilaatinneqassapput.

Nr. 4-mut

Kommunalbestyrelse ulloq unnuarlu neqeroorummit allaganngorlugu oqaaseqaammik piniassasoq aalajangersakkami piumasaqaatigineqarpoq. Oqaaseqaat inissiinerup unitsinneqarnera pillugu aalajangiinermut kiisalu inuup innarluutillip ataatsimut isigalugu atugarissaarnerata killiffianik aammalu inuk angerlarsimaffiup avataaniinnissamik iluseqartumik tapersersorneqarnissamik suli pisariaqartitsinersoq, inissiiviusup isummerneranik imaqassaaq.

Imm. 3-mut

Aalajangersakkatigut kapitali 8 malillugu meeqqap innarluutillip tapersersuiffigineqartuarnissaanik kommunalbestyrelse pisussaaffilerneqarpoq, tamannalu pisariaqarpoq ulloq unnuarlu neqeroorummiit meeqqap angerlartinneqarnerata kingorna meeqqap pisariaqartitai suliarisinnaaniarlugit.

Ulloq unnuarlu neqeroorummiit angerlarsimaffimmut sapinngisamik qajassuussilluni nuunnissamut ilanngussinissaq siunertaralugu meeqqamut angajoqqaatullu oqartussaassusilinnut tapersersuinissanik neqeroortoqartarnissaanut kommunalbestyrelsip isummertarnissaa aamma aalajangersakkami pisussaaffiuvoq.

Imm. 4-mut

Imm. 2, nr. 4 naapertorlugu najugaqarfissatut neqeroorutip oqaaseqaammini inuk innarluutilik najugaqarfissatut neqeroorummi najugaqaannartussatut inassutigippagu suliamut aalajangiisoqarnissaa sioqqullugu kommunalbestyrelse oqaaseqaammik Pissassarfimmeersumik pissarsiniarsimassasoq imm. 4-mi aalajangersarneqarpoq.

Suliami inaarutaasumik aalajangiisoqarnissaa sioqqullugu Pissassarfiup oqaaseqaataa kommunalbestyrelsip utaqqimaassavaa.

Aalajangiisoqarsimatillugu Pissassarfiup oqaaseqaataa kommunalbestyrelsimut pituttorsimanngilaq, kommunalbestyrelsillilli aalajangiinissaq sioqqullugu oqaaseqaatigineqartoq nalilersuinerminut ilanngutissavaa.

§ 42-mut

Inuup innarluutillip aamma najugaqarfissatut neqeroorutip angerlartitsinissamut imaluunniit najugaqarfissatut neqeroorummut allamut nuunnissamut piareersarnissamut piffissaqarnissaat qulakkeerniarlugu aalajangersagaq ilanngunneqarpoq.

Aalajangersagaq minnerpaaffissanut aalajangersagaavoq, taamaattumik kommunalbestyrelsip sivisunerusumik angerlartitsinissamut ilimasaarinermik nalunaaruteqarnissaanut akornutaanani. Assersuutigalugu inuk innarluutilik Kalaallit Nunaata avataani inissinneqarsimasoq angerlartinneqartussanngorpat, imaluunniit inuk angerlarsimaffik angerlartitsinissamut sivisunerusumik pitsaanerusumik piareersartussaappat, sivisunerusumik ilimasaarinissaq naleqqussinnaavoq.

Inuk pineqartoq, taassuma nakkutilliisua imaluunniit angajoqqaatut oqartussaasui kiisalu najugaqarfissatut neqeroorut, angerlartitsinissaq najugaqarfissatulluunniit neqeroorummut allamut nuunnissaq pillugu ilimasaarinermik tigusaqarsimasussaapput. Sapaatit akunneri 12-it taakkua ulloq angerlartitsinissaq pillugu nalunaaruteqarnerup, suliaqartuusunut marlunnut apuunnera aallarnerfigalugu kisinneqassapput. Nalunaaruteqarneq apuussimasoq kommunalbestyrelsip uppernarsartussaavaa.

Taamaattoq mianerisassat annertuut eqqarsaatigalugit pisariaqassappat, ilimasaarinissamut killissaliussaq saneqqunneqarsinnaavoq. Eqqarsaatigisassat pingaarnerpaat tassaasinnaapput inuk pineqartoq, soorlu tapersersuinissaq allarluinnaq eqqarsaatigisassallu allat pisariaqartinneqarnersut. soorlu najugaqarfissatut neqeroorut inummik isumaginnissinnaassanngitsoq, soorlu najugalinnut allanut eqqarsaatiginnittarnissaq sulisullu sillimaffiginissaat inuulluarnissaallu. Aningaasaqarnikkut mianerisassat sapaatit akunnerini 12-ini killissaliinerup saneqqunneqarnissaanut tunngavilersuutigineqarsinnaanngillat.

§ 43-mut

Kalaallit Nunaata avataani najugaqarfissatut neqeroorummiinnermut tunngatillugu, kommunimi angerlarsimaffigisami kommunalbestyrelse, angerlartitsinissaq pillugu aalajangiineq pitinnagu, Kalaallit Nunaata avataani kommunimit najugarisamit nassuiaammik piniassasoq, aalajangersakkami aalajangersarneqarpoq Sapaatip akunneri 12-it atorlugit ilimasaarisarnissaq pillugu §42-mi aalajangersagaq assinganik atorneqassaaq.

§ 44-mut

Imm. 1-imut

Inatsisartut inatsisaat manna malillugu taperserneqarnissaq pisinnaatitaaffigineqarnersoq, taamaattoqarpallu suut tapersiissutaassanersut pillugit apeqqutigineqartut, sapinngisamik sukkasuumik kommunalbestyrelsip suliarissagai imm. 1-mi aalajangersarneqarpoq. Matumani inuup innarluutillip pisariaqartitai eqqarsaatigineqarput, tassalu inuk innarluutilik eqqortunik tapersersuiffigisarnissaa pineqarpoq, taamaasilluni inuk innarluutilik ulluinnarni pitsaasumik inuuneqalernissaminnut tapersersorneqarsinnaassammat.

Imm. 2-mut

Kommunalbestyrelsit ataasiakkaarlutik suliassaqarfiup suliatigut suliarinniffiusarnera qanoq kommunip sullissinerani isikkoqassanersoq aalajangiiffigissagaat imm. 2-mi aalajangersakkami aalajangersarneqarpoq. Piffissamut sullissinermut atorneqartartumut tunngatillugu, sullissinerup qaffasissusaa qanoq ittoq naatsorsuutigisinnaanerlugu, inuup innarluutillip piffissamut killissaliinerit aqqutigalugit paasissavaa. Kommunalbestyrelsit killeqanngitsumik piffissamut killissaliinerit piumasaannarminnik aalajangersaasinnaanerannik, aalajangersagaq malitseqassanngilaq, tassami tamatumani pisortat ingerlatsivianni ileqqorissaarneq malinneqartussaammat, tassalu piffissap naleqquttup iluani aalajangiisoqarsimassasoq, aammalu imm. 1 naapertorlugu sullissineq sapinngisamik sukkanerpaamik pissasoq aalajangersakkap kingunerissanngilaa.

Kommunalbestyrelse minnerpaamik ukioq allortarlugu piffissanik aalajangersakkanik kukkunersiuisassaaq. Tamanna aqqutigalugu suliassaqarfiit ataasiakkaat iluanni piffissaliussat aalajangersarneqartut aamma massakkut sulianik suliarinnittarnermut piffissaliussap akornanni ataqatigiittoqarnersoq paaserusullugu ingerlaavartumik malitseqartitsisoqartarnissaa qulakkeerneqassaaq.

Imm. 3-mut

Aalajangersakkami imm. 3-mi aalajangersarneqarpoq suliami pineqartumi suliaq piffissaliunneqartup iluani suliarissallugu periarfissaasimanngippat

kommunalbestyrelse tamanna pillugu qinnuteqartumut allakkatigut nalunaaruteqassaaq,

soorlu suna pillugu tunngavilersuisoqarsimanersoq kiisalu qaqugukkut aalajangiisoqarnissaa ilimagineqarsinnaanersoq pillugu qinnuteqartumut tamanna ilisimatitsissutigalugu.

§ 45-mut

Imm. 1-imut

Aalajangersagaq manna kapitali 8 malillugu tapersersuisoqarnissaanut aalajangiisoqarsimatillugu imaluunniit kapitalit 4-5 malillugit najugaqarfissatut neqeroorummi najugaqarnissaq aalajangiiffigineqarsimatillugu tapersersuinerup siunertanik naammassinnissimanissaa pillugu ingerlaavartumik malitseqartitsisoqartarnissaa malittarisassiorfiuvoq. Inatsisartut inatsisaat manna imaluunniit inatsit alla malillugu innuttaasoq tapersersuinernik allatut iluseqartunik pisariaqartitsinersoq kommunalbestyrelsip pisussaaffigivaa ingerlaavartumik malitseqartitsinikkut eqqumaffigissallugu.

Tapersersuinermut qanoq akulikitsigisumik malitseqartitsisoqartassanersoq killissanik ersarissunik aalajangersaasoqarsinnaanngilaq. Innuttaasup pineqartup tapersersorneqarnissamik pisariaqartitsinera aamma tapersersuinerup qanoq ittuunera tunngavigalugit akulikissusissaq aalajangersarneqassaaq. Taamaasilluni assersuutigalugu innuttaasoq innarluummik ataavartumik qaangerneqarsinnaanngitsumillu atugaqarsimappat assersuutigalugulu tappiitsunut ajaappiaq aqqutigalugu ikiuummik tunineqarsimappat akulikitsumik malitseqartitsisoqartarnissaa pillugu piumasaqartoqarnavianngilaq. Akerlianik inummut skizofreniqartumut, ingiallorteqarnissaminut aningaasaliiffigineqarsimasumut, akulikitsumik malitseqartitsisarnissaq pisariaqarsinnaavoq. Malitseqartitsinerup qanoq ittuunissaa piumasaaqatitaqanngilaq. Malitseqartitsineq assersuutigalugu tapersersuinerup tunniunneranut, inuup sulianillu suliarinnittartup akornanni oqaloqateqarnernut assigisaannulluunniit atatillugu ingerlaavartumik suliarineqarsinnaavoq.

Malitseqartitsinerup ilusissaa qanorlu akulikitsigisarnissaa pillugu piffimmi maleruagassanik kommunalbestyrelse aalajangersaasinnaavoq, najoqqutassalli missingiinissamut inissaqartitsissapput, taamaalilluni innuttaasup pineqartup tapersersorneqarnissamik pisariaqartitsinera tunngavigalugu aamma tapersersuinissaq pisariaqaraangat, malitseqartitsisarneq akulikinnerusinnaalluni.

Imm. 2-mut

Aalajangersakkami imm. 2 Naalakkersuisut ingerlaartumik malitseqartitsisarneq pillugu maleruagassanik sukumiinerusunik aalajangersaasinnaanissaminut piginnaatinneqarput.

§ 46-mut

Imm. 1-imut

Aalajangersagaq manna inuup innarluutillip imminut tunngasunik aalajangiisoqartussaatillugu nammineerluni ilannguttarnissaanut periarfissaqartariaqartoq pillugu Innarluutilinnut Isumaqatigiissummik piviusunngortitsineruvoq.

Inuk innarluutilik aalajangersakkap imarisai malillugit suliap suliarineqarnerani

qaqugukkulluunniit sulianut imminut tunngasunut oqaaseqarnissaminut periarfissaqarpoq. Taamaattoq inuk oqaaseqaateqarnissamik pisussaaffilerneqanngilaq, taamatullu inuup allanit sinniisoqarnissaa imaluunniit ikiorteqarnissaa, aalajangersakkami akornuserneqanngilaq.

Inuup innarluutillip kissaataanik isumaanilluunniit kommunalbestyrelsip malitseqartitsisarnissaa piumasaqaataanngilaq, kisiannili inuup pisinnaasai perorsimaneralu malillugit pingaartutut isigineqassallutik.

Oqaloqateqarnermi aalajangiinissamut naatsorsuutigineqartumut inuup innarluutillip nammineq isumaa ersarissitinneqassaaq. Naak misissuinermut atatillugu inummik oqaloqateqarnerit ingerlanneqarsimagaluartut tapersuisoqarnissaanut iliuusissat pillugit aalajangiisoqannginnerani oqaloqateqarnerit aamma ingerlanneqassapput. Tamatumunnga tunngavilersuut tassaavoq aalajangiinissap eqqarsaatigineqartup aalajangersimasumik imarisaanut inuup isummaminik saqqummiussinissaa pingaaruteqarmat.

Imm. 2-mut

Oqaloqateqarneq pitsaassusilimmik ataqqinnittumillu ingerlanneqassasoq, aammalu inuup nammineq suliami isummaminik saqqummiussineranik kinguneqassasoq aalajangersakkami imm. 2-mi aalajangersarneqarpoq. Oqaloqateqarnerup ilusissaanut piumasaqaateqanngilaq. Taanna inuup tikillugu oqaloqatiginerani, oqarasuaatikkut, video aqqutigalugu allatulluunniit ingerlanneqarsinnaavoq. Inuup innarluutillip isumai paasiniarneqassapput, aammalu isummersuutit inuup inerisimassusaanut pisinnaaneqarneranullu naapertuuttumik, isumaginninnermi suliaqarnerup ingerlaqqinnerani, naleqquttumik pingaaruteqartillugit, ilanngunneqassallutik.

Inunnut timikkut tarnikkulluunniit pisinnaanikillisimasunut, aalajangiinermi inuit taakkua isumaasa ilanngunneqarnissaat qulakkeerniarlugu, immikkut mianerinninnissaq imaluunniit periaatsit immikkut atornissaat, pisariaqarsinnaavoq. Pisinnaaneqarneq aamma inerisimaneq uuttuutigalugit kommunalbestyrelse naliliisinnaavoq, inuup inissisimanini paasisimaneraa aammalu isummat isummersuutillu inuup oqaloqateqarnerup nalaani saqqummiussaasa kingunissai paasisimanerai.

Imm. 3-mut

Inuk innarluutilik nakkutigineqarsimappat imaluunniit ukiukitsuuppat nakkutilliisoq imaluunniit angajoqqaatut oqartussaassusillit inummik innarluutilimmik oqaloqateqarnermi inuk innarluutilik peqatigalugu peqataasarnissaat imaluunniit taakkua peqataatinnagit oqaloqateqarnerup ingerlannissaanut akuersisimassasut aalajangersakkami imm. 3-mi aalajangersarneqarpoq. Tamatumunnga siunertaavoq inuup isummaminik saqqummiussaqarnissaata aamma soqutigisaasa isumagineqarnissaata qulakkeerneqarnissaat.

Imm. 4-mut

Aalajangersakkalli kommunalbestyrelse periarfississavaa nakkutilliisoq imaluunniit angajoqqaatut oqartussaassusillit peqataanngikkaluarpata imaluunniit akuersiteqqaarnagit inummik innarluutilimmik oqaloqatiginnissinnaalersillugu, inummut tamanna pitsaanerpaasoq nalilerneqarpat, aamma eqqarsarnartortaqanngippat. Aalajangersagaq qanoq pisoqarnera tunngavigalugu atorneqartussaavoq, atuuffianilu assersuutigalugu taaneqarsinnaavoq

angajoqqaatut oqartussaassusillip imaluunniit nakkutilliisup pissusilersornermigut oqaloqatigiinnermik akornusersuisinnaanera unitsitsisinnaaneraluunniit.

Assersuutitut taaneqarsinnaapput isumaginninnermik ingerlatsivik imaluunniit ulloq unnuarlu paaqqinnittarfik aqqutigalugit inummik attavigisassamik peqareersut sulisunullu allanut attaveqaqqusaanngitsut oqaatsimikkut timimikkullu pissusilersorsimanertik pissutigalugit ilaasinnaapput.

Immikkut ittumik pisoqartillugu aalajangersagaq atorneqassaaq, matumani angajoqqaatut oqartussaassusilik imaluunniit nakkutilliisoq peqatiginagit oqaloqatigiinnerup ingerlannissaa inuup innarluutillip piumanerussaneraa tigussaasumik ersarissumillu naliliiffigereerneratigut tamanna pissalluni.

Imm. 5-imut

Oqaloqatigiinneq angajoqqaatut oqartussaassuseqartoq nakkutilliisorluunniit akuersiteqqaarnagit najuutsinnagilluunniit ingerlanneqarpat illersuisussamik oqaloqatigiinnermi najuuttussamik toqqaasoqassaaq, tamannalu aqqutigalugu inuup soqutigisai isumagineqarlutik pisinnaatitaaffiilu eqqortinneqarlutik.

Imm. 6-imut

Aalajangersakkami imm. 6-imi imm. 1-imi pingaarnertut malittarisassap mininneqarnissaa pineqarpoq. Nalornisoqarsimatillugu, tassani kommunalbestyrelse ilumut inuk innarluutilik nammineq isummaminik saqqummiisinnaanersoq nalornisimatillugu, kommunalbestyrelsip pineqartumik oqaloqateqarneq aallartinniarsarissavaa. Oqaloqateqarnerup nalaani paasinarsippat, inuup isummani oqaatigisinnaanngikkai, oqaloqateqarneq unitsinneqarsinnaavoq.

Oqaloqateqarnermi inuup pissusissamisuunngitsumik inissinnissaa periaannaavoq. Pisuni taakkunani inuup mianerineqarnissaa, pineqartup tusarniarneqarnissaanut imaluunniit akuutinneqarnissaanut aalajangiisuusumik akerliunersoq, piviusumik nalilersuisoqassaaq. Nalilersuinermi, oqaloqateqarnerup ingerlanneqarnera inummut iluaqutaanani ajoqutaaginnassanersoq, ilaatinneqassaaq. Tamanna assersuutigalugu inuup innarluutillip oqaaseqarnissani kissaatiginagu erseqqissumik oqaatigalugu pisoqarnerani, pisinnaavoq.

Pisut ilaanni aalajangersimasuni oqaloqateqarnerup ingerlanneqarnissaa inummut innarluutilimmut iluaqutaassanngilaq. Tamatumunnga pissutaasinnaavoq inuup inerisimannginnera imaluunniit pisinnaaneqannginnera, pineqartup inissisimanini paasisimanagu, aammalu isummaminik imaluunniit isummersuutiminik saqqummiussisinnaassanani. Inuk assersuutigalugu illersorti ikiorsiullugu oqaloqatigineqarnermini isummaminik saqqummiussisinnaanera periarfissaqarpat, oqaloqateqarneq ingerlanneqartariaqarpoq.

Inuup innarluutillip oqaloqatigineqarnera ingerlanneqanngippat, allatut aalajangiinermut inuup isumaata pissarsiariniarnissaanut kommunalbestyrelse pisussaaffeqarpoq. Oqaloqateqarneq sooq ingerlanneqarsimannginnersoq tunngavilersuutitalerlugu suliami allassimassaaq. Tassani allanneqartariaqarpoq, inuk oqaloqatigineqarsimanngippat, inummut periarfissat qanoq paasinarsisimanersut.

§ 47-mut

Inummut innarluutilimmut tapersersuinissaq pillugu aalajangiisoqannginnerani kommunalbestyrelsip allakkatigut iliuusissatut pilersaarummik suliaqarnissamut pisussaaffeqarnera aalajangersakkatigut aalajangersarneqarpoq. Iliuusissatut pilersaarummik suliaqarnermi, kommunalbestyrelsip inummut innarluutilimmut suliniuteqarnissamut siunnerfiit sukumiisumik isumaliuutersuuteqarfigissagai, taamaalillunilu aallaqqaammulli tapersersuinissaq  
 naapertuunnerpaaq aallartinneqassasoq qulakkeerneqassaaq, taamaaliornikkut suliniuteqarnermi anguniagassat ersersinnerulerlugit aamma ataqatigiissumik tamakkiisumillu isiginnittumik suliniuteqarnissaq qulakkeerneqarluni.

Iliuusissatut pilersaarut tigussaasariaqarpoq inunnullu ataasiakkaanut tunngasariaqarluni, tamannalu aqqutigalugu inuk kiisalu nakkutilliisoq inuillu oqartussaasut attuumassutillit allallu suliniummi malinnaanissamut periarfissillugit, inuullu unammilligassaasa iluarsiiffiginissaanut namminneerlutik peqataatillugit. Taamaaliornikkut inuup innarluutillip suliniuteqarnermut tapersersuinissaata, aammalu nakkutilliisut allallu isumassuisut suliniuteqarnermut akuersaarnissaasa, ataqqinninnissaasa tapersersuinissaasalu qulakkeernissaa, annertunerpaamik taamaaliornikkut kissaatigineqarpoq. Suliniutigineqartoq tamanut isiginnittuussappat ilaatigut inummi innarluutilimmi taassumalu qanigisaani nukissat suut pigineqarnersut isummerfigineqartussaassaaq.

Aalajangersakkami imm. 1, nr. 1-6-imi allattorsimapput pisuni qanoq ittuni kommunalbestyrelsip iliuusissatut pilersaarummik suliaqarnissaanik pisussaaffiliinerit.

Iliuusissatut pilersaarutip qanoq issusaa apeqqutaalluni, iliuusissatut pilersaarummik nutaarluinnarmik suliaqarnissamut taarsiullugu, iliuusissatut pilersaarutip paasissutissanik immikkuullarissunik nalilersuinernillu taakkunannga, tapersersuinermi iliuusissanut atasunik, nutarterneqartarnissaa naammassaaq.

§ 48-mut

Imm. 1-mut

Iliuusissatut pilersaarummi inuup innarluutillip pineqartup taassumalu massakkut atugarisai aallaavigineqassasut imm. 1-mi aalajangersarneqarpoq.

Iliuusissatut pilersaarut siunertaasup allassimaneranit annertunerussanngilaq. Misissuinerni sapinngisamik paasissutissat pigineqareersut ilanngunneqartassasut tassani ilaatigut anguniarneqarpoq, soorlu inuup isumassuisuneersut kiisalu allanit inuup massakkut atugarisaanik ilisimasaqartuneersut.

Imm. 2-mut

Imm. 2-mi iliuusissatut pilersaarut sunik imaqassanersoq aalajangersarneqarpoq.

Iliuusissatut pilersaarummi siunertaq tapersersuinermilu suna anguniagaanersoq nr. 1-imi aalajangersarneqarpoq. Siunertaq inummut innarluutilimmut sullissinermi pingaarnertigut siunertatut paasineqassaaq, anguniagassamili isumaginninnikkut suliniutigisat aalajangersimasunik angusassat pineqarput.

Tapersersuineq qanoq ittoq anguniartut anguneqarnissaannut pisariaqartinneqarnersoq iliuusissatut pilersaarummi allassimassasoq nr. 2-mi aalajangersarneqarpoq. Anguniagassat immikkuullarissuussapput aamma tigussaasuussapput, taamaalilluni anguniagassap angunissaanut suut piviusunngortinneqarsimanersut erseqqarissammat. Taamaattumik anguniagassat piviusorsiortuussapput, piffissap aalajangersimasup iliuusissatut pilersaarummi suliniuteqarfiusussatut taaneqartup ingerlanerani anguneqarsimanissaat naatsorsuutigineqarsinnaalluni.

Nr. 3-mi 4-milu iliuusissatut pilersaarummi tapersersuinerup tunniunneqartup naatsorsuutigisatut

sivisussusissaa taaneqassasoq kiisalu malitseqartitsineq pissanersoq taaneqarput. Tamanna taamaasilluni iliuusissatut pilersaarummi allanneqassaaq, qaqugu ikiorsiissutit ataasiakkaat naammassineqarnissaat imaluunniit nalilersorneqarnissaa naatsorsuutigineqarnersut, kiisalu ikiorsiissummik nalilersuisinnaanissaq siunertaralugu qanoq akulikitsigisumik nangitsisarnissaq pisassasoq. Inuup pineqartup maanna pisariaqartitai tunngavigalugit kommunalbestyrelsimit ingerlaavartumit nalilersuiffigineqartartoq aamma nutarterneqartartoq, iliuusissatut pilersaarutip ineriartortuartutut sakkuulernissaa tamatuma qulakkiissavaa.

Inatsisit allat malillugit iliuusissatut pilersaarut malillugu tapersersuineq ingerlanneqartoq inatsit alla malillugu tapersersuisinnaanermut ataneqartillugu isiginiarneqassasoq nr. 5-imi aalajangersarneqarpoq. Taamaannerata ataqatigiissaarneqartumik tamakkiisumik isiginnittumik sulianut naleqquttumik ilisimasallit allat suleqatigalugit suliniuteqarneq qulakkiissavaa. Iliuusissatut pilersaarut taamaalilluni suleqatigiinnermut sakkunngorsinnaavoq, suliassaqarfiit assigiinngitsut tamakkiisumik isiginnittumik suliniuteqarnermut peqataasut akornanni suleqatigiinnerannik pitsanngorsaaqataasinnaasoq, kiisalu sullissisut ataasiakkaat, inuup nammineq, taassumalu ilaqutaasa inummullu atatillugu inuit suliaqartussat akornanni atorneqarsinnaasoq.

Iliuusissatut pilersaarut taamaalilluni siunertamik tapersersuinermullu suliniutinut angusassat pillugit assigiimmik suleqatigiit paasisimasaqalernissaannut atorneqarsinnaavoq.

Pissutsit immikkut ittut tapersersuinermut pingaaruteqarsinnaasut ilanngunneqartassasut nr. 6-imi aamma aalajangersarneqarpoq, matumani ilaquttat attaveqarfiillu, ilinniagaqarneq aamma suliffeqarneq kiisalu inuttut ikiorserneqartarneq katsorsartinneqarnerlu il.il. ilanngullugit.

Imm. 3-mut

Iliuusissatut pilersaarummik suliaqarneq sapinngisamik inuk nammineq, pisariaqarpat taassuma nakkutilliisua imaluunniit angajoqqaatut oqartussaasua meeraq tassani pineqarsimatillugu oqaloqatigalugit aamma suleqatigalugit ingerlanneqassasoq aalajangersakkami imm. 3-mi aalajangersarneqarpoq. Inuk aallaaviatigut nammineq isummaminik isummersuutiminillu oqaatiginnissinnaanissamut periarfissaqassaaq, pineqartup pisinnaasaqarnera, ukioqqortussusaa inerisimassusaalu peqqissaartumik mianerineqassallutik.

Inuit innarluutillit pisinnaatitaaffii pillugit Naalagaaffiit Peqatigiit isumaqatigiissutaanni aalajangiinissanut suliat ingerlaneranni inuit innarluutillit imminnut tunngasunik aalajangiinerni akuutinneqarnissamut periarfissaqartariartut pillugu aalajangersagaq piviusunngortitsineruvoq.

Tamatuma saniatigut siunnersuummi § 46-mut nassuiaatit innersuussutigineqarput, tassani peqataatitsineq aamma inunnik innarluutilinnik oqaloqateqarnermut tunngasut itinerusumik suliarineqarsimapput.

Imm. 4-imut

Qulaajaanerup naammassineqarneranit qaammatip ataatsip ingerlanerani iliuusissatut pilersaarut saqqummiunneqarsimassaaq.

Imm. 5-imut

Innarluutilimmut iliuusissatut pilersaarut atorlugu inummut tunngasut attuumassutillit najugaqarfissatut neqeroorummut inuup innersuunneqarfianut ingerlasussat tunniunneqartassasut aalajangersakkap imm. 5-iani aalajangersarneqarpoq. Iliuusissatut pilersaarummik ilisimanninneq siunnerfilimmik suliniuteqarnermut iluaqutaassasoq naatsorsuutigineqarpoq, tassani suleqataasut akuutinneqartut tamarmik anguniakkat assigiit angunissaannik sulissutiginnissallutik. Iliuusissatut pilersaarummik ilisimatitsinermi tamakkiisumik isiginnittumik suliniuteqarnissamut tunngaviusut eqqarsaataasut, aamma najugaqarfissatut neqeroorummi piviusunngortinneqarnissaa qulakkeerneqassaaq. Iliuusissatut pilersaarutip ilai suut tulluartuunersut taamaalillutillu najugaqarfimmut tunniunneqartussat pillugit tamatigut immikkut tigussaasumik naliliinerit tunngaviusassapput.

Imm. 6-imut

Kommunalbestyrelsip iliuusissatut pilersaarutaa inummut innarluutilimmut kiisalu pisariaqarpat taassuma nakkutilliisuanut imaluunniit angajoqqaatut oqartussaasuanut tunniunneqassasut aalajangersakkami imm. 6-imi aalajangersarneqarpoq.

Kommunalbestyrelsip tassunga atatillugu iliuusissatut pilersaarummi imaritinneqartut pillugit pineqartumut iliuusissatut pilersaarummik tunniussiffiusussamut tamatigut ilisimatitsisassaaq. Tamatuma inummut annertusisamik ilitsersuinissamut pisussaaffiunissaa pillugu piumasaqaatitut isigineqassaaq.   
Ilisimatitsineq oqaatsit aammalu periaaseq inuup pisinnaasaqarneranik, ukiuanik inerisimassusaanillu mianerinnittoq atorlugit pissaaq, taamaalilluni inuup atassuteqaatigineqartut paasissallugit.

§ 49-mut

Imm. 1-imut

Oqartussat taaneqartut arlallit suliani pineqartuni inummut paasissutissanik avitseqatigiittarnissaat ingerlatitseqqittarnissaallu aalajangersakkami imm. 1-imi aalajangersarneqarpoq, soorlu inummut paasissutissat mianernartut. Suliaqartut suliaq aalajangersimasoq pillugu suliassaqarfiit assigiinngitsunik suliallit akornanni suliaqartunik allanik oqaloqateqartarnissartik akulikitsumik pisariaqartilertarmassuk aalajangersakkami tunngaviuvoq. Taamaalilluni inunnut innarluutilinnut suliassaqarfimmi suliaqartut suliaq aalajangersimasoq pineqartoq pillugu suliaqarneranni tapersersorneqarnissaat aalajangersakkami siunertaavoq.

Paasissutissanik katersuinerup suliap suliarineqarneranut pingaaruteqarnissaa piumasaqaataavoq aammalu siunertaq erseqqarissumik piviusorsiortumik tunngaveqassasoq piumasaqaataalluni. Tamatuma saniatigut paasissutissat katersorneqartut suliamut attuumassuteqartuussapput anguniakkallu angunissaanut paasissutissat pisariaqartuinnaat sinnerlugit katersuisoqassanngilaq.

Aalajangersagaq naapertorlugu paasissutissanik paarlaasseqatigiinneq taamaallaat oqartussaasut aalajangersakkami taaneqarsimasut akornanni pisinnaavoq.

Inunnik paasissutissanik suliarinnittarneq pillugu inatsisip Kalaallit Nunaanni atuutilersinneqarnera pillugu Peqqussummi §§ 6- 8-mut aalajangersakkanut Inatsisartut inatsisaat manna ilaammat, aalajangersakkami erseqqissarneqarpoq.

Oqartussat akornanni paasissutissanik aviteqatigiittoqarsinnaassappat inuup innarluutillip, taassuma nakkutilliisuata imaluunniit angajoqqaatut oqartussaasuata akuerseqqaartarnissaat aallaaviatigut piumasarineqarmat aalajangersakkatigut aalajangersarneqarpoq, taamaattorli imm. 2 takuuk.

Imm. 2-mut

Imm. 1 naapertorlugu akuersineq tunniunneqarumanngippat imaluunniit allanik pissuteqartumik akuersinerup piniarnissaa ajornarpat, suliami pisut, matumani inuup inatsisitigut isumannaatsuunissaata eqqarsaatigineqarnera ilanngullugu, tamanna pisariaqartippassuk, paasissutissat inummut tunngasut, matumani paasissutissat inummut tunngasut mianerisariallit ilanngullugit, avitseqatigiiffiusinnaanerat aalajangersakkami imm. 2-mi aalajangersarneqarpoq.

§ 50-mut

Imm. 1-imut

Aalajangersakkami pineqarpoq nalinginnaasumik nalunaaruteqartarnissamut pisussaaffik, innuttaasunut tamanut atuuttoq.

Inuk innarluutilik atugassarititaasut inuup inuulluarnissaanut, peqqinnissaanut imaluunniit ineriartornissaanut ulorianartorsiortitsisut innuttaasup paasippagit nalunaaruteqartussaatitaaneq atuutilissaaq.

Nalunaarutiginninneq qanoq pissanersoq pillugu piumasaqaateqartoqanngilaq. Allakkatigut imaluunniit nammineq ornigunnikkut saaffiginnissutaasinnaavoq. Aamma e-mail imaluunniit oqarasuaat atorlugu nalunaaruteqartoqarsinnaavoq.

Nalunaarutiginninnerup tigunerata kingorna nalunaaruteqarnerup itisiliiffiginissaa kommunalbestyrelsip pisariaqartilersinnaavaa. Nalunaarutiginninneq pillugu paasissutissanik amerlanerusunik pissarsinissaq siunertaralugu kommunip innuttaasoq nalunaarutiginnissimasoq attavigissallugu toqqarsinnaavaa.

Inuk innarluutilik tapersersorneqarnissaminik pisariaqartitsisoq ilimagineqarpat kommunalbestyrelse § 53 tunngavigalugu pisussaatitaavoq inuup innarluutillip inuunermini atugai misissussallugit. Taamaattoqarpallu inuup tapersersorneqarnissaa pillugu neqerooruteqarnissamik kommunalbestyrelse pisussaaffeqarpoq.

Nalunaaruteqartussaatitaaneq inuup pisussaaffigaa. Taamaalilluni inuk innarluutilik ikorneqarnissamik pisariaqartitsisoq ilimagineqartorlu pillugu paasisaqaraanni ernumassuteqarneq qisuariarfigissallugu aamma iliuuseqarfigissallugu innuttaasumut pisussaaffiuvoq. Taamaalilluni kommunalbestyrelsimi isumaginninnermi ingerlatsiviup attavigineqarnissaa inummit ataatsimit pisussaatitaaffiuvoq, taamaalillunilu inuk innarluutilik pillugu ernumassuteqarnerminik apuussisussaatitaalluni.

Inummit atiminik taasisimanngitsumit nalunaarutiginninnermik kommunalbestyrelse tigusaqaruni kommunalbestyrelse siunnersuummi § 53 tunngavigalugu inuup innarluutillip atugarisaanik misissuissaaq, tamanna inummit atiminik taasisumit taasisimanngitsumilluunniit pisimappat apeqqutaanngilaq.

Imm. 2-mut

Aalajangersagaq qaammatisiutit ullui malillugit sulisoqartarnermik aallaaveqarpoq, ima paasillugu, tassa kommunalbestyrelsip assersuutigalugu nalunaarutiginninneq marlunngornermi tiguppagu, taava kingusinnerpaamik marlunngornerup tulliani nalunaarutiginninnermik tigusaqarsimaneq pillugu allakkatigut uppernarsaammik nassiussisoqassaaq. Ullorsiutini ullut ilivitsukkuutaat atorlugit naatsorsuisoqartarpoq, taamaalilluni nalunaarutiginninnermik tigusinermi qassinut tiguneqarsimanera pingaaruteqanngilaq.

Nalunaarutiginnittup nalunaarutiginninneranik kommunip tigusaqarsimaneranik, taamaalillunilu inuup innarluutillip atugaanik misissuinissamut akisussaaffimmik tigusisimasoq uppernarsaammik nalunaarutiginnittup erseqqissumik ilisimatinneqarnissaa pillugu kissaateqarnermik aalajangersagaq aallaaveqarpoq.

Kommunalbestyrelsip uppernarsaataa taamaallaat allakkatigut kommunalbestyrelsip nalunaarutiginninnermik tigusisimaneranik uppernarsaataavoq. Taamaattumik uppernarsaat nalunaarutiginninnerit ataasiakkaat pillugit kommunalbestyrelsip qanoq iliorniarniarnerluni isumaliuutersuutaannik imaqassanngilaq. Inuup nalunaarutiginnittup taamaalilluni inummut ernumassutini tunngavissaqarnersoq imaluunniit nalunaarnermi kommunalbestyrelsip inuup atugarisaanik misissuinermik aallartitsineranik kinguneqassanersoq imaluunniit inummut kommunalbestyrelse tapersersuinermik aallartitsissanersoq il.il. piumasaqaatigisinnaanngilaa paasissallugu.

Maluginiarneqassaaq nalunaarutiginnittoq nalunaarutiginninneq tunngavigalugu suliami peqataasutut (illuatungiliuttutut) inississanngimmat. Inuk nalunaarutiginnissimasoq taamaammat suliap ingerlaneranik ilisimatinneqassanngilaq kiisalu kommunalbestyrelsip suliarisassatut suliarinngisassatulluunniit aalajangiineranik naammagittaalliuutiginnissinnaanermik pisinnaatitaaffeqarani.

Inuk nalunaarutiginnittoq suliami peqataanngimmat, suliassamut tunngasunik ilisimasaqarsinnaatitaaneq pisortat ingerlatsinerat pillugu paasitinneqarsinnaatitaaneq pillugu inatsit malillugu taamaallaat pisinnaavoq, matumani inuup nammineq paasissutissat tunniussai ilanngullugit.

§ 51-mut

Imm. 1-imut

Sulisut aalajangersimasut sakkortusisamik nalunaarutiginnittussaatitaanerat aalajangersakkami aalajangersarneqarpoq, taakku inunnik innarluutilinnik akissarsiutigalugu sullissinerminnut atatillugu inunnut innarluutilinnut attaveqartarput, taamaammallu inuup innarluutillip pisariaqartitaanut ilisimasaqarnissaat naatsorsuutigineqarsinnaalluni. Taakku ikannertigut perorsaasuupput, ilinniartitsisuullutik, kigutigissaasuullutik, nakorsaallutik peqqissaasuullutillu tamatuminnga ilisimasaqalersartut.

Nalunaaruteqarnissamut pisussaaffik sakkortusisaq inuttut sullissisutut sulinerup isumaginerani ilumut inuk innarluutilik eqqortumik tapersuiffigineqarnissaa

ernumassutaanersoq pineqartillugu aatsaat atorneqartassaaq. § 50 malillugu nalinginnaasumik nalunaarutiginnittarnerup akerlianik, tassani pineqarmata inuup innarluutillip avatangiisai ernumanartortaqarnersut, imaluunniit inuk innarluutilik atugarliorpasittoq, taava § 51 malillugu sakkortusisamik nalunaarutiginnittussaatitaanermi pineqarpoq, inuup innarluutillip tapersersorneqarnissamik pisariaqartitsinera, imaluunniit tapersersuineq pineqartoq naammanngitsoq. Uani sulianik ilisimasallip ilimasuutai, taakku inuup innarluutillip ataatsimut isiginnilluni tapersersorneqarnissamik pisariaqartitaanik tunngaveqartut, pineqarput.

Aalajangersakkap iluani inuit sullissisut nalinginnaasumik suliaminnut atatillugu inatsisit malillugit imaluunniit suliffiup iluani malitassat malillugit nipangiussisimasussaatitaapput. Assersuutigalugu nakorsat pisortani atorfillit nipangiussisussaatitaanerat il.il. pillugit inatsisinik malinnittussaapput. Taamaammat taamatut ataatsimut nipangiussisussaatitaaneq immikkut nalunaaruteqartussaatitaanermut sangutinneqartussaassaaq, soorlu siunnersuummi matumani taamaattoq. Taamaattumik sulianik suliaqartartut taaneqartut taakku, naak nalinginnaasumik nipangiussisimasussaatitaagaluarlutik, siunnersuut manna malillugu pisussaatitaapput kommunalbestyrelsimut nalunaarutiginnissallutik, aamma pisuni inatsisit maleruagassallu allat malillugit nipangiussisimasussaatitaagaluarlutik.

Imm. 2-mut

Aalajangersakkat ulluliinerit malippaat. Kommunalbestyrelse marlunngornermi nalunaaruteqarnermik tigusaqaruni, kingusinnerpaamik marlunngornermi tullermi nalunaarutip tigusimanera allakkatigut akissuteqarfigissavaa. Ullorsiutini ullut ilivitsukkuutaat atorlugit naatsorsuisoqartarpoq, taamaalilluni nalunaarutiginninnermik tigusinermi qassinut tiguneqarsimanera pingaaruteqanngilaq.

Nalunaarutiginnittup, kommunalbestyrelsip nalunaarutiginninnermik tigusisimaneranik, taamaattumillu inummut innarluutilimmut pissutsit pillugit misissuinissap akisussaaffigineqarneranik tigusinerata, erseqqissumik nalunaarutigineqarnissaata kissaatigineqarnera aalajangersakkap aallaavigivaa.

Kommunalbestyrelsip uppernarsaataa taamaallaat allakkatigut kommunalbestyrelsip

nalunaarutiginninnermik tigusisimaneranik uppernarsaataavoq. Taamaammat kommunalbestyrelsip nalunaarnermut suliamut pineqartumut qanoq iliussamaarneranut paasissutissanik

uppernarsaat imaqassanngilaq. Inuup nalunaarutiginnittup taamaammat inummut ernumassutimi tunngaveqarsimaneranik imaluunniit kommunalbestyrelsip inummut pissutsinik misissuinissaanut aallartitsinermik nalunaarutiginninneq kinguneqarsimanersoq, imaluunniit kommunalbestyrelsip inummut tapersersuineq aallartissimaneraa il.il., pillugit paasitinneqarnissaq pisinnaatitaaffiginngilaa.

Maluginiarneqassaaq nalunaarutiginnittoq nalunaarutiginninneq tunngavigalugu suliami peqataasutut (illuatungiliuttutut) inississanngimmat. Inuk nalunaarutiginnissimasoq taamaammat suliap ingerlaneranik ilisimatinneqassanngilaq kiisalu kommunalbestyrelsip suliarisassatut suliarinngisassatulluunniit aalajangiineranik naammagittaalliuutiginnissinnaanermik pisinnaatitaaffeqarani. Inuk nalunaarutiginnittoq suliami peqataanngimmat, suliassamut tunngasunik ilisimasaqarsinnaatitaaneq pisortat ingerlatsinerat pillugu paasitinneqarsinnaatitaaneq pillugu inatsit malillugu taamaallaat pisinnaavoq, matumani inuup nammineq paasissutissat tunniussai ilanngullugit.

§ 52-mut

Imm. 1-imut

Kommunalbestyrelsip kommuni nuuffigineqartoq allakkatigut nalunaarfigissagaa aalajangersakkatigut malittarisassiorneqarpoq.

Nr. 1-imut  
Ataqatigiissumik pitsaaliuillunilu suliniuteqarneq aalajangersakkap qulakkiissavaa, tamannalu kommunimut nuuffigineqartumut, inummut innarluutilimmut kommunimut nuussimasumut, inuk innarluutilik nammineq angerlarsimaffimmini najugaqarpat, ulluinnarnilu isumassorneqarnera qanigisanit isumagineqarpat, taava tapersersuinissamik pisariaqartitsineq sapinngisamik piaarnerpaamik kommunimut nuuffigineqartumut ilisimatitsissutigineqarnissaa aalajangersakkap qulakkiissavaa.

Matumani pisussat inummut innarluutilimmut tapersersuinernik akuersissuteqarnissamut tunngasut

aamma qanigisaasunut aningaasatigut tapiinissamut akuersissuteqarnissamut tunngasut pineqarput.

Aalajangersakkamut tunuliaqutaasoq tassaavoq inuk innarluutilik pineqartussaammat tapersersorneqarnissamik annertuumik pisariaqartitsisoq, matumani allatut iliortoqarniarpat inuup nammineq angerlarsimaffigisaani isumassuineq qanigisaasumit isumagineqarpat tamanna ulloq unnuarlu neqeroorummut innersuussinerussasoq, takuuk siunnersuummi § 30.

Inuup pisariaqartitaminik aammalu taamaalilluni inuup atugarissaarneranut navianartorsiortinneqannginnerani, inuup suli tapersersuinernik pissarsiarinissaa aalajangersakkap qulakkiissavaa.

Nr. 2-mut   
Siunnersuummi kapitali 4-5 malillugit inuk innarluutilik najugaqarfissatut neqeroorummut innersuunneqarsimappat, namminerlu piumassutsini malillugu kommunini qimassimappagu, ataqatigiissumik pitsaaliuillunilu suliniuteqarnermi kommuni nuuffigineqartoq piffissaq siusinnerpaaq atorlugu inummut innarluutilimmut tapersersuinissamik pisariaqartitsineq pillugu ilisimatinneqassasoq aalajangersakkap qulakkiissavaa.

Aalajangersakkamut tunuliaqutaasoq tassaavoq inuup innarluutillip matumani pineqarnissaa, taannalu tapersorneqarnissamik pisariaqartitsissaaq, taamaammallu siunnersuummi kapitali 4-5-ni aalajangersakkat malillugit najugaqarfissatut neqeroorummi innersuunneqarsimassasoq. Inuup tapersersorneqarnissamik inuup pisariaqartitaanik tunineqartuarnissaa aammalu inuup atugarissaarnera taamaasilluni navianartorsiortinneqassanngitsoq aalajangersakkatigut qulakkeerneqassaaq.

Nr. 3-mut   
Aalajangersakkatigut kommunip nuuffiusup sapinngisamik siusissukkut inuup innarluutillip tapersersuinermik pisariaqartitsinerata maluginiartagaqartarnissaata qulakkeerneratigut suliniut ataqatigiissoq pinaveersaartitsiffiusorlu qulakkeerneqassaaq,

inullu taanna nammineerluni kommunimit nuussimassaaq, tassalu pisuni inuk innarluutilik siunnersuummi kapitali 8-imi aalajangersakkat malillugit arlaatigut tapiiffigineqarnissamik tunineqarsimatillugu.

Aalajangersakkami pisuni kommunalbestyrelsip tigussaasumik nalilersimappagu kommunit akornanni nalunaartarneq pisassasoq taamaallaat piumasarineqarpoq, tassalu

inuup atugarissaarnera ulorianartorsiortinneqarsimanngippat, matumani inuk siunnersuummi kapitali 8 malillugu tapersersuinissanik pisariaqartinneqartunik tunineqartarunnaarsimappat.

Imm. 2-mut

Paasissutissat pisariaqartinneqartut nassiunneqarnissaat aalajangersakkap qulakkiissavaa, taamaalilluni kommuni nuuffigineqartoq ajornartorsiutit suunerinut paasisaqapallassinnaaniassammat tapersersuinernillu aallartitsilluni. Aalajangersakkami paasissutissanik nutaanik katersinissaq piumasaqaataanngilaq, taamaallaat kommunip qimanneqartup paasissutissat pigeriikkami nassiunnissaat piumasarineqarluni. Paasissutissat iliuusissatut pilersaarutaasinnaapput, oqarasuaatikkut oqaluunnernit allakkiaasinnaallutik, inummut ilaqutaasunullu nalilersuinerusinnaallutik, suleqatikkuminartuuneq pillugu paasissutaasinnaallutik il.il.

Imm. 3-mut

Imm. 1-2-mi aalajangersakkat ilaqutariit inummik innarluutilimmik ilallit Kalaallit Nunaata avataanut nuussimappata aamma atorneqassapput. Ataqatigiissumik pitsaaliuillunilu suliniuteqarneq aalajangersakkamut pingaaruteqarpoq, tassani Kalaallit Nunaata avataani kommunip nuuffigisap sapinngisamik piaarnerpaamik, inuup innarluutillip, kommunimut nuuttup, tapersersorneqarnissaminik pisariaqartitsissaguni pisariaqartitsinissaanik, sapinngisamik piaarnerpaamik ilisimatinneqarnissaa aalajangersakkap qulakkiissavaa.

§ 53-imut

Imm. 1-imut

§§ 50, 51 imaluunniit 52 naapertorlugit kommunalbetyrelsip nalunaarummik tigusaqareernerata kingusinnerpaamik akunnerit 24-t kingorna naliliissaaq inuup innarluutillip peqqissusaa ineriartorneraluunniit navianartorsiornersut, taamaattumillu inummut innarluutilimmut pinasuartumik suliniutinik aallartitsisoqarnissaa pisariaqarnersoq.

Taamaattumik kommunalbestyrelsip aallarniutigalugu nalunaarutiginninnerup qanoq uppernassuseqartiginera nalilersussavaa. Inuk innarluutilik ikiorserneqarnissamik pinasuartumik pisariaqartitsisoq pasitsaanneqarpat, tamanna aallartinneqassaaq.

Imm. 2-mut

Aalajangersagaq aalajangersaavoq inunnut innarluutilinnut pinasuartumik suliniutinik aallartitsisoqannginnissaanut kommunalbestyrelsi naliliippat, piaarnerpaaq atorlugu, taamaattorli kingusinnerpaamik ulluni suliffiusiusuni tallimani qulaajaasoqarnissaanik tunngavissaqarnersoq kommunalbestyrelsi aalajangiissasoq. Inunnut innarluutilinnut 18-iliineqanngitsunut aalajangiisoqassaaq isumaginninnikkut misissuititsinissamik tunngavissaqarnersoq, takuuk meeqqat tapersersorneqarnissaannut Inatsisartut inatsisaanni § 19.

Imm. 3-mut

Aalajangersagaq aalajangersaavoq imm. 1 naapertorlugu qulaajaasoqarnissaanik kommunalbestyrelsi aalajangiippat piaarnerpaamik aamma nalunaarutiginninnerup tiguneranit kingusinnerpaamik sapaatip akunneri marluk kingorna qulaajaaneq aallartinneqassaaq. Qulaajaanissap aallartinnissaanut piffissaliineq tassaavoq piaarnerpaamik pissasoq aamma nalunaarutiginninnerup tiguneranit kingusinnerpaamik sapaatip akunneri marluk kingorna pissasoq. Aalajangerneq allaganngorlugu suliarineqassaaq aamma nalunaarutiginninnermut ilanngullugu toqqorneqassalluni.

§ 54-imut

Aalajangersagaq aalajangersaavoq kommunalbestyrelsip suliniuteqarfigeriigaa inuk innarluutilik pillugu nalunaarutiginninnermik kommunalbestyrelsi tigusaqarpat, kommunalbestyrelsi suliamik nalilersueqqissasoq.

Nalunaarutiginninneq nutaanik, maannakkut atuuttunik paasissutissanik, suliamik nalilersueqqinnermi ilanngunneqarsinnaasunik imaqarsinnaavoq.

Nalilersueqqinneq siuliatigut suliamik matuminnga suliarinnissimanngitsumiit sullissisisumit isumagineqassaaq. Matumani ilaatigut suliamik suliarinnittarnermi suliatigut ilisimasanik siuarsaanisssaq siunertarineqarpoq.

Qulaajaasiqartinnagu iliuusissatullu pilersaarusiortoqartinnagu nalunaaruteqartoqarpat, nalunaarut qulaajaanermut atortumut aamma iliuusissatut pilersaarummik suliaqarnermut ilanngunneqassaaq.

§ 55-imut

Imm. 1-imut

Aalajangersagaq aalajangersaavoq §§ 50, 51 imaluunniit 52 malillugit nalunaarummik naliliisoqarnissaa pisariaqartillugu inummik innarluutilimmik oqaloqateqartoqarsinnaavoq. Inuk innarluutilik nammineersinnaassuseqanngippat matumanilu inummut innarluutilimmut pitsaanerpaaq pineqarpat, angajoqqaatut oqartussaasoq akuersiteqaanngikkaluarlugu ilageqqaanngikkaluarlugulu oqaloqatiginninneq pisinnaavoq.

§ 2, nr. 2 naapertorlugu oqaloqatiginninnermi inuk innarluutilik illersuisoqarsinnaavoq.

Inuk innarluutilik nalunaarutiginninnermik nalilersuinermi ilaatinneqartunik paasissutissanik tunniussisinnaavoq.

Imm. 2-mut

Aalajangersagaq aalajangersaavoq oqaloqatigiinnissaq pinngitsoortinneqarsinnaasoq inuup innarluutillip perorsimassusia imaluunniit oqaloqatigiinnerup ingerlanneqarnissaanut suliap qanoq ittuunerata aalajangiisumik oqaloqatigiinnissaq pissanngitsutut isikkoqartippagu. Tamanna atuuppoq assersuutigalugu inuk innarluutilik ukiorisat malunnartumik ataani inersimassuseqarpat.

Imm. 3-mut

Aalajangersagaq aalajangersaavoq Meeqqat tapersersorneqarnissaannut Inatsisartut inatsisaanni § 19 naapertorlugu inuk innarluutilik 18-it inorlugit ukiulik isumaginninnikkut misissortinnissaanik tunngavissaqarnersoq aalajangiisoqassasoq.

Nalunaarutiginninneq meeqqamik sumiginnaanermut tunngasinnaavoq taamaasillunilu Meeqqat tapersersorneqarnissaannut Inatsisartut Inatsisaannut ilaalluni.

§ 56-imut

Imm. 1-imut

Aalajangersagaq aalajangersaavoq nalunaarutiginninniermik tigusaqarnikkut inuk innarluutilik paarinerlugaasutut, nakuuserfigineqartutut imaluunniit kinguaassiuutitigut atornerlugaasutut kommunalbestyrelsimit pasitsaanneqarpat, nalunaarutiginninnermik tigusaqareernerup kingorna akunnerit 24-it qaangiutsinnagit § 17 naapertorlugu qulaajaasoqassaaq, tapersiisoqassappallu § 15, imm. 4 naapertorlugu tapersiissuteqarallartoqasalluni.

Kommunalbestyrelse piaarnerpaamik taamaattorli nalunaaquttap akunnerisa 24-t iluanni qulaajaanermik aallartitsissalluni iliuuseqarnissamut pisussaaffeqarpoq. Nukinginnartumik tapersersuisoqassanersoq, utaqqiisaagallartumik atuussinnaasumik aamma inummut innarluutilimmut illersuutaasinnaasumik, inuup innarluutillip pisariaqartitaanut atatillugu itinerusumik siunnerfeqarnerusumik eqqornerusumillu tapersiissutissatut iliuusissat qulaajaaffigineqarnissaata tungaanut atuussinnaasumik kommunalbestyrelse isummissasoq aalajangersakkatigut piumasarineqarpoq.

Aalajangersakkatigut taamaasilluni kommunalbestyrelsip ingerlaannaq iliuuseqarnissaa pisussaaffinngorpoq, soorlu § 15, imm. 4 naapertorlugu tapersersuigallarnissanik aallartitsinissaq.

Piffissaliussaq sivikinnerulersitaq 3-nik aalajangersimasunik sakkortuumik sumiginnaasoqartillugu atorneqassaaq;

1) Paarinerlugaaneq: Paarinerlugaaneq ima paasineqassaaq tassa timikkut sumiginnaaneq, tassani inuk innarluutilik ajortumik kinguneqartumik pineqartoq imaluunniit amigartumik paarineqarnermigut paaqqutarineqarnermigullu timikkut sakkortuumik tujormitinneqartoq. Assersuutit tassaasinnaapput, inuk innarluutilik pitsaasunik iluamik nerineq ajortoq imaluunniit silap pissusaanut naleqquttunik atisaqanngitsoq. Paarinerlugaaneq aamma pisinnaavoq, inuk iliuutsinik nikanarsaataasunik pineqarpat imaluunniit oqaatsikkut nikanarsagaappat. Assersuutit allattorneri tamakkiisuunngillat.

2) Persuttagaaneq: Persuttagaaneq ima paasineqassaaq tassaasoq iliuuseq imaluunniit sioorasaarineq, qanorluunniit siunertaqaraluaruni inuup innarligassaannginneranik ajoqusiisinnaasoq imaluunniit inummik innarluutilimmik ersilersitsisoq, anniartitsisoq imaluunniit ajoqusiisoq. Persuttagaaneq inummut innarluutilimmut toqqarlugu persuttaaneruppat imaluunniit inuk persuttaanermik takunnittuusimappat tamanna atuuppoq. Persuttagaaneq nammineq piaaraluni iliuusaasinnaavoq imaluunniit kamaammerujussuarnermi iliuusaasinnaalluni.

3) Kinguaassiuutitigut atornerluineq: Kinguaassiuutitigut atornerlugaaneq ima nassuiarneqassaaq, tassaasoq inuit akornanni nammineq piumassuseq aallaaviginagu aamma naligiissuseqannginneq tunngavigalugu kinguaassiuutikkut iliuuseq aamma inuup innarluutillip nammineq kinguaassiuutitigut pisariaqartitaanik isumaginniffiunngitsoq.

Kinguaassiuutitigut atornerlugaanermut assersuutissat tassaasinnaapput:

* inuk innarluutilik naaggaarnissaminut oqaatitsigut oqariarsinnaanngitsoq, kisiannili

timini atorlugu kinguaassiuutitigut attaveqarnissamut kissaateqanngitsoq.

* inuk innarluutilik kinguaassiuutitigut iliuutsimut peqataanissamut timikkut imaluunniit tarnikkut pissaaneq atorlugu pinngitsaalineqartoq.
* innarliisup inuup innarluutillip nammineersinnaannginnera imaluunniit nammineq pissaanini tunngavigalugu atornerluppagu.
* kinguaassiuutitigut attaveqatigiinneq taamaallaat innarliisup pisariaqartitaanik aallaaveqarpat.

Imm. 2-mut

Aalajangersagaq aalangersaavoq inuk innarluutilik kinguaassiuutitigut atornerlunneqarsimanera pillugu nalunaarutiginnittoqartillugu kommunalbestyrelsi inuk innarluutilik oqaloqatigissagaa. Inuk innarluutilik angajoqqaap tungaaninngaanniit atornelunneqarsimanera pillugu nalunaarutiginnittoqartillugu, angajoqqaatut oqartussaassulik akuersiteqaanngikkaluarlugu taannalu najutsinngikkaluarlugu oqaloqatiginnittoqassaaq.

Inuk innarluutilik oqaloqatiginninnermi illersorteqarsinnaavoq.

Imm. 3-mut

Inummik innarluutilimmik paarsinerluttoqartoq, persuttaasoqartoq imaluunniit kinguaassiuutitigut atornerluisoqartoq pillugu pasitsaassisoqarsimatillugu kommunalbestyrelse erngerluni politiinut nalunaarutiginninnissaaq. Politiinut nalunaarutiginnittoqassappat isumaginninnermi qulaajaanerup naammasseqqaarneqarnissaa utaqqineqassanngilaq.

Kommunalbestyrelsip qulaajaanerup ingerlanneqarnissaa pillugu aalajangiinera politiit pisoq pillugu misissuinerannut attuumassuteqanngilaq.

Kommunalbestyrelsip taamaalilluni politiinut nalunaaruteqarneq pissutigalugu kommunip qulaajaanissaa kinguartissanngilaa, soorlu kommunalbestyrelsip aamma qulaajaaneq ingerlasoq, politiit ingerlasumik misissuinerat imaluunniit assingusumik suliaqarnerat innersuussutigalugu, unitsissanngikkaa imaluunniit allatut iliorluni atorunnaarsissanngikkaa imaluunniit allatigut unitsissanngikkaa.

§ 57-imut

Aalajangersagaq aalajangersaavoq pisuni kommunalbestyrelsip nammineerluni nalunaarutiginninnerlu tunngaviginagu, inuk innarluutilik ernumanartunik atugaqartoq paasippagu, taava §§ 50, 56 assigalugit piffissaliinernut kommunalbestyrelsimut piumasaqartoqarnissaa aalajangersakkatigut aalajangersarneqassasoq.

§ 58-imut

Imm. 1-imut

Aalajangersagaq § 1-imut ataqatigiissutut isigineqassaaq, tassungalu atatillugu siunertamut aalajangersagaq oqartussamut Inatsisartut inatsisaat malillugu aalajangiisussamut imaluunniit siunnersuisussamut ilitsersuisussamullu pisussaaffiliinermik kinguneqassaaq. Pisussaaffeqarnerup kingunerisaanik oqartussaasoq inuup pisariaqartitaanik, nukissanik ajornartorsiutaanillu tamakkiisumik nalilersuinissamut pisussaaffeqarpoq.

Oqartussaasup tapersersuineq suna tapersersuiffigineqassanersoq aammalu tapersersuineq qanoq tapersiissutigineqassanersoq pillugit aalajangiinerani, oqartussaasup inuup tamakkiisumik naliliiffigineqarnera aallaavigissavaa. Tapersersuinerup inatsisit allat malillugit tapersersuinermut ataqatigiissinneqarnissaa, inuullu pisariaqartitaasa sapinngisamik pitsaanerpaamik naammassiniarnissaasa qulakkeerneqarnissaa matumani siunertaavoq. Oqartussaasup Inatsisartut inatsisaat manna malillugu qanoq tapersersuisoqassanersoq pillugu, inuup tapersersuiffigineqarnissamik pisariaqartitai, inatsisit allat malillugit naammassineqarsinnaasut, aammalu allatut tapersersuinerit inatsit manna aammalu inatsisit allat malillugit tapersersuiffigineqartut isumaliutersuuteqarnermini ilaatissagai pisussaaffeqarnerup ilaatigut kingunerai. Innuttaasunut ataasiakkaanut ataqatigiissumik ataqatigiissagaasumillu suliniuteqarnerup anguneqarnissaa siunertaavoq. Taamaammat Inatsisartut inatsisaat manna malillugu tapersersuinerit sapinngisamik inatsisit allat malillugit suliniutigineqartunut tapersersuissapput. Taamaattumik oqartussaasoq suna tapersiissutigineqassanersoq aammalu tapersersuineq qanoq tapersiissutigineqassanersoq aalajangiinermini, tapersersuineq qanoq tapersersuinermut inuup inatsisit allat malillugit tigusartagaanut ataqatigiissinneqassanersoq pillugu isummersussaaq. Tassani ilaatigut kommunimi aamma oqartussat akornanni ingerlatsiviit assigiinngitsut akornanni ataqatigiissaarisarnissamut oqartussaq akisussaassuseqarpoq. Inatsisit allat malillugit tapersersuinissamut periarfissat pillugit, imaluunniit oqartussaasoq sorleq inatsisit allat pillugit innuttaasumut siunnersuisinnaanersoq ilitsersuisinnaanersorlu, siunnersuinissamut ilitsersuinissamullu pisussaaffeqarneq aamma tassaniippoq.

Innuttaasunut ataasiakkaanut inunnut innarluutilinnut suna pitsaanerpaanersoq tamakkiisumik naliliineq aallaavigalugu oqartussaasoq aalajangiissasoq imm. 1-imi aalajangersakkami aalajangersarneqarpoq.

Tamannalu aqqutigalugu erseqqissarneqarpoq tapersersuinissaq pillugu aalajangiisoqartillugu, oqartussaasup inuup tapersersuiffigineqarnissamut pisariaqartitai, nukissai aamma ajornartorsiutai piviusumik aallaavigineqartassasut erseqqissarneqassasoq aalajangersakkami siunertaavoq.

Oqartussaasup aalajangiinermini mianerisassat tunngavilersukkat allat ilaatiinnarsinnaavai. Tassani assersuutitut taaneqarsinnaapput tapersersuinissamut periarfissat sorliit innuttaasup angerlarsimaffittut najugaanut tunniunneqarsinnaassanersut.

Imm. 2-mut

Pissutsini inunnut innarluutilinnut tunngasuni, inuup nammineq isumai aallaavigineqartassasut aalajangersakkami siunertaavoq ersersissallugu, kisiannili inuup ukiui, inerissimassusaa aammalu silatussutsimigut pisinnaaneqarnera mianeralugit tamanna pissaaq.

Pissutsit inummut tunngasut aalajangiiffigineqaraangata inuk innarluutilik paasissutissanut suliamut pingaarutilinnut ilisimatinneqartassaaq. Inuup innarluutillip peqataarusussanerluni isummaminillu saqqummiiniarnerluni nammineerluni aalajangissavaa.

Imm. 3-mut

Inuk nammineerluni aalajangiisinnaanerminut aamma kiffaanngissuseqassaaq, inuillu allat apeqqutaatinnagit kiisalu innuttaasup pineqartup pisinnaasai periarfissaqartillugit aalajangiinissaminut kiffaanngissuseqassalluni. Inuk oqartussaassusiiagaasoq pineqarsimappat inuup kissaatai ataqqissallugit pingaaruteqarpoq, inuullu pitsaanerpaamik atugaqarnissaa maluginiarlugu tamakku aamma ilanngullugit.

§ 59-imut

Imm. 1-imut

Inuup innarluutillip nammineq angerlarsimaffimmini najugallip ulluinnarni isumassorneqarnissaanut inummut isumaginnittumut kommunalbestyrelsip aningaasatigut tapersersuisarnissaa imm. 1-imi takuneqarsinnaavoq.

Pisuni ulloq unnuarlu neqeroorummut inissiinissaq aappaattut qinigassatuaalersillugu, aalajangersagaq manna nalinginnaasumik atorneqartassaaq.

Inummut nammineq najugarisamini najugaqartumut isumassuineq tunniunneqassammat aammattaaq piumasaqaataavoq. Taamaalilluni inuk ulloq unnuarlu neqeroorummi najugaqarpat aalajangersagaq malillugu tapersersuisoqarsinnaanngilaq.

Aalajangersagaq amerlanertigut qanigisaasunut atorneqartassaaq, soorlu assersuutigalugu angajoqqaanut meeqqamut innarluutilimmut isumassuisut aamma aappatut katissimasaq imaluunniit aapparisaq katissimasamut imaluunniit aapparisamut innarluutilimmut isumassuisartut.

Isumassuilluni suliassanut angerlarsimaffimmi suliassanut pisariaqartinneqartunut inuttut ikiuisarneq tapersersuisarnerillu ilaapput, soorlu inuttut eqqiluisaarnissamut ikiorneqarneq, taakkununnga uffarnerit, qanikkut kigutitigullu eqqiluisaarnerit, kukiiaanerit umiiaanerillu, atisalersuinerit atisaajaanerillu, perusuersarfiliarnerit, amerissaanerit, timikkut atorlugit ikiuutinut ikiorneqarneq ilaapput, soorlu alersit ikiuutaasut, aammalu atisanik errorsinerit, erruinerit, eqqiaanerit nerisassiornerillu. Aallaaviatigut Inatsisartut inatsisaat naapertorlugu inatsisikkullu tunngavigisaq tunngavigalugu malittarisassat malillugit suliassat suliarineqarnissaannut tapersersuiffigineqartussaagaluartunut taarsiullugu inuup ulluinnarni isumassuinermik ingerlataqartup aningaasatigullu taperserneqartup suliassat suliarisassavai.

Kommunalbestyrelsip piviusumik nalilersuineq tunngavigalugu aallaaviusoq taanna saneqqussinnaavaa aammalu suliassanut immikkuullarissumik killissalersorneqartunut, immikkorluinnaq ittunut ilassutaasumik tapersersuisinnaalluni. Tamanna, inuk innarluutilik ilinniarsimasumit suliarineqartariaqartumik tapersersorneqarnissamik pisariaqartitsippat, taamaallaat naleqqutissaaq. Kommunalbestyrelse aamma oqartussaasut allat attuumassuteqartut, aalajangersagaq manna malillugu aningaasaqarnikkut tapersersuisoqarsimanera apeqqutaatinnagu, allatut iluseqartunik tapersersuissapput. Aalajangersagaq manna malillugu isumassuinissamut aningaasatigut tapersersuisinnaaneq assersuutigalugu angerlarsimaffimmi ikiorteqartarnermik peqqinnissaqarfimmiit tunniunneqartussamik taarserneqarsinnaanngilaq.

Imm. 2-mut

Imm. 2-mi takuneqarsinnaavoq imm. 1 malillugu aningaasatigut tapersersuisinnaaneq inummut inummut innarluutilimmut ulluinnarni isumassuinermik isumagisaqartumut inuup kommunalbestyrelsimit atorfinitsinneranut atatillugu tunniunneqartassasoq. Kommunalbestyrelsip inuup innarluutillip pisariaqartitsinera aammalu Inatsisartut inatsisaat manna imaluunniit inatsisit allat malillugit tapersersuinissamut periarfissat allat tunngavigalugit, sapaatip akunneranut nalunaaquttap akunneri, annertunerpaamilli sapaatip akunneranut akunnerit 30-t, atorfinitsitsiviusussat aalajangersassavai. Nalunaaquttap akunnerisa amerlassusaat, inuup tapersersuiffigineqarnissamik pisariaqartitsineranik piviusumik nalilersuineq, aammalu suliassat suut suliarineqarnissaat tunngavigalugit aalajangersarneqassapput. Inoqutigiinni ilaasut allat nalinginnaasumik angerlarsimaffimmi sullissinermi peqataassasut, nalilersuinermi piumasaqaatinut ilaatinneqassapput. Taamaammat suliassat nalinginnaasumik inoqutigiinni ilaasut allat pisussaaffigisaasa suliarinissaannut aningaasanik tapersersuisoqarsinnaanngilaq. Tamanna, aalajangersagaq manna malillugu isumassuinermik suliassaq inoqutigiinni ilaasumit imaluunniit qanigisaasumit allamit isumagineqarnera apeqqutaatinnagu, atuutissaaq.

Imm. 3-mut

Inummut innarluutilimmut qanigisaasumik atorfinitsitsisarnermut akissarsiaqartitsisarnermullu aalajangersakkanik sukumiinerusunik Naalakkersuisut aalajangersaassasut aalajangersakkami aalajangersarneqarpoq.

§ 60-imut

Imm. 1-imut

Aalajangersakkami malittarisassiorneqarpoq kommunalbestyrelsip inuk suliffeqarnermut attuumassuteqartoq inummut innarluutilimmut ataatsimut qanigisaasoq atorfinitsissinnaavaa kommunalbestyrelse ulloq unnuarlu neqeroorummi inissamik utaqqippat imaluunniit qulaajaaneq iliuusissatulluunnit pilersaarut amigarpata, aammalu:

1) paarlattuanik utaqqiisaasumik angerlarsimaffiup avataanut inissiigallartoqarpat,

2) paarisaqarnissamut atugassarititaasut pilersinnissaat pillugit illuatungeriit isumaqatigiissimappata aamma

3) kommunalbestyrelsip inuup pineqartup qanigisamik paarsaqartup eqqarsaatigisassanut pingaarutilinnut akerliunnginnissaa nalilerpagu.

Paarsaqartitsinermi aamma isumassuinissamut suliassat immikkut ittut ilaasinnaapput, soorlu napparsimavimmi suliaritinnerni peqataanerit, sulinikkut isumaginninnikkullu tapersersuinermut atuuffiit allallu.

Sulitilluni iluanaarutissat annaasat matussusernissaat ikiorsiullugit angerlarsimaffimmi nammineq meerarisamik paarsaqarneq akissarsissutaasussaanngippat suliffinnut attaveqarneq pillugu piumasaqaatit naammassineqarsimanersut nalilersuiffigineranni kommunalbestyrelse maluginiagaqartussaavoq. Taamaattumik piffissat ulloq naallugu sulinermi sulitilluni annaasat matussusernissaannut inuk ikiorsiinernik tigusaqarfigisimasai suliffinnut attuumassuteqarnissamut piumasaqaatit naammassiniarnissaannut atorneqarsinnaassanngillat aamma nr. 1-3-mi piumasaqaatit tassunga atatillugu naammassineqarsimapput.

Qanigisaasutut isigineqarsinnaasut tassaasinnaapput aappatut katissimasat, inooqatigisat, meeqqat, angajoqqaat allallu ima qanitsigilersimatigisut allaat isumaqartoqarsinnaalluni paarsineq isumassuinerlu pineqartunit isumagineqarsinnaassalluni. Paarsaqarnissap pilersinnissaa sioqqullugu ataatsimut najugaqatigiittoqareersimanissaa piumasaqaataanngilaq. Tassunga atatillugu najugaqatigiiffimmik peqartoqarnissaa piumasarineqarpoq imaluunniit peqataasut ima imminnut qanitsigisimassasut siunertaq naammassineqarsinnaassalluni.

Aallaaviatigut piumasarineqarpoq nappaat sivisunerusoq ukiumik ataatsimik amerlanerusunilluunniit sivisussuseqartussatut naatsorsuutaassalluni.

Imm. 2-mut

Inuk kommunimi inuup innarluutillip najugaqarfigisaani atorfinitsinneqassasoq aalajangersakkatigut malittarisassiorneqarpoq.

Imm. 3-mut

Aalajangersagaq aalajangersaavoq qanigisaasup paarineqarnissaa siunertaralugu inuk qaammatit arfinillit tikillugit atorfinitsinneqarsinnaavoq. Pissutsit immikkut ittut pisariaqartinneqarpata paarsinermut piffissarititaasoq qaammatit pingasut angullugit sivitsorneqarsinnaavoq. Paarsineq qaammatinut iluittunut piffissanut agguarneqarsinnaavoq. Paarsineq piffissanut sivikinnerusunut agguarneqarsinnaavoq.

Piffissamik killiliinermut tunngaviliunneqartumut pissutaavoq aaqqissuussinermi paarsaqarnissamut periarfissaqartitsinissap anguniarneqartussaanera, taamaaliornikkut angerlarsimaffiup avataani ataavartumik inissiisoqarnissap eqqissilluni isummerfiginissaa periarfissaqarniassammat, taakkunanilu tassunga atatillugu suliassat suliarisariaqakkat aamma misigissutsikkut oqimaatsorsiornerit imaluunniit napparsimaruloortoqarnerani allatulluunniit pisoqarnerani utaqqiisaasumik paarsaqarnermi isumassuinissamilu suliassat ilaapput.

Pissutsit immikkut ittut pisariaqartinneqarpata paarsinermut piffissarititaasoq qaammatit pingasut angullugit sivitsorneqarsinnaavoq. Pissutsit immikkut ittut pisariaqartinneqarpata paarsinermut piffissarititaasoq qaammatit pingasut angullugit sivitsorneqarsinnaavoq. Sulisitsisumik qanigisaasumik isumaginninnissamut sulinngiffeqarnissamik tunniussisumik isumaqatigiissuteqarnikkut paarsineq piffissanut sivikinnerusunut agguarneqarsinnaavoq.

Immikkut atugarisanut paarisaqarnissamut sulinngiffeqarnerup sivitsuiffiginissaanut tunngavilersuutaasinnaasunut assersuutaasinnaasunut ilaavoq naatsorsuutigisaraluamiit paarsaqarnissap nutaap sivisunerusulluunniit pisariaqartinneqalersimanissaa. Assersuutissaq alla tassaavoq inuunermik sivitsorsaataasumik katsorsaasarneq, tassalu katsorsaaneq ajorunnaarnissamut, iluarsinerunissamut imaluunniit sakkukillisaanissamut periarfissaqanngitsoq, kisiannili arlaatigut inuunermik sivitsorsaataasinnaasoq. Paarsaqarnissamut aaqqissuussinerup qaammatit pingasut angullugit sivitsuiffigisinnaanera amerlanertigut isiginiarneqarsinnaavoq qanigisaasoq paarsaqarnerup pilersinnissaanut periarfissaqarluni piartornerup nalaani najuussimanngippat. Inuunermik sivitsorsaataasumik katsorsaaneq pissutaalluni paarsaqartitsinerup sivitsuiffiginissaanut tunngavissaqarnersoq pillugu nalilersuinermi nakorsap nalilersuinera ilaatinneqassaaq. Paarsaqartitsinermut piffissaliussap sivitsuiffiginissaanut periarfissaqartitsinerup kingunerissavaa paarsineq immikkut pisoqarsimatillugu amerlanerpaamik qaammatinik 9-nik sivitsuiffigineqarsinnaassammat.

Matumani katsorsaanermik ingerlatsinissaq imatut aaqqissuunneqarsimassasoq piffissakkaartumik paarsaqarnissamut aaqqissuussinermi pisariaqartitsisoqarsimanissaa assersuutaasinnaavoq. Assersuutigalugu napparsimavimmut unitsitsinissaq sioqqullugu paarsaqarnissamut pisariaqartitsisoqarsinnaavoq, unitsitsinerullu kingorna paarsaqarnissaq pisariaqartinneqarsinnaalluni. Paarsaqarnissamut aaqqissuussineq taamatut pisoqarsimatillugu paarsaqarnissamut piffissanut marlunnut avinneqarsinnaavoq, matumani qanigisaasoq uninngatillugu. Taamaattoq paarsaqarnerup ingerlanerata nalilersuiffiginissaani kommuni isummersinnaasariaqarpoq, tassalu innarluummut imaluunniit nappaammut atatillugu aammalu immikkut pisoqarsimatillugu inuk misissuinerni, katsorsaanerni imaluunniit unitsitsinerni, soorlu assersuutigalugu qanigisaasup ukiui, sanngiillinera, ineriartornikkut inortuulernera allallu pissutaallutik pisariaqartitsisoqalersimanersoq paaserusullugu.

Imm. 4-mut

Aalajangersagaq aalajangersaavoq qanigisaasup atorfinitsinneqarnera akissarsiaqartinneqarneralu pillugit mlittarisassanik sukumiinerusunik Naalakkersuisut aalajangersaassasut.

§ 61-imut

Imm. 1-imut

Immikkorluinnaq pisoqarsimatillugu aamma suliamut pineqartumut tigussaasumik sulianullu kiisalu paasissutissanut pigineqartunut nalilersuereernikkut qanigisaasup angerlarsimaffimmi paarineqarnissaanut piffissami § 59 naapertorlugu piffissaliunneqartumik aalajangersaaffigineqartumik qaangiisumi kommunalbestyrelsip tapersersuinissamik akuersisinnaanera aalajangersakkatigut aalajangersarneqarpoq, takuuk § 59, imm. 3. Kommunalbestyrelse assersuutigalugu § 59, imm. 3-mi piffissap aalajangersarneqartup saniatigut piffissamut qaammatit 12-it angullugit akuersisinnaavoq. Taamaasilluni tapersersuineq aallarnisaaffiusoq katillugit qaammatinik 21-nik sivisussusilik akuerineqarsinnaavoq.

Kommunalbestyrelse tapersersuinissamut sivitsuiffiusumut akuersinissamut piumasarineqartunik peqqissaarluni nalilersuisimassaaq.

Imm. 2-mut

Qanigisaasup angerlarsimaffimmi paarineqarnissaa tulluarnerpaatut isigineqarsimappat aammalu suliatigut tunngavilersuineq angerlarsimaffiup avataani paarsinissamut periarfissanik tulluartunik nassaassaqannginneranut inerniliiffiusoq pigineqarsimassasoq aalajangersakkatigut aalajangersarneqarpoq. Taamaasilluni assersuutigalugu kommunimi najugaqarnissamut neqeroorummi, ulloq unnuarlu neqeroorummi pisariaqarsimappalluunniit utoqqaat illuani tulluartumik paarsinissamut periarfissaqarnersoq misissorneqartussaassaaq.

Imm. 3-mut

Imm. 1 malillugu tapersersuinerup sivitsuiffiginissaa qaammatit aqqaneq-marlukkaarlugit akuerineqarsinnaasoq aalajangersakkatigut aalajangersarneqarpoq. Allatut sivitsuinerit imm. 2-mi piumasarineqartut aatsaat naammassineqarsimappata akuerineqarsinnaapput, taamaattoq piffissaliussat tamarmiusut ukiunik 10-nik qaangernagit.

§ 62-imut

Ingiaqatiginnittup tapersersortitullu ikiortip allaassutigaa, tapersersortitut ikiorti ingiaqataaginnartussaanngimmat, kisianni perorsaanikkut suliniuteqartussaalluni. Inuup tapersersuisup suliassaanut assersuutigalugu kulturikkut aaqqissuussanut imaluunnit pisiniarnermut ingiallortaasarnissaa ilaapput, kisiannili inuk tapersersuisoq ingiallortaanermut atatillugu perorsaanikkut suliniummik ikiorsiissaaq. Taamaattumik tapiissuteqarneq tapersersortitut ikiortitut ilusilik, inuk innarluutilik perorsaanikkut tapersersorneqarnissamik pisariaqartitsippat aammalu ingiaqateqarnissaq kisiat pisariaqartissimanngippagu, tapersiissutigineqassaaq. Tapersersortitut ikiortip tapersiinertut iluseqarneranik aammalu taamaallaat inunnut annertuumik timikkut, tarnikkut, eqqarsartaatsikkut imaluunniit malussarissutsikkut pisinnaasakillisimasunuinnaq ikiorsiissutigineqarsinnaasoq tamanna erseqqissarneqarpoq. Inummut innarluutilimmut ingiallortaanerit aamma inuk tapersersortaasoq aqqutigalugit tapiissutinik tunniussisoqarsinnaavoq.

Imm. 1-imut

Imm. 1-imi takuneqarsinnaavoq kommunalbestyrelse, inummut innarluutilimmut, nammineq angerlarsimaffimminiiginnarsinnaanissamut, najugaqaqatigiiffimmi imaluunniit najugaqarfimmi illersugaasumi perorsaanikkut tapersersorneqarnissamik pisariaqartitsisumut, tapersersortitut ikiortimik neqerooruteqassasoq.

Imm. 2-mut

Imm. 2-mi inuup tapersersortaasup suliassaasa killilersuiffiginerat takuneqarsinnaavoq. Tapersersortitut ikiorti aalajangersagaq malillugu inummut innarluutilimmut tarnikkut, timikkut inooqatigiinnikkullu ineriartornerani kiisalu ulluinnarni suliassat suliarinerinut ikiuulluni tapersersuissaaq. Inuup tapersersortaasup assersuutigalugu suliarisinnaavai nammineerluni timikkut asattarnissamut, atisalersortarnissamut, pisiniartarnissamut, nerisassiortarnissamut, aningaasaqarniarnermut, kommunimik attaveqartarnissamut, suliaqarniarnissamut, sunngiffimmi sammisassanut, ilaquttanut ikinngutinullu attaveqartarnermut ikiortaanissaasarnissat. Inuk innarluutilik peqatigalugu sullissisussanik suliaqartillugu tapersersortitut ikiortip ikiortussaavaa imaluunniit inuk innarluutilik nammineerluni suliaqarniartillugu ilitsersuuttussaallugu. Inuup tapersersortaasup suliassai taamaalillutik inuup innarluutillip angerlarsimaffiani suliassanut killeqartinneqanngillat, kisiannili pisiniarfinni, suliffimmi pinngortitamiluunniit suliassanik ilaneqarsinnaallutik. Tulleriiaarineq tamakkiilluinnartuunngilaq.

Imm. 3-mut

Tapersersuisoqarnissaa pillugu neqeroorneq pillugu aalajangiinermini, tapersersortitut ikiortaasussap sapaatip akunneranut nalunaaquttap akunneri qassit tapersersuinermut atugassai, kommunalbestyrelsip aalajangersassagaa imm. 3-mi takuneqarsinnaavoq.

Imm. 4-mut

Kommunalbestyrelsip tapiissutit qanoq amerlatigisarnissaannut ukiumoortumik nalilersuisassaaq, sapaatip akunneranullu nalunaaquttap akunneri tapersersuiffiusussat amerlassusaannut aalajangersaassalluni. Tapersersuiffiusunik allanngortitsinerit siunnersuummi matumani § 74-mi aalajangerneqassapput.

Imm. 5-imut

Kommunalbestyrelse inummik tapersersortimik atorfinitsitsisussaasoq imm. 5-imi takuneqarsinnaavoq. Inuk innarluutilik qanoq tapersersorneqarnissaminik pisariaqartitsinersoq, taamaalillunilu tapersersortitut ikiorti sunik piukkunnaateqassanersoq, kommunalbestyrelsip tapersersortitut ikiortimik atorfinitsitsinermini pingaartissavaa. Inuup innarluutillip aamma tapersersortitut ikiortip imminnut naleqquttuunissaat tamatigut piviusumik nalilersuinermik tunngaveqartassaaq.

Imm. 6-imut

Imm. 6-imi takuneqarsinnaavoq inuk tapersersuisartoq akuerineqarsinnaassanngitsoq:

1) inummut tapersersortimut pinerluuteqarsimannginnermut uppernarsaammi takuneqarsinnaappat taanna ilaqutariinni pissutsinut pinerluutinut, kinguaassiuutitigut pinerluutinut, inummut ulorianartumik pinerluutinut imaluunniit aningaasannanniarluni pinerluutinut ukiut kingulliit 10-t iluanni eqqartuunneqarsimasoq,

2) meeqqanut pinerluuteqarsimannginnermut uppernarsaammi takuneqarsinnaappat taanna ilaqutariinni pissutsinut imaluunniit kinguaassiuutitigut pinerluutinut eqqartuunneqarsimasoq.

§ 63-imut

Imm. 1-imut

Inummut innarluutilimmut innarluuteqarnini pissutigalugu kisimiilluni angalaarsinnaanngitsumut Kommunalbestyrelsip qaammammut nalunaaquttap akunneri 20-t tikillugit ingiaqateqartitsisarnissamut pisussaaffia aalajangersakkatigut malittarisassiorneqarpoq. Erseqqissarneqassaaq ulluunerani unnuuneranilu inuk innarluutilik ingiallorteqarnissaminik pisariaqartitsisinnaanera.

Imm. 2-mut

Inummut innarluutilimmut ingiallortimik kommunalbestyrelsip akuersisarnissaa atorfinitsitsisarnissaalu aalajangersakkatigut aalajangersarneqarpoq.

Imm. 3-mut

Inuup ingiaqateqarnissamut pisinnaatitaaffeqartup inuk ingiaqatissani nammineq siunnersuutigisinnaagaa aalajangersakkatigut aalajangersarneqarpoq. Inuup innarluutillip inuk nammineerluni ilisarisimasaa toqqissisimanartitaalu ingiaqatigissallugu piumanerusinnaavaa.

Imm. 4-mut

Kommunip inuup innarluutillip feeriarnerani ingiaqateqartarnissaa neqeroorutigisinnaagaa aalajangersakkatigut malittarisassiorneqarpoq. Neqerooruteqarnermi feeriarneq ingiagaqateqarnani pisinnaassanngitsoq piumasarineqarpoq.

Imm. 5-imut

Inuup innarluutillip feeriarnermini nammineerluni ingiaqatigisat qanoq amerlatiginissaannut aalajangiisinnaanera aalajangersakkatigut aalajangersarneqarpoq. Ingiaqateqarnerli sammisassanut isumaginnikkut tapersersuinissamik pisariaqartitsiffiunngitsunut taamaallaat tunniunneqarsinnaavoq.

Imm. 6-imut

Najugaqarfigisami angallassinernut ingiaqataasumut aningaasartuutinik kommunalbestyrelsip akiliisarnissaa aalajangersakkatigut erseqqissarneqarpoq, tassami ingiaqataasoq ingiallortaanermini arlalinnik suliassaqarsinnaavoq.

Imm. 7-imut

Ingiaqataasussamik atorfinitsitsinermut atatillugu kommunalbestyrelsip pinerluuteqarsimannginnermut uppernarsaammik, pisariaqarsimappallu meeqqanut pinerluuteqarsimannginnermut uppernarsaammik piniarsinnaanera aalajangersakkatigut aalajangersarneqarpoq.

Imm. 8-mut

Imm. 8-mi takuneqarsinnaavoq ingiallorteqarsinnaaneq akuerineqarsinnaanngitsoq:

1. Ingiallortaasumut pineqaatissinneqarsimannginnermik uppernarsaammi takuneqarsinnaappat pineqartoq ukiut 10-t kingulliit iluanni ilaqutariinni pissutsinut, kinguaassiuutitigut pinerluutinut, inummut ulorianartumik pinerluutinut imaluunniit aningaasannanniarluni pinerluutinut eqqartuunneqarsimasoq.
2. Meeqqanik pinerliisimannginnermut uppernarsaammi takuneqarsinnaappat pineqartoq ilaqutariinni pissutsini pinerluutinut imaluunniit kinguaassiuutitigut pinerluutinut eqqartuunneqarsimasoq.

§ 64-imut

Imm. 1-imut

Meeqqap innarluutillip angajoqqaatut oqartussaasua imaluunniit oqartussaasui illoqarfimmut allamut nuullutik najugaqalerneranni tamakkiisumik ilaannakortumilluunniit aningaasartuutinut kommunalbestyrelsip matussusiinissamik neqerooruteqarsinnaanera aalajangersakkami nutaajusumi eqqunneqassasoq siunnersuutigineqarpoq.

Kommunalbestyrelsip nutsernissamut ikiorsiisinnaanermik periarfissiisinnaanngornissaa aalajangersakkami siunertaavoq, ilaqutariit innarluutilimmik meerartallit nuunnissaat periarfissaqalerniassammata, taamaalilluni meeqqap eqqortumik ikiorneqarnissaanik periarfissaat pitsaanerulerniassammata. Pisuni tamani periarfissaasoq oqaatigineqassaaq, aamma kommunalbestyrelsimit angajoqqaatut oqartussaasut oqartussaasulluunniit nuunnissaat qaqugukkulluunniit pinngitsaaliissutigineqarsinnaanngilaq. Aalajangersagaq malillugu aningaasatigut tapersersuinissaq kommunalbestyrelsimut periarfissaq matumani kisimi aamma pineqarpoq kommunalbestyrelsimullu pisussaaffiliinissaq pineqarnani.

Nr. 1-3-mi piumasaqaatit tamarmik naammassineqareerpata aatsaat tapersersuineq tunniunneqarsinnaavoq. Taamaalilluni siullertut ilaqutariit massakkut najugaanni meeqqap tapersersorneqarnissaminik isumassorneqarnissaminillu pisariaqartitsinera naammassineqarsinnaassanngilaq ajornakusoortumilluunniit naammassineqarsinnaassalluni. Inatsisit manna malillugu meeqqap pisariaqartitsinera siunissami najugassatut kissaatigineqartumi pitsaanerusumik naammassineqarsinnaassasoq aappaattut piumasaqaataavoq. Angajoqqaatut oqartussaassusillit nuukkumallutik erseqqissumik oqaaseqarsimanissaat naggataagut pingajuattullu piumasaqaataavoq. Angajoqqaatut oqartussasunit ilaqutaasunillu kissaatigineqarpat, nuunnissamut ikiorsiineq tunniunneqassasoq, kingullermi piumasaqaammi erseqqissarneqarpoq. Taamaammat nuunneq kommunalbestyrelsimut naleqquttuunera taamaallaat pissutigalugu tunngavilersorneqassanngilaq.

Imm. 2-mut

Meeqqamut innarluutilimmut ulloq unnuarlu neqeroorummi inissinneqartussamut aalajangiiffigineqartumut, meeqqamut innarluutilimmut angajoqqaatut oqartussaasup oqartussaasulluunniit illoqarfimmut nuunnerannut, aningaasartuutit tamakkiisumik ilaannakortumilluunniit matussusernissaannut kommunalbestyrelsip neqerooruteqarnissamik periarfissaqarnera aalajangersakkap aammattaaq periarfissippaa. Imm. 1-imi tamanna pillugu nassuiaatit takukkit.

§ 65-imut

Imm. 1-imut

Inunnut timikkut tarnikkulluunniit pisinnaasakinnerulersimasunut imaluunniit pisinnaasakinnerulernerup sakkortusinissaanut ulorianartorsiortunut tunngatillugu kommunalbestyrelse eqimattakkaarluni ikiorneqarnissaq, isumassuinissaq imaluunniit tapersersuinissaq kiisalu eqimattakkaarluni sungiusarnissaq kiisalu pisinnaasanik ineriartortitsinissamut ikiorneqarnissaq pillugit aallartitsisinnaanera imaluunniit neqeroornissamut tapiissuteqarsinnaanera aalajangersakkatigut malittarisassiorneqarpoq.

Imm. 2-mut

Taamatut neqeroorutini peqataasarnerit ikiorneqartup massakkut pisinnaasaanut pitsanngortitsisinnaassasut imaluunniit pitsaaliuisinnaassasut, tassalu pisinnaasakinneruneq ajorteriarsimassappat, kommunalbestyrelse nalilersuisimassasoq piumasarineqarpoq.

Eqimattakkaarluni ikiorneqarnissaq pillugu neqeroornermi isumassuinissat imaluunniit tapersersuisarnissat imaluunniit innutaasut pisinnaasaasa ineriartortinnissaannut ikiuinerit ilaasinnaapput, tassanilu inuit timikkut tarnikkulluunniit pisinnaasakinnerulernerit pissutigalugit aammalu innuttaasunut sammisassaqartitsinissamut peqatigiittarnissamullu neqeroorutit pissutigalugit neqeroorfigineqarnissamik pisariaqartitsisuussapput. Assersuutigalugu innuttaasunut tarnikkut imaluunniit ADHD-mik ajornartorsiutilinnut pisinnaasaqarnerulernissamut pikkorissaanerit imaluunniit inuit innarluutillit inuuniarnikkut pisinnaasaannut eqimattakkaarluni sungiusaanerit taaneqarsinnaapput.

Neqeroorutit nalinginnaasut sullitassanut aalajangersimasunut killeqartinneqanngillat. Taamaammat sullitassanut eqimattakkaarluni tapiissuteqarnissamik naammassinnissimasunut kommunalbestyrelse tapiissuteqarsinnaavoq.

§ 66-imut

Imm. 1-imut

Aalajangersakkami inunnut ataasiakkaanut piffissami killilikkami ikiuinerit tapersersuinerillu aqqutigalugit neqeroorutit ilaapput, tamakkulu innuttaasunut tamanut pisinnaasakinnerulersimasunut tunniunneqarsinnaapput, kisiannili innuttaasut timikkut tarnikkulluunniit pisinnaasakinnerulersimasut imaluunniit innutaasut pisinnaasakinnerulernermik ineriartortitsinissamut ulorianaatillit pingaarnertigut sullinniarneqarput.

Qaammatinut arfinilinnut qummut killiliinermut immikkut akuersissuteqartoqarsinnaanngilaq, neqeroorullu inummut pineqartumut ataasiaannarluni tunniunneqarsinnaavoq, tassalu taamatut ikiorneqarnissamik pisariaqartitsisunut tunngatillugu. Tamatuma kingorna ikiorneqarnissamik tapersersuiffigineqarnissamillu pisariaqartitsisoqarsimappat inatsit naapertorlugu tapersersuineq alla attuumassuteqarsinnaasoq tunniunneqarsinnaassaaq.

Imm. 2-mut

Neqeroorutip tigusisussap massakkut pisinnaasaanik pitsanngorsaataasinnaanissaa imaluunniit pisinnaasakinnerunerit imaluunniit inuuniarnikkut ajornartorsiutit ajorteriannginnissaat kommunalbestyrelsip nalilersorsimassagai piumasaqaataasoq aalajangersakkami uani malittarisassiorneqarpoq.

§ 67-imut

Imm. 1-mut

Kommunalbestyrelsip oqilisaassinermik neqerooruteqarnissamut pisussaaffeqarneranut pissutaavoq, siullertut isumassuinermik suliassaq angajoqqaanut imaluunniit qanigisaasunut allanut isumassuinermik isumaginnittunut, annertuumik suliaqarnerunermik pissuteqassasoq, aappaattullu angajoqqaat imaluunniit qanigisaasut allat isumassuinermik isumaginniinnarsinnaanissaannut oqilisaassinissaq pisariaqartuussasoq.

Imm. 2-imut

Najugaqarnermi atugassarititaasut pillugit kommunalbestyrelsit oqilisaassiviusorlu allaganngorlugu isumaqatigiissuteqartarnissaat aalajangersakkatigut pisussaaffiuvoq. Piumasaqaatini pissutsit attuumassutillit tamarmik ilaatinneqarsinnaapput, tamakkulu inummut innarluutilimmut toqqissilluni najugaqarnissamut kiisalu oqilisaaffiusup atorunnaarsinnissaanut pingaaruteqarput.

Imm. 3-mut

Ilaqutariinnut paarsisartunut imaluunniit ulloq unnuarlu neqeroorummut inuup innarluutillip oqilisaaffiginerata nalaani najugaqarfimmut kommunalbestyrelsip aningaasarsiassanik akuersissuteqartarnissaa aalajangersakkatigut malittarisassiorneqarpoq. Inuup pilersornissaanut akiliuteqartarneq piffissami tassani aningaasarsianut ilaatinneqanngilaq.

Imm. 4-mut

Inuk inuilluunniit pilersuisussaatitaasut oqilisaalluni najugaqartitsinerup nalaani akiliuteqartartussaasut aalajangersakkatigut aalajangersarneqarpoq. Inuk innarluutilik siusinaartumik soraarnerussutisiaqarsinnaavoq, taamaasillunilu imminut pilersortussaassalluni aammalu oqilisaanerup nalaani pilersuineq akilertussaassallugu. Inuk innarluutilik 18-t ataallugit ukiulik pineqarsimatillugu pilersuisussaatitaaneq angajoqqaatut oqartussaassusillip isumagisussaavaa.

Imm. 5-mut

Pilersuinissamut akiliuteqartarnerup qanoq pisarnisaa, tamatumalu inuup innarluutillip ilaqutariillu paarsisartut imaluunniit ulloq unnuarlu neqeroorutip akornanni inuup innarluutillip angerlarsimaffittut kommunerisaani kommunalbestyrelse suleqatigalugu isumaqatigiissutigisarnissaa aalajangersakkatigut malittarisassiorneqarpoq, Inuk innarluutilik 18-t ataallugit ukioqarsimappat imaluunniit oqartussaassuseqarsimanngippat angajoqqaatut oqartussaassusilik imaluunniit nakkutilliisoq inuk innarluutilik sinnerlugu isumaqatigiissiortoqartassaaq.

§ 68-imut

Aalajangersagaq aalajangersaavoq ikiorsiissutit sorliit qanorlu ittut, kommunalbestyrelsip neqeroorutigisinnaanerannut neqeroorutigissaneraallu pillugit Naalakkersuisut malittarisassanik erseqqinnerusunik aalajangersaassasut.

Ikiorsiissutit sorliit qanorlu ittut, kommunalbestyrelsip neqeroorutigisinnaassanerai pillugit aalajangersakkanik sukumiinerusumik Naalakkersuisut suliaqaqqullugit aalajangersakkap pisussaaffilerpai. Ilaatigut inunnut innarluutilinnut atortorissaarutinut ikiuutaasunut suliassaqarfiup iluani ineriartornermi, malittarisassat ataavartumik naleqqussarneqartarnissaat periarfissinniarlugit pisinnaatitsissut ilanngunneqarpoq. Taamaalillugu siunnersuutikkut matumuunakkut ikiorsiinissamik suliniuteqarnerit nalunaarutitigut malittarisassiuunneqartarnissaat siunnersuutigineqarpoq. Inuiaqatigiinni teknologikkullu ineriartornermut ikiorsiissuteqartarnermi malittarisassat ataavartumik naleqqussarneqartarnissaat periarfissinniarlugit, nalunaarutikkut malittarisassanik aalajangersaanissaq siunertaavoq.

Imm. 1-imut

Ikiuutissaq malunnartumik inuup innarluutillip atugarisaanut ikiuisinnaasunik, malunnartumik inuup ulluinnarni atugarisaanut oqilisaataasinnaasunik imaluunniit inuup inuussutissarsiummik ingerlatsisinnaaneranut pisariaqartinneqartumik, ikiuinissamut tapersersuinerit ilaqarput.

Inatsisartut inatsisaat taamaallaat inunnut ataavartumik pisinnaasakinnerulersimasunut atuutsinneqarmat peqqinnikkut atugassarititat pitsaanerulernissaannut piviusorsiortumik takussutissaqarpat ikiuummut tapersersuisoqarsinnaassanngilaq. Ikiuummi unammisassanut pisinnaasakinnerup aporfissanut assigiinngitsunut atatillugu pilersartunut taarsiissutitut atortarnissaat siunertaavoq, tassungalu atatillugu pineqartut nammineq inuuneqalernissaminnut periarfissaat siuarsaaffigalugu, tassalu inuttut ineriartornissamut inuiaqatigiinnilu peqataasarnissamut tunngatillugu.

Inatsisartut inatsisaanni ikiuut inatsisit allat malillugit, soorlu Peqqinnissaqarfiup sullissinera il.il. pillugit Inatsisartut peqqussutaat malillugu, tunniunneqartannginnissaa piumasarineqarpoq. Peqqinnissaqarfiup sullissinera il.il. pillugit Inatsisartut peqqussutaat malillugu inuit, pissutsit tamanna akuerisinnaappassuk, ikiuutinut ikiorneqarnissamik pisinnaatitaaffeqarput, tamakkulu suliaritinnernut atatillugu avatit ajortut amigaataasulluunniit taarsernissaannut, qeratajunnaarsinnissaannut imaluunniit iluarsiiffiginissaannut atuutissapput. Peqqinnissaqarfik ikiuutinik tunniussinissamut taamaallaat pisussaaffeqarpoq, tamannalu nakorsap nalilersuinera aallaavigalugu napparsimasumiillu piumasarineqarsimappat tunniuneqarsinnaavoq. Matumani nakorsap innersuussineratigut tassaasinnaapput kamippaat, iviangiusat iviangequtillu, nujaasat, tusilartumut atortut, isarussanut kontaktlinsinullu tapiinerit kiisalu ikiuutinut taarsigassarsinerugallarnerit.

Ikiuutit aalajangersimasut peqqinnissaqarfimmiit tunniunneqartarput. Naakkut anarfittut puussiat quiffittullu puussiat pineqarput.

Imm. 2-mut

Inissiap ilusilersornissaanut imaluunniit inissiap taarsernissaanut ikiuinermi innuttaasup timikkut imaluunniit tarnikkut ataavartumik pisinnaasakinnerulersimasup taassumalu ilaqutaasa sapinngisamik innuttaasut taamatut ukiullit assingusumillu atugallit assigalugit nalinginnaasumik inuuneqalernissaasa anguniarnissaat siunertarineqarpoq.

Tassunga peqatigitillugu ikiuineq innuttaasup imminut ikiorsinnaanerulernissaanut taamaasillunilu ulluinnarni allanik ikiorneqarnissamik pisariaarutsitsinissaanut ikiuutaassaaq, soorluttaarlu ikiuineq innuttaasumut tunngatillugu allat sulinerannut oqilisaataasinnaassasoq kiisalu suliffimmi pitsaasumik atugaqarnissamut tapersersuisinnaassasoq.

Inissiap ilusilersornissaanut imaluunniit inissiap taarsernissaanut ikiuinermi meeqqat timikkut tarnikkulluunniit pisinnaasakinnerulersimasut ilaquttaminni angerlarsimaffimmiiginnarnissaminnut, taamaasillutillu angerlarsimaffiup avataanut inissinneqannginnissaminnut aamma ikiorneqarsinnaassapput.

Inissiap ilusilersornissaanut inissialluunniit taarsernissaanut ikiuinermi inissiap pineqartumut tulluarnerulersinnissaa anguniarneqarpoq.

Pisinnaasakinnerulernerup suunera (imaluunniit annertussusaa) pingaarnerpaanngillat, kisianniliuna inissiap ilusilersornera innuttaasup nammineerluni angerlarsimaffimmini pisinnaasikinnerunini atorlugu ingerlasinnaanissaanut apeqqutaasussaq. Tamanna ataatsimut nalilersuinikkut tunngaveqassaaq, taakkununngalu pissutsit suliamut tunngatillugu pingaaruteqarsinnaasut tamarmik ilaassapput, soorlu ilaatigut innuttaasup inuuniarnikkut peqqinnissakkullu atugarisai.

Imm. 3-mut

Qamutit motorillit pillugit malittarisassat sukumiinerusut ilaqarput ilaatigut inuk innarluutilik ulluinnarni piffinni ataatsimoorussamik angallassiffiusinnaanngitsuni taxarfiusinnaanngitsuniluunniit najugaqarpat aneertarpalluunniit, qamutit motoorillit pisiarinerinut kommunalbestyrelsip tapersersuisarnissaa. Angallassissutit motoorimik ingerlatillit tassaasinnaapput ATV-t sisamanik assakaasullit, scooterit angallassissutaasinnaasut sisamanik assakuusullit, assakaasut kaassuartakkat motoorimik ikiuutillit kiisalu ukiuunerani qamuteralaat.

Taamatuttaaq angallassissutip pisiarineranut tapiissuteqarfigineqartup ingerlanneranut aningaasartuutit pisariaqartut matussusernerannut kommunalbestyrelse tapiissuteqartassaaq.

Qamutit motoorimik ingerlatillit, matumani biilit ilanngullugit, allanngortiterneqarnissaannut annertuumik innarluuteqartup qamutit motoorillit taakku allanngortiteqqaartinnagit atorsinnaanngippagit tapiissutigineqassapput. Iluarsaassinerni assersuutitut taaneqarsinnaasut tassaapput ikilernermi periarfissaqarpiannginnera, issiavik kaassuartagaq, speederi saamerleq, bagagerum kranilu inissaqassapput.

Taamatuttaaq biilimi ingerlaannartumik nuussisarnernut aningaasartuuterpianut tapiissuteqartoqassaaq. Aningaasartuutinut tapiissuteqarnermi amerlanerpaamik 30.000 kr.-nit tunniunneqarsinnaapput. Tapiinissami biilip ukioq ataaseq qaangerlugu pisoqaassuseqannginnissaa, fabrikiminngaanneersumillu ingerlaannartumik innaallagissamik nuussisarfimmik peqarnissaa piumasaqaataavoq. Tapiissutigineqartoq siusinnerpaamik tapiissutigineqartup kingulliup tunniunneraniit aatsaat ukiut arfineq-pingasut qaangiutereernerisigut tunniunneqarsinnaasassaaq. Inulli innarluutilik ukiut arfineq-pingasut taakku qaangiutsinnagit ukiup ataatsip iluani tapiiffigineqarnissaq nutaaq pillugu qinnuteqaammik tunniussaqarsinnaavoq, taamaasilluni kommunalbestyrelse piffissaq taanna aallartiffigalugu suliamik suliarinnilluni aallartissinnaassammat.

Imm. 4-mut

Malittarisassat sukumiinerusut ilaqarput ataatsimoortumik angallassinermik aaqqissuussinertut ittumik, inuk innarluutilik kommunalbestyrelsip neqeroorfigisinnaagaa. Ataatsimoortumik angallassisarnermik aaqqissuussinermi angallassissut motoorimik ingerlatilik pineqarpoq, taannalu angerlarsimaffiup avataani sammisassaqartitsinermiit tassanngaanniillu inuit innarluutillit amerlanerit angallattarnissaannut atorneqassaaq. Ataatsimoortumik angallassinermut aaqqissuussinermut qamutit motoorillit kommunalbestyrelsip atugassiissutigisinnaavai. Aaqqissuussineq peqqinnissaqarfik imaluunniit suleqatigiiffik namminersortoq suleqatigalugu pilersinneqarsinnaavoq.

Imm. 5-mut

Najugaqarneq, inuuneq nalinginnaasumillu ulluinnarni atugaqarneq innarluuteqarneq pissutigalugu akisunerussanngitsoq – aamma akikinnerussanngitsoq - tunngavigineqassaaq. Inuup innarluutillip innuttaasutulli allatut nalinginnaasumik inuuniarnermi aningaasartuutini nammineq akilissavai, soorlu nerisassat, atisat, sulinngiffeqarneq, sunngiffimmi soqutigisat, nuannisaarnerit, meeqqat paarineqarnerat il.il.

Malitattarisassat sukumiinerusut ilaqarput inummut innarluutilimmut malunnartumik aningaasartuutaanerulersut matussusernissaannut kommunalbestyrelsip aningaasatigut tapersersuisinnaaneranut pisussaaffeqarnera. Inuk innarluutilik innarluuteqarnini pissutigalugu nakorsap uppernarsaaneratigut sanigorsaatitut nerisanut, pikkorissaanernut innarluutilinnut sammititanut, atisanut kamippannullu assigisaannullu aningaasartuuteqarnerusinnaavoq. Allattuiffik tamakkiisuunngilaq. Inuk innarluutilik uppernarsaasoqarneratigut aningaasartuutaanerusunut akiliunneqarnissamik tunineqarsinnaavoq, tamannalu qaammatikkaarlugu agguaqatigiissinertut naatsorsuiffigineqarsimassaaq.

Aningaasartuutaanerusut inatsisit allat malillugit imaluunniit Inatsisartut inatsisaanni uani aalajangersakkat allat malillugit matussuserneqarsinnaappata tapersersuineq tunniunneqarsinnaassanngilaq.

Imm. 6-mut

Inunnut innarluutilinnut ulloq unnuarlu neqeroorutini najugaqartunut, suliffeqartitsinissamik, sammisaqartitsinissamik katerisimaaqateqartitsisarnissanillu Naalakkersuisut neqerooruteqartarnissaannut pisussaaffeqarnissaat siunnersuutigineqarpoq.

Imm. 7-mut

Inuit innarluutillit pikkorissaanernut ilinniartitsinernullu peqataasarnissamut periarfissaannut neqeroortarnissaq pillugu kommunalbestyrelsip pisussaaffeqarnissaa siunnersuutigineqarpoq, matumani tamanna inuup innarluutillip ulluinnarni nammineerluni inuulernissaanut pisinnaasaanik pitsanngortitsisinnaasoq nalilerneqarsimappat.

Inuup innarluutillip ulluinnarisaasa oqinnerulernissaanut pitsaanerulernissaanullu atatillugu, ilaqutaasup tapersersorneqarnissaa aamma ilaqutaasup piginnaasaasa patajaallisaavigineqarnissaat siunertaralugit inuit innarluutillit ilaqutaannut pikkorissaanernut ilinniartitsinernullu peqataatitsinissamik kommunalbestyrelsip neqerooruteqartarnissaa siunnersuutigineqarpoq.

§ 69-imut

Inuup innarluutillip Pissassarfimmi piginnaanngorsarnermik piginnaanngorsaqqinnermillu neqerooruteqarnissamut, kommunalbestyrelse periarfissaqartinneqassasoq aalajangersakkami nutaajusumi siunnersuutigineqarpoq. Piginnaanngorsarneq piginnaanngorsaqqinnerlu Pissassarfimmi najugaqarnikkut aamma peqqinnissaqarfimmi sungiusarnertut pisinnaapput. Inuup innarluutillip pisinnaasaqarnerminik aamma ulluinnarni ingerlalluarsinnaanerminik attassiinnarnissaa piginnaanngorsarnermi piginnaanngorsaqqinnermilu siunertaavoq. Pissassarfik taamaallaat ulluinnarni piginnaasassanut piginnaanngorsarnermut piginnaanngorsaqqinnermullu tunngatitaavoq, taamaammallu sungiusarteqqinnernut, piginnaanngorsaqqinneqarnernullu il.il. peqqinnissaqarfimmit isumagineqartumut, taarsiissanngilaq, tassami taanna allamik siunertaqarlunilu imaqarpoq.

Pissassarfimmi inummut innarluutilimmut piginnaanngorsaanernik imaluunniit piginnaanngorsaqqinnernik neqeroorsinnaaneq pillugu kommunalbestyrelse aalajangiisinnaavoq. Pissassarfimmi piginnaanngorsaanermik piginnaanngorsaqqinnermilluunniit neqerooruteqarnissaq kommunalbestyrelsimut pisussaaffiliunneqanngilaq, kisianni taamaallaat periarfissaalluni. Piginnaanngorsaaneq piginnaanngorsaqqiinerlu inuup pisinnaasaqarneranut annertuumik pingaaruteqartutut isigineqassasoq piumasaqaataavoq. Oqaatsimik pisinnaasanut qaffasissusermik atuinermi inuup ulluinnarni imminut isumaginissaminut immikkut pisinnaasaqarnissaa,

ulluinnarnilu suliassanik nalinginnaasunik nammineerluni imaluunniit ikiuutini atuilluni suliaqarsinnaanissaa pineqarpoq.

Piginnaanngorsaaneq piginnaanngorsaaqqinnerlu najugaqarallarluni pisinnaasoq aalajangersakkap taamatuttaaq periarfissippaa. Tamanna inuit innarluutillit Kalaallit Nunaanni sumiikkaluarunilluunniit piginnaanngorsarneqarnissamik piginnaanngorsaqqinneqarnissamilluunniit iluaqutissaqarnissaannik siunertaqarnermik qulakkeerinnissaaq.

§70-imut

§ 2, nr. 6 naapertorlugu malitseqartitsisarneq inuusuttunut 18-iniit 23-nut ukiulinnut tapersersuisarnissaq neqeroorutaavoq. Malitseqartitsinerup inuusuttup innarluutillip allat assigalugit nammineerluni inuuneqalernissamut tapersersuiffiginissaanut iluaqutaanissaa siunertarineqarpoq.

Malitseqartitsisarnermi inuusuttunut innarluutilinnut tapersersuisarnissaq aamma siunertaavoq, tassalu peroriartornerminni, inuttut ineriartornerminni, peqqissuunissaminni, atuarnerminni aamma ukioqatitik assigalugit inersimasutut nammineerlutik inuuneqalernissamut piareersarnerminni ataqatigiinnissamut periarfissanik assiganik angusaqarsinnaanissaat siunertaavoq. Tapersersuineq tunniunneqartoq siusissukkut tunniunneqarsimassaaq tamakkiisumillu isiginnittuussalluni, tamannalu inuusuttup pineqartup atugarisaasa nalilersuiffigilluarnerat tunngavigalugu piareersarneqassaaq. Tapersersuineq taamaasilluni inuusuttup nukissaanik tunngaveqartinneqassaaq, inuusuttullu ukiui perorsimassusaalu tunngavigalugit naleqquttumik uuttuisoqarnera atorlugu inuusuttup isumaasa ilannguttarnissaa qitiutillugu.

Inuusuttoq innarluutilik 18-ileereernermi kingorna angerlarsimaffittut kommunerisaminiit allamut nuussimappat kommunerisimasap iliuusissatut pilersaarut nutartigaq kommunimut najugaqarfissamut nutaamut nassiutissavaa. Kommuni najugaqarfissaq nutaaq suliap tiguneraniit ullut 30-t iluanni inuusuttup malitseqartitsinissamik pisariaqartitsinera pillugu aamma aalajangiisussaavoq.

Malitseqartitsinerup tunniutinnginnerani kommuni - inuusuttup innarluutillip peqataatinneratigut - inuusuttup tapersersorneqarnissamik pisiaqartitsineranut immikkut nalilersuissaaq. Malitseqartitsisarneq inuusuttup tapersersorneqarnissamik pisariaqartitsineranut malunnartumik pingaaruteqarsinnaasutut isigineqarsimappat, inuusuttorlu malitseqartitsisarnissamut isumaqataasimappat, malitseqartitsisarneq neqeroorutigineqassaaq. Inuusuttoq 24-nik ukioqalerpat inuusuttup tapersersuiffigineqarnani imminnut ikiorsinnaanissaa paasineqarpat malitseqartitsisarnerup tunniunnissaanut piumasaqaateqartoqanngilaq.

Malitseqartitsisarneq inuusuttup 24-nik ukioqalernissaa tikillugu neqeroorutigineqarsinnaavoq, matumani inuusuttoq tamatuminnga pisariaqartitsisutut naliliiffigineqarsimappat.

Malitseqartitsisarnerli inuusuttunut 18-init 23-nut ukiulinnut neqeroorutaammat inuusuttoq innarluutilik naaggaarsinnaavoq.

Ilaannikkooriarluni inuusuttoq innarluutilik 18-ileereersimappat malitseqartitsisarnerit aallartinneqarsinnaannginnerannut pitsaasunik tunngavissaqarsinnaasarpoq. Imaassinnaavoq inuusuttoq attaveqarfigisartakkamini tapersersorneqarnissamik pisariaqartitsisimasoq imaluunniit inuusuttoq malitseqartitsinissamut qujaannarsimasoq assersuutitut taaneqarsinnaapput. Taamaalisoqarneranili malitseqartitsisarnerup inuusuttup inuunerani 24-nik ukioqalertinnagu pilersinnissaa mattuneqarsinnaanngilaq.

Imm. 1-imut

Inuusuttoq malunnartumik ataavartumillu timikkut imaluunniit tarnikkut pisinnaasakinnerulersimatillugu imaluunniit nappaammik katsorsarneqarsinnaanngitsumik sivisuumillu atugassamik nappaateqalersimatillugu aammalu inatsit manna naapertorlugu tapersersuinernik tunineqartarsimappat aammalu 16-inik ukioqalersimappat inersimasut inuulernissamut nuunnissaata piareersaaffiginissaata aallartissinnaanera pillugu kommunalbestyrelsip pisussaaffilerneqarnera aalajangersakkatigut malittarisassiorneqarpoq. Pingaaruteqarpoq inuk innarluutilik 18-iliinissaanut namminiilersinnaanissaanullu piffissaalluartillugu piareersartarnissaa.

Imm. 2-mut

Tamanna aamma imm. 1-imi inuusuttunut atuutissasoq, matumani angajoqqaatut oqartussaassusillit inuusuttup malunnartumik ataavartumillu timikkut tarnikkulluunniit pisinnaasai imaluunniit nappaatit katsorsarneqarsinnaanngitsut sivisuullu aallaavigalugit Inatsisartut inatsisaat mannaannaq malillugu ikiorsiissutinik tigusisarsimanissaat aalajangersakkatigut aalajangersarneqarpoq.

§ 71-imut

Imm. 1-imut

§ 70 malillugu piareersaanissaq suliffeqarfiit assigiinngitsut aqqutigalugit suliaassasoq tamakkiisumillu isiginnittuussasoq aammalu inuusuttumik taassumalu ilaqutaanik oqaloqateqarnerit aqqutigalugit ingerlanneqartassasoq aalajangersakkatigut malittarisassiorneqarpoq. Piareersaaneq pisumi pineqartumi oqaatiginiarneqartuniit annertunerusariaqanngilaq.

Imm. 2-mut

Imm. 2-mi takuneqarsinnaavoq piareersaaneq nr. 1-6 naapertorlugit inuusuttunut tunngatillugu isummersornernut ilaassasoq.

Inuusuttoq innarluutilik taanna pisinnaasakinnerulersimanera pissutigalugu inersimasunngoriartornerminik suliniutinik tapersersuinernillu annertunerusumik pisariaqartitsinnaavoq. Tamanna pingaartumik atuuppoq inuusuttunut innarluutilinnut nammineersinnaasunut. Inuusuttuup suliassat akisussaaffiillu nammineq isumagisariaqarpai, angajoqqaatut oqartussaassulimmit manna tikillugu isumagineqartut, taamaattumillu piffissap ilaani annertunerusumik tapersersorneqarnissamik pisariaqartitsilluni. Matumani assersuutigalugu ilaasinnaapput ilinniarnissamut, suliffissarsiornissamut, initaarnissamut allanullu qinnuteqarneq.

Pissutsit attuumassuteqartut allat tassaasinnaapput sammisat inuup innarluutillip peqataaffigerusutai imaluunniit peqataasinnaaniassammat tapiiffigineqarnera. Ataasiakkaanut aamma innarluuteqarnermut apeqqutaassaaq pissutsit attuumassuteqartut qanoq imaqarsinnaanersut.

Imm. 3-mut

Nuunnissamut piareersaaneq qaqugukkut naammassineqarsimassasoq aalajangersakkami nassuiarneqarpoq, taamaaliornikkut siunissami suliniutissat tapersersuinissallu pillugit kommunalbestyrelse aalajangiisinnaassammat, taamaasillunilu tamanna inuusuttup 18-ileereernerata kinguninngua aallartinneqarsinnaassammat.

§ 72-imut

Suliniuteqarneq nammineerluni pitsaasumik inuuneqalernissamut tapeeqataassasoq aalajangersakkami malittarisassiorneqarpoq, soorlu inuusuttup ineriartorneranut atugarissaarnissaanullu, ilinniarnissaanut, suliffeqalernissaanut pissutsinullu allanut tapersersuinissaq qitiutillugu, taakkununnga namminerisamik initaarnissaq ilanngullugu.

§ 73-imut

Imm. 1-imut

Aalajangersagaq naapertorlugu illerfiit assartuunnerisa tamakkiisumik ilaannakortumilluunniit matussusernissaannut tapiineq angerlarsimaffittut kommunimi kommunalbestyrelsimit tunniunneqarsinnaassaaq, matumani inummut innarluutilimmut najugaqarfissatut neqeroorummi najugalimmut, tassa angerlarsimaffiup avataani najugaqatigiiffimmi, najugaqatigiiffimmi illersukkami imaluunniit ulloq unnuarlu neqeroorummi najugalimmut tunngatillugu, tassalu inuup angerlarsimaffittut illoqarfigisaani imaluunniit angerlarsimaffittut nunaqarfigisaani.

Najugaqartoq nunagisap avataani najugaqarfissatut neqeroorummiinnermini toquppat, aalajangersagaq atuutissaaq. Kommunalbestyrelse tapersersuinissamik pisussaaffeqanngilaq, kisianni toqukkut qimaguttup imaluunniit taassuma qanigisaasa nunagisami ilisinissaq kissaatigalugu oqaatigisimappagu aammalu piviusumik tapersersuinissaq pissutsit pisariaqartippassuk, tamakkiisumik ilaannakortumilluunniit matussusiinissaq isumaliutersuutigineqarsinnaavoq. Aalajangersagaq Kalaallit Nunaanniinnaq atuutinngilaq, taamaattumik naalagaaffeqatigiinnerup iluaniit nunanillu allaniit Kalaallit Nunaannut illerfimmik angallassinissamut akiliutissamik ikiorsiisoqarsinnaavoq, matumani inuk innarluutilik tassunga Naalakkersuisunit innersuunneqarsimatillugu.

Imm. 2-mut

Aalajangersagaq aalajangersaavoq inatsit alla malillugu ilerfiup assartornissaanut aningaasartuutinut tapiisoqarsinnaanngippat imm. 1 taamaallaat atorsinnaasoq. Ilaatigut pisortat ikiorsiissutaat pillugit inatsimmi ilerfiup assartornissaanut aningaasartuutinut tapiissuutit pillugit aalajangersakkanik aalajangersaasoqarpoq.

§ 74-imut

Inuup innarluutillip tapersersuiffigineqarnissamut pisariaqartitsinera piffissap ingerlanerani ajornerulersimanersoq imaluunniit pitsaanerulersimanersoq apeqqutaatinnagu, inuit innarluutillit inuup sukkulluunniit pisariaqartitsineranut naapertuuttumik tapersersuiffigineqarnissaasa qulakkeerneqarnissaa aalajangersakkami siunertaavoq.

Imm. 1-imut

Inuk innarluutilik eqqortumik tapersersorneqanngitsoq kommunalbestyrelsip ilisimalerpagu, taava kommunalbestyrelse tapersersuinerup allanngortinnissaanut unitsinneqarnissaanulluunniit aalajangiissalluni pisussaatitaasoq aalajangersakkami imm. 1-imi aalajangersarneqarpoq.

Imm. 2-mut

Tapersersuinerit allanngortinnissaat imaluunniit unitsinnissaat pillugit aalajangiisoqarnissaata nalilersuiffiginissaanut atatillugu kommunalbestyrelsip inummut innarluutilimmut pisariaqarsimappallu nakkutilliisumut imaluunniit angajoqqaatut oqartussaassusilimmut kommunalbestyrelsip tusarniaasimanissaa imm. 2-mi aalajangersarneqarpoq. Kommunalbestyrelse taamaalilluni kommunimi sulisut atorfeqartut imaluunniit sullissisut allat suliatigut nalilersuinerat taamaallaat tunngavigalugu tapersersuinerup allanngortinneqarnissaa pillugu aalajangiisinnaanngilaq. Inuk innarluutilik suliami tusarniaaffigineqassaaq. Tusarniaaneq oqaloqatigiinnikkut ingerlanneqassaaq. Siunnersuummut § 43-mut oqaaseqaatinut inunnik innarluutilinnik oqaloqatiginnittarnerit pillugit oqaaseqaatit itisilikkat innersuussutigineqarput.

Tapersersuinermi iliuutsit, inummut innarluutilimmut tapersiissutitut ikiorsiissutigineqartut, taakkununnga siunnerfiusoq anguneqarpat unitsinneqassapput. Siunnerfiusup anguneqarsimaneranik nalilersuinermi, innuttaasunut allanut naleqqiullugu inuup qanoq pisinnaasai annikinnerutiginersut ukkatarineqassapput, inuup ulluinnarni inuunermi ingerlasinnaanera takuneqarsinnaalerpat, matumani inuaqatigiinni inuuneq ilanngullugu. Inuup pisinnaasakinnerulersimanera taamaasilluni inummut taarsiivigineqarnissamik pisariaqartitsiffiulersinnaavoq, matumani inuk pineqartoq pisut assingusut assigalugit innuttaasutut allatut ingerlasinnaassappat. Taamaasilluni inuup taarsiivigineqarnissamik pisariaqartitsinera inuup tapersersuinermik tunniunneqartumik tigusinissamut suli pisinnaatitaaffeqassaneranut aalajangiisussaavoq.

Kommunalbestyrelsip tapersersuisarnermut iliuutsit unitsinnissaannut aalajangiinermini inummut innarluutilimmut tapersersueriaaseq nutaaq qanoq isillugu tapersersuinerusimasumut taarsiullugu atorneqarsinnaanersoq nalilersuiffigissavaa. Inuk tapersersorneqarnissamik suli pisariaqartitsippat, inuup pisarialimmik tapersersuiffigineqarnissaa kommunalbestyrelsip isumagissavaa.

Imm. 3-mut

Kapitali 9 naapertorlugu tapersersuisarnerit unitsinnissaat pillugit aalajangiisoqannginnerani kommunalbestyrelsip § 47 naapertorlugu iliuusissatut pilersaarummik suliaqarsimanissaa, § 46 naapertorlugu oqaloqatigiinnernik ingerlatsereersimanissaa imm. 3-mi aalajangersarneqarpoq. Aalajangersakkatigut kommunalbestyrelsip iliuusissatut pilersaarummik suliaqartarnissaa peqqussutigineqarpoq, taamaasilluni tapersersuineq tunniunneqartoq uneriarpat siunissamik susoqassanersoq qulaajarneqarsinnaassammat.

§ 75-imut

Imm. 1-imut

Inummut innarluutilimmut Inatsisartut inatsisaat manna malillugu tapersersorneqarnissamik innersuunneqartussamut inuup atugarisaanut tunngasunik paasissutissanik inuup tapersersorneqarnissamik pisariaqartitsinerata aalajangersaaffiginissaanut pisariaqartutut isigineqartunik ilanngussisarnissaanut kommunalbestyrelsip qinnuiginnissinnaanera aalajangersakkatigut aalajangersarneqarpoq. Tamatuma saniatigut peqqissutsimut paasissutissanik, inuup tapersersuiffigineqarnissamik pisariaqartitsineranik aalajangersaanissamut pisariaqartunik, pissarsinissaq siunertaralugu, kommunalbestyrelsip inuk nakorsamit misissortissasoq piumaffigisinnaagaa aalajangersarneqarpoq. Aalajangersagaq pinngitsaaliissummik misissortitsinissamik periarfissiinngilaq.

Imm. 2-mut

Inuup tapersorneqarnissamik pisariaqartitsineranik aalajangersaanissamut attuumassuteqartut pillugit paasissutissanik oqartussaasunit allanit piniarnissamut, kommunalbestyrelsip inummit innarluutilimmit akuersissummik pissarsiniartarnissaa aalajangersakkami imm. 2-mi aalajangersarneqarpoq. Paasissutissiinissamut pisussaaffimmi nakkutilliisoq imaluunniit imaluunniit angajoqqaatut oqartussaasut pineqartunut aamma ilaapput. Akuersissummik piniartoqartarnissaa aalajangersakkatigut piumasaqaataavoq. Ilisimatinneqareerluni akuersissut matumani pineqarpoq, tassa kommunimi sullissisoq, inummut innarluutilimmut paasissutissanik inuup innarluutillip pisariaqartitaanik tunniussissasoq. Taamaalilluni akuersissut paasissutissat amigartut tunngavigalugit tunniunneqartoq akuersissutinngorsinnaavoq atorsinnaanngitsoq.

Imm. 3-mut

Akuersinermik piniaqqaanngikkaluarluni inuk nammineq akuersisinnaanngikkaangat aamma angajoqqaatut nakkutilliisoqarsimaguni imaluunniit angajoqqaatut oqartussaassusilimmik peqarsimaguni akuersissummik peqqaarnani kiisalu paasissutissat inuup soqutigisaasa pingaarluinnartut pingaaruteqarluinnartutut isigineqarpata paasissutissanik attuumassuteqartunik piniarnissaq aalajangersakkami periarfissaqartinneqartoq imm. 3-mi aalajangersakkatigut periarfissinneqarpoq.

§ 76-imut

Imm. 1-imut

Imm. 1-mi aalajangersagaq §§ 41-mut 74-imullu attuumassuteqartutut isigineqassaaq, tassanilu tapiissuteqarnissaq pisariaarussimatillugu inummut innarluutilimmut tapiissuteqarnerup allanngortinnissaanut imaluunniit unitsinnissaanut kommunalbestyrelsip pisussaaffeqarnera pineqarpoq. Inuup Inatsisartut inatsisaat manna naapertorlugu tapiissutinik tunineqartup inuttut, peqqinnissakkut isumaginninnikkullu atugarisai inuup kapitali naapertorlugu tapiiffigineqarnissamik suli pisariaqartitsisup imaluunniit kapitali naapertorlugu ulloq unnuarlu neqeroorummi najugaqarnissamut neqeroorfigitissimasup inuuneranut pingaaruteqarsinnaasut pillugit kommunimut paasissutissiisarnissamik pisussaaffeqarnera aalajangersakkatigut aalajangersarneqarpoq. Paasissutissiisarnissamik pisussaaffeqarneq paasissutissanut tamanut pineqartup tapiiffigineqarnissamut pisinnaatitaaffianut pingaaruteqarsinnaasut pineqarput. Paasissutissiinissamut pisussaaffimmi nakkutilliisoq imaluunniit imaluunniit angajoqqaatut oqartussaasut pineqartunut aamma ilaapput.

Imm. 2-mut

Tapiissutit inummut tapiissutinik tunniunneqartartunik pisariaqartitsiunnaartumut tunniunneqarsimappata, taamaasillunilu tunineqartarnissamut pisinnaatitaaffeerusimappat, tapiissutigineqartut utertinnissaannut kommunalbestyrelsip piumasaqarsinnaanera imm. 2-mi piginnaatitsissutaavoq, taakkununngalu ikiuutit allallu utertittarnissaat ilaavoq. Utertitsilluni akiliisoqassasoq imaluunniit atortunik utertitsisoqassasoq pillugu aalajangerneq tapersiissutaasartut atorunnaarsinnissaat pillugu aalajangiinermut atatillugu aalajangerneqassaaq. Kommunalbestyrelse tapiissutigineqartut utertinnissaannut piumasaqarsinnaassappat inuup, taassuma nakkutilliisuata imaluunniit angajoqqaatut oqartussaasuata tapiissutit tunniunneqartarunnaarnerannut ilsimasaqareersimanissaat piumasarineqarpoq. Taamaasilluni tapiissutigineqartut tunniunneqartut pisariaarussimasutut inunnit pineqartunit ilisimaneqalerfianni piffissaq aallartiffigalugu tapiissutit aatsaat uterteqquneqarsinnaassapput.

Imm. 3-mut

Uterteqqusinissaq imaluunniit tunniusseqqinnissaq piffissamiit inuup innarluutillip, taassuma nakkutilliisuata imaluunniit angajoqqaatut oqartussaasuata tapiissutit tunniunneqartut pisariaarussimanerannik ilisimasaqareersimanissaat piumasarineqarsinnaasoq aalajangersakkami matumani malittarisassiorneqarpoq.

§ 77-imut

Imm. 1-imut

Imm. 1-imi aalajangersagaq atorlugu tikeraarluni angalasarnissanut periarfissaqartitsineq pillugu malittarisassat allanngortinneqarput, tassalu inummut innarluutilimmut pineqartumut tikeraarnissaq saneqqunneqarsinnaani pisinnaatitaaffiuvoq. Imm. 1 malillugu inuk innarluutilik 18-it sinnerlugit ukiulik, nunagisami avataani, tassa angerlarsimaffittut illoqarfigisami nunaqarfigisamiluunniit avataani najugaqatigiiffimmiittoq, najugaqarfimmi illersugaasumiittoq imaluunniit ulloq unnuarlu neqeroorummiittoq ukiumut ataasiarluni akiliunneqarluni nunagisaminut tikeraarluni angalasinnaatitaavoq.

Inuit nunagisamik avataaniittut, nunagisaminnut atassuteqarnerminnik attassiinnarnissaannik ikiorneqarnissaat aalajangersakkami siunertaavoq. Nunagisamik oqarnermi illoqarfik imaluunniit nunaqarfik, inuup najugaqarfissatut neqeroorummut nuunnissaa sioqqullugu, inuup innarluutillip najugaqarfigisaa, tikeraarluni angalanissamut tunngavilersuutigineqartoq, innersuussutigineqarpoq.

Pissutsit allat, matumani inuup innarluutillip inuttut atassuteqarfii ilanngullugit, naliliinermi ilanngunneqarsinnaapput. Tassunga assersuutaasinnaavoq, inuup innarluutillip qanigisaasa siornatigut najugarisaminnit nuussimanerat. Taamatut pisoqartillugu qanigisaasut najugariligaannut tikeraarluni angalasoqarsinnaatitaavoq, taamaaliornikkut qanigisanut atassuteqarneq pitsaanerpaamik qulakkeerneqassammat. Aapparisaq, qatanngutit, aanaat, aataat, ilaqutariit paarsisartut imaluunniit inuit allat inummut qanimut attaveqartut qanigisaasutut nalinginnaasumik isigineqartarput.

Imm. 2-mut

Qanigisaasup paarlattuanik sumiiffimmut inuup innarluutillip najugarisaanut tikeraarluni angalasinnaanerata periarfissinnissaa imm. 2-mi siunnersuutigineqarpoq. Qanigisaasut tikeraarluni angalanissamut periarfissaqarnerat inuup innarluutillip periarfissaqarneranut taarsiullugu angalaneruvoq. Taamaasilluni qanigisaasut tikeraarluni angalanissanut neqeroorfigisarnissaat, inuullu innarluutillip imm. 1 malillugu nammineerluni tikeraarluni angalanissaminik atuisinnaannginnissaa, inullu tikeraarneqarnissaminik kissaateqarnera, piumasarineqarpoq. Aaqqissuussineq assersuutigalugu qitornamut 18-it sinnerlugit ukiulimmut angajoqqaat tikeraarnissamut ikiorsernissaannut atorneqarsinnaassaaq.

Imm. 3-mut

Imm. 3-mi aalajangersakkami aalajangersarneqarpoq imm. 1-2 malillugit tikeraarluni angalanissanut akiliunneqartunut pisinnaatitaaffimmi inuit innarluutillit Kalaallit Nunaata avataani najugallit aamma ilaatinneqartut. Ilanngullugu aalajangersakkami aalajangersarneqarpoq inuk innarluutilik 18-it 24-illu akornanni ukiulik Kalaallit Nunaata avataani ulloq unnuarlu neqeroorummi najugaqarallartoq tikeraarluni angalanissanut 2-nut akiliunneqarnissamik pisinnaatitaaffeqartoq, matumani aalajangersakkami matumani imm. 1 inuup 18-ileereersup ukiumut ataasiaannarluni tikeraarnissamut akiliunneqarsinnaaneranut killiliinermik imaqarnera apeqqutaanani.

Imm. 4-mut

Tikeraarluni angalanerit inuup angerlarsimaffittut najugarisaata eqqaani illoqarfimmut tunniunneqarsinnaanerat aalajangersakkami imm. 5-imi periarfissinneqarpoq. Taaguusersuutip "angerlarsimaffittut najugarisap" paasineqarnissaanut tunngatillugu imm. 1-imi nassuiaatit takukkit.

Nunagisami pisariaqartinneqartunik tapersersuisoqarsinnaanngippat atortunillu atugassaqanngippat, aalajangersagaq atorneqarsinnaavoq. Imatut paasillugu, inuup innarluutillip nunagisaanut ingerlannissaanut tunngatillugu, tapersersuinissamik periarfissat amigaataappata tamanna pineqartumut pitsaanerpaassanngippat. Matumani tikeraarluni angalaneq illoqarfimmut qaninnerpaamut tunniunneqarsinnaanera aalajangersakkap periarfissippaa, tassani inuup innarluutillip atortut pisariaqartitai pigineqarmata.

Illoqarfimmut nunagisamut qanittumut tikeraarluni angalaneq tunniunneqarpat, inuup qanigisaa ataaseq imaluunniit 2-t tassunga illoqarfimmut aallarnissaat kommunalbestyrelsimiit aaqqissuunneqassasoq taamatuttaaq aalajangersakkami aalajangersarneqarpoq.

Imm. 5-mut

Imm. 5 malillugu inuup innarluutillip 18-it sinnerlugit ukiullip imm. 1- 4 malillugit tikeraarluni angalanissamut akiliunneqarsinnaatitaanera atuutissanngilaq, inuk pineqartoq Kalaallit Nunaanni pinerluttulerinermi inatsimmi kapitali 33-mi aalajangersakkat malillugit eqqartuussivimmit eqqartuussut aalajangiinerluunniit malillugu ulloq unnuarlu neqeroorummi najugaqarpat.

§ 78-imut

Imm. 1-imut

Meeqqanut innarluutilinnut ulloq unnuarlu neqeroorummi meeqqap angerlarsimaffittut najugaata, tassa meeqqap illoqarfittut angerlarsimaffigisaata imaluunniit angerlarsimaffittut nunaqarfigisaata, avataani inissisimasumut inissinneqarsimasunut ukiumut marloriarluni angerlarsimaffigisamut imaluunniit angajoqqaat najugaqarfiannut tikeraarluni angalasoqarsinnaasoq erseqqilluinnartumik piumasaqaataallunilu pisinnaatitaaffik aalajangersakkami imm. 1-imi takuneqarsinnaavoq. 2-riarluni tikeraarluni angalanissamik pisinnaatitaaneq 18-inik ukioqalernissaq tikillugu ilanngullugulu atuutissaaq.

Imm. 2-mut

Angajoqqaatut oqartussaassusillit imaluunniit qanigisaq ataaseq imaluunniit qanigisat 2-t paarlattuanik tikeraarluni angalanissamik atuisinnaanerat aalajangersakkatigut periarfissinneqarpoq. Tamanna nalilersuinermi meeqqamut pitsaanerpaajusutut isigineqarpat angajoqqaatut oqartussaassusillit imaluunniit qanigisaasut allat tikeraarluni angalasinnaapput.

Meeqqap imaluunniit inuusuttup tikeraarlutik angalanerannut siunertaavoq, inuup nunagisaminut atassuteqarnerminik attassiinnarnissaa.

Tikeraarlutik angalanerat nunagisamut ingerlassasoq aallaavigineqarpoq.

Taamaattoq aalajangersakkami kissaatigineqarpoq aalajangersimasumik naliliisinnaanerup ammatinneqarnissaa, tassani immikkut ittumik pisoqartillugu meeqqap pisariaqartitsineranut pitsaanerpaajunnginnersoq tikeraarnerup meeqqap najugaqarfigisaani pinissaa nalilersorneqassalluni.

Ulloq unnuarlu neqeroorummut angajoqqaat tikeraareersimanngippata, taava tamanna pillugu meeqqamik ulloq unnuarlu neqeroorummi ulluinnarni inuunerisaata paasisaqarfiginissaanut ulloq unnuarlu neqeroorutip tikeraarnissaanut periarfissaq pingaaruteqarluinnarpoq.

Tikeraarluni angalaneq ilaqutaasumut allamut imaluunniit inummut meeqqap ungagisaanut tunniunneqarsinnaavoq. Meeqqap angajoqqaatut oqartussaasuinut atassuteqarnissaq meeqqap soqutigisaanut akerliusoq ullup unnuallu neqeroorutip nalilerpagu periarfissaq tamanna atorneqarsinnaavoq.

Imm. 3-mut

Meeqqap angajoqqaatullu oqartussaassusillip akornanni naammaginartumik attaveqartarnerup ingerlaannarnissaa pisariaqartutut nalilerneqarpat pingajussaanik tikeraarnissaq tunniunneqassaaq. Pingajussaanik tikeraarnissaq pisariaqarsimappat tamanna meeqqap angajoqqaatullu oqartussaassusillip akornanni pissutsit nalilersuiffigilluareernerisigut aalajangiiffigineqassaaq.

"Meeqqap angajoqqaallu akornanni attaveqatigiinnerup attatiinnarneqarnissaa” pisariaqartutut isigineqassanersoq suliani ataasiakkaani immikkut nalilersorneqartassaaq. Taamaattoq aalajangersakkami tikeraartitsinerit allat aqqutigalugit meeqqap angajoqqaallu akornanni pitsaanerusumik attaveqartarnissaq anguneqarsinnaasutut nalilerneqarpat tikeraarluni angaanissaq tunniunneqassasoq aallaavigineqartussaavoq.

Imm. 4-mut

Imm. 1-3 malillugit akiliutsilluni tikeraarluni angalanissanut pisinnaatitaaffimmi inuit innarluutillit Kalaallit Nunaata avataanut najugallit aamma ilaatinneqarmata aalajangersakkami imm. 4-mi aalajangersarneqarpoq. Meeqqat taakku, meeqqat Kalaallit Nunaanni ulloq unnuarlu paaqqinnittarfinni najugaqartut assigalugit, tikeraarluni angalanissamut taamaalillutik pisinnaatitaaffeqarput.

Imm. 5-imut

Tikeraarluni angalanerit illoqarfimmut meeqqap angerlarsimaffittut najugaata eqqaanut tunniunneqarsinnaanerat aalajangersakkami imm. 5-imi periarfissinneqarpoq. Taaguusersuutip "angerlarsimaffittut najukkap" paasineqarnissaanut tunngatillugu § 105, imm. 1-imut nassuiaatit takoqquneqarput.

Nunagisami pisariaqartinneqartunik tapersersuisoqarsinnaanngippat atortunillu atugassaqanngippat, aalajangersagaq atorneqarsinnaavoq. Tamanna ima paasineqassaaq, tapersersorneqarnissamut pisariaqartinneqartumut periarfissaqannginneq pissutigalugu meeqqamut nunagisamut tikeraarnissaq pitsaanerpaajussanngitsoq. Uani tikeraarluni angalanissap illoqarfimmut qaninnermut, meeqqap tapersersorneqarnissamik pisariaqartitsineranik naammassinnissinnaasunik atortunik peqartumut tunniunneqarsinnaanerata periarfissinneqarnera, aalajangersakkami paarlattuanik periarfissinneqarpoq.

Tikeraarluni angalanerup illoqarfimmut nunagisap eqqaaniittumut tunniunneqassappat, taava angajoqqaatut akisussaasut imaluunniit qanigisaasut meeraq tikeraarniassammassuk, illoqarfimmut tassunga angalanissaannut kommunalbestyrelsip akiliutissagai, aalajangersakkattaaq taamaalilluni aalajangersarpaa.

Imm. 6-imut

Imm. 6 malillugu meeraq innarluutilik imm. 1-4 malillugit tikeraarluni angalanissamut akiliunneqarsinnaatitaanera atuutissanngilaq, meeraq pineqartoq Kalaallit Nunaanni pinerluttulerinermi inatsimmi kapitali 33-mi aalajangersakkat malillugit eqqartuussut naapertorlugu imaluunniit eqqartuussivimmi tamanna pillugu aalajangiineq malillugu ulloq unnuarlu neqeroorummi najugaqarpat.

§ 79-imut

Imm. 1-imut

Tikeraarluni angalanissamut atatillugu aningaasartuutinut akiliinissamut pisussaaffeqarneq angerlarsimaffittut kommunerisami kommunalbestyrelsip isumagisussaagamigit imm. 1-imi aalajangersarneqarpoq. Akiliinissamut pisussaaffimmi angalanermut aningaasartuutinngortut tamarmiusut ilaatinneqarput, taakkununngalu pisariaqartumik ingiaqataasut aalajangersimasumik amerlassusillit angalanissaannut najugaqarnissaannullu aningaasartuutit ilaapput, tassalu ullut unnuallu amerlassusaannut tikeraarnerup sivisussusaanut tunngasut.

Kommunalbestyrelsip akiliisussaatitaanera annerpaamik ullut unnuallu 9-t tikeraarluni angalanermut killeqarpoq. Tikeraarluni angalanerup aallartinnerani naammassineranilu piffissaq angalaffiusoq, ulluni unnuanilu 9-ni naatsorsuinermi ilaatinneqanngilaq. Aalajangersagaq imatut paasineqassaaq, inuk ulluni unnuanilu 9-ni nunagisaminiissinnaatitaasoq illoqarfimmiissinnaatitaasorluunniit, taassumalu saniatigut angalanermi piffissaq pisariaqartoq qaavatigut ilatinneqassasoq.

Tamatuma saniatigut § 77, imm. 2 aamma § 78, imm. 2 malillugit tikeraarluni angalanissanut akuerineqartunut atatillugu aningaasartuutinik angajoqqaatut oqartussaassusillit imaluunniit qanigisaasut allat angalanerannut atasumik kommunalbestyrelsi aningaasartuutinik akiliisussaavoq.

Imm. 2-mut

Inuup innarluutillip § 77 aamma § 78 malillugit tikeraarnissamut akiliunneqarsinnaanngitsup nammineerluni feeriarluni angalaneq akilissavaa. Kommunalbestyrelsilli ingiallorteqarnissaq akilersinnaavaa inuk innarluutilik allamik ikiorneqarnani nammineerluni angalanissaq isumagisinnaanngippagu imaluunniit isumannaallisaaneq eqqarsaatigalugu timmisartuutileqatigiiffiup umiarsuaatileqatigiiffiulluunniit piumasaqaatigippagu. Meeqqanut inuusuttunullu angajoqqaaminni najugaqartunut tunngatillugu angajoqqaat feeriarnissanut aalajangiisussaapput tassungalu aningaasartuutinngortunut akiliisussaallutik. Innarluuteqarneq pissutigalugu meeraq angajoqqaat saniatigut ingiallortissamik pisariaqartitsissappat kommunalbestyrelsip ingiallorteqarnissaq akilersinnaavaa.

Imm. 3-mut

Ingiallortaasut qanigisaanngitsut isumaqatigiissutaasoq naapertorlugu pisariaqarpallu sulinnginnermi annaasanut ilaassutissanut aningaasartuutinik, najugaqarnermut aningaasartuutinik kiisalu ullormusianik ingiallortaanermullu akissarsiassanik tunineqarsinnaassasut aalajangersakkatigut aalajangersarneqarpoq.

Ingiallortaasoq, assersuutigalugu paaqqinnittarfimmi sulisuuppat, ingiallortaanerullu nalaani isumaqatigiissutit naapertorlugit akissarsiaqarpat, taava sulisoq sulinermi akissarsiassanik annaasanik pisinnaassanngilaq.

Qanigisaasoq ingiallortaasimappat kommuni ilaassutissanut aningaasartuutinut aamma najugaqarnermut aningaasartuutinut akuersissuteqarsinnaavoq.

Qanigisaasut sulinermi akissarsiassanik annaasanut taarsiiffigineqarsinnaanngillat, tassami ingiallorteqarnermi siunertaammat qanigisaasoq annertuumik innarluutilimmik peqateqarluni feeriartutut isigineqarnissaa, taamaammallu sulinngiffeqarnini siunertamut tassunga atortussaallugu.

Imm. 4-mut aamma 5-imut

Inummut innarluutilimmut 18-it inorlugit ukiulimmut ingiallorteqartitsinissamut kommunalbestyrelse ukiumut ataasiarluni akuersissuteqarsinnaavoq. Inunnut annertuumik innarluutilinnut 18-it qaangerlugit ukiulinnut ingiallorteqarnissamut ukiut pingasukkaarlugit kommunalbestyrelse taamaallaat akuersissuteqarsinnaavoq.

Imm. 6-imut

Imm. 1 naapertorlugu tikeraarluni angalasinnaanermut pisinnaatitaaffik aamma imm. 2 naapertorlugu tikeraarluni angalanissamut periarfissaqartitsineq taamaallaat Naalagaaffeqatigiinnerup iluani angalanernut atuutsinneqarnera aalajangersakkatigut erseqqissarneqarpoq. Tamanna isumaqarpoq Kalaallit Nunaata, Danmarkip Savalimmiullu akornanni tikeraarluni angalanerit akiliunneqassasut.

Imm. 7-imut

Naalakkersuisut tikeraarluni angalanissat aningaasartuutillu akilertarnissaasa piareersaaffiginissaat pillugit maleruagassanik sukumiinerusunik aalajangersaasinnaanerat aalajangersakkami imm. 7-imi piginnaatitsissutaavoq, soorlu ilaatigut ingiallortaasup angalaneranut atatillugu aningaasartuutinut tunngatillugu malittarisassat, soorlu ingiallortaasunut qanigisaanngitsunut ullormusiat, ingiallortaasumut aningaasarsiat aamma sulinnginnermi annaasat.

§ 80-imut

Imm. 1-imut

Inuit innarluutillit najugaqatigiiffimmi, najugaqarfimmi illersukkami imaluunniit ulloq unnuarlu neqeroorummi pineqartup angerlarsimaffittut najugarisaata, tassa inuup illoqarfittut angerlarsimaffigisaata imaluunniit nunaqarfittut angerlarsimaffigisaata, avataanni najugallit

qanigisaasut napparsimaruloornerannut, toqukkut qimagunnerannut imaluunniit ilisaanerannut atatillugu angalanissamut pisinnaatitaaffeqarnerat aalajangersakkami imm. 1-imi periarfissinneqarpoq. Qanigisaasoq assersuutigalugu angajoqqaatut oqartussaassusillip pisariaqarsimappallu nakkutilliisup saniatigut ilaqutaasinnaavoq alla.

Pisimasut tamarmik immikkut angalanermik tunniussiffigineqarsinnaapput. Imatut paasillugu; nappaatip paasineqarneranut atatillugu angalanissaq ataaseq tunniunneqarsinnaavoq,

tamatumalu kingorna inuk nappaammik toqquteqarsimappat ilisaasunngorpallu angalanissaq suli ataaseq tunniunneqarsinnaassalluni. Taamatut angalanissaq tikeraarnerup nalaani toqusoqarsimappat

angalaneq aallartinneqartoq ilallugu pisinnaassaaq.

Ilungersunartumik napparsimanermi pineqartunut nalinginnaasumik ilaasinnaapput ilaatigut kræftimik nappaatit annertuut amerlanersaat aamma qaratsami tinusoornerit aalajangersimasut, uummammi nappaatit annertuut aalajangersimasut aamma uummammi qaratsamilu taqqatigut nappaatit, timip atortuini unittoorneq taartissaannik ikkussinissaq pisariaqartinneqalerluni, sianiutikkut nappaatit aalajangersimasut ajorsiartortut, ataavartumik isigisaarunneq, tusaasaarutivinneq. Allattukkat tamakkiisuunngillat.

tusaasaarutivinneq. Allattuiffik tamakkiisuunngilaq. Allattuiffik itisileriffiusoq suunersoq paaserusunneqarpat Qanigisaasut qaninnerpaat annertuumik napparsimanerat aamma/imaluunniit toqunerat ilisaanerallu pillugit ilitsersuut innersuussutigineqassaaq.

Angalanissamut pisinnaatitaaffik inuup Kalaallit Nunaanni najugaqartuunera imaluunniit nunap

killeqarfiata avataani najugaqartuunera apeqqutaatinnagit atuutissaaq. Angalanissaq aalajangersagaq manna malillugu nalunaarutigineqartoq siunnersuummi §§ 77 aamma 78 naapertorlugit tikeraarluni angalanissamik pisinnaatitaanermut sunniinngilaq.

Imm. 2-mut

Qanigisaasup napparsimaruloornerani, toqukkut qimagunnerani imaluunniit ilisaanerani angalanissamut atatillugu aningaasartuutinngortunut kommunalbestyrelsip akiliuteqartarnissamut pisussaaffeqarnera imm. 2-mi aalajangersarneqarpoq.

Akiliuteqartarnissamut pisussaaffimmi angalanermut aningaasartuutit tamarmiusut ilaapput, soorlu

ingiallortaasup angalasarnissaanut najugaqarnissaanullu pisariaqartinneqartunut aningaasartuutit, tassalu ullut unnuallu tikeraarluni angalanerup qanoq sivisutiginissaanut atorneqartussat.

Imm. 3-mut

Tikeraarluni angalanerup aaqqissuunneqarnera aamma tassunga aningaasartuutinik akiliisarneq pillugit maleruagassanik aalajangersaanissamut Naalakkersuisunut pisinnaatitsissummik imm. 3 imaqarpoq.

§ 81-imut

Imm. 1-imut

Imm. 1 naapertorlugu inummut innarluutilimmut angerlarsimaffigisap avataani najugaqatigiiffimmi najugalinnut, tassa inuup angerlarsimaffittut illoqarfigisaata imaluunniit angerlarsimaffittut nunaqarfigisaata avataani, angerlarsimaffittut kommuniusumi kommunalbestyrelse inuup qanigisaasup angalanissaanut tapersersuinissamik neqeroortussaavoq, matumani inuk napparsimaruloorsimappat imaluunniit ullorsiortitsinernut immikkut ittunut atatillugu, soorlu inuuissiornerit, meeqqamik kuisitsinerit, apersortinnerit, katinnerit, ukiuni 25-ini katiffissiornerit assigisaalluunniit. Qanigisaasoq assersuutigalugu angajoqqaatut oqartussaassusillip pisariaqarsimappallu nakkutilliisup saniatigut ilaqutaasinnaavoq alla.

Imm. 1 naapertorlugu tapersersuineq amerlanerpaamik qanigisaasunut 2-nut tunniunneqarsinnaavoq.

Kommunalbestyrelse imm. 1 malillugu tapersersuisinnaassappat inuup tikeraarneqartup siunnersuummi §§ 77 aamma 78-imut inunnut pineqartunut ilaanissaa piumasarineqarpoq.

Aalajangersagaq taamaallaat kommunalbestyrelsip tapersersuinissamik tunniussisinnaanera pisinnaatitaaffiummat malugeqquneqarpoq, tamannali tamatumunnga pisussaaffiliinermi imaqanngilaq.

Imm. 2-mut

Tikeraarluni angalanerit piareersarnissaannut aningaasartuutillu akilerneqarnissaannut Naalakkersuisut erseqqinnerusunik malittarisassanik aalajangersaasarnissaannut pisussaaffiliinermik imm. 2 imaqarpoq. Malittarisassat § 80, imm. 3-mi piginnaatitsissut assigalugu pissutsinik taakkuninnga imaqarsinnaapput.

§ 82-imut

Imm. 1-imut

Inuup innarluutillip, najugaqarfissatut neqeroorummiittup, tassa imaappoq Kalaallit Nunaanni najugaqaqatigiiffimmi, najugaqarfimmi illersugaasumi imaluunniit ulloq unnuarlu neqeroorummi, atugarisaanik kommunalbestyrelse inummut sammititamik nakkutilliissasoq imm. 1-imi takuneqarsinnaavoq.

Najugaqarfissatut neqeroorummiinnermi inuup timikkut, tarnikkut inooqatigiinnikkullu pisariaqartitat suli naammassineqartassasut, kommunalbestyrelsip nakkutilliinermut ilaatillugu qulakkiissagaat aalajangersakkatigut malittarisassiorneqarpoq.

Imm. 1 malillugu ulloq unnuarlu neqeroorummi kommunalbestyrelsip inummut sammititamik nakkutilliinissaanut sakkussaq tassaassaaq § 35-mi aalajangersakkatut siunnersuutigineqartoq malillugu ulloq unnuarlu neqeroorummiit killiffinnut nalunaarusiortarnissaq. Killiffinnut nalunaarusiaq kommunalbestyrelsip inummut sammititamik nakkutilliinissaanut pisussaaffimmik naammassinnissimanissaanut naammanngilaq. Tamatumunnga taarsiullugu killiffimmut nalunaarusiaq nakkutilliinerup aaqqissuunneqarneranut sakkussaassaaq.

Taamaattoq aalajangersakkami, pissutsit inuup atugaasa kisimik nakkutilliivigineqannginnissaat kissaatigineqarpoq, kisianni aamma, ulloq unnuarlu inissisimaneq kiisalu tapersersuinerit aallartinneqartut allat inuup timikkut, tarnikkut inooqatigiinnikkullu pisariaqartitaannik naammassinniffiunerat suli ingerlanersoq kommunalbestyrelse nakkutilliinermini isummissasoq. Taamaalilluni nakkutilliineq, suliniuteqarnerup allanngortinnissaa tunngavissaqarnersoq nalilersuinermut tunngavigineqassaaq.

Imm. 2-mut

Imm. 2-mi nakkutilliineq imm. 1 malillugu nalunaarutigeqqaarlugu nalunaarutigeqqaarnaguluunniit pisinnaassasoq takuneqarsinnaavoq. Nalunaarutigereerlugu nakkutilliineq ima paasineqassaaq, nakkutilliilluni pulaartoqarniartoq, najugaqarfissatut neqeroorut sioqqutsisumik paasitinneqareerluni. Nalunaaruteqarani nakkutilliineq ima paasineqassaaq, nakkutilliilluni pulaartoqarniartoq, najugaqarfissatut neqeroorut sioqqutsisumik paasitinneqarnani. Nalunaaruteqarani nakkutilliilluni pulaarneq maannakkorpiaq pisunik takutitsisinnaavoq, nalunaarutigereerlugu nakkutilliilluni pulaarnermut atatillugu aammalu ulluinnarni misigineqartartut imminnut naapertuunnersut, nalilersuinermullu atorneqarsinnaalluni. Taamaattumik nalunaaruteqarani nakkutilliilluni pulaarneq, sumiiffiup inissiiviusup ataatsimut isigalugu paasiniarneranut tapertaasussatut aammalu allatut takunissaanut, atorneqarsinnaavoq.

Imm. 3-mut

Naalakkersuisunit qinnuigineqarnermini paasissutissanik kommunalbestyrelsip inummut sammititamik nakkutilliinermik isumaginninnera pillugu Naalakkersuisut kissaatigisimasinnaasaannik tamaginnik nassiussinissamut pisussaaffeqassasoq imm. 3-mi takuneqarsinnaavoq. Taamaalilluni sammisassanut immikkuualuttortanullu tunngatillugu aalajangersakkami killilersuisoqanngilaq.

Imm. 4-mut

Inummut sammititamik nakkutilliinissamut Naalakkersuisut maleruagassanik erseqqinnerusumik aalajangersaanissamut pisinnaatinneqassasut, taakkununnga ilanngullugit nakkutilliinerup ingerlanneqarnera, aaqqissuunneqarnera, nakkutilliinermut nalunaarusianik suliaqarnermut atugassarititaasut piumasaqaatillu pillugit maleruagassanik aalajangersaasinnaasut imm. 4-mi takuneqarsinnaavoq. Nakkutilliinermut nalunaarusiaq, allakkiamut pisortat ingerlatsinerannut maleruagassat naapertorlugit, ilanngullugu allattuisussaatitaaneq, nakkutilliinermut sumulluunniit atatillugu suliarineqartussamut, taaguutaavoq.

§ 83-imut

Imm. 1-imut

Inummi innarluutilimmi atugassarititat ernumanarluinnartut pilersillugit kommunalbestyrelsip inummut sammititamik sakkortusisamik nakkutilliinermik aallartitsinissamut pisussaaffeqarnera aalajangersakkatigut malittarisassiorneqarpoq. Atugassarititat tamakku nalinginnaasumik inummut sammititamik nakkutilliinermi imaluunniit allatut iliorluni kommunalbestyrelsimut nalunaaruteqarnikkut paasineqarsinnaapput.

Ingerlatsivinnut innuttaasut naammagittaalliuuteqarnerat imaluunnit politikikkut sulisunut saaffiginnissuteqarnerat sakkortunerusumik nakkutilliisoqalernissaanik aallartitsinissamut tunngavilersuutaasinnaapput.

Atugassarititat ernumanarluinnartut tassaasinnaapput sumiginnaasimanerit, soorlu eqqiluisaarnikkut atugassarititat qularnaarnissaat, amigartumik nerisaqarnermut imigassaqarnermullu nakkutilliinerit aamma inummut innarluutilimmut tunngatillugu ulluinnarni suliassat isumaginninnissaannut qularnaarinninnerit, kisiannili aamma inummut tunngatillugu. Allattuiffik tamakkiisuunngilaq.

Imm. 2-mut

Kommunalbestyrelsip inunnut innarluutilinnut atugassarititaasut sakkortuut ernumanartut pillugit iliuusissatut pilersaarummik suliaqarnissaata pisussaaffiunera aalajangersakkatigut malittarisassiorneqarpoq. Iliuusissatut pilersaarut uninnganani suliarineqassaaq, tassalu iliuusissatut pilersaarummik suliaqarnermi sulinissaq ingerlaannaq aallartinneqassaaq sapinngisamillu piaartumik naammassineqassalluni, matumani paasissutissat suliniutissallu attuumassutillit iliuusissatut pilersaarummut ilanngussinnaanissaat anguneqareerpat.

Imm. 3-mut

Iliuusissatut pilersaarut najugaqarfiup pisortaanik oqaloqateqarnikkut suliarineqassaaq, tassanilu nassuiarneqassaaq atugassarititat toqqissisimanartut qanoq isillugit suliarineqassanersut pissutsillu ernumanarluinnartut ikiorsiiffigineqassanersut aalajangersakkatigut malittarisassiorneqarput. Iliuusissatut pilersaarut atugassarititat ernumanarluinnartut ikiorsiiffiginissaanni aamma sinaakkutissat toqqissisimanartut pilersinnissaanni uppernarsaatissanik, ataqatigiissitsinernik siuariartornernillu qulakkeerinnissaaq.

Iliuusissatut pilersaarummi atugassarititaasut ernumanarluinnartut naatsumik erseqqissumillu nassuiaaffigineqassapput, sakkortusisamillu nakkutilliinerup unitsinnissaani piffissamut killiliussat anguniagassallu nassuiaaffigineqassallutik.

Imm. 4-mut

Naalakkersuisut kommunalbestyrelsip inunnut innarluutilinnut inummut sammititamik sakkortusisamik nakkutilliineranut malittarisassanik sukumiinerusunik aalajangersaasinnaanerannut tunngavissaq aalajangersakkatigut aalajangersarneqarpoq, aalajangersakkat Kommunalbestyrelsip kommunini ulluunerani paaqqinnittarfinnik nalinginnaasumik perorsaanikkullu nakkutilliinera pillugu Namminersorlutik Oqartussat nalunaarutaat nr. 35, 24. september 2020-meersup assigisaanik.

§ 84-imut

Imm. 1-imut

Nakkutilliinermik ingerlatsivik Inatsisartut inatsisaanni kapitali 4 malillugu inunnut innarluutilinnut najugaqaqatigiiffinni aamma najugaqarfinni illersugaasuni ingerlatsinikkut nakkutilliissaaq.

Najugaqarfissatut neqeroorutip tamakkiisutut isigalugu aammalu najugaqartut najugaqarfissatut neqeroorummiittut atugarisaat nalinginnaasut, ingerlatsinermut sammititamik nakkutilliinissaq kisimi tassani pineqarpoq. Taamaalilluni najugaqartut ataasiakkaat najugaqarfissatut neqeroorummiittut nakkutilliivigineqarnissaat tassani pineqanngilaq.

Imm. 2-mut

Imm. 1 malillugu nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaasoq imm. 2-mi takuneqarsinnaavoq. Nalunaarutigereerlugu nakkutilliineq ima paasineqassaaq, nakkutilliilluni pulaartoqarniartoq, najugaqarfissatut neqeroorut sioqqutsisumik paasitinneqareerluni. Nalunaaruteqarani nakkutilliineq ima paasineqassaaq, nakkutilliilluni pulaartoqarniartoq, najugaqarfissatut neqeroorut sioqqutsisumik paasitinneqarnani. Nalunaaruteqarani nakkutilliilluni pulaarneq maannakkorpiaq pisunik takutitsisinnaavoq, nalunaarutigereerlugu nakkutilliilluni pulaarnermut atatillugu aammalu ulluinnarni misigineqartartut imminnut naapertuunnersut, nalilersuinermullu atorneqarsinnaalluni. Taamaattumik nalunaaruteqarani nakkutilliilluni pulaarneq, sumiiffiup inissiiviusup ataatsimut isigalugu paasiniarneranut tapertaasussatut aammalu allatut takunissaanut, atorneqarsinnaavoq.

Imm. 3-mut

Kommunalbestyrelsip ingerlatsinikkut nakkutilliinerata isumagineqarneranut paasissutissanik Naalakkersuisut kissaatigisinnaasaannik tamanik kommunalbestyrelsip Naalakkersuisuniit qinnuiginnittoqarneratigut pisussaaffigalugu nassiussisarnissaa imm. 3-mi takuneqarsinnaavoq. Taamaalilluni sammisassanut immikkuualuttortanullu tunngatillugu aalajangersakkami killilersuisoqanngilaq.

Imm. 4-mut

Ingerlatsinikkut nakkutilliisarnissamut Naalakkersuisut malittarisassanik sukumiinerusunik aalajangersaasarnissamut piginnaatinneqarnerat aalajangersakkami imm. 4-mi takuneqarsinnaavoq, matumani nakkutilliinerup ingerlanneqarnera, aaqqissuunneqarnera, nakkutilliinermut nalunaarusianik suliaqarnermut atugassarititaasut piumasaqaatillu pillugit malittarisassat ilanngullugit.

Nakkutilliinermut nalunaarusiaq, allakkiamut pisortat ingerlatsinerannut maleruagassat naapertorlugit, ilanngullugu allattuisussaatitaaneq, nakkutilliinermut sumulluunniit atatillugu suliarineqartussamut, taaguutaavoq.

§ 85-imut

Imm. 1-imut

Immikkut nakkutilliisoqarfimmik peqartoqarnissaanut Naalakkersuisut pisussaaffilerneqassasut imm. 1-imi takuneqarsinnaavoq, nakkutilliisoqarfiullu Inatsisartut inatsisaata matuma kommunalbestyrelsit ingerlatsinerannut aqutsinerannullu misissuiffigisarnissat suliassarissavai kiisalu ulloq unnuarlu neqeroorutinik ingerlatsinikkut nakkutilliisarneq isumagissallugu.

Imm. 2-mut

Inatsisartut inatsisaanni uani aalajangersakkanik Naalakkersuisunit pingaarnertigut ingerlatsivimmi nakkutilliisarnissaat aamma Inatsisartut inatsisaanni uani pisussaaffiit pisinnaatitaaffiillu kommuninit naammassineqartarnissaat imm. 2-mi takuneqarsinnaavoq. Maannamut inatsisini aalajangersagaanngitsumik Naalakkersuisut inunnut innarluutilinnut suliassaqarfimmi immikkuullarissumik nakkutilliisarnerat aalajangersakkami ingerlateqqinneqarpoq.

Imm. 3-mut

Nakkutilliisoqarfiup inunnut innarluutilinnut ulloq unnuarlu neqeroorutinut Inatsisartut inatsisaanni § 28 naapertorlugu pilersinneqartunut ingerlatsinikkut nakkutilliisussaatitaanera imm. 3-mi takuneqarsinnaavoq.

Ulloq unnuarlu neqeroorutip tamakkiisutut isigalugu aammalu najugaqartut ulloq unnuarlu neqeroorummiittut atugarisaat nalinginnaasut, ingerlatsinermut sammititamik nakkutilliinissaq kisimi tassani pineqarpoq. Taamaalilluni najugaqartut ataasiakkaat ulloq unnuarlu neqeroorummiittut nakkutilliivigineqarnissaat tassani pineqanngilaq. § 82 naapertorlugu inummut sammititamik nakkutilliinissamik pisussaaffeqarneq kommunalbestyrelsimiippoq.

Imm. 4-mut

Nakkutilliinermi suliassaq misissuisarnikkut takussutissaqassasoq aamma pitsaassutsikkut ineriartornermut takussutissaqassasoq imm. 4-mi takuneqarsinnaavoq. Tamanna isumaqarpoq nakkutilliisoqarfiup siullermik ulloq unnuarlu neqeroorummi pissutsit misissuiffigissagai, matumani illutanut, aningaasaqarnermut sulisoqarnermullu tunngasut kiisalu najugaqartunik isumassuinerup isumagineqarnera, ulloq unnuarlu neqeroorutitut akuerineqarsinnaanissamut piumasaqaatinik naammassinniffiunersoq ilanngullugit. Ulloq unnuarlu neqeroorutip assersuutigalugu najugaqartunik amerlanernik ulloq unnuarlu neqeroorutip akuerineqarneranit amerlanerusunik najugaqarfiunissaata misissuiffigisarnissaa aamma tassunga ilaavoq. Aappaattut aalajangersagaq isumaqarpoq, ulloq unnuarlu neqeroorutip pitsaassusaata ineriartortinneqarneranik, ulloq unnuarlu neqeroorutip suliaqarnerani, Nakkutilliinermik ingerlatsivimmit qanoq tapersersuisinnaanersut, ulloq unnuarlu neqeroorutip oqaloqatiginerani Nakkutilliinermik ingerlatsiviup nakkutilliinerminni ukkatarissagaa. Oqaloqatigiinneq ulloq unnuarlu neqeroorummi pitsaassutsinik attassiinnarnissamut ineriartortitsinissamullu iluaqutaassaaq.

Imm. 5-imut

Imm. 2 aamma 3 malillugit nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaassasoq imm. 5-imi siunnersuutigineqarpoq. Nalunaaruteqaqqaarluni nakkutilliiartornermi nakkutilliiartorluni pulaarnertut paasineqassaaq kommunalbestyrelsip imaluunniit ulloq unnuarlu neqeroorutip nakkutilliiartorluni pulaartoqarnissaanik siusissukkut paasitinneqaqqaartarnissaa. Nalunaaruteqarani nakkutilliineq ima paasineqassaaq, nakkutilliilluni pulaartoqarniartoq, najugaqarfissatut neqeroorut sioqqutsisumik paasitinneqarnani. Nalunaaruteqarani nakkutilliilluni pulaarneq maannakkorpiaq pisunik takutitsisinnaavoq, nalunaarutigereerlugu nakkutilliilluni pulaarnermut atatillugu aammalu ulluinnarni misigineqartartut imminnut naapertuunnersut, nalilersuinermullu atorneqarsinnaalluni. Taamaattumik nalunaaruteqarani nakkutilliilluni pulaarneq, sumiiffiup inissiiviusup ataatsimut isigalugu paasiniarneranut tapertaasussatut aammalu allatut takunissaanut, atorneqarsinnaavoq.

Imm. 6-imut

Ingerlatsinermut tunngatillugu nakkutilliiartornerup piareersaaffiginissaa tassanilu imaritinneqartussat pillugit Naalakkersuisut sukumiinerusunik aalajangersaasarnissaanik peqquneqarput. Piginnaatitsissummi ilaatigut atugassarititat sorliit nakkutilliisartunit nakkutigineqassanersut aalajangersaaffiginissaanni atorneqarumaarput.

§ 86-imut

Nakkutilliinermik ingerlatsivik peqqissaartumik kinaassutsimut uppernarsaammik aammalu eqqartuussivimmit aalajangiinertaqanngitsumik, kommunip ingerlatsiviani Nakkutilliisoqarfiup nakkutilliinerup ingerlanneqarnissaanut attuumassuteqartutut naliliiffigisaannut, isersinnaatitaasut aalajangersakkami takuneqarsinnaavoq. Nakkutilliisoqarfik matumani inuk pillugu paasissutissat mianerisariaqartut kiisalu suliffiup iluani allattugaatigineqartut ilanngullugit, pissarsinissamut pisinnaatitaavoq- Aalajangersakkami siunertaavoq, § 85, imm. 2-mi aalajangersagaq siunnersuutigineqartoq malillugu nakkutilliisoqarfiup sunniuteqarluarluni nakkutilliisarnissaa.

§ 87-imut

§ 85, imm. 2 malillugu nakkutilliisoqarfiup nakkutilliisarneranut sukumiinerusunik malittarisassiortoqarsimanera aalajangersakkami takuneqarsinnaavoq. Aalajangersakkami taamaasilluni Inatsisartut inatsisaanni matumani malittarisassat kommunalbestyrelsimit ingerlanneqarnerat aqunneqarnerisalu nakkutilliisarfimmit sukumiinerusumik nakkutigineqarnerat pineqarpoq. Siullertut siunnersuutigineqarpoq Nakkutilliisoqarfik nakkutilliineq pillugu kommunalbestyrelsimut nakkutilliinermut allaganngorlugu nalunaarusiamik suliaqartassasoq.

Nakkutilliisoqarfik nakkutilliinermut nalunaarusiami ilitsersuissutaasunik innersuussutinik aammalu peqqussutinik kommunalbestyrelsimut pisussaaffiliisunik saqqummiinissamut pisussaaffilerneqarpoq. Taakkua kommunalbestyrelsip ingerlatsivianut aammalu Inatsisartut inatsisaanni maleruagassanik allaffissornikkut aqutsinerannut ilitsersuussutitut innersuussinernut aammalu kommunalbestyrelsip peqqussutinut pisussaaffiliisunut tunngassuteqassapput. Imaritinneqartunut nr. 1-3-mi aalajangersarneqartunut taamaallaat peqqusineq pisussaaffiusoq tunniunneqarsinnaavoq.

Nakkutilliisoqarfiup nr. 1 malillugu kommunalbestyrelsip suliami 1-mi imaluunniit suliani arlalinni inunnut innarluutilinnut tapersersuinissanut tunngasunik Inatsisartut inatsisaanni § 17-mi malittarisassat malillugit qulaajaanernik aallartitsinissaq imaluunnit Inatsisartut inatsisaanni § 47-mi malittarisassat malillugit iliuusissatut pilersaarummik suliaqarnissaq pillugit peqquneqartarnissamut pisussaaffimmik tunineqartarnissaa periarfissinneqarpoq. Nakkutilliisoqarfik, tamanna soqutiginaateqarsimappat, kommunalbestyrelse qulaajaanernik aallartitseqqullugu aammalu iliuusissatut pilersaarummik suliaqaqqullugu peqqusinermik pisussaaffilerneqarsinnaavoq. Taamaattoq kommunalbestyrelse qulaajaanermik aallartitsereersimappat suliaqareersimappallu iliuusissatut pilersaarummik suliaqarnissaq pillugu peqqussuteqarnissaq taamaallaat naleqqutissaaq.

Suliassamik suliarinninnissaq peqqussutigineqartoq qaqugu naammassissanersoq, piffissamut killissaliussamik Nakkutilliisoqarfik aalajangersaasinnaavoq. Kommunalbestyrelsip suliaq imaluunniit suliap ingerlanera pillugu Nakkutilliisoqarfik ingerlaavartumik  
 ilisimatittassagaa, peqqussuteqarnermut ilaatillugu Nakkutilliisoqarfik aalajangersaasinnaavoq. Inuk Inatsisartut inatsisaat manna malillugu tapersersorneqarnissamik maannakkut pisariaqartitsinersoq paasiniarneqarneqassasoq qulaajaanermi siunertaavoq, matumani najugaqarfissatut neqeroorummiinnissamik neqerooruteqarneq pisariaqartinneqarnersoq ilanngullugu.

Nakkutilliisoqarfik aamma nr. 2 malillugu peqqussummik tunniussinissamik periarfissaqarpoq, tassalu inunnut innarluutilinnut tapersersuisarnerit pillugit kommunalbestyrelse suliamik imaluunniit sulianik arlalinnik naammassineqanngitsunik aallartitseqqissasoq. Kommunip Inatsisartut inatsisaanni aalajangersakkat naammassisimanngikkai peqqussuteqarnermut piumasaqaataavoq. Matumani assersuutigineqarsinnaapput § 17 malillugu qulaajaanermik aallartitseqqaanngikkaluarluni inummut innarluutilimmut tapersersuinissap itigartinneqarnera pillugu kommunip aalajangersimanera.

Inuk innarluutilik, suliassaq tassunga tunngasoq ingerlasoq imaluunniit naammassineqareersimagaluartoq, najugaqarfissatut neqeroorummiinnissamik pisariaqartitsisoq, kisiannili tamanna neqeroorutigineqarsimanani, taava Nakkutilliisoqarfik kommunalbestyrelse peqqussallugu § 17 malillugu qulaajaanermik aallartitsissasoq imm. 3 malillugu periarfissinneqarpoq. Inuk Inatsisartut inatsisaat malillugu tapersorneqarnissamik maannakkut pisariaqartitsinersoq paasinarsarnissaa peqqussuteqarnermut piumasaqaataavoq, matumani najugaqarfissatut neqeroorummiinnissamik pisariaqartitsineq ilanngullugu. Nakkutilliisoqarfik peqqussuteqarnermut ilaatillugu kommunalbestyrelse § 17 malillugu qulaajaanermik qaqugu aallartitsissanersoq pillugu piffissaliussamik aalajangersaasinnaavoq.

§ 88-imut

Nakkutilliisoqarfik ulloq unnuarlu neqeroorummiit paasissutissanik tunineqartarnissamut pisinnaatitaaffeqarpoq, tamakkulu nakkutilliinermut sammititamik nakkutilliinermik suliaqartarnissap nakkutilliisoqarfiup isumaginninnissaanut pisariaqarsimassapput. § 85, imm. 3 malillugu nakkutilliisoqarfiup ingerlatsinermut sammititamik nakkutilliinermik suliaqartarnissaanut suut pisariaqartinneqassanersut nakkutilliisoqarfik nalilersuisartussaavoq.

§ 89-imut

Imm. 1-imut

Imm. 1-imi takuneqarsinnaavoq nakkutilliisoqarfik ulloq unnuarlu neqeroorummut peqqusinissap tunniunnissaa pillugu aalajangiisinnaatitaasoq. Peqqussuteqarneq Nakkutilliisoqarfiup ulloq unnuarlu neqeroorummik ingerlatsinermut sammititamik nakkutilliineranut ilaatillugu pissaaq. Ulloq unnuarlu neqeroorutip peqqussuteqarnermik naammassinninnissaanut piffissamut killissaliussamik Nakkutilliisoqarfik aalajangersaasinnaavoq.

Pisuni, assersuutigalugu sulisut pingaaruteqarnerpaat soraarsimaneranni, aammalu sulisut sinneruttut kisimiillutik suliassaq naammassisinnaagaat naatsorsuutigisinnaanngikkaanni, ikippallaarnerat pissutaalluni imaluunniit ulloq unnuarlu neqeroorummi siunnerfigineqartut ulloq unnuarlu neqeroorutip akuerineqarfigisaasa sullinnissaannut pisariaqartunik pisinnaasaqartunik sulisuerussimaneranni peqqussuteqarneq atorneqarsinnaavoq. Taamaattoqarpat peqqussuteqarneq sulisunik naleqquttunik atorfinitsitsinissamut tunngassuteqarsinnaavoq. Assersuutissaq alla tassaasinnaavoq, neqeroorummi naleqqutinngitsumik amerlasuunik pissaanermik atuisoqarsimasoq. Taamaattoqarpat siunissami pisariaqanngitsumik pissaanermik atuisarnissaq pinngitsoorniarlugu, najugaqarfissatut neqeroorut iliuusissatut pilersaarummik saqqummiissasoq aammalu sulisut naleqquttumik ilinniaqqissasut, Nakkutilliisoqarfiup peqqussutigisinnaavaa.

Peqqussummik ulloq unnuarlu neqeroorutip malitseqartinnissaanut periarfissaqarnissaa

matumani piumasarineqarpoq. Peqqussut naammassiniarlugu ulloq unnuarlu neqeroorummi qanoq iliortoqassanersoq ersarilluinnartariaqarpoq. Nakkutilliisoqarfik atugassarititaasut tigussaasut peqqussuteqarnissamut aallaaviusut tunngavigalugit peqqusinerup malittarnissaanut piffissaliisimanerup sivitsuiffigisinnaaneranut aalajangersaasinnaavoq. Assersuutigalugu sulisoq ulloq unnuarlu neqeroorummi najugaqartunut kinguaassiutitigut atornerluisimappat, sulisoq taanna ulloq unnuarlu neqeroorummi atorfeqaqqusaajunnaassasoq peqqussutigineqarsinnaavoq. Peqqussut taamaattoq ingerlaannaq naammassineqassaaq, aammalu tamanna malillugu piffissamut killissaliussaq aalajangersarneqarsinnaavoq. Sulisunik aalajangersimasunik pisinnaasaqartunik atorfinitsitsinissamik peqqussuteqarnermi, pisariaqartunik pisinnaasaqartunik sulisoqannginneq qanoq ilungersunartiginersoq apeqqutaatillugu, piffissamut killissaliussaq sivisunerutillugu aalajangersarneqarsinnaavoq.

Imm. 2-mut

Ulloq unnuarlu neqeroorutini ataasiakkaani pissutsit tamanna pisariaqartippassuk, annertusisamik nakkutilliinissaq pillugu Nakkutilliisoqarfik aalajangiisinnaassasoq imm. 2-mi takuneqarsinnaavoq.

Piffissap aalajangersimasup taaneqartup iluani immikkut nassuiagaasumik annertuumik nakkutilliinissaq pisariaqartinneqartoq Nakkutilliisoqarfimmiit nalilerneqarsimappat annertusisamik nakkutilliinermut takussutissaavoq. Annertusisamik nakkutilliineq annertunerusumik nakkutilliinermut takussutissaavoq aammalu qanoq pisoqaraluarpalluunniit nakkutilliilluni takusaanerit amerlanerusut ingerlanneqarnerannik malitseqassalluni. Soorlu Nakkutilliisoqarfiup ataatsimut isigalugu pissutsit malillugit nakkutilliinerit aaqqissuuttussaagai, taamatuttaaq Nakkutilliisoqarfiup annertusisamik nakkutilliineq pissutsit piviusumik pisut malillugit aammalu pissutsit annertusisamik nakkutilliinissamut pissutaasut malillugit aamma aaqqissuuttartussaavai.

Annertusisamik nakkutilliinissaq pillugu aalajangiinissaq sioqqullugu Nakkutilliisoqarfik aamma ulloq unnuarlu neqeroorut pissutsit annertusisamik nakkutilliineq pillugu aalajangiinissamut tunngaviusut, oqaloqatigiissutigisariaqarpaat. Tamannali atuutissanngilaq assersuutigalugu pinerluutinut tassanngaannaq ilisimasaqalerneq tunngavigalugu aalajangiineq pisimappat.

Imm. 3-mut

Nakkutilliisoqarfik ulloq unnuarlu neqeroorummi pissutsinik aarlerinartunik misigisaqaruni, kommunalbestyrelsit inuit ataasiakkaat ulloq unnuarlu neqeroorummiinnerannut akisussaasuusut peqqussinernik tunniussinissamut pisariaqartitsilissagaluarpat sakkortusisamik nakkutilliinerup aallartinnissaanut ilisimatinnissaannut Nakkutilliisoqarfiup pisussaaffeqarnera atuutsilerneqassasoq imm. 3-mi takuneqarsinnaavoq.

Paasissutissat Nakkutilliisoqarfimmiit kommunimut inuup ulloq unnuarlu neqeroorummiinnissaa pillugu aalajangiisimasumut ilisimatitsinermi ilaatinneqartut, amerlanertigut tassaassapput neqeroorummi pissutsit nalinginnaasut, kisianni aamma inuup nammineq inuttut atugai pillugit paasissutissaasinnaallutik.

Pissutsit aarlerinartut Nakkutilliisoqarfiup misigisai nalinginnaasunut tunngassuteqartut, aammalu assersuutigalugu ulloq unnuarlu neqeroorutip annertusisamik nakkutigineqarnissaanut pissutissaqalersitsisimasut, pisuni taakkunani paasissutissat kommunalbestyrelsinut, ulloq unnuarlu neqeroorummiinnissamik innuttaasup neqeroorfigineqarnissaa pillugu aalajangiisimasunut tamanut attuumassuteqassapput. Kisianni aamma tassaasinnaapput paasissutissat kommunalbestyrelsinut aalajangersimasunut taamaallaat attuumassuteqartut, assersuutigalugu ulloq unnuarlu neqeroorummi immikkoortortaqarfimmi aalajangersimasumi ajornartorsiutinut tunngassuteqartut.

Taamaalilluni aalajangersakkami siunertaasoq pingaarneq tassaavoq, Nakkutilliisoqarfiup neqeroorut pillugu ilisimasaasa kommunalbestyrelsimut, innuttaasup ulloq unnuarlu neqeroorummiinnissaa pillugu aalajangiisimasumut tunniunneqarnissaasa qulakkeerneqarnissaat, taamaalilluni kommunalbestyrelsip taassuma inummut sammititamik nakkutilliinerminut atatillugu pissutsit taakkua sillimaffigisinnaassallugit. Paasissutissat, innuttaasup ulloq unnuarlu neqeroorummi inissinneqarnerata eqqortuuneranik nalilersornissaanut, kommunalbestyrelsip atorsinnaavai.

Imm. 4-mut

Naalakkersuisut imm. 3 malillugu peqqusinissaq pillugu nakkutilliisoqarfiup qaqugukkut aalajangiisinnaanera aamma immikkoortoq malillugu sakkortusisamik nakkutilliinissap aallartinnissaa pillugu aalajangiisinnaanera pillugu malittarisassanik sukumiinerusunik aalajangersaaqqullugit peqquneqarsinnaapput.

§ 90-imut

Imm. 1-imut

Aalajangersakkami imm. 1-imi kommunalbestyrelsit ataasiakkaat Inunnut innarluutilinnut siunnersuisooqatigiinnik pilersitsinissamut pisussaaffilerneqarput, aammalu siunnersuisooqatigiit suliassai pisinnaasaqarfiilu aalajangersarneqarlutik. Inunnut innarluutilinnut siunnersuisooqatigiinnut siunertaavoq inunnut innarluutilinnut suliassaqarfimmi tunaartarisassaat pingaarnerit suliarineqarnissaat, aammalu ilaatigut kommunalbestyrelsip inunnut innarluutilinnut politikiani aamma suliassaqarfimmi allaffissornikkut aqutsineranik ineriartortitsinermi eqeersimaartumik sulinissamik suliaqarnissaq, kiisalu kommunimi politikikkut apeqqutini siunnersuinermik ikiuunnissaq siunertarineqarluni. Inunnut innarluutilinnut siunnersuisooqatigiit aamma apeqqutit nalinginnaanerusunut tunngasut oqallisigisinnaavaat aammalu politikikkut taamatullu allaffissornikkut suliniutissanut siunnersuuteqarsinnaallutik.

Imm. 2-mut

Siunnersuisooqatigiit suliniutit inunnut innarluutilinnut tunngassuteqartut tamaasa pillugit tusarniartarnissaannik kommunalbestyrelse pisussaaffeqartoq aalajangersakkami imm. 2-mi aalajangersarneqarpoq, tassani ilaalluni inunnut innarluutilinnut politiki. Tusarniaanissamut pisussaaffimmi nalinginnaasumik suliniutigineqartut kisimik pineqarput, tamatumunngalu innarluutilinnut siunnersuisoqatigiit inuit ataasiakkaat atugassarititaannut tigussaasunik sulianik suliarinnittarnissamut piginnaatitsissuteqannginnerat pissutaavoq, takuuk imm. 3.

Imm. 3-mut

Innarluutilinnut siunnersuisooqatigiit naammagittaalliuutitut suliassanik ataasiakkaanik suliarinnissinnaanngitsut aalajangersakkami imm. 3-mi erseqqissarneqarpoq.

Taamaakkaluartoq inunnut ataasiakkaanut atugassarititaasut tigussaasut apeqquteqarnissamut tunngavissiissagaluarpata innarluutilinnut siunnersuisoqatigiit ataatsimut isiginnillutik aammalu ajornartorsiutinngortup ilaannaanut nalinginnaasumik isikkulimmut isummersinnaapput.

Imm. 4-mut

Innarluutilinnut siunnersuisoqatigiit katitigaanerat aalajangersakkami imm. 4-mi malittarisassiorneqarpoq.

Inunnut innarluutilinnut siunnersuisooqatigiinni ilaasortat sisamat aamma arfineq pingasut akornanni amerlassuseqarput. Ilaasortat innarluutilinnut tunngasunik soqutigisaqartuusinnaapput imaluunniit tunuliaqutaqarlutik.

Imm. 5-imut

Kommunalbestyrelsip pisariaqartitsineq naapertorlugu innarluutillit pillugit siunnersuisoqatigiinnut allaffissornikkut ikiuuttassasoq aalajangersakkami imm. 5-imi aalajangersarneqarpoq. Allaffissornermut ikiuunnermi ilaatigut ataatsimiinnerit ingerlannissaannut ataatsimiinnernullu aggersaasarnissanut ikiuuttarnissamullu ikiuuttarnissaq kiisalu imaqarniliortarnissaq aamma ataatsimiinnerit imaannut paasissutissiisarnissaq siunertaavoq.

Imm. 6-imut

Ilaatigut innarluutilinnut siunnersuisooqatigiit suleriaasii, aningaasarsiaqartinneqarneri pillugit, kiisalu ataatsimiititaliap sulianik paasinarsisitsinissamut suliarinninnissamullu atugassaannik immikkut ilisimasalinnit oqaaseqaatinik piniartarneq il.il. pillugit maleruagassanik erseqqinnerusunik aalajangersaanissamut kommunalbestyrelsip periarfissinneqarnissaa imm. 6-imi aalajangersarneqarpoq.

§ 91-imut

Imm. 1-imut

Kommunip inunnut innarluutilinnut tapersersuinerani sapinngisamik pitsaassuseq pitsaanerpaaq anguniarlugu innarluutilinnut politikimik ataqatigiissumik kommunalbestyrelsip ilusilersuisarnissaa aalajangersakkami imm. 1-imi pisussaaffinngorpoq. Pisortani immikkoortut assigiinngitsut aqqutigalugit inunnut innarluutilinnut tapersersuisoqarneranut atatillugu kommunimi qanoq iliorluni pitsaanerpaamik sullissinikkut qaffasinnerpaaq anguneqarsinnaanersoq pillugu innarluutilinnut politikeqarnermi isummertoqassanersoq ataqatigiissitsinermi paasineqassaaq. Innarluutilinnut politikimi ilaatigut innarluutilinnut suliassaqarfimmi immikkoortut assigiinngitsut aqqutigalugit suleqatigiinneq aamma kommunini kiffartuussinikkut qaffasissusissamut anguniagassat pineqarput, soorlu assersuutigalugu innuttaasut innarluutillit sapinngisamik namminneq angerlarsimaffimmiiginnarnissaat allallu eqqarsaatigalugit.

Imm. 2-mut

Kommunip innarluutilinnut politikissaata suliarineranut atatillugu kommunalbestyrelsip innarluutilinnut siunnersuisoqatigiit ilannguttarnissaannut pisussaaffeqarnera aalajangersakkami imm. 2-mi erseqqissarneqarpoq, takuuk imm. 1.

Imm. 3-mut

Innarluutilinnut politiki allaganngorlugu ilusilersorneqassasoq aammalu kommunip nittartagaani tamanut saqqummiunneqassasoq aalajangersakkami imm. 3-mi aalajangersarneqarpoq. Tamanna inunnut innarluutilinnut politikip kommunimi innuttaasunit tamanit pissarsiarineqarsinnaaneranut iluaqutaassaaq.

Kommunalbestyrelsip aamma inunnut innarluutilinnut politiki suliarineqartoq pillugu Naalakkersuisut ilisimatissavai, taamaalilluni Naalakkersuisut nuna tamakkerlugu inunnut innarluutilinnut periusissiamik suliaqarnissaq siunertaralugu kommunimi inunnut innarluutilinnut suliassaqarfimmi tamakkiisumik isiginnissinnaaniassammata.

Imm. 4-mut

Innarluutilinnut politikip amerlanerpaamik ukiunik 4-nik akuttussusilerlugu kukkunersiortarnissaa aalajangersakkami imm. 4-mi aalajangersarneqarpoq. Inunnut innarluutilinnut politikip iluarsisarneranut siunertaavoq, ullutsinnut naleqquttumik inunnut innarluutilinnut politikeqarnissap qulakkeerneqarnissaa, kiisalu inunnut innarluutilinnut politikimik, kommunimi sullissinermut siunnerfinnik ingerlaavartumik aalajangersaaviusumik, peqarnissaq. § 92 naapertorlugu innarluutilinnut politiki pitsaassutsinut piumasarineqartut pillugit anguniagassanik imaqarsinnaavoq.

§ 92-imut

Imm. 1-imut

Aalajangersakkami imm. 1 tapersersuisarnermut siunnersuummi kapitali 8 malillugu kommunip innuttaasunut innarluutilinnut sullissisarneranut pitsaassutsinut malitassanik

kommunalbestyrelsip aalajangersaasarnissanut pisussaaffeqarneranik imaqarpoq.

Pitsaassutsimut malitassani atortutigut tapersersuisarneq pineqarsinnaavoq, soorlu ikiuutit qanoq akulikitsigisumik taarserneqartassanersut aammalu atortuunngitsunik tapersersuisarnertut ittut, soorlu inummi tapersersuisartumi suliatigut piginnaasat imaluunniit ingiallortaanissamut nalunaaquttap akunneri atorneqartussat.

Pitsaassusissanut malitassat Inatsisartut inatsisaani killissaliussat iluaniissapput. Taamaalilluni pitsaassusissanut malitassanik, piumasaqaatinik naammassinninngitsunik, imaluunniit inatsimmi suliassaqarfiup avataaniittunut, aalajangersaanissamut inatsimmi tunngavissaliisoqanngilaq.

Imm. 2-mut

Inatsisartut inatsisaat manna malillugu tapersersuisarnernut suugaluartunut tamanut imaluunniit ilaannut kommunalbestyrelsip piviusunngortitsisarnissaannut pitsaassutsinut malitassanik aalajangersaasoqarnissaa pillugu kommunalbestyrelsip aalajangiisinnaanera aalajangersakkami imm. 2-mi aalajangersarneqarpoq. Taamaalilluni inunnut innarluutilinnut tapersersuinernut tamanut, kommunimi ikiorsiissutigineqartartunut, pitsaassusissanut malitassanik aalajangersaanissaq pisussaaffiunngilaq.

Pitsaassusissanut malitassat inatsimmi killissaliussat iluaniissapput. Taamaalilluni pitsaassusissanut malitassanik, piumasaqaatinik naammassinninngitsunik, imaluunniit inatsimmi suliassaqarfiup avataaniittunut, aalajangersaanissamut inatsimmi tunngavissaliisoqanngilaq.

Imm. 3-mut

Imm. 1 aamma 2 malillugit pitsaassusissanut malitassat allakkatigut suliarineqartassasut, kommunillu nittartagaatigut tamanut saqqummiunneqartassasut aalajangersakkami imm. 3-mi aalajangersarneqarpoq. Pitsaassusissanut malitassat inunnut tapersersuiffigineqarsinnaatitaasunut pisinnaatitaaffittut isikkoqarnissaannut tamanut saqqummiussineq iluaqutaassaaq. Pitsaassusissanut malitassat tamatuma saniatigut kommunalbestyrelsip inunnut innarluutilinnut politikiata ilaatut tamanut saqqummiunneqassapput. Pitsaassusissanut malitassat aammattaaq Naalakkersuisunut ilisimatitsissutitut nassiunneqassapput taamaalilluni Naalakkersuisut qaquguluunniit inunnut innarluutilinnut suliassaqarfimmi nuna tamakkerlugu pitsaassutsinut malitassat pillugit tamakkiisumik isiginnissinnaaniassammata.

Imm. 4-mut

Pitsaassusissamut malitassat sivisunerpaamik ukiut marlukkaarlugit kukkunersiorneqartassasut aalajangersakkami imm. 4-mi aalajangersarneqarpoq. Pitsaassusissanut malitassat ullutsinnut naleqquttuunissaasa qulakkeerneqarnissaat, pitsaassusissanut malitassanik kukkunersiuinermi siunertaavoq.

Imm. 5-imut

Imm. 1 naapertorlugu pitsaassusissanut malitassanut tunngatillugu Naalakkersuisut maleruagassanik aalajangersaasinnaanerat aalajangersakkami imm. 5-imi piginnaatitsissutaavoq.

§ 93-imut

Imm. 1-imut

Inunnut innarluutilinnut ulluunerani neqeroorutit najugaqarfiillu atoqatigiittarneq kinguaassiuutitigullu atornerluisarnerit pillugit kinguaassiuutinut politikimik suliaqartarnissaat tamanullu saqqummiisarnissaat aalajangersakkatigut pisussaaffiuvoq.

Kinguaassiuutinut politikeqarneq atoqatigiittarnernut pinaveersaartitsinernullu tunngasut aamma pasitsaassinerit suliarisarnissaannut qitiutitsiffiuvoq. Kinguaassiuutinut politikissap suliarinerani sulisut nammineerlutik ileqqui pissusilersortarnerilu oqaluusersissallugit aamma tulluartuuvoq. Naallu perorsaasarnikkut sulinermi nammineq inuttut 'sulinissamut atortussat’ atoraluaraanniluunniit pingaaruteqarpoq eqqaamassallugu nammineq sullissisussatut isigisariaqarnissaq aammalu nammineq allallu pissusilersornerat iliuuseqarnerallu eqqarsaatigeqqissaarneqartussaammata.

Ammasumik oqaloqateqartarnermi ulluinnarni najugaqartut kissaataannik qaangiisuunnginnissaq qulakkeerneqarsinnaavoq, sulisullu killissaat ileqquilu ataqqinissaat ilanngullugu.

Kinguaassiuutinut politikissap suliarinerani assersuutigalugu kinguaassiuutinut ilitsersuisartoq atorneqarsinnaavoq. Kinguaassiuutinut ilitsersuisartoq najugaqartunut tunngatillugu inummut immikkut siunnersuisinnaavoq ilitsersuussisinnaallunilu, kinguaassiuutinullu politiki pillugu oqaloqateqarnerit aallartinnissaannut ilapittuutaasinnaalluni. Ilitsersuisoq sammisaq pillugu atuakkianik, pinnguaatinik filminillu nassaarniartarnissamut aamma ikiuussinnaavoq. Kinguaassiuutinut ilitsersuisartut pillugit paasisaqarnerorusukkuit.

Imm. 2-mut

Nr. 1-10 naapertorlugit politikimi inunnut innarluutilinnut tunngatillugu suut ilanngunneqassanersut aalajangersakkatigut malittarisassiorneqarpoq.

Imm. 3-imut

Aalajangersakkami aalajangersarneqarpoq inuk innarluutilik kinguaassiuutitigut atornerlunneqarsimanersoq pillugu ilisimalikkanik imaluunniit pasitsaassinernik peqartoqalersillugu isumaginnittarnernut malittarisassanik erseqqinnerusunik Naalakkersuisut aalajangersaasinnaasut.

§ 94-imut

Imm. 1-imut

Aningaasartuutit assigiinngitsut Inatsisartut inatsisaat aammalu peqqussutit Inatsisartut inatsisaat naapertorlugu aalajangersagaasut naapertorlugit, qanoq aningaasalersorneqassanersut aalajangersakkatigut malittarisassiorneqarpoq. Inatsisartut inatsisaat manna naapertorlugu inunnut innarluutilinnut tapersersuinermut atatillugu aningaasartuutit tamaasa akilernissaannut kommunit pisussaaffeqartut aalajangersakkami aalajangersarneqarpoq.

Imm. 2-mut

Ulloq unnuarlu neqeroorummik pilersitsinissamut ingerlatsinissamullu kina aningaasaqarnikkut akisussaasuunersoq aalajangersakkami malittarisassiorneqarpoq.

Imm. 3-mut

Ulloq unnuarlu neqeroorutinut aningaasalersuineq akigititamik akiliuteqarnikkut ingerlanneqassasoq aalajangersakkami aalajangersarneqarpoq, taamaalilluni oqartussaasoq inissiisoq inissanut ataasiakkaanut ulloq unnuarlu paaqqinniffimmi atukkaminnut akiliisassalluni.

Imm. 4-imut

Najugaqaqatigiiffinnik aamma najugaqarfinnik illersugaasunik pilersitsinermut ingerlatsinermullu kina aningaasaqarnikkut akisussaasuunersoq aalajangersakkami malittarisassiorneqarpoq.

Imm. 5-imut

Naalakkersuisut nunani allani ingerlatsivimmi oqartussanik allanik isumaqatigiissuteqarsinnaasut aalajangersakkami aalajangersarneqarpoq, tassani iliuuseqartussaatitaaneq aammalu inatsit malillugu tapersersuinernut aallartinneqartunut aningaasartuuteqarnermut atatillugu utertillugit akiliisarneq pillugu maleruagassat erseqqinnerusut aalajangersarneqassallutik. Isumaqatigiissutit taakkua inuk Kalaallit Nunaanni oqartussaasut tapersersuinermik iliuuseqarnerisigut Kalaallit Nunaata avataani inissinneqarpat isumaqatigiissutigineqarsinnaapput.

§ 95-imut

Imm. 1-imut

Inunnut innarluutilinnut § 30 malillugu ulloq unnuarlu neqeroorummi inissinneqarsimasunut kommunalbestyrelsip akiliisarnissaa aalajangersakkatigut malittarisassiorneqarpoq. Taakkununnga tunngatillugu kommunip akigititanut akiliutai aningaasat ulloq unnuarlu inissiinermut naatsorsorneqartut atorlugit naatsorsuiffigineqassapput.

Imm. 2-mut

Ulloq unnuarlu neqeroorutip ineqartuminut kaasarfimmiussat atisarsiutissallu akilertassagai taamaattumillu kommunalbestyrelsip taakku akilertassanngikkai aalajangersakkami aalajangersarneqarpoq. Akigitinneqartoq Naalakkersuisunit aalajangersarneqartoq aammalu ukiumoortumik Akigititanut allattuiffik - Isumaginninnikkut akigitat-mi malittarisassiorneqartoq tunngavigalugit ulloq unnuarlu neqeroorut atisassarsiutissanik kaasarfimmiussanillu tunniussisassaaq, tamakkulu nalunaarutit.gl-imi tamanut saqqummiunneqassapput.

Imm. 3-mut

Kaasarfimmiussat atisassarsiutissallu aningaasat imm. 1 malillugu kommunalbestyrelsip ulloq unnuarlu neqeroorummut akiliutigisassai atorlugit tunniunneqassapput. Kommunalbestyrelse taamaasilluni kaasarfimmiussat atisassarsiutissallu matussusernissaannut ulloq unnuarlu neqeroorummut aningaasanik allanik akiliuteqassanngilaq. Allatut oqaatigalugu aningaasat amerlassusaat taakku ullormut unnuamullu akigititami ilaareerput.

Imm. 4-mut

Imm. 1-imi akigititanut akiliutigineqartumut taaneqartumut malittarisassanik erseqqinnerusunik aalajangersaasarnissamut Naalakkersuisut piginnaatinneqarput. Matumani kommunit akiliutaanni suut ilaanersut pillugit malittarisassat ilanngullugit.

Imm. 5-imut

Imm. 2 malillugu kaasarfimmiussat atisassarsiutissallu pillugit maleruagassanik erseqqinnerusunik Naalakkersuisut aalajangersaasinnaanerat piginnaatitsissutaavoq, matumani tunniussisarneq aamma aningaasartat annertussusissaat ilanngullugit.

§ 96-imut

Imm. 1-imut

Akigititat Inatsisartut inatsisaat manna naapertorlugu tunngavissinneqartut malittarisassiorneqartassasut tamanullu saqqummiunneqartassasut aalajangersakkami aalajangersarneqarpoq.

Imm. 2-mut

Akigititanut aalajangersaaneq Akigititanut quppersagaq - Isumaginninnikkut akigititat-mi ukiup siuliani kingusinnerpaamik ullormi 15. november nittartakkami nalunaarutit.gl-imi tamanut saqqummiunneqartassaaq.

§ 97-imut

Imm. 1-imut

Kommunalbestyrelsip inissiisup inuit innarluutillit ulloq unnuarlu neqeroorummi najugalinnut akiliuteqartussaatitaanera aammalu akigitinneqartup ulloq unnuarlu inissiineq atorlugu aningaasanik naatsorsuiffigisarnissaa aalajangersakkami imm. 1-imi aalajangersarneqarpoq.

Imm. 2-mut

Imm. 2-mi inuit innarluutillit ulloq unnuarlu neqeroorummi najugaqarnerannut kommunalbestyrelsip akiliisarnissaanut Naalakkersuisut ukiumoortumik aalajangersaasinnaanerat takuneqarsinnaavoq. Akigitinneqartoq Naalakkersuisunit imaasillugu aalajangersarneqassaaq akigitinneqartunut akiliutigineqartut tamarmiusut ulloq unnuarlu neqeroorutip ingerlatsinermut aningaasartuutaannut matussusiisinnaanngortillugit.

Ukioq sioqqullugu akigitinneqartunut aalajangersaanissaq Naalakkersuisut kommunalbestyrelsillu suleqatigiinneranni piareersarneqassaaq.

Imm. 3-mut

Ulloq unnuarlu akigitinneqartumi aningaasartuutit tamarmik inuup innarluutillip ulloq unnuarlu neqeroorummi najugaqarneranut attuumassutillit aalajangersakkatigut aalajangersarneqarput.

Aningaasartuutini pisarneq malillugu sulisut ilaatinneqarput, soorlu forstanderi, perorsaasut sulisullu allat ulloq unnuarlu neqeroorummi nalinginnaasumik sulisoqarnermut ilaasut kiisalu ulloq unnuarlu neqeroorutip najugaqartuinut immikkut sulisorineqartut. Ulloq unnuarlu neqeroorutit tamarmik immikkut sullitassaqarput, soorlu assersuutigalugu meeqqat inuusuttullu autismemik nappaatillit, inersimasut skizofreni-mik nappaatillit, ineriartornermikkut allatulluunniit nappaatillit. Ullup ilaannaani sulisut pisariaqartinneqarsinnaapput, taakkualu tarnikkut timikkullu innarluutilinnut tunngatillugu immikkut piginnaasaqassapput.

Aningaasartuutini meeqqamut inersimasumullu innarluutilimmut § 40 naapertorlugu siusinaartumik soraarnerussutisianik utoqqalinersianilluunniit tigusaqarneq ajortunut nerisaqartitsinerit najugaqartitsinerilu kiisalu kaasarfimmiut atisassarsiutissallu ilaapput.

Aningaasartuutini sunngiffimmi sammisassaqartitsinerit aamma Kalaallit Nunaata iluani avataanilu angalaartitsinerit angalanerillu aamma ilaatinneqarput, takuuk §§ 77, 78 aamma 80.

Imm. 4-mut

Naalakkersuisut ulloq unnuarlu neqeroorummi najugaqarnermut akigitinneqartut Takstblad – Isumaginninnermi akigitinneqartut, nalunaarutit.gl-imi ukioq sioqqullugu kingusinnerpaamik ullormi 15. november tamanut saqqummiutissagaat aalajangersakkatigut aalajangersarneqarpoq.

Takstblad – Isumaginninnikkut akigitinneqartut isumaginninnermi inatsisit malillugit akigititanik tamanik imaqarpoq, taakkununngalu ilaavoq Inuit innarluutillit tapersersorneqartarnerat pillugu Inatsisartut Inatsisaat. Takstblad – Isumaginninnikkut akigititat ukiumi pineqartumi 1. januarimiit atuutsinneqarput.

Imm. 5-imut

Ukiup ingerlanerani akigititani allanngortitsisoqarniarpat tamanna Naalakkersuisut kommunalbestyrelsillu akornanni imaluunniit kommunini aallartitat peqatigiillutik isumaqaatiginninniutigissagaat aalajangersakkatigut aalajangersarneqarpoq.

§ 98-imut

Imm. 1-imut

Kommunalbestyrelsip Inatsisartut inatsisaat una malillugu aalajangigai, Isumaginnermi Naammagittaalliortarfimmut naammagittaalliuutigineqarsinnaapput Isumaginnittoqarfiup aqunneqarnera aaqqissuunneqarneralu pillugit Inatsisartut peqqussutaanni aalajangersakkat malillugit. Taamaattorli naammagittaalliorsinnaaneq sulisunut sulianut atuutinngilaq, suliat taakkua sulinermi inatsisitigut aaqqissuussaanerup ataaniimmata.

Imm. 2-mut

Pissassarfimmut naammagittaalliutip tunniunnissaa pillugu inuup innarluutillip taassumalu peqatigalugu sinniisuata siunnersuisoqarnissaanik ilitsersuisoqarnissaanillu qinnuteqarsinnaanerat imm. 2-mi siunnersuutigineqarpoq.

§ 99-imut

Imm. 1-imut

Ukiumoortumik nalunaarummi siullertut pingaarnertullu ingerlatanut pingaaruteqartunut, ukiumi qaangiuttumi ingerlanneqarsimasunut nassuiaammik suliaqarnissaq siunertaavoq. Ukiumoortumik nalunaarummi politikerit allallu soqutigisallit politikikkut oqartussaasoqarfiup aamma ulloq unnuarlu neqeroorutit suliniutit tigussaasut suut aallartissimaneraat piviusunngortissimaneraallu paasissutissiiviginissaat, kiisalu paaqqinniffiit ataasiakkaat naatsumik takussutissinnissaat siunertaavortaaq.

Imm. 2-mut

Aalajangersagaq manna atorlugu Naalakkersuisut kingusinnerpaamik Inatsisartut upernaakkut ataatsimiinneranni ataatsimoortumik ukiumoortumik nalunaarusiamik Inatsisartunut saqqummiussisarnissaat aalajangersarneqarpoq.

Imm. 3-mut

Imm. 3-mi Naalakkersuisut ukiumoortumik nalunaarutinut maleruagassanik aalajangersaanissamut pisinnaatitaanerat, matumani tunniussinissaq, ilusissaa imarisaalu ilanngullugit, ingerlateqqinneqarput.

§ 100-mut

Aalajangersakkami ulloq unnuarlu neqeroorutini ingerlaavartumik ineriartortoqarnissaata qularnaarnissaa siunertaavoq, tamakkulu inunnut innarluutilinnut suliassaqarfimmi pissusiviusut ineriartorfiunerannut malinnaapput.

Imm. 1-imut

Naalakkersuisut ulloq unnuarlu neqeroorutinut suliassaqarfimmi ukioq allortarlugu periusissiamut siulianiittumut nutaamik suliaqaqqullugit malitseqartitseqqullugillu pisussaaffilernissaat aammalu periusissiami nuna tamakkerlugu ulloq unnuarlu neqeroorutit ilaassasut siunnersuummi imm. 1-imi anguniarneqarpoq. Ulloq unnuarlu neqeroorutinut periusissiamik ingerlaavartumik suliaqarnissamut siunertaavoq, ulloq unnuarlu neqeroorutit suliaqarnerisa pitsaanerusumik pilersaarusiorneqarneranut aaqqissuunneqarneranullu peqataanissaq kiisalu suliassaqarfimmi maannakkut ajornartorsiutaasunut pisariaqartitsinermullu tunngatillugu eqqumaffiginninnerulernissap aamma annertunerusumik immikkut ilisimasaqarnerulernissap qulakkeernissaa. Periusissiaq siulleq Inatsisartut inatsisaat atuuttoq naapertorlugu piffissamullu 2022-2025-mut atuuppoq.

Imm. 2-mut

Aalajangersakkami imm. 2-mi suliassaqarfiit periusissiami ulloq unnuarlu neqeroorummi ilanngunneqarsinnaasut erseqqissarneqarput.

Tamatuma saniatigut periusissiaq unammilligassanut pilersimasunut kiisalu unammisassat suut piffissami pineqartumi innarluutilinnut suliassaqarfiup iluani pilersinnaanersut pillugit isummersuutinik imaqartariaqarpoq. Tassani Naalakkersuisut ulloq unnuarlu neqeroorutip sulineranut pitsaanerpaamik pilersaarusiorsinnaanissaat tamakkiisunngortitsisinnaanissaallu aalajangiisuussaaq, soorlu assersuutigalugu suliassaqarfinni pisariaqartitsinerpaaffiusuni sullitassanut aalajangersimasunut ulloq unnuarlu neqeroortunik pilersitsinikkut.

Imm. 3-mut

Aalajangersakkami imm. 3-mi kommunalbestyrelsinik, soqutigisaqaqatigiit kattuffiannik attuumassuteqartunik aamma ulloq unnuarlu neqeroorutini pisortanik periusissiassamik suliaqarnermi akuutitsinissamik, Naalakkersuisut pisussaaffilerneqarput. Akuutitsinermut siunertaavoq ilaatigut mianerisassat aalajangersimasut eqqumaffigineqarnissaat kiisalu kommunit aamma ulloq unnuarlu neqeroorutit misilittagaasa aamma piffissami aggersumi pitsanngorsaatissatut siunnersuutaasa ilanngunneqarnissaat.

§ 101-imut

Inuup innarluutillip Pissassarfimmi piginnaanngorsarnermik piginnaanngorsaqqinnermillu neqerooruteqarnissamut, kommunalbestyrelse periarfissaqartinneqassasoq aalajangersakkami nutaajusumi siunnersuutigineqarpoq. Piginnaanngorsarneq piginnaanngorsaqqinnerlu Pissassarfimmi najugaqarnikkut aamma peqqinnissaqarfimmi sungiusarnertut pisinnaapput. Inuup innarluutillip pisinnaasaqarnerminik aamma ulluinnarni ingerlalluarsinnaanerminik attassiinnarnissaa piginnaanngorsarnermi piginnaanngorsaqqinnermilu siunertaavoq. Pissassarfik taamaallaat ulluinnarni piginnaasassanut piginnaanngorsarnermut piginnaanngorsaqqinnermullu tunngatitaavoq, taamaammallu sungiusarteqqinnernut, piginnaanngorsaqqinneqarnernullu il.il. peqqinnissaqarfimmit isumagineqartumut, taarsiissanngilaq, tassami taanna allamik siunertaqarlunilu imaqarpoq.

Meeqqanut app atorlugu meeqqanut sulianik suliarinnittarnermut pisortat ataatsimoorullugu IT-mut atortuat Get Organized pilersinneqareerlunilu atortussanngortinneqareersoq naligalugu, innarluutilinnut sulianik suliarinnittarnermut pisortat ataatsimoorullugu IT-mut atortuannik pissarsinissamut ineriartortitsinissamullu Naalakkersuisut akisussaasuussapput.

§ 102-mut

Imm. 1-imut

Kommunalbestyrelsit ukiumoortumik periusissatigut paasissutissanik Naalakkersuisunut nassiussisarnissaat aalajangersakkatigut pisussaaffiuvoq. Naalakkersuisut tamanna aqqutigalugu kisitsisitigut paasissutissanut suliassaqarfimmi ineriartornerup malinnaaffiginiarnissanut pingaaruteqarsinnaasunut ingerlaavartumik pissarsisinnaassapput. Kisitsisit atorlugit nassuiaasiat kommunalbestyrelsinuttaaq kommunimi inunnut innarluutilinnut suliassaqarfik pillugu paasissutissanut atorneqarsinnaavoq, tassuunakkullu inunnut innarluutilinnut suliassaqarfimmut kommunip ineriartortitsineranut pilersaarusiorneranullu tunngavissiisinnaalluni.

Nr. 1-imut

Kisitsisitigut paasissutissani inuit innarluutillit amerlassusaat kiisalu ukiunut, suiaassutsinut najugaqarfinnullu agguataarinerit ilaanissaat aalajangersakkatigut erseqqissaaffigineqarpoq. Ukiunut agguataarinerit assersuutigalugu meeqqanut inuusuttunullu imaluunniit meeqqanut, inuusuttunut 18-it inorlugit ukiulinnut, inuusuttunut 18-iniit 24-nut ukiulinnut, inersimasunut utoqqalinersiaqalernissamut ukiunik ataassisunut inunnullu utoqqalinersiaqalernissamut ukiunik qaangiisunut immikkoortiterneqarsinnaapput. Najugaqarfinnut agguataarinerit inuit innarluutillit amerlassusaannut kommuninut agguataarlugit, illoqarfinnut nunaqarfinnullu agguataarlugit imaluunniit najugaqarfinnut allanut agguataarlugit immikkoortiterneqarsinnaapput.

Nr. 2-mut

Kisitsisitigut paasissutissani tapersersuisoqarnissaanut iliuusissat ilaasinnaanerat aalajangersakkatigut aalajangersarneqarpoq. Tapersersuisoqarnissaanut iliuusissat immikkoortiteriffiginerat inatsisissatut siunnersuummi takuneqarsinnaapput. Tapersersuisoqarnissaanut iliuusissat kapitalini 2 - 12-imut takuneqarsinnaapput.

Nr. 3-mut

Kisitsisitigut paasissutissani Kalaallit Nunaata avataanut inissiinerit ilaasinnaanerat aalajangersakkatigut aalajangersarneqarpoq. Tassani kommuninut agguataarilluni inissiinerit ataatsimut amerlassusaat ukiunut, inissiinerup sivisussusaanut kiisalu taasariaqartunut attuumassutilinnut agguataarlugit naatsorsuisoqartariaqarpoq.

Nr. 4-imut

Kisitsisitigut paasissutissani misiligutigalugu aaqqissuussinerit ilaassasut aalajangersakkatigut aalajangersarneqarpoq. Naatsorsuinermi minnerpaatut misiligutigalugu aaqqissuussinerit amerlassusissaat ilaassapput.

Imm. 2-mut

Kommunalbestyrelse kisitsisitigut paasissutissanik assigisaannillu Naalakkersuisut piumasarisaannik nassiussinissamik pisussaaffeqarpoq.

§ 103-mut

Imm. 1-imut

Inatsisartut inatsisaat naapertorlugu ingerlatsivimmi oqartussatut kommunalbestyrelsip pisussaaffiisa naammassineqarnissaanni annertuumik imaluunniit arlaleriarlugu sumiginnarneqarneranni imaluunniit peqqissaarunneqannginneranni, Naalakkersuisut kommunalbestyrelsip pinngitsaaliissummik akiliisinneqarnissaanik pisussaaffiliisinnaasut aalajangersakkami imm. 1-imi, nutaajusumi, aalajangersarneqarpoq.

Kommunalbestyrelsinut pinngitsaaliilluni akiliisitsinissanut peqqusinerit akiliisitsiniartarnerillu politiit aqqutigalugit pisassanngillat kisiannili ingerlatsivinnut inatsisit aamma inuinnarnut inatsisit aqqutigalugit pisartussaapput.

Imm. 2-mut

Imm. 1 naapertorlugu pinngitsaaliilluni akiliutigineqartut Nunatta Karsianut tunniunneqartassasut aalajangersakkami imm. 2-mi aalajangersarneqarpoq.

§ 104-mut

Imm. 1-imut

Naalakkersuisut tamanna pillugu kommunalbestyrelsimit inassuteqaatigineqartoq tunngavigalugu tapersersuinissamut periarfissat aamma ulloq unnuarlu neqeroorutit pillugit kommunini misiligutigalugu aaqqissuussinernik akuersissuteqarsinnaanerat aalajangersakkami takuneqarsinnaavoq, tassanilu tamanna imatut paasineqassaaq matumani sammisassat piffissamik killilikkat pineqarsinnaasut, takuuk imm. 2, tassami aaqqissuussinerit ingerlaannartussat aalajangersakkamut ilaanngimmata.

Imm. 2-mut

Aalajangersakkami misiligutigalugu sulinissamut piffissatigut qummut killissaq aalajangersarneqarpoq.

Imm. 3-mut

Misiligutitut aaqqissuussinermut nassuiaatip suliarinissaa pillugu aalajangersakkami aaqqissuussinerup pingaaruteqassusaanut, sunniuteqarsinnaaneranut aammalu pitsaaqutissat misilittakkatigut misileraalluni aaqqissuussineq tunngavigalugu pissarsiarineqarsimasunut uppernarsaasarnissamik kissaateqarneq tunngavigineqarpoq. Tamatuma saniatigut nassuiaat Naalakkersuisut innarluutilinnut suliassaqarfimi pingaarnertigut nakkutilliisarnissamik pisussaaffeqarnerannut ilaasutut atorneqarsinnaassaaq.

§ 105-mut

Imm. 1-imut

Kommunalbestyrelsit qinnuteqarnerisigut, allaanerusunik tapersersuinissaq aamma tapersersuinerit allatut ittut tunniunneqarsinnaanerat, kiisalu allatut ittunik najugaqarfissatut neqeroorutinik pilersitsinissaq pillugit Naalakkersuisut akuersissuteqarsinnaanerat aalajangersakkatigut aalajangersarneqarpoq. Taamaasilluni Inatsisartut inatsisaanni uani taaneqartut saniatigut tapersersuinerit najugaqarnissamullu neqeroorutit allat ineriartortitsiffiunissaat periarfissinneqarpoq.

Imm. 2-mut

Akuersissuteqarnermi misiligutigalugu aaqqissuussinerup nakkutigineqarnissaanut aalajangiisinnaatitaaneq pillugu aalajangersakkanik Naalakkersuisut aalajangersaasinnaapput.

§ 106-imut

Imm. 1-imut

Inatsisartut inatsisaat manna 1. juuli 2025-mi atuutilersinneqassasoq imm. 1-imi siunnersuutigineqarpoq.

Taamaattoq § 101 naapertorlugu IT atorlugu sulianik suliarinnittarnermut atortoq ullormi 1. juuli 2026-mi atuutilissasoq imm. 4-mi siunnersuutigineqarpoq, taamaasilluni atortup ineriartortinnissaanut atortullu kommunini atortussanngortinnissaanut piffissamik immikkoortitsisoqarsinnaassammat.

Imm. 2-mut

Aalajangersakkami imm. 2-mi aalajangersarneqarpoq Inuit innarluutillit tapersersorneqarnissaannut Inatsisartut inatsisaat nr. 13, 12. juuni 2019-imeersoq aamma inuit innarluutillit tapersersorneqarnissaannut Inatsisartut Inatsisaannik allannguineq pillugu Inatsisartut inatsisaat nr. 5, 19. november 2021-meersoq (Inuit innarluutillit eqqartuussut eqqartuussiviulluunniit tamanna pillugu aalajangiinerata kingorna inissinneqarsimasut tikeraarlutik angalasinnaatitaannginnerat ) atorunnaarsinneqassasut.

Imm. 3-mut

Allaffissornikkut najoqqutassat Inuit innarluutillit tapersersorneqarnissaannut Inatsisartut inatsisaat nr. 13, 12. juuni 2019-imeersoq naapertorlugu aalajangersarneqartut inatsisartut inatsisaat manna allalluunniit naapertorlugit malittarisassanik allanik taarserneqarnissaat imaluunniit atorunnaarsinneqarnissaat tikillugu atuutiinnassasut siunnersuutigineqarpoq. Matumani Isumaginninnermut suliassaqarfimmik nakkutilliineq pillugu Namminersorlutik Oqartussat nalunaarutaat nr. 49, 31. august 2021-meersoq pineqarpoq.

Imm. 4-mut

§ 101 naapertorlugu Pisortat ataatsimoorussamik IT atorlugu suliarinnittarnermut atortuat ullormi 1. juuli 2026 atuutilissasoq siunnersuutigineqarpoq.

Imm. 5-mut

Utoqqalinersiaqarneq pillugu Inatsisartut inatsisaat nr. 20, 23. november 2015-imeersumi § 16 atorunnaarsinneqarpoq.

Utoqqalinersiallit innarluutillit ikiorneqarsinnaanissaat qulakkeerniarlugu utoqqalinersiaqarneq pillugu Inatsisartut inatsisaat nr. 20, 23. november 2015-imeersumi aalajangersagaq ikkunneqarpoq, siulianimi inuit annertuumik innarluutillit ikiorserneqartarnerat pillugu inatsit ukioqqortussutsip qummut killeqartinneqarmata, tassani utoqqalinersiaqalernissamut ukiutigut killeqarluni.

Ullormi 1. januaari 2020-mi inuit innarluutillit tapersersorneqarnissaannut Inatsisartut inatsisaat atuuttoq atulersinneqarneratigut inuit innarluutillit ukiui apeqqutaatinnagit Inuit innarluutillit tapersersorneqarnissaannut Inatsisartut inatsisaat malillugu tapiissutisinissamut pisinnaatitaaffeqalerput.